
ESIPUHE 


Tämän kirjan kirjoittajat ovat kaikki historian ammattilaisia ja kulut- 
tajia, ja jollei historialla ole merkitystä, on tekemisillämme kovin vähän 
väliä. Samalla kirjan tarkoitus on heitellä ilmaan yllättäviä ehdotuk- 
sia siitä, miten yllättävät asiat voivat hyvinkin liittyä yhteen ja kuinka 
kummalliset asiat voivatkin olla merkittäviä, kun niitä jonkun aikaa 
pohtii. Yksinkertaisimmat selitykset voivat olla oikeita, mutta aina ne 
eivät ole hedelmällisimpiä. Nämä ajatukset — jotka kirjoittajat kukin 
oman harkintansa mukaisessa määrin jakavat — heijastelevat ainakin 
jossain määrin kirjoittajien historiaa yliopistonlehtori, dosentti ja tut- 
kimusjohtaja Marko Nenosen kanssa. Haluamme sen tunnustaa ja sitä 
kunnioittaa. Marko on aina yllyttänyt visioimaan ja ideoimaan, ja hän 
on myös korostanut kaiken tutkimuksen merkitystä, ”pihviä”. Siksi tä- 
mäkään kirja ei ole perinteinen juhlakirja, vaan kirjallamme on pihvi, 
jonka tarkoitus on pohtia eri näkökannoilta kysymystä siitä, mitä mer- 
kitystä historialla milloinkin on. 

Konkreettisesta, taloudellisesta käytännön tuesta kiitämme Jalmari 
Finnen säätiötä, jolle jännittävät visiot eivät myöskään ole vieraita. 

MITÄ VÄLIÄ ON HISTORIALLA? 


Tiina Miettinen ja Raisa Maria Toivo 


”Niin, voin lukea runoutta ja näytelmiä ja sen sellaista, eikä minulla 
ole mitään matkakertomuksiakaan vastaan. Mutta historiasta, to- 
dellisesta, vakavasta historiasta minä en voi kiinnostua. Voitteko 
te sitten?” 


”Toki, pidän historiasta.” 


”Minäkin toivoisin pitäväni. Luen sitä vähän velvollisuudentun- 
nosta, mutta se ei kerro minulle mitään, mikä ei joko väsyttäisi tai 
ärsyttäisi minua. Joka sivulla paavien ja kuninkaiden kiistoja, sotia 
ja kulkutauteja. Kaikki miehet kelvottomia ja naisia ei juuri ollen- 
kaan — hyvin väsyttävää.” 


Jane Austen kirjoitti oheisen mitä väliä on historialla? -keskustelun jo 
1800-luvun ensi vuosina teokseensa Northanger Abbey, joka julkaistiin 
postuumisti vuonna 1817. Käyty keskustelu ei ole vanhentunut lain- 
kaan 200 vuoden kuluessa. Yhä edelleen 2000-luvulla käydään samaa 


1 Neitien Morland ja Tilney keskustelu Jane Austenin kirjan Northanger Abbey (1817) 


14. luvun alussa. 

keskustelua: historia on pelkkää sotien ja suurmiesten historiaa, josta 
varsinkin naiset jätetään sivuun. 


Historiasta pitäminen ja velvollisuudentunto 


Historia on aina kiinnostanut ihmisiä. Ihmiset haluavat tietää, miksi 
he ovat tässä ja miten tähän on tultu. Yksi syy nykyiselle historiakiin- 
nostukselle on 1960-luvulla kiihtynyt kaupungistuminen. Kaupun- 
gistuneet suuret ikäluokat heräävät eläkeiän kynnyksellä kysymään, 
mistä he ovat lähtöisin ja missä on heidän juurensa. Moni haaveilee 
muuttavansa kesämökille vakituisesti asumaan, mökille, joka sijaitsee 
usein siellä, mistä he ovat lähtöisin. Yle-uutiset järjesti helmikuussa 
2015 kyselyn siitä, minkä paikkakunnan ihmiset kokevat henkiseksi 
kodikseen. Se ei ollut läheskään aina henkilön vakituinen asuinpaik- 
ka, vaan jokin muu. Usein henkinen koti oli se paikkakunta, jossa on 
vietetty lapsuus tai nuoruus. Paikka, jossa on tuttu murre, oma suku ja 
omat juuret. Henkinen kotipaikka on ihmisille usein myös portti, joka 
avaa monelle kiinnostuksen historiaan. Historia alkaa avautua usein 
vasta omista juurista tai kotiseudusta käsin, siis henkisestä kotipaikas- 
ta. Oman perheen ja kotiseudun historia halutaan lopulta liittää osaksi 
Suomen ja ehkä maailmankin historiaa. Sukututkimuksen alalla vii- 
meisin trendi on geneettinen sukututkimus, jossa etsitään tuhansien 
vuosien takaista perimää ympäri maapalloa. 

Kuva historiasta muodostuu myös koulukirjojen kautta. Se, mikä 
historiantunneilla nostetaan esiin, muokkaa helposti kuvaa ja asen- 
noitumista koko historiaan ja sen kiinnostavuuteen. Koulukokemus- 
ten seurauksena moni kokee historian yksinkertaisesti tylsäksi. Se on 
monen aikuisen mielikuvissa sekava erilaisten tapahtumien vyöry, 
josta pulpahtelee vuosilukuja ja tapahtumia, joiden välinen yhteys jää 
hämäräksi. Historia on sotaa, rauhaa, rajansiirtoja, vuosilukuja sekä 
hallitsijoiden nimiä aivan kuten Jane Austenin neiti Morland valitti jo 
1800-luvun alussa. Vaikka arjen historiaa yritetään tuoda lähelle oppi- 

laita, niin silti yleinen vyöryy yli yksityiskohtien. Se, mitä reaalikokeen 
historian koekysymyksissä kysytään tai vertaillaan keskenään, on vuo- 
sikymmenestä toiseen sotahistoriaa, maailmanpolitiikkaa tai historian 
suuret linjat. Painotus on usein viime vuosisadan tapahtumissa, jotka 
koetaan merkityksellisimmiksi kuin sitä edeltävät vuosisadat. Toi- 
sin kuin nuoren neiti Morlandin kohdalla, juuri sodat ja kulkutaudit 
sekä suurmiesten elämäkerrat näyttävät nykyään olevan myös ihmisiä 
eniten kiinnostava historian osa — tai ainakin niiltä aloilta julkaistaan 
ja myydään eniten yleistajuisia historian kirjoja. Se on varmasti hyvin 
ymmärrettävää: Yritys ymmärtää kokemuksia 1900-luvun sodista on 
edellytys ymmärtää omaa sukuhistoriaansa, sitä, miksi vanhemmat 
ja isovanhemmat ovat olleet sellaisia kuin ovat. Sodat ja jokunen kul- 
kutauti osuvat myös lähes jokaisen kotiseutuharrastajan ja sukututki- 
jan ensimmäisiin tietoihin. Toisaalta arjen historia kiinnostaa monia 
vain silloin, kun se kohdistuu jotenkin omaan ympäristöön tai omaan 
sukuun. Sodat, kulkutaudit ja hallitsijat taas koskevat tasapuolisesti 
oikeastaan kaikkea ja kaikkia mikä osaltaan selittää niiden jatkuvan 
suosion. 

Kirjakaupan hyllyt heijastavat varsin pientä osaa siitä, millaista tut- 
kimusta historiantutkijat tekevät. Suurten sankarillisten tragedioiden 
ja pienten kurjien onnettomuuksien ohella tutkitaan myös arkea eri 
aikoina järjestäneitä laajoja olomassaolon rakenteita, yhteiskuntaluok- 
kia, sukupolvien ketjua ja ympäristöön sopeutumista. Tutkitaan yhteis- 
kunnan instituutioiden kuten valtion, kirkon, uskonnon tai avioliiton 
syntyä ja merkitystä eri aikoina. Tarkastellaan erilaisten yhteisöjen 
kuten perheen, suvun tai kylän olemusta määrittäviä ja koossapitäviä 
tai hajottavia tekijöitä. Tutkitaan arjen historiaa, työnteon muotoja ja 
arvoja, valtarakennelmia, väkivaltaa, mutta myös mukavien asioiden, 
kuten perheen ja jatkuvuuden tai seksuaalisuuden, historiaa. Tämän 
kaltainen historia harvemmin pääsee kirjakaupan hyllyyn, vaan jää 
yliopistojen omiin ja muutaman harvan tiedekustantajan kansikuvat- 
tomiin julkaisusarjoihin. Onko se siis turhaa höpöhöpöä, joka ei kiin- 
nosta ketään — marginaalista ja mitätöntä humanistihörhöilyä? Olisiko 

parempi, jos historiantutkijat palaisivat "kovan" tieteen pariin tai me- 
nisivät oikeisiin töihin? 

Kun kirjojen sanotaan olevan kuolemassa, ei julkaisupolitiikka 
ehkä kerro koko totuutta myöskään historiakuluttajien näkökulmasta. 
Visuaalisessa mediassa — tv-dokumentteina ja elokuvina, tietokonepe- 
leinä jne. — on tarjolla laaja-alaisempaakin tietoa ja tulkintaa historial- 
listen kulttuurien elintavoista, maailmankuvista, tai vaikka suoma- 
laisten identiteetistä naapurisuurvaltojen osana. Monet museot ovat 
kasvaneet 2000-luvulla suuriksi elämyskeskuksiksi, joissa vierailijalta 
vaaditaan osallistumista ja pitkää viipymistä. Ne ovat koko perheen 
puuhamaita siinä missä huvipuistotkin. Museoissa historia pyritään 
tuomaan lähelle, aina iholle asti. Näyttelyissä pyritään esittelemään 
yksilöitä ja yksityiskohtia. Lapset tottuvat pienestä pitäen museoiden 


Kuva 1. 
Aamu Trinity Collegessa Oxfordissa. 


Raisa Toivo. 

tarjoamaan historiakuvaan kouluhistorian rinnalla. Parhaimmillaan 


ne täydentävät toinen toisiaan. Vai pirstoutuuko historiakuva entises- 


täänkin? 


Joka tapauksessa historia kyllä kiinnostaa ja sillä on kaikki edelly- 


tykset saada yhteiskunnallista vaikuttavuutta. Jos sellaista halutaan. 


Kiusaamisen tarkoitus, eli mitä väliä historialla pitäisi olla? 


Myöhemmin edellä lainatussa keskustelussa Neiti Morland jatkaa: 


”Vai pidätte te historiasta! Niin pitävät myös herra Allen ja minun 
isäni, eivätkä kaksi veljistänikään vihaa sitä. Niin moni minun pie- 
nestä piiristä on hämmästyttävää! Tällä menolla en enää säälikään 
historioitsijoita. Jos ihmiset mielellään lukevat heidän kirjojaan, 
hyvä on, mutta olisi kauhea kohtalo joutua kirjoittamaan paksu- 
ja tiiliskiviä, joihin kukaan ei vapaaehtoisesti vilkaise, näkemään 
kaikki se vaiva vain pikkupoikien ja tyttöjen kiusaamiseksi. Vaikka 
tiedän, että se on oikein ja tarpeen, olen ihmetellyt mistä he saavat 
rohkeutta istua alas sellaista tarkoitusta varten.” 


"Ei kukaan sivistynyttä ihmisluonnetta tunteva ihminen kai voi 
kieltää, että pieniä poikia ja tyttöjä täytyy kiusata”, sanoi Henry, 
"mutta arvostetuimpien historiankirjoittajiemme puolesta minun 
täytyy huomauttaa, että he voisivat loukkaantua, jos heillä ei ole- 
tettaisi olevan sen kummempaa tavoitetta, ja että heidän tyylillään 
ja metodillaan voi kyllä kiusata älyltään ja iältään paljon kypsem- 
piäkin lukijoita. Sanon kiusata, enka 'opettaa, kuten huomaan 
teidänkin tekevän, ja oletan että niitä nyt pidetään synonyymeinä.” 


Mitä väliä historialla sitten on? Austenin kirjan henkilöt keskustelevat 


kirjallisuudesta ja esittävät historian osana ”vakavaa” taidetta, verrat- 

tuna viihteeseen. Vakavaa historiasta ja taiteesta tekee se, että niistä on 
tarkoitus oppia jotain. 

Historian opettavaisuudesta puhutaan paljon, mutta mitään suurta 
yksimielisyyttä siitä ei näytä olevan. Niin sanottu suuri yleisö näyttää 
yleensä olevan valmis hyväksymään, että historiasta voidaan oppia jo- 
tain. Kun kysyn sivuaineopiskelijoilta miksi he opiskelevat historiaa, he 
puhuvat yleensä jotain kulttuurin juurista ja itseymmärryksestä, joka 
syntyy vain siitä, että tietää, mistä on tulossa. He eivät mainitse siitä, 
että olisi hyvä tietää myös, mihin on menossa — ehkä siksi, että eivät 
oleta sitä oikeaksi vastaukseksi historianopettajalle, tai sitten siksi, että 
kovin harvat etukäteen tietävät, mitä tulevaisuus tuo. Jotkut uskovat 
myös, että historia auttaa ennustamaan tulevaisuutta tai ainakin vält- 
tämään vanhojen virheiden toistamista.? 

Moni on sitä mieltä, että toisen maailmansodan muistamisen tär- 
keimpiä perusteita on estää holokaustin uusiintuminen. Vainojen histo- 
rian tarkastelua ei tarvitse laventaa nykypäivään asti, jo sotia seurannut 
vuosikymmen todisti kantilaisen ajatuksen siitä, että historian opetus 
on tuomittu jäämään vajaaksi.? Se, että historian opetukset — ja siis his- 
torioitsijat — eivät onnistuneet estämään vainoja, ei toki ole kelvollinen 
syy lakata yrittämästä vastaisuudessa. Pahempi ongelma on ehkä se, 
että historian pahisten tarkastelu usein osoittaa, että he itse kuvittelivat 
itsensä hyviksiksi: useimpien vainojen toimeenpanijat ovat kuvitelleet 
puolustavansa suurempaa yhteistä hyvää, järjestäytynyttä yhteiskuntaa, 
jumalaa, taloutta tai demokratiaa.* Kun heillä meni noin pieleen, miten 
historioitsija voisi olla varma siitä, ettei tietämättään ole yhtä pihalla? 
Silti epäonnistumaan tuomittu tehtävä — mission impossible — ei ehkä 
ole paras motivaattori sen enempää historiantutkijoille kuin historian- 
tutkimuksen rahoittajille tai kuluttajillekaan. 

Tottakai historialla on merkitystä. Tottakai se kertoo jotain siitä, 
miksi olemme sellaisia kuin olemme. Historia näyttää miten omis- 


2 Ks. myös keskustelu Scandian numerossa 2/2013. 
3 Vrt. Moore 1987 tai Cohn 1967; ks. myös Toivo 2007 ja siellä esitetty kirjallisuus. 
4 Nenonen 2007: 253ff. 

tusasuminen on juurtunut Ruotsin ajan vapaista talonpojista torp- 
parivapautuksen, lex kallion ja asutuslain kautta osaksi suomalaisen 
kulttuurin ydintä — ja miten historiantutkijat ovat sitä mielikuvaa juur- 
ruttaneet. Historia voi selittää myös, miksi me — toisin kuin vaikkapa 
norjalaiset tai britit - haluamme maksaa asuntolainamme nopeasti ja 
miksi ihannoimme kaikenlaista riippumattomuutta aina siihen asti, 
että tavoitellaan vanhusten asumista ”kotona loppuun asti”, mitä taas 
eteläisemmän Euroopan kulttuureissa pidetään kammottavana yksi- 
näisyytenä ja heitteillejättönä. Toisaalta historia kertoo myös, miksi 
suomalaiset tuntuvat suhtautuvan valtioon, poliisiin ja lehdistöön suh- 
teellisen luottavaisesti vaikka sitä pitävät naivina kaikki muut paitsi 
ruotsalaiset. Emme me ole tämmöisiä siksi, että olemme jotenkin höl- 
möjä ja muita rikkaampia, köyhempiä tai lahjattomampia, vaan siksi, 
että siihen on vaikuttanut olevan kasa hyviä syitä. Sama pätee useim- 
piin niistä piirteistä, joiden takia muut näyttävät meidän mielestämme 
irrationaalisilta, oudoilta tai jopa pahoilta. 

Historia samaan aikaan sekä dekonstruoi että luo identiteettiä, ja 
historian — historian kirjoituksen — muutokset samaan aikaan selvit- 
tävät, miksi olemme sellaisia kuin olemme. Ne myös luovat tietynlais- 
ta kuvaa siitä, millaisia olemme. Juuri siksi historia muuttuu muodin 
mukana. Tämän kokoelman artikkelissaan Miia Ijäs osoittaa, miten 
Euroopan liittovaltiokehitys tekee kansallisvaltiokeskustelusta ja kan- 
sallisvaltioiden historiasta vanhanaikaista ja saa historioitsijatkin et- 
simään transnationaalista ja ylirajaista kehitystä niin politiikan kuin 
kulttuurinkin osalta. Tiina Miettisen ja Hilja Toivion artikkeli tar- 
kastelee samanlaista itsestään selvän historiatiedon arvon syntymistä 
ja muuttumista naurettavaksi jalostuksen ja jalosukuisuuden kohdal- 
la. Kuten Ulla Koskinen kritisoi artikkelissaan, mikä tahansa vertai- 
lu meidän ja muiden välillä muuttuu järkeväksi silloin kun se kertoo 
jotain sellaista, mitä yhteiskunta ja yksilö haluavat tai niiden täytyy it- 
sestään tietää. Toisaalta, kuten kaikki vaihtoehtotodellisuuksista kiin- 
nostuneet Terry Pratchetista alkaen tietävät, se, mitä ihminen haluaa ja 

mitä hàn tarvitsee, ovat useinkin eri asioita. Historia voi vastata haluun 
yhtä hyvin kuin tarpeeseenkin. 

Tämän kaltainen hyöty jää helposti epämääräiseksi. Sitä ei voi las- 
kea, koskea eikä paloitella osiin. Sillä on — tai ainakin voi olla — rahal- 
lista ja poliittista merkitystä, jos se auttaa meitä ymmärtämään omien 
ja kumppaneidemme valintoja ja arvoja, mutta sitä on vaikea muuttaa 
numeroiksi tilinpäätöksessä. On vain harvoja tilanteita, joissa histo- 
rian tutkimus tai tuntemus pelastaa ihmisen hengen — vaikka Riikka 
Miettinen tässä kokoelmassa viittaakin sellaiseen mahdollisuuteen. Jos 
kovana hyötynä ajatellaan, historia on parhaimmillaan vakavaraisen 
sivistysyhteiskunnan statussymboli ja pahimmillaan marksilainen ylä- 
rakenne, joka tuottaa sirkushuveja ja kertaa vanhoja vääryyksiä, jottei 
kansa huomaisi nykyisiä ongelmia. Yksi tapa reagoida tähän on ollut 
uushumanistinen koulutustraditio, joka tarkoituksellisesti asettuu 
hyötykeskustelun ulkopuolelle. Historiasta ei välttämättä tarvitse olla 
hyötyä: tiedolla on arvo sinänsä, samoin historian tuottamalla huvilla 
on viihdearvo, joka ei ole turha, eikä marksilaisen ajattelun tapaan ne- 
gatiivinen? Jos tällaista ajattelutapaa voi olla vaikea puolustaa kilpai- 
lussa "koviin" tieteisiin nähden, se on kuitenkin historian tekijälle loh- 
dullisempi lähtökohta kuin edellä kuvattu eettinen mission impossible. 
Uushumanistinen lähtökohta ei tarkoita, että historian kuluttaja unoh- 
dettaisiin, päinvastoin. Kuluttaja löytää historian yhtä varmasti kuin 
oopperayleisö ja mp3-lataaja löytävät omat kohteensa. He vain tekevät 
sen ilman ajatusta sen kummemmasta hyödystä — siksi, että he halua- 
vat. 

Scandia-lehden teemanumerossa ”Varför är vi historiker" (”miksi 
olemme historioitsijoita”) 2013/2 Sverker Sörlinin keskustelu uus- 
humanismista johtaa kuitenkin kysymään, voisiko historiasta tehdä 
jotain konkreettisesti tuottavaa? Voiko historiaa tuotteistaa tai voi- 
ko siitä kehittää sovelluksia? Voisiko historiaa käyttää esimerkiksi 
harvinaisten rikosten — vaikkapa itsemurhan, terrorismin tai omiin 


5 Sörlin 2013. 

vanhempiin kohdistuvan väkivallan — tyypittelemiseen ja profiloimi- 
seen, jolloin riskialttiita tilanteita voisi tunnistaa ja rikoksia ehkäistä 
ennalta? Tarkentaisiko kontekstuaalisen historiatiedon lisääminen 
sijoitusanalyytikkojen pörssikurssiennusteita? Voisiko historiaa kytkeä 
paikkatietoon ja luoda portaaleja, joita matkailijat tai uskovat voisivat 
käyttää saadakseen tietoa kotipitäjiensä historioista, kirkoista, pyhistä 
lähteistä, pyhistä paikoista ja niiden käytöstä tai merkityksestä entis- 
aikojen ihmisille tai vaikka tilojen omistajista ja sotien taistelujen uh- 
reista? Vai onko historian tuotteistaminen ja kaupallistaminen huma- 
nistisen taiteen arvoa alentavaa? 

Yllä keskustellun yhteiskunnallisen merkityksen lisäksi historialla 
on — tietenkin — merkitystä historialle ja ylipäänsä tieteelle. Yleensä 
akateemiset historian tutkijat pitävät tätä työnsä tärkeimpänä hyöty- 
nä, ja se korostuu apuraha- ja tiederahoituksen hakemuksissa. Tästä 
historioitsijat osaavat keskustella paremmin kuin yhteiskunnallisesta 
hyödystä — ainakin keskenään. Kyse ei ole pelkästä uushumanistisesta 
historiaa historian vuoksi — näkökulmasta, vaan historia välineellistyy 
aivan samalla tavalla kuin yhteiskunnallisen hyödyn kohdallakin. Tie- 
teellinen hyöty ei ole pelkästään tiedon kumulatiivista kasautumista, 
vaan myös seuraavien tutkimusten mahdollistamista: historioitsijat te- 
kevät työtään siinä toivossa, että joku ottaa käyttöön heidän luomiaan 
teorioita. Kun historioitsijat käyttävät jonkun muun luomia teorioita, 
he toivovat, että muut ottavat mallia tavasta, jolla he niin tekevät ja että 
nämä muut voivat tuottaa entistä parempaa tai käyttökelpoisempaa 
tietoa edeltäjiensä teorioista löytämien sovellustapojen tai rajoitusten 
asioista. 

Teorioiden ja paradigmojen — esimerkiksi valtiokehityksen, yksilöl- 
lisyyden tai sekularisaation kiinteästä yhteydestä moderniin — keskus- 
televat esimerkiksi Antti Harmainen, Riikka Miettinen ja Miia Ijäs ar- 
tikkeleissaan. Toisin kuin monella muulla tieteenalalla, historioitsijat 
eivät ainakaan saisi luoda uusia aineistoja, mutta suuri tieteen sisäinen 
hyöty tulee aineistojen julkaisemisesta, digitoimisesta, järjestämisestä, 
luokittelemisesta ja toimittamisesta, joka voi tehdä aikaisemmin liian 

työläistä ja aikaa vievistä hankkeista tulevaisuudessa mahdollisia. Jän- 
nittävää on, että juuri tällä alalla roolit ovat jossain määrin kääntyneet 
päälaelleen: historian ammattitutkijat käyttävät historiakuluttajien 
tuottamaa materiaalia, kuten sukututkijoiden digitoimia kirkonkirjo- 
ja, kortistoja ja tietokantoja. 


Meidän aikamme koristelu, eli kenelle historialla on väliä? 


Ilmiselvän, ontologisen poliittisuuden lisäksi tärkeä kysymys on myös 
se, kuka määrittelee, mitä historia on ja kuka saa olla historioitsija. Lä- 
hihistorian tutkimus sisällissodasta nykypäivään viehättää ihmisiä, 
jotka ”olivat siellä? itse, tai ainakin heidän äitinsä ja isoäitinsä olivat. 
Nämä muisteluhistorian kokemusasiantuntijat tietävät toisin ja mieles- 
tään paremmin kuin tieteellisen historian tutkijat. Vanhemman ajan 
historian opetus vähenee kouluissa koko ajan, vaikka kiinnostus siihen 
kasvaa samaan aikaan toisaalla. Se jättää kentän vapaaehtoisille histo- 
rian harrastajille, jotka tarjoavat omia näkemyksiään eri aiheista. 

Netti tarjoaa myös ennennäkemättömiä mahdollisuuksia tutkia 
historiaa alkuperäislähteistä. Digitoidut asiakirjat ja sanomalehdet 
kannustavat kokoamaan omaa sukuhistoriaa, omia näkemyksiä ja 
myös jakamaan ne muille. Kirjakaupoissa omakustanneteokset ovat 
rintarinnan akateemisten historiateosten kanssa. Yhä useammin har- 
rastajahistorioitsija päätyy mediassa vastakkain ammattihistorioitsijoi- 
den kanssa. Sama tilanne on virallisten lääketieteen edustajien ja vaih- 
toehtohoitoja tarjoavien kanssa. Historiasta kiinnostuneelta vaaditaan 
taitoa ja kykyä erottaa jyvät akanoista. Jokainen voi valita itse, mihin 
uskoo. 

Harry Collins ja Robert Evans ovatkin esittäneet, että tieteen suh- 
teen on olemassa kahdenlaista asiantuntijuutta. Toinen niistä on uutta 
tietoa tuottavaa (contributory) ja toinen olemassa olevaa tietoa käyttä- 


6 Collins & Evans 2007. 

vää (interactional). He lukevat akateemiset historiantutkijat pääsään- 
töisesti ensimmäiseen ryhmään ja muut toiseen. Tämä on kuitenkin 
yksinkertaistus, joka lähtee liikkeelle kysymyksestä, millainen histo- 
riatieto ”kelpaa” tieteeksi. Se ei ota huomioon toisen suuntaista kysy- 
mystä, "kelpaako" akateemisen historian tuottama tieto kuluttajille vai 
onko heillä tarve toisenlaiselle tiedolle. Akateemiset historiantutkijat 
eivät silti voi alkaa tuottaa kysynnän mukaan mitä tahansa "tietoa" — 
tai oikeastaan edes hyväksyä mitä tahansa väitettä ”tiedoksi”. Toisaalta 
koko vastakkainasettelu on jossain määrin keinotekoinen: kuten sekä 
Kimmo Levä että Ronald Hutton artikkeleissaan esittävät, epäakatee- 
miseen tiedon tarpeeseen vastaaminen voi joskus herättää akateemisissa 
piireissä epäilyksiä mutta ei edes todennäköisesti heikennä ammattitut- 
kijan työn laatua. Jos kumpikaan osapuoli ei hyväksy toisensa histo- 
rianäkemystä, jankuttaminen johtaa jälleen yhteen mission impossible 
-tilanteeseen. Historianäkemykset on saatava neuvotteluun. Tähän voi 
olla monta tapaa. Yksi on antautua aitoon keskusteluun eri areenoilla 
— medioissa, museoissa, harrasteryhmissä. Toinen tapa voi olla tarjota 
keskusteluun vielä uudempia näkökulmia, jotka eivät ole kahlehdittu 
entisiin juoksuhautoihin - ja osoittaa niiden hyöty. 

Voitaisiinko historiaa ja historian laajoja linjoja lähestyä poikkea- 
valla kysymyksen asettelulla? Yhdistää toisiinsa odottamattomia asioi- 
ta ja syy-yhteyksiä? Tarkastella maailmaa yllättävistäkin näkökulmista? 
Tämän teoksen tavoitteena on ollut keksiä uusia näkökulmia, yhdistel- 
lä ensi silmäyksellä erilaisia asioita toisiinsa ja selittää historiaa poik- 
keuksellisilla erityiskysymyksillä. 

Usein esitetty lähtökohta sille, miten historialla voi olla merkitystä 
on, että sen täytyy olla totuudellista. Että historioitsijoiden on uskallet- 
tava sanoa tosiasiat ja uskallettava tehdä niistä tulkintoja, jotka pysyvät 
uskollisena totuudelle — mitä se sitten tarkoittaakaan. Eräässä kohtaa 
yllä jo lainattua keskustelua neidit Morland ja Tilney keskustelevat 
myös historian ja nykypäivän suhteesta ja siitä, onko totuus epistemo- 
logiaa vai politiikkaa: 

"Minusta on kummallista, että historian kirjat ovat niin tylsiä, kun 
suuren osan niistä täytyy olla keksittyä. Sankareiden suihin pannut 
puheet, heidän ajatuksensa ja suunnitelmansa — senhän täytyy olla 
pääosin keksintöä, ja muissa kirjoissa juuri keksityt jutut ilahdutta- 
vat minua." 


”Teidän mielestänne historioitsijat ovat huono-onnisia kuvitelmis- 
saan”, sanoi neiti Tilney ”He näyttävät kuvitelmiensa tulokset he- 
rättämättä kiinnostusta. Minä taas pidän historiasta ja olen valmis 
hyväksymään valheet toden mukana. Tärkeimmät tosiasiat he saa- 
vat lähteistään, aikaisemmista kirjoista ja asiakirjoista, ja niihin voi 


Kuva 2. 

Rudolph Ackermann: 
Engravings, 
hand-colored. 
England, London, 
November, 1813. 


Lähde: Wikimedia commons 

luottaa siinä kuin kaikkeen muuhunkin sellaiseen, mikä ei tapahdu 
aivan omien silmien alla. Muu kuvaamasi koristelu, sehän on vain 
koristelua ja luen sitä sellaisena. Jos puhe on hyvin kirjoitettu, nau- 
tin sen lukemisesta, kirjoittipa sen sitten kuka hyvänsä ja varmaan 
enemmän, jos sen kirjoitti meidän aikamme herra Hume tai herra 
Robertson kuin jos se olisi Caractacuksen, Agricolan tai Alfred 
Suuren sanoja.” 


Traditionaalinen keskustelu historian käytöstä keskittyy historian po- 
liittisuuteen. Historiaa on aina kirjoitettu enemmän ja vähemmän tar- 
koituksenmukaisista näkökohdista, myös kriittiset näkökulmat ovat 
jonkun tarkoituksen mukaisia.” Tutkija ei ole objektiivinen: useimmil- 
la meistä on jokin kuva siitä, millainen maailma olisi hyvä, ja se, nä- 
kyy töissämme, vaikka emme sitä muuten kovin aktiivisesti ajaisikaan. 
Historia ei ole puolueetonta, ja historian totuudet ovat aina jonkun 
totuuksia. Juuri siitä historian merkitys tuleekin. Nautimme historian 
hyvistä puheista, kun ne puhuttelevat meitä ja ne puhuttelevat toden- 
näköisemmin hyvässä tai pahassa, kun ne kirjoittaa joku oman aikam- 
me ajattelija. 

Tällä kirjalla haluamme herättää keskustelua siitä, mikä historian 
tarkoitus oikein on eri toimijoiden näkökulmista. Kirja on tarkoitet- 
tu herättämään keskustelua historian ja kenties laajemminkin tieteen 
yhteiskunnallisesta merkityksestä mahdollisimman laajalla skaalalla: 
paitsi historian alan ammattilaisille, tutkijoille, opettajille, museoväel- 
le, ja opiskelijoille tulevina ammattilaisina, kirja on suunnattu myös 
sille yleisölle, jonka kanssa historian pitäisi keskustella ja jonka tarpei- 
siin historian pitäisi vastata ollakseen merkittävää. Kirja on otteeltaan 
tieteen merkitystä popularisoiva ja poleeminen: silläkin uhalla, että 
emme ole pelkästään oikeassa, emme ajatelleet silti jättää sanomatta 
mitään. Tarkoitus on herättää keskustelua, ei välttämättä ohjata sitä. 


7 E.g. Ylikangas 2015: 36ff. 

Osa | 
Menneisyys ja mystiikka 


MITÄ VÄLIÄ ON OKKULTISMILLA 


— Historiantutkimuksen uusia näkökulmia 
moderniin länsimaiseen uskontohistoriaan 


Antti Harmainen 


Monet muistavat kouluajoilta George Orwellin satiirin Eläinten val- 
lankumous (1945). Kirjaa voi syystä pitää peruskoulumittaan sovitet- 
tuna kriittisen ajattelun käsikirjana, niin moninkertaisesti oikeaksi 
luettu on sen luoma kuva tiedon, uskon ja vallan petollisesta suhtees- 
ta. Tarinan alussa animalismin jalot ihanteet valtaavat eläinten mielet. 
Alkaa kumouksellinen liikehdintä, joka keikauttaa Jonesin maatilan 
omistus- ja tuotantosuhteet päälaelleen ja nostaa tilan karjut eläinten 
kapinahallituksen johtoon. Uuden aatteen aamunkoitossa julistetaan 
tasa-arvoa ja rakennetaan piintyneistä ennakkoluuloista vapaata yh- 
teisöä, mutta pian käy ilmi, että ”jotkin eläimet ovat tasa-arvoisempia 
kuin toiset” ja että johtavat karjut ovatkin todellisuudessa ahneita to- 
talitaristisikoja. Kaiken yläpuolella liitää korppi Mooses, joka raakkuu 
tuonpuoleisesta todellisuudesta ja siellä odottavasta sokeritoppavuores- 
ta, jonka olemassaolon se on itse mystisesti nähnyt. 


1 Orwell 1973: 9-29, 120. 

Eläinten vallankumous 


Orwell-tutkijat ovat nähneet Eläinten vallankumouksen perusasetel- 
man taustalla aatteelliset pettymykset, joita sosialismiin sitoutunut kir- 
jailija koki Espanjan sisällissodassa, toista maailmansotaa edeltäneessä 
eurooppalaisessa politiikassa ja lopulta varsinaisina sotavuosina. Teok- 
sen moraaliset allegoriat ovatkin merkinneet jälkipolville lähinnä sitä, 
kuinka huomaamatta poliittiset liikkeet ja ideologiat muuntavat sekä 
nykyisen että menneen todellisuuden irrationaaliseksi propagandaksi, 
ja kuinka demokraattisen yhteiskuntajärjestelmän tulee olla valppaa- 
na, jotta tällainen manipulointi ei pääsisi itämään.? Kuitenkin myös 
Eläinten vallankumous harjoitti sanomansa välityksellä historiapoliit- 
tista asianajoa. Orwell rakensi teoksellaan aate- ja kulttuurihistoriallis- 
ta hierarkiaa, jonka painotukset käyvät ilmi Mooses-korpin hahmossa. 
Tämän uskonnolliset näyt ja profetiat kuolemanjälkeisestä elämästä 
merkitsevät Eläinten vallankumouksessa äärimmäistä toiseutta, järjel- 
lisen todellisuuden reunaa, jonka toisella puolella kangastelevat näyt 
uhkaavat sumentaa uupuneiden työläiseläinten tajunnan. 

Orwellin satiirissa ei ollut kyse pelkästä länsimaisen älymystön 
harjoittamasta vuosisataisesta uskontokritiikistä, vaan sen kärki oli 
tähdätty tarkoin juuri tietynlaiseen uskonnollisuuden muotoon. Korp- 
pi viittaa syyttävästi 1800- ja 1900-luvun taitteen molemmin puolin 
vaikuttaneeseen okkultismin aaltoon, jonka Orwell katsoi vauhditta- 
neen eurooppalaisen kulttuurin romahtamista Hitlerin, Mussolinin ja 
Stalinin kaltaisten yksinvaltiaiden syliin Samankaltaisia näkemyksiä 
esitti samoihin aikoihin saksalaissosiologi Theodor Adorno (1903- 
1969). Hän piti vuonna 1950 julkaistussa Minima Moralia -teokses- 
saan okkultismia osoituksena vuosisadan vaihteessa vallinneesta tie- 
dollisesta taantumuksesta, jonka aallonharjalla julkisuuteen nousseet 
meediot ja muut okkulttisten liikkeiden karismaattiset keulakuvat 


2 Montonen 1973. 
3 Pasi 2009: 59-63. 

olivat kuin pienoismalleja myóhemmin ilmaantuneista puolijumalalli- 
sista valtionjohtajista. 

Adornon ja Orwellin näkemykset paljastivat asiasta vain yhden 
puolen. 1800-luvun kolmen viimeisen vuosikymmenen aikana tun- 
netuksi tulleista okkultisteista useimmat eivät harjoittaneet autoritaa- 
rista oikeistopopulismia vaan pikemminkin päinvastoin; monet heistä 
toimivat silloisten työväenliikkeiden läheisyydessä arvoliberaalin ja 
solidaarisen yhteiskunnan puolestapuhujina ja oikeastaan rakensivat 
sitä sosialistista idealismia, josta Orwellkin myöhemmin 1900-luvun 
puolella käsityksiään ammensi” Lisäksi olivat vielä miljoonat kaupun- 
kilaiset eri puolella Eurooppaa ja Yhdysvaltoja, joille okkultismi oli 
luonteva ja harmiton osa muotoutuvaa populaarikulttuuria. He luki- 
vat teosofien, spiritualistien ja monien muiden vastaavien liikkeiden 
julkaisemia lehtiä ja saattoivat pistäytyä meedion puheilla tiedustele- 
massa kuolleiden sukulaisten vointia samalla, kun kävivät paikallis- 
ten luonnonlääkärien vastaanotoilla nauttimassa muodikkaista luon- 
taishoidoista.* Tämä osa vuosisadan vaihteen uskonnollis-aatteellisesta 
historiasta sai kuitenkin painua marginaaleihin toisen maailmansodan 
jälkeisissä ideologisissa uudelleenarvioinneissa. Orwellin ja Adornon 
edustamien näkemysten vakiintumisesta on tullut eräänlainen moder- 
nin länsimaisen uskontohistorian nollapiste, josta säteilleet kerrannais- 
vaikutukset ovat vaikuttaneet käsityksiin siitä, mitä tai millaista on 
länsimainen uskonnollisuus ja etenkin siitä, mitä se ei ole. 

Tässä esseessä tarkastelen uskonnollisen toiseuden ja ulossulkemi- 
sen dynamiikkaa sekä sitä, millainen merkitys sillä on ollut niin kut- 
sutun länsimaisen modernin ja sen ympärille tuotetun uskonnollisen 
historiakuvan osina. Näkökulmani on historiantutkijan näkökulma. 
Pohdin sen luomalta perustalta, millaisia käsityksiä, ideologioita ja 
identiteettejä sodanjälkeinen kulttuurikritiikin kausi etabloi ja mihin 
se otti etäisyyttä. Samalla ääneen pääsee joukko uskontohistorian pe- 
4 Adorno 1974: 238-244. 

5 Owen 2004: 85-147. 
6 Treitel2004: 56-83. 

riferiassa majailleita ilmiöitä ja niiden tutkijoita. Tekstini painotukset 
perustuvat länsimaisen esoterismin historiaan kohdistuvaan tutki- 
mukseen; kansainväliseen ja monitieteiseen kenttään, joka on laajentu- 
nut nopeasti viime vuosina. 

Eurooppalaisen uskontohistorian käänteet ovat alkaneet jälleen 
kiinnostaa muitakin kuin teologeja ja uskontotieteilijöitä. Sen tutki- 
muksella on merkitystä, paljolti siksi, että uskonto eri muodoissaan on 
latautunut puheenaihe myös nykytodellisuudessa. Julkisuudessa on 
keskusteltu esimerkiksi niin kutsuttujen ”perinteisten kristillisten ar- 
vojen” murroksesta monikulttuurisuuden paineessa ja uusien eksoottis- 
ten uskontojen tai elämänkatsomusten noususta. Historiantutkimuk- 
sen näkökulmasta katsottuna kyseessä ei kuitenkaan ole uusi ilmiö, 
tarkemmin ajateltuna siihen ei liity mitään järin eksoottistakaan — ja 
juuri se osoittaa historialla olevan väliä. 


Suuri lohikäärmejahti 


”Hic sunt dracones”, täällä ovat lohikäärmeet, kirjoittaa hollantilai- 
nen historioitsija Wouter J. Hanegraaff vuonna 2012 ilmestyneen 
Esotericism and the Academy -teoksensa johdannossa. Hänen tulkin- 
tansa mukaan länsimaisessa uskonto- ja aatehistoriassa on vielä nykyi- 
sinkin paljon samaa kuin 1400-luvun merikartoissa, joissa tunnettujen 
alueiden ulkorajoja asuttavat lohikäärmeet ja muut hengenvaaralliset 
hirviöt.” 1990-luvun lopulta alkaen kansainvälinen historiantutkimus 
on Hanegraaffin ja kollegojen johdolla alkanut perehtyä yhteen hämä- 
räksi jääneeseen alueeseen. Tutkimustyön tuloksena on hahmottunut 
länsimaisen esoterismin (Western esotericism) historiaksi nimitetty 
kenttä. Sen piiriin kuuluu moninainen joukko aatteellisia ja uskon- 
nollisia virtauksia, joiden sisällölliset erityispiirteet ja asema suhteessa 
julkisiin instituutioihin ovat vaihdelleet paljon vuosisatojen saatossa. 


7 Hanegraaff 2012: 1-4. 

Länsimaisen esoterismin historiaan on luettu kuuluvaksi ilmiöitä 
myöhäiskeskiajan ja renessanssin alkemiasta ja kristillisestä mystiikasta 
aina 1900-luvun taitteen moderniin okkultismiin ja niistä edelleen toi- 
sen maailmansodan jälkeen syntyneisiin liikkeisiin, kuten New Ageen 
ja Wiccaan. Vaikka kentän ajalliset ja temaattiset rajaukset ovat laajoja, 
sen keskiössä vaikuttaa tietty ydinaines, johon kuuluu paitsi liikkeitä 
ja ilmiöitä myös kirjallisuutta sekä sen taustalla olevia yksilöitä, ku- 
ten Pico della Mirandola (1463-1494), Paracelsus (1493-1541), Jakob 
Böhme (1575-1624) Emmanuel Swedenborg (1688-1772) ja Helena 
Blavatsky (1831-1891). Näiden — ja muidenkin - kiintopisteiden va- 
rassa tutkijat ovat hahmotelleet esiin pitkäkestoista jatkumoa, joka on 
punoutunut kristillisen tradition ja antiikkiin palautuvan klassisen ra- 
tionalismin katveisiin.? 

Hanegraaff on summannut yli vuosikymmenen kestänyttä tutki- 
mustyötä toteamalla lohikäärmeiden olevan joskus yllättävän todelli- 
sia. Länsimaisen aatekartan tyhjistä kohdista on kuin onkin löytynyt 
outoja asioita, jotka ovat saaneet kentällä toimivat tutkijat tarkistamaan 
näkökulmaansa suhteessa moniin kulttuurisiin instituutioihin. Hane- 
graaff määrittelee länsimaisen esoterismin historiaa kriittisenä makro- 
historiana, jonka puitteissa on voitu haastaa suuri kertomus maallistu- 
van rationalismin ja toisaalta kristillisen metakulttuurin viitoittamasta 
modernisaatiosta. Tieteen ja politiikan kategorioiden sisältä on paljas- 
tunut okkultismin ja esoterismin muokkaamia käsitystapoja ja myös 
protestanttisen kristinuskon historia on saanut lisävalaistusta, joka on 
osoittanut sen olleen kiistatta sidoksissa kristillisen teosofian ja böhme- 
läisyyden kaltaisiin esoteerisiin virtauksiin? 

Hanegraaffin mukaan ajatukset sekulaareista instituutioista tai tie- 
teen ja uskonnon erillisyydestä ovat tässä valossa paremminkin 1940- 
ja 1950-luvuilla vakiintuneiden modernin ideaalien heijastamista 
historiaan, kuin tulkintaa itse modernisaatioon vaikuttaneista histo- 


8 Hanegraaff 2012: 1-4. 
9 Hanegraaff 2012: 191-207. 

riallisista prosesseista.” Eurooppalaisen uskonto- ja aatehistorian voi 
siis ajatella olevan monilta osin lohikäärmeiden historiaa, rajankäyntiä 
kartan pimeiden vyöhykkeiden kanssa, joissa piileskelevät oliot pyrki- 
vät sotkemaan uskonnon ja tieteen rajoja — ja samalla länsimaisen mo- 
dernisaatiokertomuksen perusjaottelua. 

Länsimaisen esoterismin historiaan keskittyneen tutkimusyhteisön 
sisällä on käyty viime vuosina keskustelua, jossa Hanegraaffin mainit- 
sema kriittisen makrohistorian näkökulma on kääntynyt myös histo- 
riantutkimusta vastaan. Historioitsijoiden tutkimusotetta uskontojen 
saralla on kritisoinut Groeningenin yliopiston professori, uskontotie- 
teilijä Kocku von Stuckrad, jonka mukaan historiatieteen menetelmät 
ja käsitteellistykset ovat tuottaneet suppeita kuvia uskonnosta ja sen 
funktioista osana eurooppalaista kulttuuria. Stuckrad näkee asetelman 
taustalla laajemman hierarkian, eräänlaisen "kristillisen monoliitin”, 
joka ohjailee käsityksiämme siitä, millaisia asioita uskonnon piiriin on 
mahdollista lukea. Tämän painolastin Stuckrad väittää ohjanneen yhtä 
lailla historiatieteen linjauksia. Hänen kritiikkinsä vihjaa historiantut- 
kijoiden jäsentäneen uskonnon käsitettä valmiiksi annetun kristillisen 
viitekehyksen kautta ja sulloneen tämän kehyksen ulkopuolelle jäävät 
ilmiöt ”ei-kristillisyyden? tai ”uskonnottomuuden” kaltaisiin yleistä- 
viin kategorioihin." 

Stuckradin virittämässä kritiikin verkossa on osia, joista historioit- 
sijan on hankala pyristellä irti. Sen purevin sisältö ei piile käsitteelli- 
sessä hienojakoisuudessa vaan yksinkertaisuudessa. Stuckrad kysyy his- 
toriantutkijoilta, mitä uskonto on. Mitä tarkoitamme, kun käytämme 
uskonnon käsitettä? Onko sen sisältönä luterilaisuus, katolisuus, bap- 
tismi, usko buddhalaispohjaiseen karman lakiin vai kenties meedioi- 
den esiin kutsumiin ”kuolleiden henkiin”, kuten 1800-luvun lopun 
spiritualistisen liikkeen tapauksessa?" Kysymys horjuttaa historioitsi- 
joille tuttuja asetelmia ainakin teoreettisessa mielessä. Pohjoismainen 


10  Hanegraaff 2012: 5-12, 368-379. 
11 Stuckrad 2010: 3-10. 
12 Stuckrad 2010: 4-18, 22. 


30 ANTTI HARMAINEN 


historiantutkimus on tuottanut 1990-luvulta lähtien runsaasti uskon- 
toon kytkeytyvää tutkimusta, jonka puitteissa uskonnon käsitettä on 
jäsennetty suhteessa yhteiskunnallisiin liikkeisiin ja instituutioihin.? 

Asetelman muotoilu on usein edellyttänyt uskonnon työstämistä 
kategoriaksi, joka on vertailukelpoinen muiden historiantutkimukses- 
sa käytettyjen kategorioiden, kuten sukupuolen tai nationalismin kans- 
sa. Ehkä historiatieteelle ominaisen kategorisointiprosessin yhteydessä 
tapahtuu jotain, joka mahdollistaa Stuckradin esittämän kritiikin ja 
altistaa historioitsijat ”kristillisen monoliitin" yhdenmukaistavalle vai- 
kutukselle. Uskonnon ja kristillisyyden välille voi rakentua piilosidos, 
joka alkaa vaivihkaa sanella uskonnon käsitteen sisältöä. 

Ajatukset länsimaisen aatekartan lohikäärmeistä ja kristillisen 
monoliitin piilovaikutuksista tarkentuvat sävyeroistaan huolimatta 
samaan polttopisteeseen. Hanegraaff ja Stuckrad pyrkivät molemmat 
tahoillaan osoittamaan, kuinka laajalti länsimainen uskontohistoria 
voidaan käsittää eksklusiivisena, poissulkevana historiankirjoitukse- 
na. Heidän tutkimuksissaan on painottunut, miten valikoivasti länsi- 
mainen älymystö, tiede ja poliittinen kulttuuri ovat suhtautuneet aja- 
tukseen uskonnosta ja sen sekoittumisesta osaksi muita instituutioita. 
Tähän viitekehykseen kytkeytyvät myös Orwellin ja Adornon kaltais- 
ten intellektuellien sodanjälkeiset linjaukset, jotka raivasivat elintilaa 
autoritaarisista uskonnoista ja totuutta vääristelevistä ideologioista va- 
paalle länsimaisuudelle — sopiviksi katsomiaan menneisyyden ilmiöitä 
vaientamalla. Vuosisadan vaihteen okkulttisista liikkeistä tuli nopeasti 
silloisten asetelmien edellyttämää toiseutta, eikä vähiten siksi, että nii- 
den ideologiat perustuivat synteeseihin tieteen, uskonnon ja politiikan 
välillä. 

Hanegraaff on hahmotellut 1700-luvun valistuksesta 1900-luvun 
puolivälin politologiaan ulottuvaa aatehistoriallista kaarta, jonka puit- 
teissa vastaavan kaltainen tiedollinen eklektisyys on pyritty leimaa- 

maan massojen harhauttamiseen tähtääväksi irrationalismiksi. Hänen 
mukaansa tämänkin paradigman keskiössä on länsimainen identiteet- 
tipolitiikka eikä niinkään se, mitä menneisyydessä on joskus tapahtu- 
nut.” Juuri sekulaarin ja rationaalisen nimeen vannova länsimainen 
identiteettityö tekee okkultismin, esoterismin ja muiden lohikäärmei- 
den historian tutkimisesta tärkeää. Siinä ei ole kyse vain menneisyyden 
aukkokohtien täyttämisestä vaan myös näkökulmasta niihin historial- 
lisesti kerrostuneisiin toiseuden kriteereihin, joiden perusteella nyky- 
ajan lohikäärmeitä metsästetään. 


Maallinen hyvä, uskonnollinen paha 


Historiantutkimuksen kannalta on kiehtovaa ajatella, että uskontohis- 
torialliset stereotypiat voivat vaikuttaa tieteen ja valtamedioiden kaltai- 
siin nykytodellisuutta tuottaviin instituutioihin. Stuckradin päätelmät 
kristillisen monoliitin langettamasta ikeestä ovat varteenotettavia juuri 
siksi, että ne panevat pohtimaan nykyisyyden ja oman aikalaiskulttuu- 
rin merkityksiä osana menneisyyteen kohdistuvaa tutkimustyötä. Jos 
kriitikot kerran katsovat historioitsijoiden osallistuneen länsimaisten 
uskontokäsitysten yksipuolistamiseen, on ehkä parasta aloittaa myös 
historiantutkimuksen puolustuksen hahmotteleminen nykyajasta kä- 
sin ja pohtia, voidaanko siinä tehtävää uskonnollista identiteettityötä 
jäsentää osana historiatieteen uusia suuntaviivoja. 

Tämän esseen kirjoitusprosessin aikana uskontoon liittyvät teemat 
ovat olleet taajaan uutisotsikoissa. Uskonnolliset käsitteet ovat sävyttä- 
neet Lähi-idän sotiin keskittyvää raportointia, mutta puhetta on ollut 
myös urbaanien pienseurakuntien noususta ja "perinteisten" kristillis- 
ten arvojen kadosta. Yllättävää tai ainakin kiintoisaa on, että Ukrainan 
sodan julkinen käsittely näyttää sekin sisältävän osittain uskontoon 
palautuvaa retoriikkaa. Näin monenkirjavia teemoja selatessa tulee 

nopeasti ajatelleeksi, ettei yhteistä nimittäjää löydy kristillisen mono- 
liitin puitteista. Luontevampaa on sen sijaan nähdä tekstien ympärillä 
eräänlainen uskonnon etäännyttämisen ilmakehä. Uskonto — etenkin 
eksplisiittinen, julkituotu uskonto — löytyy useimmiten muualta kuin 
meidän keskuudestamme ja siellä missä tällaista uskontoa on, tapahtuu 
pahoja asioita. Helsingin Sanomien katsaus Lähi-idän vakivaltaisuuk- 
siin elokuulta 2014 paljastaa olennaisia piirteitä etäännyttämisen stra- 
tegiasta. Syyrian ja Irakin sotien lietsoma ääri-islamismi on artikkelin 
mukaan edennyt jo kertaalleen "demokratian tiellä hoiperrelleeseen" 
Libyaan, jonka pääkaupungin hallinnasta käyvät kamppailua ”islamis- 
tijoukot ja niitä vastaan taistelevat maallisemmat joukot”.!* 

Mihin tai keihin viitataan puhumalla "maallisemmista joukoista”? 
Uutiskielessä maallisuuden käsite näyttää toimivan jonkinlaisena koo- 
disanana länsimaiselle todellisuudelle, ”meidän” todellisuudellemme ja 
sekulaareille instituutioille, joista tämä todellisuus versoo. Sen luomas- 
sa tilassa on mahdollista ylläpitää mielikuvaa, jossa rationaaliset voimat, 
arvoliberalismi, solidaarisuus ja demokratia, asettuvat uskonnollisessa 
hurmoksessa raivoavaa ääri-islamismia vastaan. Polarisoidussa kuvassa 
ei ole sijaa suhteellistaville näkemyksille. Poissuljettuna on esimerkiksi 
ajatus, että uskonnollisen fundamentalismin viimeaikainen voimistu- 
minen on ilmiönä koskenut yhtä lailla Eurooppaa ja Yhdysvaltoja; sa- 
malla kun länsimaiset yksilöt ovat eronneet valtiokirkoista, kristilliset 
herätysliikkeet, karismaattiset pienseurakunnat sekä opillista konser- 
vatismia edustavat kristinuskon suuntaukset ovat kasvattaneet suosio- 
taan, eikä politiikan kentälläkään ole kaihdettu kristilliskonservatiivi- 
sella eetoksella perusteltuja näkemyksiä.” 

Samankaltainen rationalismin varaan tuettu ideaali on ollut käytös- 
sä myös, kun lehtikirjoittelun kohteena on ollut Ukrainan sodan kiris- 
tämä asetelma lännen ja Venäjän välillä. Tällöin lähtökohtana on usein 
ollut käsitys joko Venäjästä tai löyhästi määritellystä ”idästä”, jonka toi- 

minta ei noudata järjen logiikkaa. Samoin venäläisen politiikan ydintä 
on kuvailtu hybridinä, jossa neuvostoajan tapahtumat, vanhan venäläi- 
sen kulttuurin ja ortodoksisuuden traditio sekä ”levoton venäläisnatio- 
nalismi” ovat sulautuneet yhteen slaavilaiseksi irrationalismiksi. 

Helsingin Sanomat referoi tässä äänilajissa yhdysvaltalaisdiplomaat- 
ti George F. Kennanin vuonna 1946 tekemää tilannearviota tuolloisen 
Neuvostoliiton tilasta. Kennanin mukaan Kremlin reaktioita ohjasi 
sodan jälkeen ”läpitunkeva itämaisen salamyhkäisyyden ja salaliittojen 
ilmapiiri”, joka mahdollisti tiedonkulun ja tosiasioiden myrkyttämisen. 
Historiallinen ja luonnollinen vastavoima itämaiselle konspiratismille 
löytyi tietenkin ”vapaasta, liberaalista ja demokraattisesta lännestä”, 
jonka systemaattinen luottamus oman, ”inhimillisen yhteiskunnan” 
periaatteisiin kumpusi oikeista totuuksista’. Artikkeli kytkee kenna- 
nilaisen ponnen tarkoitushakuisesti viime aikojen tapahtumiin: sen 
perimmäinen sanoma profetoi länsimaisen järjestelmän perivän maan, 
koska toisin kuin mystisen fatalismin leimaama ”itä”, se tietää mitä on 
tehtävä. 

Maallisuus, järki, logiikka ja rationalismi näyttävät olevan taikasa- 
noja, joihin luotetaan silloin kun on tehtävä selväksi länsimaisen jär- 
jestelmän ratkaiseva ero suhteessa ulkopuolella vallitsevaan toiseuteen. 
Helsingin Sanomien Kennan-luennasta käy oivallisesti ilmi myös se, 
kuinka vaivattomasti asetelma voidaan rakentaa juuri historian kaut- 
ta. On meneillään ”pitkä ottelu”, jossa itäinen ja läntinen järjestelmä 
ja niiden vuosisataiset perinteet koettelevat yhä uudelleen toistensa 
kestokykya.” Tämän kaltainen historian ja historiallisten traditioiden 
identiteettipoliittinen käyttö on kiinnostanut John Toshia, englanti- 
laista historiantutkijaa, joka on pohtinut teoksissaan muun muassa sitä, 
miksi historialla on väliä. 

Tosh on käyttänyt kiintoisaa käsitettä kuvatessaan brittiläisen po- 
liittisen kulttuurin tunnuspiirteitä: hän puhuu kaikkitietävyydestä 

(omniscience), eräänlaisesta tiedollis-poliittisesta suodattimesta, jonka 
perusteella yhteisö arvottaa menneisyyttä ja nykyisyyttä koskevia kä- 
sityksiään. Kaikkitietävyyden logiikka pyrkii usein luomaan historia- 
kuvan, joka etenee väistämättömänä kehityskaarena kohti nykytodelli- 
suutta, oikeuttaen samalla siinä vallitsevat kriteerit. Se, mikä ei tämän 
logiikan rattaistoon sovi, alkaa näyttää oudolta, epämodernilta, tai 
villiltä.?* Toshin näkemykset käyvät myös pohjoismaisen arvohierar- 
kian määritelmästä. Lehtikirjoittelun perusteella on helppo päätellä, 
että kaikkitietävyyden logiikalla on sijansa muuallakin kuin brittiläi- 
sen yhteiskunnan piirissä. Me haluamme yhtä lailla määritellä itsemme 
osaksi rationalismin traditiota, jossa maallinen on hyvä, uskonnollinen 
paha. 

Toshin ajattelussa korostuu, kuinka tärkeää on muodostaa kriitti- 
nen lähestymistapa omaa kulttuuria määritteleviin ideaaleihin. Hänen 
mukaansa historia ja historiantutkimus saavat suuren osan merkityk- 
sestään juuri tässä yhteydessä, tiedollisen ja kulttuurisen itsekritiikin 
välineinä. Historiaa ei tutkita sieltä ammennettavien säännönmukai- 
suuksien ja loogisten selitysmallien toivossa vaan päinvastoin siksi, että 
se voi saattaa meidät kosketuksiin ilmiöiden kanssa, jotka ovat omasta 
näkökulmastamme katsottuna outoja ja vieraita.? Historian kautta on 
mahdollista hahmottaa, kuinka myös maallisuuden tai järkevyyden 
kaltaisten arkipäiväisten käsitteiden taustalla vaikuttaa sosiaalisesti 
tuotettu historiallinen traditio, ja tarkastella kriittisesti tapoja, joilla 
tätä traditiota pidetään yllä. 

Toshin näkemykset niveltyvät länsimaisen esoterismin historiaa 
koskevan tutkimuksen tekemiin kriittisiin linjauksiin. Okkultismin, 
meedioiden ja muun "irrationaalisen" aineksen leimaaman mennei- 
syyden anti piilee siinä, että sen avulla voidaan osoittaa, kuinka juuri 
ne kulttuuriset piirteet, joita modernin rationalismin traditio pyrkii 
hylkimään, voivatkin tarkemmin katsottuna löytyä saman tradition 

sisältä. Tällainen historia pakottaa meidät pohtimaan, etteivät outous, 
villiys ja irrationalismi ehkä olekaan vain mystisen idän tai muiden kar- 
tan reuna-alueiden ominaisuuksia vaan yhtä lailla osa tutuksi koettua 
kulttuuria. Se ohjaa kyseenalaistamaan kaikkitietävyyden ideaalin — 
länsimaisen identiteettipolitiikan keskeisen arvolauseen, joka kertoo 
meidän olevan muita parempia, koska olemme maallisia ja muutenkin 
kaikin puolin järkeviä. 


Etsivä löytää, usein itsensä 


Kaikkitietävyyden käsite viittaa myös suuntaan, joka tuntuu melkein- 
pä päinvastaiselta modernin rationalismin ideaaliin nähden. Termi on 
osa kristillisen teologian sanastoa: se on jumalan attribuutti, määritel- 
mä siitä, millaisin ominaisuuksin kristillisen jumalan ajatellaan olevan 
varustettu. Käsitteen sisällöstä oli kiinnostunut Martti Luther (1483- 
1546), jonka mukaan kaikkivoipa ja kaikkitietävä jumala oli se, joka 
ratkaisi kaikkialla läsnäolostaan käsin ihmisen kohtalon pelastuksen ja 
kadotuksen välillä. Kenties vieläkin armottomampi kaikkitietavyy- 
den katse oli Jean Calvinille (1509-1564), joka julisti jumalan päättä- 
neen jo ennen maailman luomista, kuka oli ja kuka ei ollut kelvollinen 
astumaan tuonpuoleiseen paratiisiin. Vain uskonnollisen itsetutkiske- 
lun kautta saattoi löytää vihjeitä siitä, kuuluiko valittujen joukkoon.” 
Lutherin ja Calvinin ponnet ovat saaneet mittavan jälkikaiun pro- 
testanttisen kristinuskon piirissä. Ne ovat rakentaneet hierarkiaa, joka 
väheksyy eksplisiittisten tekojen — kuten okkulttisten tai maagisten ri- 
tuaalien — merkitystä uskonnossa ja painottaa jatkuvaa sisäistä kilvoit- 
telua, jossa täydellisyys on epävarmaa ja aina pari askelta uskovaa edellä. 
Tunnetuimman analyysin protestanttisen kristinuskon ja länsimaisen 
yksilöidentiteetin synteesistä on esittänyt sosiologi Max Weber yli 

sata vuotta sitten ilmestyneessä klassikkoteoksessaan Protestanttinen 
etiikka ja kapitalismin henki (1906). Weberin mukaan protestanttisen 
kulttuurin ydinsisältöä on jumalan armon ja unio mystican, uskonnol- 
lisen ykseyden tavoitteleminen osana yksilön jokapäiväistä toimintaa. 
Lutherin ja Calvinin teologia kehotti muuntamaan työnteon suoritta- 
vasta aherruksesta kutsumukseksi, jolloin myös työn sisäinen olemus 
muuttui. Työn ja ihmiselon funktio oli suunnattava oman sielun pelas- 
tamiseen; maallisten houkutusten kontrolloituun torjuntaan ja pyrki- 
mykseen kohti kaikkitietävän jumalan tahtoa. % 

Nykynäkökulmasta katsottuna tuoreilta tuntuvat Weberin näke- 
mykset itseohjautuvan modernin individualismin kääntöpuolesta, toi- 
seudesta, jota armontilan synnyttämä yhteydentunne loi ympärilleen. 
Weber puhui protestanttisesta mentaliteetista tai etiikasta myös eron- 
tekojen kulttuurina. Oman kutsumuksen toteuttaminen saattoi piirtää 
jyrkän rajan sisäryhmän ja sen ulkopuolelle jäävien välille sekä yksilöl- 
lisessä että kollektiivisessa mielessä osin siksi, että etsinnän ja kilvoit- 
telun kohde, uskonnollinen ideaalitila, edellytti häiriötöntä yhteyttä 
jumalaan. Radikaaleimmillaan ihanne saattoi vaatia yksilöltä jatkuvaa 
valppautta, jottei mikään "maallinen", kuten omat tunteet, oma yhteisö 
tai perhe, horjuttaisi yksilöllisen sielun ja jumalan välistä liittoa. Oli sil- 
ti tärkeää osoittaa myös muille kuuluvansa osaksi sisäryhmää, jumalan 
valittuja, koska tämä jaottelu konkretisoi paitsi yksilöllistä vakaumusta 
myös jumalan säätämää predestinaatiota. ”Meidän” oli oltava olemassa, 
sillä sitä kautta ajatus valituille valmistetusta kuolemanjälkeisestä pa- 
ratiisista tuli todeksi. Sisäryhmän ylläpito toimi puolestaan parhaiten, 
kun sen vastapuolena olivat ”toiset”, joiden toimia kaikkitietävän juma- 
lan ääni ei elähdyttänyt. Tästä sielun- ja kohtalonyhteydestä jalostui 
Weberin mukaan rationalismi, projekti, joka tuotti järjestelmällisesti 
tiettyä uskonnollis-kulttuurista kokonaisuutta — protestanttista iden- 
titeettiä.” 

Weberin ajattelu on mahdollista risteyttää ranskalaisfilosofi Alain 
Badioun tekemien tulkintojen kanssa. Badioun mukaan länsimaisessa 
etiikassa on pääosin kyse ”hurskaasta diskurssista”, jonka uskonnolli- 
nen pohja on vain peitetty tukulla tieteellisiä ja poliittisia käsitteitä. 
Myös Badiou on kritisoinut retoriikkaa, joka vetoaa länsimaisen demo- 
kratiapuheen tuottamiin ideaaleihin, mutta tuottaa samalla päinvas- 
taisia arvoja, koska se sallii samojen ideaalien sanella kritiikittömästi 
identiteettipolitiikan säännöt. Tätä Badiou pitää epärehellisenä pelinä. 
Erilaisuutta ja eroja kunnioitetaan, mutta vain jos ne sopivat meidän 
käsityksiimme siitä, millaisia niiden tulee olla.?* 

Badioun tekstit piirtävät kuvan läpiteknologisoituneesta ja -kaupal- 
listuneesta lännestä, joka luulee löytäneensä koneistonsa seasta "uuden" 
yhteisöllisyyden, "uudet" arvot ja keinot ymmärtää kulttuurisen, et- 
nisen ja uskonnollisen toiseuden kirjoa. Todellisuudessa länsi on kui- 
tenkin löytämässä yhä enemmän itsensä ja oman uskonnollisen men- 
neisyytensä toiseutta tuottavan tradition. Badiou toteaa länsimaisen 
politiikan kommunikoivan vieläkin valloittavan sivilisaation kielellä, 
joka vaatii toiseudelta vakuuksia siitä, että se on valmis sulautumaan 
osaksi valloittajan luomaa järjestelmää. Länsimainen identiteetti ra- 
kentuu hänen näkemyksissään samankaltaiselle jumalalliselle ilmoi- 
tukselle, joka motivoi menneiden vuosisatojen protestantteja rakenta- 
maan omia uskonnollisia sisäryhmiään. 

Nykytodellisuudessa paljas uskonnollinen tai teologinen tieto ei 
sanele sellaisenaan toiseuden rajoja, mutta sen sijaan ideaalit, ”demo- 
kratia”, "parlamentarismi", "tasa-arvo" ovat osin perineet uskonnollisen 
auktoriteetin roolin. Ne ovat korvanneet teologisen ajatuksen jumalan 
valtakunnasta, mutta säilöneet kilvoittelun logiikan osaksi itseään, 
jolloin myös länsimaisen identiteettipolitiikan kieli on säilynyt erot- 
televan uskonnon kielenä.” Sen, joka ei kuulu meihin, on todistetta- 
va kalvinistin tavoin jokaisella teollaan jakavansa meidän arvomme, 

päämäärämme ja kutsumuksemme niiden toteuttamiseksi. Badioun 
mukaan tähän sisältyy julmaa inertiaa, on kuin länsimainen identi- 
teettipolitiikka olisi Weberin kuvaaman protestanttisen erontekojen 
kulttuurin vanki ja siten tuomittu varioimaan sen periaatteita, vaik- 
ka aikalaistodellisuuden vaatimukset edellyttäisivät siltä jotain aivan 
muuta. 

Historiantutkijan luennassa erityisen mielenkiintoinen on Badioun 
käyttämä inertian käsite. Se viittaa nykyisyyden ja menneisyyden välil- 
le punoutuvaan suhteeseen, jonka havainnointia ja tulkintaa on pidetty 
jopa eräänlaisena historiantutkimuksen sydänäänenä. Inertian merki- 
tyksistä kirjoitti ranskalaisen 47n4/es-koulukunnan tunnetuimpiin ni- 
miin kuuluva Marc Bloch (1886-1944). Blochille inertia tarkoitti hi- 
dasta historiaa, ajan luomaa älyllistä ansaa, jossa pitkäkestoiset traditiot 
soluttautuivat huomaamatta osaksi aikalaiskulttuuria ja alkoivat sanel- 
la sille suuntia. Bloch totesi ”ihmisen kuluttavan aikansa rakentamalla 
mekanismeja, jonka vangiksi hän sitten jää, vapaaehtoisesti tai ei”. 

Historiatieteen merkitys oli Blochin näkemyksen mukaan inertian 
rakentaman ansan purkamisessa. Koska historioitsijan ajattelun luon- 
tainen rytmi on sidoksissa aikaan ja ajassa tapahtuvaan muutokseen, 
hänelle on luontevaa nähdä ja tehdä näkyväksi oman aikalaiskulttuu- 
rin kerrostuneisuus, pitkä- ja lyhytkestoisten ilmiöiden mutkikas pu- 
noutuminen ihmisten käsittämien todellisuuksien rihmastoksi. Tässä 
suhteessa myös Bloch oli 1900-luvun eurooppalaisen kulttuurin krii- 
tikko. Hän katsoi perättäisten teknologian vallankumousten laajenta- 
neen ”suhteettomasti psykologista välimatkaa sukupolvien välillä”, jol- 
loin moderni yksilö oli alkanut ”mielellään ja varsin varomattomasti” 
ajatella, ettei menneiden vuosisatojen painolasti koske häntä? 

Inertian käsitteessä näyttää kaikesta päätellen olevan yhä ajankoh- 
taista selitysvoimaa. Länsimaisen identiteettikäsityksen perustassa 
piilee purkamattomia uskonnollis-ideologisia mekanismeja, jotka vuo- 

tavat muille ajattelun ja toiminnan osa-alueille politiikasta populaari- 
kulttuuriin ja edelleen arkikäsityksiin — ja yllättävät meidät usein siellä, 
missä sitä vähiten odotamme. Uskontohistorioitsija Olav Hammerin 
mukaan inertian ansaan voi langeta vaikkapa joogasaleilla, joilta monet 
ovat etsineet eksoottista vaihtoehtoa länsimaiselle kristillis-rationalis- 
tiselle maailmankuvalle. 1800- ja 1900-lukujen modernia okkultismia 
tutkinut Hammer on tässä yhteydessä puhunut ”lähdeamnesiasta? 
(source amnesia), joka toimii uskonnollisen toiseuden ja eksotiikan 
tuottamisen strategiana. Hammerin käyttämässä käsitteessä on samoja 
piirteitä kuin Blochin määrittelemässä inertiassa: myös lähdeamnesia 
tarkoittaa eräänlaista virhetulkintaa, jossa ilmiön alkuperäinen his- 
toria korvataan — tarkoitushakuisesti tai ei — tulkitsijan omaa näkö- 
kulmaa tukevilla aineksilla. Havaintoesimerkkinä Hammer käyttää 
intialaisesta Tantrasta irrotettua chakra-järjestelmää, josta on eri joo- 
gasuuntausten ansiosta tullut näkyvä osa länsimaista kulttuuria? 

Chakrojen tapauksessa Hammer on analysoinut erityisesti sitä, 
miksi niiden määrä käsitetään länsimaisessa kontekstissa seitsemäksi, 
kun intialaisen tradition puitteissa niitä voi olla laskutavasta riippuen 
6,7,9, 12, tai 27. Seitsemän chakran järjestelmästä voidaan Hammerin 
mukaan kiittää kahta englantilaismiestä: Sir John Woodroffea (1865- 
1936), Intiassa työskennellyttä tuomaria ja Charles Leadbeateria 
(1854-1934), yhtä 1900-luvun taitteen teosofisen liikkeen johto- 
hahmoista. Molemmat popularisoivat 1900-luvun alun lehdistöjul- 
kisuudessa chakrojen ja joogan periaatteita, mutta muokkasivat sa- 
malla niiden sisältöä suuntaan, joka erosi huomattavasti intialaisista 
esikuvista. Hammer on todennut Woodruffin ja Leadbeaterin luke- 
neen chakra-järjestelmää sumeilematta oman aikansa uskonnollisen 
kuvaston läpi. 

Luku seitsemän vakiintui chakrojen määräksi, koska sama numero 
oli jo valmiiksi osa länsimaista kulttuuria, paljolti kristinuskon ja län- 
simaisen esoterismin traditioiden vaikutuksesta. Etenkin Leadbeater 


31 Hammer 2003: 181-182. 

korosti seitsenjakoisuuden uskonnollista syvämerkitystä: seitsemän oli 
modernin teosofian käsitteistössä pyhiä tekstejä yhdistävä avainluku, 
joka oli erityisen hyvin edustettuna Raamatussa. Siksi se sai käydä myös 
eksoottisen idän kätkemän esoteerisen ihmiskuvan symbolista. Seitse- 
män seurakuntaa, seitsemän kultaista lampunjalkaa, seitsemän sinettiä 
— seitsemän chakraa. Resepti osoittautui menestykseksi: Leadbeaterin 
kirjat myivät painoksia loppuun ja rakensivat ohessa käsitystä salatus- 
ta intialaisesta historiasta, jota 1900-luvun taitteen kansainvälinen 
älymystö prosessoi taiteeksi ja populaarikulttuuriksi, jonka vaikutus 
tuntuu vielä nykyisinkin. Oma traditio on aina vierasta helpompi ja 
turvallisempi löytää. 


Historiantutkimus — avantgardea! 


Itä-Suomen yliopiston yleisen historian professori Jukka Korpela pohti 
Helsingin Sanomissa (6.7.2014) historiakuvan ja historiatieteen ongel- 
mallista nykytilaa ja totesi, ettei kukaan tunnu olevan selvillä, miksi 
alaa opiskellaan. Korpelan mukaan historian merkittävyyttä on han- 
kala perustella, koska jo pelkkä historian käsite on luonteeltaan perin 
monitulkintainen ja hämärä. Korpela havainnollisti asiaa osuvasti ver- 
taamalla historiantutkimusta syöpätutkimukseen. Syövässä on kyse 
konkreettisesta, koko ihmiskuntaa koskevasta ongelmasta, eikä sen 
tutkimus siten kaipaa monimutkaisia teoreettisia perusteluja. Histo- 
rian tapauksessa tilanne on toinen. Korpela totesi, ettei ole olemassa 
”koko maailmaa riivaavaa historian ongelmaa, jonka kaikki haluaisivat 
ratkaista”. Mikroskoopin alle soveltuvan kliinisen tutkimusongelman 
sijasta historia näyttää enemmänkin epämuodikkaalta menneisyyden 
haamulta tai tuuliviiriltä, joka on altis muuttamaan suuntaa kansal- 


32 Hammer 2003: 183-189. 
33 Korpela 2014. 


MITÄ VÄLIÄ ON OKKULTISMILLA 41 


listen, taloudellisten tai muiden ryhmäetujen sanelemien poliittisten 
intressien mukaan. 

Se, että Korpela on oikeassa, on historiatieteen opiskelijan — tai 
jatko-opiskelijan — kannalta haastavaa ja ehkä vähän ahdistavaakin. 
Viime vuosien puhe tutkimusresurssien niukkuudesta ja kiristyvästä 
tieteenalojen välisestä kilpailusta tekee historiatieteen piirissä toimivan 
olosta melko aseettoman. Miten oikeuttaa oma asema sellaisten tutki- 
musalojen rinnalla, jotka korostavat kykyään tuottaa tietoa, sovelluk- 
sia ja ratkaisuja omassa aikalaistodellisuudessa akuuteiksi koettuihin 
kysymyksiin? Korpelan näkemyksiä voidaan tässä yhteydessä hiukan 
kärjistää: jos varsinaisia ”historian ongelmia” ei ole olemassa, ehkä 
koko ajatus historiasta jossakin menneisyydessä sijaitsevana tilana tai 
jonkinlaisena tapahtumien ja ajatusten varastohallina on syytä laittaa 
hetkeksi syrjään. 

Mikä estää historioitsijaa siirtämästä katsettaan aikajanalla eteen- 
päin, kohti omaa aikalaiskulttuuria? Tieteenalan oman oppihistorian 
sisältä ei pitäisi enää löytyä suurempia pidäkkeitä; historiantutkimuk- 
sen metodologisissa keskusteluissa on jo lähes kolmen vuosikymmenen 
ajan painotettu sitä, kuinka historiantutkimuksen kysymyksenasette- 
lut ovat väistämättä sidoksissa aikaan, josta käsin tutkimusta tehdään 
ja että objektiivisen tai ”todellisen? historian tavoittaminen on illuusio, 
jota on mahdotonta lähestyä muuten kuin korkeintaan tutkimusetii- 
kan kautta — pyrkimyksenä ymmärtää ja kunnioittaa menneisyyden 
toimijoiden sekä heidän kulttuurinsa omintakeisuutta suhteessa nyky- 
aikaan.” 

Ehkä pulma ei olekaan siinä, etteikö historiantutkijoille olisi tie- 
teellis-epistemologisten rajoitusten vuoksi sallittua käydä vuoropuhe- 
lua oman aikansa ilmiöiden kanssa. Marja Jalavan, Tiina Kinnusen ja 
Irma Sulkusen mukaan ammattihistorioitsijoita on ennemminkin as- 
karruttanut, ettei heidän työllään ole enää itsestään selvää auktoriteet- 
tia yliopistokehyksen ulkopuolella käytävässä historiakeskustelussa, 


34 Ahtiainen & Tervonen 1990: 14-36, Haapala 1990: 67-79. 

jonka kiintopisteitä ovat museoiden, muistomerkkien, taiteen ja kirjal- 
lisuuden kautta välittyvät julkiset historian representaatiot sekä popu- 
laarin ja yksityisen väljästi rajaama ”kansanomaisten historioiden" alue, 
joka tuottaa jatkuvasti omaa kuvastoaan. Jalava, Kinnunen ja Sulkunen 
kehottavatkin tutkijoita tarkastelemaan ennakkoluulottomasti eroja 
ja yhtymäkohtia, joita akateeminen tutkimus luo suhteessa julkisen 
historiakulttuurin tuottamiin käsityksiin. Kiintoisaa on, että heidän 
tulkinnassaan dialogisuus ei ole tärkeää niinkään siksi, että ammatti- 
tutkijat voisivat sen välityksellä opastaa populaaria historiankirjoitusta 
"oikean" historiakuvan äärelle; päinvastoin keskustelulla on merkitys- 
tä, koska populaari historiakulttuuri on olemassa ja tulee toimeen il- 
man ammattitutkijoiden panostakin. 

Armottomalta kuulostavasta teesistä voi johtaa yhden vastauksen 
Korpelan pohtimaan ”historian ongelmaan”: ehkä historian merkitys- 
tä tai historiassa piileviä universaaleja kysymyksiä ei tarvitsekaan kek- 
siä tyhjästä, koska ne ovat jo olemassa osana sitä alati käynnissä olevaa 
prosessia, jossa yksilöt ja yhteisöt luovat itseymmärrystään ja identiteet- 
tejään, maailmankuviaan ja ideologioitaan — paljolti juuri historian pe- 
rustalta. Ei siis ole kyse siitä, onko historialla merkitystä vaan siitä, että 
historiantutkijan on löydettävä paikat, kysymykset ja kontekstit, joissa 
historian merkitys tuntuu ja luotava itse niihin analyyttinen yhteys. 
Tämä edellyttää rohkeutta ylittää tieteellisten ja populaarien historia- 
käsitysten välisiä rajoja ja tarttua teemoihin, joiden kautta on mahdol- 
lista monipuolistaa ja moniäänistää yhteisöllisesti rakentuvaa historian 
kaanonia. 

Filosofi Tuomas Nevanlinna pohti vuonna 2011 julkaistussa Uskon 
sanat -teoksessa viimeisen kymmenen tai viidentoista vuoden aikana 
tapahtunutta ”uskonnon paluuta”, jonka puitteissa tiedemaailman kiin- 
totähdet ovat ottaneet uskonnolliset tekstit tai hahmot tutkimustensa 
kohteiksi. Nevanlinnan mukaan 2000-lukulaisen uskonnon paluun 
kiintoisinta antia on ollut sen kautta avautuva mahdollisuus oman us- 


35 Jalava, Kinnunen & Sulkunen 2013: 7-18, 24-26. 

konnollisen tradition radikalisoimiseen. Radikalismin konseptia mää- 
ritellessään Nevanlinna sovelsi näkökulmaa, joka resonoi monilta osin 
historiantutkimuksen periaatteiden kanssa; radikalismissa ei ole kyse 
yhden totuuden saarnaamisesta, vaan perusteellisesta kaivautumisesta 
uskonnollisten käsitysten pohjamutiin, jolloin esiin voi nousta uusia 
ajatuksia tuottavaa ainesta. Tätä työtä Nevanlinna nimitti tosi avant- 
gardeksi, koska sen pyrkimyksenä oli raastaa tutusta perinteestä esiin 
se, ”mitä ei tiedetty siellä olevankaan"?6 Nevanlinnan kaipaama itsera- 
dikalisointi voi hyvin toimia myös historiantutkimuksen periaatteena; 
motiivina tuottaa kriittisiä näkökulmia, joiden avulla on mahdollista 
kyseenalaistaa oman tradition luomat pettävät itsestäänselvyydet. His- 
toriantutkimuksen tulisi olla aina edes hiukan avantgarden asialla, 
sillä sen mielekkyys piilee kyvyssä tehdä näkyväksi, kuinka tieteen, 
uskonnon ja politiikan käyttämät tutut ja turvalliset käsitteet voivat 
luoda ympärilleen sitkeitä piilohierarkioita, ja kuinka kaukaisimman- 
kin eksotiikan pohjana saattaa toimia omien käsitysten tiedostamaton 
kierrätys. 

UUSHISTORIA, UUSTRADITIO, 
UUSUSKONTO 


— Pakanismin historian kasvu 


Ronald Hutton 


Ammattitutkijat niin uskontotieteen kuin historiankin alalla ovat yk- 
simielisiä siitä, että heidän työnsä voi huomattavasti auttaa ymmärtä- 
mään uususkonnollisia liikkeitä. Jotkut myös myöntävät, että joskus 
akateemisella tutkimuksella on vaikutusta tutkimuksen kohteena ole- 
viin uskonnon harjoittajiin ja uskoviin, ja että tutkimus muuttaa tut- 
kittavien käsitystä itsestään ja opinkappaleistaan. Pakanismi on eräs 
nykyhetken tärkeimmistä ja dynaamisimmista uskonnollisten trendien 
leikkauspisteistä. Sen historian tarkastelu osoittaa akateemisen tutki- 
muksen antaneen sysäyksen koko uskonjärjestelmän perusteille.' 


Ammattitutkijat ja uskonharjoittajat sekä 
lähi- ja kaukohistorian vaihtelu 


Pakanismi voidaan esittää klassisena esimerkkinä joko uustraditiosta 
tai keksitystä traditiosta siinä mielessä, että suurin osa siitä historiasta, 
jonka alun perin esitettiin olevan pakanismin perusta, on sittemmin 
osoitettu vääräksi. Toisaalta modernit pakanat eivät itse keksineet tätä 


1 Artikkelin alkuperäinen englanninkielinen versio julkaistaan myös Alternative 
Spirituality and Religion Review -lehdessa. Käännös Raisa Toivo. 

historiaa, vaan sen loivat arvostetut akateemiset valtavirtatutkijat. He 
taas perustivat ajatusrakennelmansa uuden ajan alun, noitavainojen 
ajan, demonologien luomille mielikuville, joihin vuorostaan vaikut- 
tivat osin jo antiikin ajoilta periytyneet kansankulttuurien traditiot. 
Mikä syntyneessä sekoituksessa on vanhaa ja mikä uutta, on väistämät- 
tä subjektiivinen määritelmä. Objektiivisemmin voidaankin todeta, 
että sekoittuneiden vaikutusten analyysi kannattaa sekä arvioitaessa 
uskontohistorian relevanssia nykyajan uskon ja uskonnon kontekstissa 
että arvioitaessa nykyuskontojen tutkimuksen yhteiskunnallista arvoa. 

Pakanismin tarjoaman akateemisuskonnollisen kulttuurien risteys- 
pisteen tarkastelussa on kolme muutakin hyötynäkökohtaa: Ensinnä- 
kin uskontohistorian ja nykypäivän uskonnonharjoittajien näkemykset 
ja tavoitteet voivat integroitua tällaisen keskustelun kautta siten, että 
ymmärrämme ja haluamme ymmärtää samoja asioita. Toiseksi histo- 
riantutkimuksen merkitys nykyajan uskontoja koskevalle keskustelulle 
voi tulla esiin. Kolmanneksi nykyuskontojen uskontotieteellinen tutki- 
mus ja nykyisen uskonelämän ymmärtäminen ja harjoittaminen voivat 
voisivat paremmin yhdistyä. 

Moderni pakanuus on eräänlainen kulttuurin ja uskonharjoittajien 
lahja tutkijoille, koska se on samalla myös tutkijoiden antama lahja 
heille. Kaikki pakanismin pääsuuntaukset — pakanallinen uusnoituus, 
pakanallinen Druidismi ja shamanismi? — omaksuivat alun perin läh- 
tökohtansa valtavirran historian- ja uskonnontutkimuksesta. Monet 
muutkin traditiot pakanuuden perheessä ovat saaneet selvästi inspi- 
raationsa muinaisista germaanisista, kelttiläisistä, skandinaavisista, 
balttilaisista, slaavilaisista, kreikkalaisista, roomalaisista tai egyptiläi- 
sistä uskonnoista. Nämä uskonnolliset ryhmittymät ovat kulttuurisesti 
merkittäviä ja jotkut niistä ovat tuottaneet huomionarvoisia kirjallisia 
tai kuvallisia uskontonsa esityksiä, mutta jäsenten tai harjoittajien mää- 


2 Hyödyllinen yleisesitys näistä suuntauksista brittiläisessä kontekstissa esim. Harvye 
1997. 

rällä mitattuna ne ovat silti pienehköjä ja marginaalisia suhteessa paka- 
naliikkeen valtavirtaan. 

Mainituista suuntauksista vain uusnoituus on tärkeä tämän artik- 
kelin tarkoitusta, siis historiallisen tutkimuksen ja pakanismin suhteen 
tutkimusta, varten. Shamanismi ei ole ollut yhtä riippuvaista historian 
tutkimuksesta kuin antropologiasta ja uskonnontutkimuksesta. Sha- 
manismin käsitteen teki muodikkaaksi vertailevan uskonnontutki- 
muksen johtohahmo Mircea Eliade, joka 1900-luvun puolivälissä esitti 
shamanismin eräänä arkaaisimmista uskonnonharjoituksen muodois- 
ta.? Vuosisadan lopun urbaani shamanismi taas lähti liikkeelle amerik- 
kalaisten antropologien Carlos Castanedan ja Micheal Harnerin työstä 
latinalaisen Amerikan alkuperäiskansojen shamaanien tekniikoiden 
parissa. Castanedan pätevyys antropologina on kyseenalaistettu, mut- 
ta olipa hänen kenttätyönsä laatu millaista tahansa, hänen ajatuksensa 
julkaistiin alun perin Californian yliopistossa hyväksytyssä tohtorin- 
väitöskirjassa.* 

Druidismi sen sijaan perustuu historian valtavirtatutkimukseen — 
druidin kuva modernissa henkisyydessä saa vetovoimansa 1700-luvun 
puolivälin ja 1800-luvun lopun välisen romantiikan ajan akateemi- 
sista brittiläisen muinaisuskon kuvauksista. Koska druidit ja druidi- 
kulttuuri olivat muinaisuskon kuvauksissa niin tärkeitä, oli kaikkien 
brittiläisen muinaisuskon juuria tavoittelevaa hengellistä traditiota 
luoneiden niin ikään pakko nostaa druidit keskeiseen asemaan omissa 
luomuksissaan. Vuoden 1790 paikkeilla, viitisenkymmentä vuotta sen 
jälkeen kun druidien tärkeys kansallisessa menneisyyskuvitelmassa oli 
jo vakiintunut, walesiläinen kiviseppä Edward Williams alkoi tuottaa 
tekstejä, joista löytyivät alkuperäisestä historiallisesta lähdemateriaalis- 
ta puuttuneet druidien opetukset ja pyhät menot. Williams, joka tun- 
netaan paremmin hänen bardinimellään Iolo Morganwg, oli juuriltaan 
yhtä tiiviisti kiinni oman aikansa tutkimuksessa, ja jälkeenpäin yhtä 


3 Eliade1964. 
4 Castaneda 1968; Harner 1980. 

kiistanalainen hahmo kuin Carlos Castaneda pari vuosisataa myó- 
hemmin. Iolo Morganwg ja hänen seuraajansa eivät kuitenkaan kuulu 
tämän artikkelin piiriin, koska he eivät pitäneet itseään ensisijaisesti 
pakanoina. Pikemminkin he yrittivät löytää uudelleen yhteisen al- 
ku-uskonnon, jonka esiintymismuotoja olivat kaikki myöhemmät his- 
torialliset suuret uskonnot — mukaan lukien kristinusko, joka voitiin 
sovittaa sen kanssa samaan yhteyteen. Kun moderni druidismi 1980- 
ja 1990-luvuilla muuttui tietoisesti pakanalliseksi, myös liikkeen pe- 


Kuva 3. 
Opetustaulu 1800-luvulta kuvaa muinaisen Englannin druideja. Se on mielikuva, 
joka on vaikuttanut nykypäiviin asti. 


Joseph Martin Kronheim: Druids of Ole England. Pictures of English History 
1868. 
Lähde: Wikimedia Commons. 

rusta muuttui ja rakentui uudelleen nykynoituuden pohjalle 1800- ja 
1900-lukujen druidismin sijasta. 


Naisten ja massojen uskonto ja kansalliset historiamyytit 


Tässä tarkastellaan erityisesti nykynoituuden tyyppiä, jonka vanhin 
ja laajimmin tunnettu edustaja on brittiläissyntyinen Wicca-traditio. 
Nykynoituus on joukko yhtä aikaa selvästi pakanallisia ja valtavirtahis- 
toriantutkimuksen opetuksille perustuvia uskonnollisia näkemyksiä. 
Sen historiantutkimuksella on pitkät ja arvostetut juuret aina 1700-lu- 
vun valistuksessa saakka. Valistuksen aikana Euroopan vallanpitäjät — 
siis poliittinen ja sosiaalinen eliitti — lakkasivat uskomasta taikuuden ja 
magian todellisuuteen. Silloin he eivät voineet uskoa noituuteenkaan. 
Niinpä kaikki ne lait, jotka mahdollistivat noituudesta syyttämisen 
oikeudessa, piti poistaa. Näytti siltä, että kaikki oikeudenkäynnit noi- 
tuudesta epäiltyjä vastaan parin edellisen vuosisadan aikana olivat ol- 
leet kauhea erehdys. Joku täytyi saada erehdyksestä vastuuseen ja niinpä 
valistuksen uudistajat osoittivat syyllisiksi kahta tahoa. Toisen näistä 
muodostivat kirkot kirkkokunnat, jotka 1700-luvun järjen ihailijoille 
edustivat menneen ajan eurooppalaisen yhteiskunnan tietämättömintä 
ja tekopyhintä osuutta. Toisen ryhmän muodostivat tavalliset ihmiset, 
joita valistuksen viisaat filosofit pitivät taikauskoisuuden ja ennakko- 
luuloisuuden ohella kipeästi uudelleenkasvatuksen tarpeessa olevana 
laskiämpärinä. Valistusfilosofien, kuten Voltairen ja Encyclopedien kir- 
joittajien pyrkimys oli murtaa kirkon valta ja saattaa alulle kansan mas- 
sojen sivistyksellisen tason parantaminen.* 

Molemmat uudistukset toteutuivat — aikanaan — mutta samalla 
Euroopan liberaalit muuttivat mieltään parista asiasta. 1700-luvun 
historiankirjoituksen uudistajien sankarit olivat olleet monarkkeja, 


5 Hutton 2007; Hutton 2009. 
6 Porter 1999: 191-282. 

jotka olisivat voineet käyttää absoluuttista valtaansa kaikkien hyväksi, 
kunhan heidät itsensä ensin olisi uudelleenkasvatettu. 1800-luvun ra- 
dikaalit sen sijaan olivat demokraatteja. Heidän mukaansa perinteisen 
monarkian piti, niin kuin kirkkojenkin, menettää mahtinsa ja tehdä 
tietä kansanvallalle. Siksi tavalliset ihmiset oli vapautettava vastuusta 
noitavainojen suhteen, vaikka todellisuudessa juuri tavalliset ihmiset 
olivatkin tuottaneet lähes kaikki noitasyytteet. Sen sijaan oli välttämä- 
töntä syyttää paitsi perinteisiä kirkkoja, myös muita perinteisiä vallan- 
pitäjiä ja aristokratioita. Noitavainot alettiin esittää salaliittona, jonka 
tarkoitus oli ollut aivopestä kansa vallanpitäjien ja kirkkojen eduksi. 

Tässä suhteessa vanhan vallan kannattajat pelasivat radikaalien 
pussiin. Saksalaiset konservatiivit Karl Ernst Jarcke ja Franz Josef 
Mone esittivät 1820- ja 1830-luvuilla, että noitavainojen uhrit olisivat 
alun perin olleet pakanoita.? Näin he pääsivät kiertämään valistuksen 
haasteen: vaikka noituutta sinänsä ei ollut olemassa, noidat ansaitsivat 
tulla metsästetyiksi koska he olivat verenhimoisen ja inhottavan mui- 
naisuskon viimeisiä harjoittajia. Taktiikka oli neuvokas, mutta perus- 
taltaan virheellinen. Siihen vastatakseen 1800-luvun romantikkojen 
ei tarvinnut muuta kuin kääntää sympatiavirta toisin päin. Romanti- 
kot julistivat, että noitina vainotut ihmiset tosiaan olivat harjoittaneet 
muinaista uskontoa, mutta tämä muinainen uskonto oli ollut joka suh- 
teessa hyvä uskonto. Se oli rakastanut luontoa, rohkaissut ihmisiä il- 
maisemaan itseään ja nauttimaan elämästään. Se ei ollut vallanpitäjien 
uskonto, vaan tavallisten ihmisten uskonto. Se oli kunnioittanut naisia 
vahvoina ja viisaina olentoina. Siihen ruumiillistui paljon perinteistä 
viisautta etenkin luonnon parantavista keinoista. Muinainen uskonto 
oli ollut kaikkea sitä, mitä keskiaikainen kristillinen kirkko ja valtio 
eivät olleet, ja siksi viime mainittujen täytyi tuhota muinaisusko voi- 
dakseen levittää valtansa massojen yli.$ 


7 Jarcke 1828: 450; Mone 1839: 271-5, 444-5. 
8 Ks.etenkin Michelet 1862. 

Niinpä käsitys, jonka mukaan noituus oli alun perin vapautta kan- 
nattava pakanauskonto, olikin itse asiassa saksalaisten ja ranskalaisten 
älykköjen tuote. Olennaisilta osiltaan ajatusrakennelma oli valmis 
1800-luvun puoliväliin mennessä. Siihen tarttuivat monet englannin- 
kielisen maailman tutkijat ja kirjoittajat, viimeisenä ja tunnetuimpana 
1920- ja1930-luvuilla egyptologi Margaret Murray? Murrayn kontri- 
buutio tähän historian versioon oli oikeastaan vain aivan uudenlainen 
uuden ajan alun kirjoituksista kerättyjen yksityiskohtien runsaus, joka 
näytti täyttävän kaikki muinaisuskoa koskeneessa tiedossa vielä am- 
mottaneet aukot. Murrayn teesejä ei voinut helposti koetella, koska 
muutakaan tutkimusta uuden ajan alun noitaoikeudenkäyntejä koske- 
vien lähteiden perusteella ei ollut tehty — ei ollut mitään, minkä nojal- 
la sen olisi voinut vähäisellä työllä osoittaa vääräksi. Niinpä Murrayn 
teoria hyväksyttiin laajalti, vaikka toisaalta vain paremman puutteessa. 
Toisesta maailmansodasta aina 1970-luvun alkuun asti sitä piti tote- 
na joukko eturivin brittiläisiä keskiajan ja uuden ajan alun tutkijoita, 
kuten Sir George Clark, Sir Stephen Runciman ja Christopher Hill.’° 
Se oli aikansa kansallinen historian totuus, oppikirjoihinkin sisään ra- 
kennettu. 

Todellisuudessa Murray ja hänen maanmiehensä kuitenkin vain 
lisäsivät yksityiskohtia saksalaisranskalaiseen rakennelmaan. Koko 
1900-luvun kuluessa rakennelmaan tehtiin vain kaksi merkittävää 
lisäystä: yksi Isossa-Britanniassa ja toinen Amerikassa." Brittiläinen 
lisäys oli Gerald Gardnerin ja hänen toveriensa 1950-luvulla esittämä 
väite, että libaraalipoleemikkojen kuvaama noitien uskonto oli säilynyt 
salassa nykypäiviin asti. Gardner julkaisi sarjan opetuksia ja riittejä, 
ja hän sekä hänen seurueensa vihkivät rekryyttejä julkaisemattomiin 
salaisuuksiin. Näin uskonto syntyi uudelleen, ainakin teoriassa. Myös 
amerikkalainen Charles Godfrey Leland (1824-1903) oli väittänyt, 
että noitien uskoon pohjautuvia perinteenpalasia oli sinnitellyt hengis- 
9 Lisäätästä ja ylipäänsä Murrayn työstä ks. Hutton 1999: 132-50, 194-201. 

10 Clark 1945; Hill 1967; Runciman 1964. 
11 Hutton 1999: 141-8, 205-52, 340-68. 

sä italialaisten talonpoikien keskuudessa. Hänkin julkaisi joitain sen 
väitettyjä liturgisia rituaaleja ja loitsuja. Godfrey Leland ei kuitenkaan 
väittänyt, että tätä uskontoa olisi edelleen varmasti harjoitettu, eikä 
yrittänyt itsekään sitä harjoittaa. 

Gardner sen sijaan toteutti molemmat huomattavalla menestyksel- 
lä. Tuloksena syntyi Wicca-liike, joka levisi läntisen maailman yli seu- 
raavien kolmen vuosikymmenen kuluessa. Se tarjosi mallin muillekin 
moderneille pakanaliikkeille, niiden jumalille, asenteille ja perusriiteil- 
le. Tärkein amerikkalainen lisä käsitykseen noitien uskonnosta alkoi 
vaikuttaa jo 1890-luvulla, mutta sai varsinaisesti vauhtia vasta 1970-lu- 
vulla. Se oli käsitteen radikaalifeministinen uudelleentyöstäminen, 
joka painotti, että noitavainot olivat paitsi keino hävittää massojen us- 
konto kristinuskon tieltä, myös ja ennen kaikkea keino alistaa naiset. 
Tässä luennassa vanhat viholliset, kristillinen kirkko ja valtio, olivat 
edelleen pääsyylliset, mutta miehet kaiken kaikkiaan toimivat pääsyyl- 
listen lakeijoina ja kollaboraattoreina. 


Modernin pyhitys: nainen, luonto ja nautinto 


Mainitut kaksi lisäystä perustarinaan törmäsivät yhteen kansainvälises- 
sä mittakaavassa 1980-luvulla. Epäilemättä niistä oli monille ihmisille 
huomattavaa henkilökohtaista hyötyä, sillä ne tuottivat historiaversion, 
joka antoi voimaa irtautua perinteisistä uskonnollisista, moraalisista ja 
sukupuolistereotypioista. Pisteitä tuli erityisesti kolmella saralla: En- 
sinnäkin kaikki tarinan muodot olivat feministisiä. Noidan hahmo on 
edelleen yksi harvoista eurooppalaisen historian nykypäivälle jättämis- 
tä naisten itsenäisesti käyttämän vallan kuvista. Muinaisissa antiikin 
Kreikan, Rooman, germaanisissa ja kelttiuskonnoissa riittejä toimitti- 
vat pääasiassa miehet, joiden rooliin poliittisina ja sosiaalisina johtajina 
se kuului. 

Johtajia saattoivat tukea miespuoliset uskonnolliset spesialistit, pa- 
pit, näkijät tai druidit. Samoin miehet saattoivat käyttää kirjoista tai 

opettajilta oppimaansa magiaa. Naiset taas näytetään pidetyn luonnol- 
lisina maagisen voiman ja tiedon varastoina, vähemmän säänneltyinä ja 
kontrolloituina, siksi spontaanimpina ja vaarallisempina. Siksi kaikki 
yllämainitut kulttuurit turvautuivat naisiin oraakkeleina ja ennustajat- 
tarina kun tavanomaiset uskonnolliset järjestelmät osoittautuivat riit- 
tämättömiksi. Osana tätä ajateltiin myös, että naisten on miehiä paljon 
helpompi ja luonnollisempi käsitellä tuhoisaa maagista voimaa: siksi 
noidan stereotyyppi oli kautta koko Euroopan nainen. Niinpä voidaan 
huomata, että noituuden ja naisellisen vallan yhteys on ajallisesti syvä.'? 
Toinen tapa, jolla pakanallinen noituus vahvasti vetosi modernin 
vastakulttuurin tunteisiin oli noitien yhdistäminen luontoon. Tämä- 
kin linkki oli vanha ja mielestäni pitkälti funktionalistinen. Noitien 
ajateltiin ymmärtävän luontoa, koska he käyttivät luonnon antimia 
ja luonnollisia ainesosia. Vielä yksinkertaistetummin ajateltiin, että 
koska noitien tapaamiset, juhlat ja riitit olivat salaisia, ne piti järjestää 
kaukana kansoitetuista paikoista, niityillä, metsissä ja vuorilla. Näin 
noituus assosioitui villiin luontoon ja vihreyteen, mikä hyvin sopikin 
romanttisesta luontokultista erkaantuneeseen ja täysimittaisen ekolo- 
gisen kriisin kanssa vastakkain joutuneeseen moderniin aikaan. 
Kolmas modernin noitaunelman vetoava piirre oli että siihen ruu- 
miillistui itse-ilmaisun libertaarinen etiikka. Tämäkin perustui jo 
varhaisen uuden ajan mielikuviin. Virallisesti uuden ajan alun ihmiset 
uskoivat että noidat olivat Saatanan orjuuttamia ja että Saatanan an- 
tamat lahjat ja palkkiot lopulta osoittautuivat tyhjiksi. Kuitenkin tai- 
teilijoiden kuvauksista ja joskus myös noitina syytettyjen tunnustusten 
kuvaamissa fantasioissa noidilla näyttää pikemminkin olleen vallan 
hauskaa. Noitien kuvaukset väännettiin samaan muottiin kuin kes- 
keiset karnevaalin ja vallanpitäjien rituaalisen pilkkaamisen (misrule) 
tai hetkellisen moraalisen vapautumisen vertauskuvat. Mitä synkkiä 
puolia heidän toimintaansa sitten tuhon lähettiläinä sisältyikään, fan- 
tasiakuvauksissa noidilla on erittäin kivaa. Muun unohtava rellestämi- 


12 Näistä tarkemmin ks. Hutton 2014 ja Purkiss 1996, joista myös seuraavat kappaleet. 

nen ja kokonaisvaltainen nauttiminen muuntuivat helposti moderniksi 
ikoniseksi kuvaksi vapautumisesta positiivisessa mielessä. Sen vuoksi 
noituus saattoi toimia uskontona, joka juhlisti elämästä nauttimista 
ja etenkin seksuaalista yhteyttä pyhinä. Kun sympatiat jälleen kerran 
käännettiin päälaelleen, uuden ajan alun noidanmetsästäjien luomat 
kuvat demonisesta ja pelottavasta uskonnosta muuttuivat keinoksi yh- 
distää lihalliset ilot aitoon pyhyyteen. 


Historian muuttuminen 


Kehitystä on suuresti helpottanut se, että moderni pakanallinen noi- 
tuus on kaksinkertaisesti vastakulttuurin perinnettä. Se ottaa vaikut- 
teita suoraan ja aidosti läntisen maailman vanhimmasta ja jatkuvim- 
masta salaisesta intellektuellista traditiosta. Silti, vaikka riitit selvästi 
ottivat vaikutteita historiallisen noituuden kuvastosta, ne olivat paljon 
raskaammin riippuvaisia rituaalisen magian länsimaisesta traditiosta. 
Tätähän Gerald Gardner väitti Wiccan olevan: teksti- ja käytännekor- 
pus joka on initiaation ja harjoituksen avulla siirtynyt sukupolvelta 
toiselle antiikista nykypäivään. Vaikutteet voidaan jäljittää historiassa 
taaksepäin keskiaikaisen kristillisen magian perinteen kautta varhai- 
sen keskiajan arabialaiseen kirjallisuuteen ja sitä kautta muinaiseen 
Egyptiin. 

Muinaiset eurooppalaiset olivat yleensä ajatelleet, että ihmisten oli 
väärin yrittää saada suoraa valtaa yliluonnollisiin voimiin siksi, että 
moinen uhkasi koko yhteiskuntaa sekä myös siksi, että silloin väärin- 
käytettiin jumalten voimaa. Muinaiset egyptiläiset taas ajattelivat, että 
juuri niin ihmisten kuuluikin toimia — yrittää alistaa yliluonnollinen 
itselleen. Sen vuoksi kreikkaa puhuvat egyptiläiset olivat antiikin ajan 
loppuun mennessä tuottaneet joukon tekstejä, joiden tarkoitus oli oh- 
jeistaa maagikoita erilaisten tavoitteiden ja halujen saavuttamiseksi tar- 
peellisissa tekniikoissa, mukaan lukien yhteys ja yhtyminen jumalaan. 

Nämä ovat modernin pakanallisen noituuden lähin vastine antiikin 
maailmassa.” 

Pakanalliset tekstit ja perinteet eivät tietenkään siirtyneet vuosisa- 
dalta toiselle erillisenä uskontona, vaan yhdistyivät aina kulloinkin val- 
lalla olevaan uskoon. Silti ne tarjosivat Wicca-liikkeelle kokonaisuuden 
muodostavan joukon riittejä, jotka oli helppo yhdistää pakanuuteen 
ja joilla oli katkeamaton sukulinja antiikin maailmaan. Katkeamaton 
sukulinja ei kuitenkaan ollut se, minkä ensimmäiset Wiccan julistajat 
väittivät sen olevan, vaan paljon monimutkaisempi, valtakulttuuriin 
sulautuneempi linja, jota on varovasti seurattava länsimaisen (suurelta 
osin kristillisen) usein korkeakulttuurin traditioiden vyyhdissä.'* 

Seremoniallisen magian perinne on miellyttävä hengellisyyden väli- 
ne modernille ihmiselle, joka on karistanut perinteisen pelon jumalal- 
lista ja siihen liittyvää uhkaavaa ja arvaamatonta luonnollista maailmaa 
kohtaan. Modernille ihmiselle seremoniallisen magian perinne ilman 
perinteistä pelkoa, tarjoaa tunteeseen, liittoutumiseen ja neuvotteluun 
perustuvan suhteen jumalien kanssa — juuri sellaisen kuin moderni pa- 
kanuus sisältää. Voidaan spekuloida, olisiko moderni pakanuus voinut 
tunnistaa tämän perinnön jatkuvuuden ja ottaa sen myös omakseen, 
ellei sen kehitysajan akateeminen vakiintunut käsitys olisi pitänyt noi- 
tuutta yksioikoisesti pakanauskontona. Gerald Gardnerin ja Margaret 
Murrayn läheinen tuttavuus vahvisti käsitysten muuntumista. 

1800-luvun kuvitelma siitä, mitä noituuden olisi pitänyt olla — iloi- 
nen pakanauskonto — siis muodosti monessa mielessä hyvän mallin ra- 
dikaalille modernille uskonnolle. Sen ongelmaksi muodostui vain se, 
että kun 1970-luvulta lähtien tehtiin uudenlaista alkuperäislähteisiin 
perustuvaan tutkimusta noitaoikeudenkäynneistä, historioitsijat hyl- 
käsivät nämä tulkintamallit.? Siihen mennessä laajamittaista ja huo- 
lellista ammattimaista tutkimusta ei ollut tehty: Valitusajan magian ja 


13 Ks. Hutton 1991: 337; Hutton 2003: 87-192. 
14 Hutton 1991: 337; Hutton 2003: 87-192. 
15 Tarkemmin ks. Hutton 1999: 377-81. 


UUSHISTORIA, UUSTRADITIO, UUSUSKONTO 57 


noituuden halveksuntaa täynnä olleet tutkijat eivät olleet pitäneet sitä 
vaivan arvoisena.'* 

Uusi kiinnostus heräsi yhtä lailla yleisestä aikakauden kulttuurin 
ja asenteiden muutoksesta kuin wiccalaisuuden tai radikaalifeminis- 
min noususta. Uudet tiedot haastoivat 1800-luvun ajatusrakennelmat 
kaikilta osin, erityisesti kuitenkin kolmessa suhteessa: Ensinnäkin, 
tutkimus osoitti, että noitavainot eivät olleet erityisesti kristillinen pe- 
rinne. Niitä olivat harjoittaneet kaikki antiikin, muinaisen Euroopan 
ja Lähi-Idän kansat. Jotkut jopa valtavissa mittakaavoissa: pakanalli- 
sessa Roomassa kuolemantuomioiden osuus oli suurempi kuin missään 
uuden ajan alun oikeudenkäynneissä.” Toiseksi, uusi tutkimus osoitti, 
että noitavainoja ei voitu yhdistää naisten alistamiseen. Euroopassa oli 
alueita, kuten Islanti, Suomi, Normandia, Karinthia, Baltian maan ja 
Venäjä, joissa ylivoimaisesti suurempi osa syytetyistä oli miehiä. Jopa 
useimmissa niistä maista, missä naisia syytettiin enemmän, miehet 
saattoivat silti muodostaa merkittävän vähemmistön syytetyistä: esi- 
merkiksi Sveitsissä miehiä oli 40 %. Kolmanneksi uusi tutkimus 
osoitti, että hahmo, jota suomalaiset kutsuvat noidaksi ja englantilaiset 
sanalla witch — joku joka käytti taikuutta tehdäkseen muille vahinkoa 
— voidaan löytää kaikilta mantereilta. Euroopan ulkopuolella asuvat 
kansat osoittautuivat aivan yhtä kykeneviksi panemaan pystyyn raa- 
kalaismaisia vainoja kuin eurooppalaisetkin.? Tämä näyttää nykyään 
sitäkin tärkeämmältä, kun noidiksi epäiltyjen murhat leviävät ympäri 
kehittyvää maailmaa ja noituudenvastaisia lakeja herätetään uudelleen 
henkiin. Eurooppa oli silti kahdessa mielessä ainutlaatuinen. Ensin- 
näkin kristillinen dualismi, tendenssi nähdä maailma totaalisen hyvän 
ja totaalisen pahan välisenä taisteluna, teki Euroopasta ainoan alueen, 


16 Nenonen 2006: 252ff.; Nenonen 2014. 

17 Ogden 2008; Behringer 2004; Ankarloo & Clark (eds) 1999; Dickie 2001. 

18 Kirsten Hastrup ‘Iceland’; Antero Heikkinen ja Timo Kervinen Finland” ja Maria 
Mader ’Estonia 1’ teoksessa Ankarloo & Henningsen (eds) 1989: 257-72, 319-38, 383- 
402; Monter 1997: 563-95; Schulte 2009. 

19 Behringer 2004; Hutton 2002: 16-32; Hutton 2004: 413-34. 

20 Behringer 2004: 196-228; Hutton 2002: 413-17; Hund 2003. 

jossa noituus määriteltiin uudelleen uskonnoksi, Saatanalle omistetuk- 
si sellaiseksi. Toiseksi vain Euroopassa ihmiset edes virallisesti spontaa- 
nisti ja suurin piirtein yhtä aikaa vaihtoivat vahvan uskon noituuden 
todellisuuteen yhtä vahvaan epäuskoon. 

Kaikista edellisistä syistä 1800-luvun noituusmyytti on paljastunut 
niin vääräksi, että nykymaailman kontekstissa se on jo selvästi vaaralli- 
nen. Nykyinen historiallinen tutkimus ei ole löytänyt yhtään tapausta, 
jossa pakanuus olisi sinnitellyt tietoisena, aktiivisena ja kilpailevana 
uskontona missään päin keskiajalla kristinuskoon kääntynyttä Eu- 
rooppaa. Sen vuoksi nykytutkimus kiistää tiukasti, että noituudesta 
syytetyt olisivat voineet olla pakanoita. Toisaalta tutkimus edelleen ja 
yhtä painokkaasti pitää merkityksellisinä ajatusta, että pakanakulttuu- 
rin jäännöksiä säilyi pitkään keskiajalla ja myöhemminkin kristillisen 
kulttuurin lomassa. Kristillinen kulttuuri sisällytti itseensä suuren jou- 
kon fyysisiä ja mentaalisia piirteitä antiikin pakanuudesta. 

Jotkut näistä, kuten arkkitehtuurin ja rituaalisen elämän muodon, 
sopeutettiin täydellisesti kristillisyyteen. Toiset, kuten kirjallisuuden 
ja taiteen motiivit ja teemat, voitiin enemmän tai vähemmän hyväk- 
syä myytteinä ja allegorioina. Joidenkin kanssa, kuten uskon keiju- tai 
maahismaailmaan, kristillinen kulttuuri päätyi vaivalloiseen rinnak- 
kaiseloon ja joitain vanhoja kulttuuripiirteitä, etenkin rituaalista ma- 
giaa, kristillinen kulttuuri vainosi, mutta piirteet säilyivät vainojenkin 
yli. Tämän vuoksi nykyeurooppalaisten on ollut mahdollista suodat- 
taa kristillisestä sekoituksesta erilaisia muinaisen pakanakulttuurien 
piirteitä, yhdistää ne taas uudelleen muinaisten jumalien palvontaan 
ja näin luoda moderni pakanismi. Samoin on noituuden kohdalla: on 
edelleen tärkeää, että pakanallinen folklore ja mytologia sinnittelivät 
kristillisenäkin aikana ja vaikuttivat kuvaan, joka Saatanan kanssa lii- 
ton tehneistä noidista syntyi. 

Manner-Euroopan tutkijat, kuten Carlo Ginzburg, Eva Pocs ja 
Wolfgang Behringer ovat tunnistaneet perinnön selvemmin kuin 

heidän englanninkieliset kollegansa. Manner-Euroopassa todisteita 
säilyneistä muinaisista kulttuuripiirteistä onkin enemmän. Asiaan on 
kuitenkin voinut vaikuttaa myös 1800-luvun noitamyytin suuri vaiku- 
tus aina viime aikoihin asti nimenomaan englanninkielisessä maail- 
massa, ja siitä seurannut yhtä suuri haluttomuus etsiä todellisia paka- 
nallisia jälkiä noidan mielikuvassa.? 

Tästä huolimatta lähes kaikki ammattihistorioitsijat maailmassa 
näyttävät tällä hetkellä hylkäävän ajatuksen, että pakanismi olisi sin- 
nitellyt kristillisiin vuosisatoihin asti aktiivisena vastarintaliikkeenä. 
Samaan aikaan kaikki ammattihistorioitsijat näyttävät ainakin jossain 
määrin omaksuneen ajatuksen, että pakanuuden ajan ideat ja mieliku- 
vat säilyivät osana kristillistä kulttuuria, osa niistä valtavirrassa ja osa 
vastakulttuurina. 

Tämän ajatustavan muutoksen seuraukset modernin pakanuuden 
itseymmärrykselle ovat syvälle käyvät. Vanha itseymmärrys suhtautui 
valtavirtayhteiskuntaan epäileväisesti ja kristinuskoon erityisen viha- 
mielisesti. Se synnytti tunteen pakanismista tosiuskovien liittona. Se 
tuki jäsentensä uskollisuutta ja uskoa kunnes uskovat saattoivat jälleen 
astua julkisuuteen nykyajassa. Tällainen käsitys rohkaisi korostamaan 
initiaatioketjuja salaista uskontoa ylläpitävänä mekanismina. Initiaa- 
tion korostaminen taas vahvisti valmiin vastaanotetun tradition ja ini- 
tiaatiota ja opetusta kontrolloivien liikkeen johtajien auktoriteettia. 

Revisionistinen historiankirjoitus sen sijaan rohkaisee yhteenkuu- 
luvuuden ja yhteisen kulttuuriperinnön tunnetta sekä valtavirtatut- 
kimuksen että pakanismin synnyttäneen yhteiskunnan kanssa. Paka- 
nismin lähimmät esi-isähahmot näyttäytyvät 1700-luvun lopulta asti 
toinen toistaan seuraavina radikaalien intellektuellien ketjuna, eivät 
enää marttyyreina ja tradition puolesta taistelijoina. Nämä radikaalit 
intellektuellit tekivät noitaliikkeelle välttämättömän mutta suuren 
työn kun he tunnistivat ja erottelivat pakanalliset elementit länsimai- 
sesta kulttuurista ja yhdistivät ne uudelleen sopiviin muinaisesta maail- 


22 Behringer 2004; Pocs 1999; Ginzburg 1983 ja 1991. 

masta haettuihin kuviin ja ideoihin. Liike voi olla heistä ylpeä; joukossa 
on joitain länsimaiden tunnetuimpia taiteilijoita ja kirjailijoita. 

Näin ymmärrettynä pakanismi ei ole jotain olennaisesti erilaista 
kuin valtavirtakulttuuri, eikä valtavirtakulttuurin perinteisesti alista- 
maa tai vainoamaa. Pikemminkin pakanismiin tiivistyy joitain valta- 
virtakulttuurin syvimpiä ja tärkeimpiä moderneja vaikutteita. Pakanis- 
min uusi muoto vähentää johtajien ja vanhinten tai initiaatioketjujen 
vaikutusvallan korostusta ja rohkaisee liberalismia ja eklektiivisuutta 
liikkeessä. Se myös vähentää muita uskonmuotoja, erityisesti kristil- 
lisyyttä kohtaan tunnettua katkeruutta ja rohkaisee jaetun antiikin 
kulttuurisen perinnön pohjalta yhteistyöhön eri uskontojen harjoitta- 
jien kanssa. 


Tutkija ja radikaali historia 


Tässä yhteydessä voidaan pitää asiaankuuluvana kirjoittaa suoremmin 
myös omista kokemuksistani pakanismin historian kirjoittajana. Kun 
brittiläinen pakanaliike lähti kasvuun vuoden 1990 tienoilla järjestäen 
joukkotapahtumia, jossa saatoin tavata jäseniä en masse, huomasin että 
monet jo pitivät perinteistä historiakuvaa puutteellisena. Niin paljon 
tietoa historia-ammattilaisten mielenmuutoksesta oli tullut jo osaksi 
yleistä ymmärrystä, että se oli kiinnittänyt monien modernien paka- 
noiden huomion ongelmaan. Erityisesti kaikkein kunnioitetuimmat 
ja kansallisesti aktiivisimmat pakanaliikkeen hahmot, joilla oli vakiin- 
tunein asema liikkeen johdossa ja jotka olivat eniten kasvattaneet ja 
puolustaneet brittiläistä pakanaliikettä, olivat omaksuneet uuden his- 
toriaymmärryksen. 

Vastaavasti ne, jotka vielä vastustivat historiantulkinnan muutos- 
ta, usein kuuluivat johonkin kolmesta muusta ryhmästä: perämetsien 
asukkaisiin joko kirjaimellisesti tai metaforisesti, uusien ja asemaansa 
vasta vakiinnuttavien traditioiden johtajiin ja niihin, jotka olivat vas- 
ta tulleet Isoon-Britanniaan ja pyrkivät vakiinnuttamaan mainettaan 

paikallisessa toimintaympäristössä. Näiden ryhmien vastustus ei kestä- 
nyt. Oma panokseni, jota brittiläisen pakanaliikkeen johtajat pyysivät 
ja tukivat, oli pyrkiä luomaan aito ja todistettavissa olevan pakanalli- 
sen noituuden historia. Suoritin tämän työn sarjassa julkaisuja vuosien 
1996—2003 aikana ja paljolti sen revisionistisen viitekehyksen mukaan, 
josta yllä jo keskustelin. Työn kestäessä minulla ei ollut mitään vaka- 
via ongelmia pakanayhteisöjen kanssa. Pidin heitä avuliaina ja useinkin 
henkilökohtaisella tasolla hurmaavina ja kiinnostavina. Sen sijaan mi- 
nulla oli ongelmia oman kasvuyhteiskuntani ja historiantutkijayhtei- 
söni kanssa, missä minua reippaasti muistutettiin siitä, että tutkimus- 
kenttääni ei pidetty aivan täysin legitiiminä. 

Näistä kohtaamisista voisin kertoa lukuisia esimerkkejä, mutta tyy- 
dyn nyt kahteen. Ensimmäinen tapaus sattui vuonna 1994, kun puhuin 
kansalliselle pakanakonferenssille puhtaasti historiallisesta aiheesta. 
En tiennyt, että yleisön joukossa oli anglikaaninen evankelista kokoa- 
massa salaa materiaalia taisteluun pakanismia vastaan. Kuulin tästä 
vasta, kun hän tiedotti eräälle pappiskokoukselle pakanismin vaaroista 
ja viittasi läsnäolooni konferenssissa esimerkkinä sellaisesta vaikutus- 
valtaisesta hahmosta, jota vaarallinen uskonto veti puoleensa. Hänen 
sanojaan uutisoitiin Daily Telegraphissa, joka on merkittävä kansal- 
linen sanomalehti. Sen jälkeen laitokseni johtaja yliopistossa komensi 
minut puhutteluun ja kertoi suhtautuvansa levottomasti tutkimukseni 
uuteen suuntaan. Pidin tiukasti kiinni väitteestäni, että tutkimukseni 
oli sekä validia että tärkeää, eikä johtaja enää kovistellut sen enempää. 

Toinen tapaus sattui neljä vuotta myöhemmin, kun yliopistoni 
opiskelijoiden sanomalehti pyysi saada haastatella minua tutkimukses- 
tani, selittäen että he halusivat tehdä jutusta ensimmäisen kiinnostavia 
asioita tutkivia professoreita koskevassa sarjassa. Annoin haastattelun 
ja löysin kasvoni etusivulle roiskaistuna, otsikoituna ”Varoitus: tämä 
mies voisi olla noita”. Artikkelissa kyseenalaistettiin motiivini, miksi 


23 Hutton 1996: 3-15; Hutton 1999; Hutton 1999b: 1-80; Hutton 2003: 87-192, 259- 
94. 

olin kiinnostunut uskonnosta, joka parhaimmillaankin oli huonomai- 
neinen, pahimmillaan saatanallinen ja rikollinen. Jutussa yhdistyivät 
toisaalta kunnianhimoisten tulevien journalistien tavoitteet esitellä 
sensaatiokirjoittamisen kykyjään tuleville työnantajilleen skandaali- 
lehdistössä ja toisaalta opiskelijalehden henkilökunnassa vaikuttanei- 
den fundamentalistikristittyjen tavoitteet. 

Sen jälkeen kun pääteokseni modernin pakanallisen noituuden his- 
toriasta ilmestyi ja kaikille kävi selväksi, mitä tutkimukseni oikeastaan 
koski, itselläni ei enää ole ollut tämän kaltaisia ongelmia. Oppilaani 
eivät ole olleet yhtä onnekkaita. Kirjani esipuheessa kehotin kunnian- 
himoisia historioitsijoita välttämättään aihetta, kunnes heillä olisi va- 
kituinen työ. Jotkut heistä väistämättä vähät välittivät varoitukses- 
tani ja päinvastoin innoittuivat tästä ja siihen liittyvistä aiheista. Eräs 
heistä oli nuori mies, joka halusi tutkia 1900-luvun alun rituaalimaa- 
gikko Aleister Crowleyn kuolemansa jälkeistä vaikutusta brittiläiseen 
okkultismiin. Hän anoi Arts and Humanities Research Councililta 
rahoitusta, jonka saadakseen hän oli hyvinkin tarpeeksi pätevä ja minä 
taas sain puhelun hakemusta käsittelevään paneeliin kuuluneelta aka- 
teemiselta vaikuttajalta. Hän halusi varoittaa minua, koska luettuaan 
tämän nuoren tutkijan hakemuksen hän luuli tämän sopivan klassiseen 
mielisairaudesta kärsivän profiiliin ja hän pelkäsi miehen saattavan olla 
minulle fyysisesti vaarallinen. 

Otin varoituksen hyvin vakavasti ja mietin, mitä sellaista tämä kol- 
lega oli huomannut, mitä minä en ollut nähnyt, kunnes kävi selväksi, 
että ainoa peruste kollegan asettamalle diagnoosille oli nuoren tutkijan 
aiheenvalinta. Kenen tahansa Crowleyn vaikutuksesta kiinnostuneen 
täytyi siis olla häiriintynyt. Kun vakuutin, ettei tässä tapauksessa ol- 
lut näin, kolleegani tiuskaisi varoittaneensa minua ja lopetti puhelun. 
Myöhemmin en ollut yllättynyt siitä, että kyseinen nuori tutkija ei 
saanut rahoitustaan, enkä siitäkään, että nuori tutkija myöhemmin ra- 


24 Hutton 1999: xii. 

hoitti työnsä itse jatko-opintojen kautta ja laati täysin hyväksyttävän 
väitöstyön, josta tuli kirja. 

Nykyään sentään oma asemani vakiintuneena auktoriteettina tut- 
kimuskentällä tekee mahdolliseksi vastustaa osaa tästä epäoikeuden- 
mukaisuudesta. Kun pakanauskonnon harjoittajaa syytetään vakavasta 
rikoksesta mitä onneksi tapahtuu melko harvoin hänen kirjansa ja ri- 
tuaalivälineensä rutiininomaisesti esitellään oikeudessa todisteina hä- 
nen epäilyttävyydestään ja huonosta maineestaan. Nykyään on myös 
rutiinia, että puolustus tuo minut paikalle selittämään, ettei pakanuu- 
dessa sinänsä ole mitään olemuksellisesti pahaa tai yhteiskunnanvas- 
taista, jotta tasapuolinen oikeudenkäynti voi jatkua. Viimeisen viiden- 
toista vuoden aikana olen antanut asiantuntijaneuvoja pakanismin 
luonteesta myös poliisin, hoitopalveluiden ja kasvatusviranomaisten 
tarpeisiin: joissain tapauksessa ihmiset ovat sen tuloksena saaneet työ- 
paikkansa takaisin. 

Tässä näkyy varsin selvästi se, mitä tutkimuksenarviointijärjes- 
telmät kutsuvat impaktiksi: akateemisen tutkimuksen merkitys ja 
sovellettavuus käytännön elämässä. Sen quid pro quo on silti se, että 
omien uskonnollisten ajatusteni täytyy pysyä yksityisinä. Tällä alalla 
ei edelleenkään ole yleisesti hyväksyttävää olla samaan aikaan viralli- 
nen asiantuntija ja julkinen uskonharjoittaja. Asialla on väliä, koska on 
hyvin vähän sellaisia ihmisiä, joilla on sekä mitään henkilökohtaista 
syvempää tietoa pakanismista, että vakituinen yliopistovirka. Hyvin 
harvalla on professuuria tai mahdollisuuksia minkäänlaiseen laajem- 
paan vaikuttamiseen akateemisessa järjestelmässä. Tilanne on pysynyt 
tällaisena viimeiset viisitoista vuotta siitä huolimatta, että modernien 
pakanoiden määrä ja yleinen näkyvyys brittiläisessä yhteiskunnassa 
ovat kasvaneet. Länsimaiden laajuisesti pakanismin suurin yksittäinen 
heikkous on yhteiskunnallisesti millään alalla aidosti vaikutusvaltais- 
ten jäsenten puute. 


64 RONALD HUTTON 


Revisionismi, fundamentalismi ja tutkimuksen vaikutus 


Tässä artikkelissa on kuitenkin välttämätöntä palata pakanismin ja 
historian- tai ylipäänsä ammatillisen tutkimuksen suhteeseen. Analyy- 
siä voidaan vetää yhteen tarkastelemalla tätä suhdetta kansainvälisessä 
ympäristössä. Kuten todettu, brittiläiset pakanat yleensä hyväksyivät 
revisionistisen historiantutkimuksen mallin omasta historiastaan suu- 
remmitta häiriöittä. Brittiläisen pakanismin harjoittajat Manner-Eu- 
roopassa ovat tehneet samoin, koska heillä on usein vahvat henkilökoh- 
taiset suhteet Isoon-Britanniaan. Uuden historiantulkinnan vastustus 
on keskittynyt merten takaisiin englanninkielisiin maihin, ennen 
kaikkea Yhdysvaltoihin — josta on tullut joidenkin tahojen fundamen- 
talistipakanuudeksi kutsuman pakanuuden suuntauksen tyyssija — ja 
jossain määrin myös Uudessa Seelannissa, Australiassa ja Kanadassa. 

Tämä kuvio saattaa sopia laajempaan uskontohistoriaa koskevaan 
malliin, jonka mukaan siirtomaihin viedyt uskonnolliset perinteet 
usein uusissa ympäristöissään lähtevät kehittymään kohti äärim- 
mäisempiä ja kirjaimellisempia muotoja. Mutta vaikka malli sinänsä 
näyttäisikin pätevän pakanismiin, se ei selitä pakanallisten liikkeiden 
globaalia historiarevisionismin vastustusta ilman joitain varauksia. 
Ainakaan vihamielisyys ei leimaa kaikkia pakanoita mainituissa mais- 
sa. Amerikassa vastarevisionismi keskittyy maan keskisiin ja läntisiin 
osiin ja on erityisen heikkoa New Yorkissa ja Uudessa Englannissa. 
Sielläkin, missä vastarevisionismia esiintyy, sen rinnalla on muita pa- 
kanoita, jotka tyytyväisinä ottavat omakseen uuden kuvan omasta his- 
toriastaan. 

Vastarevisionistisen liikkeen johtajat eivät ole lähelläkään hyväk- 
syttyjä koko pakanismin johtohahmoja. He eivät ole perustaneet tai 
ohjanneet mitään erityisiä traditioita, kirjoittaneet pakanoita inspiroi- 
neita kirjoja tai puolustaneet uskoaan laajemmalle yhteiskunnalle. He 
ovat lähes aina pakanapiirien tulokkaita, jotka haluavat vakiinnuttaa 


25 Vastustus on ilmaistu etenkin internetissä, hetkellisissä blogeissa ja verkkosivustoissa. 

maineensa piireissä toimimalla uuden uskontonsa sankareina. Useim- 
mat vaikuttavat jopa olevan läsnä ja olemassa vain internetissä. He eivät 
tosiasiassa johda pakanaryhmiä ja harvoin osallistuvat kokoontumisiin. 

Historiarevisionismia vastustavien reaktioiden keskittymiselle tiet- 
tyihin maihin voidaan esittää myös pari yksinkertaisempaa syytä. Toi- 
nen niistä on näiden maiden koko ja alueelliset erot, jotka synnyttävät 
monenlaisia näkemyksiä. Toinen, todennäköisesti tärkeämpi syy on se, 
että pakanismi saapui näihin maihin Britanniasta myöhemmin kuin se 
Britanniassa sai alkunsa. Brittiläisten pakanoiden joukossa perinteinen 
historiantulkinta oli jo romahtanut ja revisionistinen tulkinta kehit- 
tyi sen kaivatuksi seuraajaksi paikkaamaan edeltäjän jättämää auk- 
koa. Toisin sanoen, revisionismi näyttäytyi positiivisena voimana, joka 
tarjosi uuden historiakuvan, kun vanha oli jo hajonnut. Entisissä siir- 
tomaissa taas ihmiset olivat vasta kääntyneet perinteiseen historiaan 
kirjaimellisesti suhtautuvaan pakanismiin ja kohtasivat revisionismissa 
pikemminkin hyökkäyksen uutta uskoaan vastaan. He eivät tunteneet 
revisionismin taustoja, eikä heillä ollut sille mitään tarvetta. Siksi se 
aiheutti hämmennystä ja mielipahaa. 

Kokemus on osoittanut, että modernin pakanismin ja ammatilli- 
sen historiantutkimuksen suhde on sekä läheinen että moniulotteinen. 
Se myös kehittyy ja muuttuu kaiken aikaa. Tällä hetkellä on mahdol- 
lista, että tietoisesti reaktiiviset ja fundamentalistiset pakanaliikkeen 
virtaukset vakiintuvat Amerikassa ja muilla Brittein saarten ulkopuo- 
lisilla englanninkielisillä alueilla. Ne voivat saada puolelleen käännyn- 
näisiä myös Brittein saarilla. Toisaalta on yhtä mahdollista, että kaikki 
pakanasuuntaukset vähän kerrallaan, erilaisia asioita painottaen, hy- 
väksyvät revisionistisen historiamallin jossain muodossa omaksi histo- 
riakuvakseen. 

Se on varmaa, että pakanoiden on tärkeää aidosti ymmärtää mitä 
historiantutkimuksessa on tapahtunut ja tapahtumassa. Näin loppu- 
yhteenvedoksi voidaan jopa väittää, että ammattihistoriantutkijoille 
pakanismi edustaa ihanteellista esimerkkiä luovasta soveltavasta his- 
toriasta, jopa akateemisten julkaisujen soveltamisesta ja käytöstä. Us- 

kontohistorioitsijoiden työllä on väliä, ei vain uskonnon analyysille ja 
J y yy J 
ymmärtämiselle, vaan myös uskonnon luomiselle. 

MITEN SUUNNITELLA TILA, 
JONKA KESKIPISTE ON MAAILMAN 
KESKIPISTE JA SEINÄT NELJÄ 
MAAILMANKOLKKAA? 


Antti Talvitie 


Vapaamuurariloosi on vapaamuurarijärjestön perusyksikkö, siis ne 
henkilót jotka muodostavat yhden loosin, asetelman, joka muodoste- 
taan vapaamuurariastetta annettaessa. Se on myös huonetila tätä ryh- 
mää ja näitä toimenpiteitä varten. Vapaamuurariloosin huonetilan ark- 
kitehtuurin tutkimisen lähtökohta on tilan käyttötarkoitus. Ulkoisesti 
loositila voidaan ajatella kokoontumishuoneiston sakraalitilan kaltai- 
sena istuntosalina. Huone toimii loosin kokoustilana jossa hoidetaan 
juoksevia asioita. Kuitenkin tilalla on erityistä merkitystä vain rituaa- 
lin suorittamisen tilana tai näyttämönä. 

Craft-muurariuden rituaalin myyttinen tarina’ sijoittuu Jerusa- 
lemin temppelivuorelle hetkeen ennen Salomon temppelin valmistu- 
mista. Rituaalissa kuitenkin vallitsee useita aikatasoja. Temppelin ra- 
kennustyön ajankohdan lisäksi rituaali toimii määrittelemättömässä 
muinaisuudessa, rituaalin suorittamisen hetkessä ja osittain myös va- 
paamuurarirituaalien vakiintumisen ajanjaksossa 1600-luvun lopulta 
1700-luvun alkuvuosikymmenillä. Aikatasojen lisäksi loositila sijoit- 
tuu Jerusalemin temppelivuorelle, rituaalin todelliselle suorituspaikal- 
le sekä maailman keskipisteeseen ja geometriaan. 


1 Vapaamuurarirituaalit käyttävät arkkitehtuurin, rakentamisen ja työvälineiden symbo- 
leja annettaessaan kokelaalle moraalisia ja eettisiä opetuksia initiaatiomenoissa. Usein nämä 
symbolit esitetään allegorisina tarinoina ja Craft-muurariudessa tarinan näyttämönä on Sa- 
lomon temppelin rakennustyömaa Jerusalemissa. Vanhoissa ns. goottilaisissa käsikirjoituk- 
sissa loosien muinaisuutta korostettiin muurariuden historialla joka alkoi Adamista, ja jois- 
sa esitettiin muuraritaito osana esoteerista viisautta, joka kulkeutui idästä monen vaiheen 
kautta operatiivisten loosien perussääntöihin ja edelleen spekulatiivisille looseille. Lontoon 
suurloosin perussäännössä vuodelta 1723 tämä "historia" liitettiin tarkemmin määrittele- 
mättömistä goottilaisista käsikirjoituksista James Andersonin muokkaamassa muodossa 
perussäännön muurariuden historiaa kuvaavaan osioon. Vuoden 1738 painoksessa tämä his- 
toriaosio entisestään laajeni, mutta suurloosien skisman jälkeisessä Yhdistyneen suurloosin 
(1818) perussäännössä se oli jo jätetty myyttisenä pois. Käsitys rituaalin tarinasta elämän 
peruskysymyksiä käsittelevänä kertomuksena kuitenkin säilyi. 

Skotlannin suurloosin kirjaston ja museon intendentti ja vapaamuuraritutkija Robert 
L. D. Cooper kiinnitti huomiota siihen, että vapaamuurarit itse pitävät salomonisten astei- 
den rituaalin kehyskertomusta allegorisena tarinana symbolisten opetuksien esittämiseksi. 
Sen sijaan ulkopuoliset ovat pyrkineet etsimään kertomuksesta yhteyksiä populaareihin 
uskomuksiin. Kirjassaan The Rosslyn Hoax? Cooper kuvaa vapaamuurariuden suhdetta 
menneisyyteen, josta se tarinansa ammentaa, seuraavasti: Menneisyys rakentaa myyttejä, 
jotka tuottavat tulkintoja, jotka yhdessä tiedon kanssa tunnetaan historiana, mutta samalla 
menneisyys tuottaa lähteitä joita historioitsijat käyttävät haastaakseen myytit. Tämä käsitys, 
joka erottaa tiedon, tulkinnan ja myytin on Cooperin mukaan julkisuudessa jäänyt vapaa- 
muurariuden salaperäisyyden takia uudemman mallin varjoon. Tässä uudemmassa mallissa 
menneisyys rakentaa myyttejä, joita valikoivasti ja tarkoituksellisesti lähteinä käyttäen vah- 
vistetaan haluttua käsitystä menneestä (The Rosslyn Hoax?, 13-24). Tämä myyttien valikoi- 
va ja tarkoitushakuinen käyttö lähdetietona muinaisuudesta on hänen mukaansa tuottanut 
vapaamuurariuden taakaksi mm. salaliittoteorioita, arvailuja Temppeliritarien aarteista 
nykyisten vapaamuurarien perusvarallisuutena ja teorioita jotka esittävät esim. Rosslynin 
kappelin Edinburghin lähellä Dan Brown - da Vinci -tyyppisenä kätkettyjä salaisuuksia si- 
sältävänä ja vain nerokasta tulkintaa odottavana vapaamuurarillisena tietolähteenä. Cooper 
pitää hyvänä muistuttaa vapaamuurarirituaalien tarinan myyttisyydestä toteamalla sen 
myyttiseksi erotukseksi historiallisesta. 

Vapaamuurariarkkitehtuuri 


Vapaamuurarillisen tulkinnan mukaan jokaisen kirkon tai muun sak- 
raalirakennuksen sekä loosin esikuva on itä-länsisuuntainen Salomon 
temppeli, jonka esikuva puolestaan on liitonarkille rakennettu ilmes- 
tysmaja. Tulkinta jättää huomiotta ristiriidan Jerusalemin temppelin 
avautuessa itään, jolloin kaikkein pyhin sijaitsi rakennuksen länsipääs- 
sä läntisten kirkkojen päinvastoin avautuessa länteen, jolloin alttari ja 
kuori sijaitsivat rakennuksen itäpäässä. Edelleen esikuvarakennuksen 
huonetilat, eteinen, pyhä ja kaikkein pyhin eivät vastaa vapaamuura- 
riloosin yhdestä huonetilasta muodostuvaa istuntosalia. 

Vapaamuurariloosien arkkitehtuurin tutkimus on epäjohdonmu- 
kaisesti keskittynyt tutkimaan kohteena olleiden vapaamuurariraken- 
nusten ja huoneistojen arkkitehtuuria ulkoa päin etsien eksteriöörin 
vapaamuurarisymboliikkaan liittyviä aiheita ja tematiikkaa sekä tut- 
kien interiööriä käsitellen sitä kuten sakraalitilaa. Tuloksena on ollut 
näkemys, jonka mukaan vapaamuurariloosin arkkitehtuuri edustaa 
väljästi klassismia egyptiläisillä ja itämaisilla somisteilla ja vapaamuu- 
rarisymboliikasta johdetulla ornamentiikalla.? Kuitenkin loositilojen 
rakentamisen kultakautena vuosina 1870-1920 rakennetut vapaa- 
muurarirakennukset ja huonetilat edustavat rakennusaikansa yleistä 
arkkitehtuuria lisättynä vapaamuurariuteen liittyvillä attribuuteilla. 
Funktionalismin ja modernismin kautena loositilat kuitenkin käsi- 
teltiin usein edelleen kertaustyylien tapaan. Edelleen loosi on nähty 
rituaalinäytelmän näyttämönä”, jolloin osalliset on nähty esittäjinä ja 
katsojina osallisuuden sijaan. 

Vapaamuurariarkkitehtuurin tutkijoilta on jäänyt huomaamatta 
rituaalin merkitys tutkittavan tilan toiminnallisiin vaatimuksiin. Ri- 
tuaalin siirtäessä osalliset rituaalin myyttisen tarinan kautta pois ul- 
kopuolella vaikuttavasta todellisuudesta ja sulkiessa profaanin loosin 


2 Cuil 1991: 226-229. 
3 Moore 2006: 34-35. 

ulkopuolelle, huonetilan arkkitehtuuri menettää tavanomaisessa mie- 
lessä täysin merkityksensä. Tilan muoto, koko ja fyysinen olemus eivät 
liity rituaalin kykyyn tehdä myytistä osallisille totta. Tila tarvitaan 
paikkana, jossa osalliset ja esineistö ovat, mutta tilan fyysiset rajat eivät 
liity tilan ja tilantunnun kokemiseen. Rituaalin aikana loosihuoneen 
rajapinta ulkopuoliseen profaaniin maailmaan ei muodostu huoneti- 
lan lattiasta, katosta ja rajaavista seinistä. Tällöin varsinaisen istuntosa- 
lin mitoituksella tai arkkitehtuurin tyylielementeillä ei ole vaikutusta 
paikkaan, jossa läsnäolijat ovat. Heille on merkitystä kaaoksella, joka 
vallitsee järjestäytyneen maailman ulkopuolella ja harmonialla ja tasa- 
painolla, joka vallitsee järjestäytyneen maailman keskipisteessä. Käsi- 
teltäessä elämän suuria kysymyksiä tarvitaan piste, jonka suhteen voi- 
daan määrittää poikkeamat siitä. 

Vapaamuurariuden arkkitehtuurin etsiminen on aloitettava het- 
kestä, jolloin jokaisen vapaamuuraritemppelin esikuva sai hahmon- 
sa. Toisen Mooseksen kirjan mukaan Mooses nousi Siinain vuorelle, 
astui siellä pilven peittoon ja viipyi kaikkiaan neljäkymmentä päivää 
ja yötä vuorella. Vuorella hän sai kehotuksen rakentaa pyhäkkö Her- 
ralle ja tehdä telttamaja* varusteineen liitonarkin säilyttämistä varten. 
Nämä ohjeet (Moos. 2: 25-30) voidaan nähdä liikuteltavan temppelin 
arkkitehtonisena toimeksiantona, huonetilaohjelmana, rakennustyö- 
selityksenä ja huonekortteina. Ohjeet ovat yksityiskohtaiset ja niiden 
perusteella on mahdollista tehdä tabernaakkelista? rekonstruktio. Ark- 
kitehtuurin kannalta tabernaakkelin tärkeimmät piirteet ovat keveys 
ja siirrettävyys uskonnollisten toimitusten paikkana sekä liiton arkin 
säilytyspaikkana. Tässä korostuvat toiminnallisuus, siirrettävyys ja säi- 


4  Tabernaakkelista käytetään suomen kielessä nimityksiä "telttamaja" ja ”ilmestysmaja”. 
Raamattu (1992 käännös) ei kuitenkaan käytä lainkaan ilmaisua ”ilmestysmaja”. Sen sijaan 
nimityksiä ”telttamaja” ja ”pyhäkköteltta” käytetään synonyymeinä. 

5 King James Version (1611), jota voidaan pitää vapaamuurarillisten tekstien raamattu- 
viittausten pääasiallisena lähteenä, käyttää yksinomaan ilmaisua Tabernacle. Tabernaakkeli 
ymmärretään paitsi pyhäkkötelttana, myös keskiajalta lähtien tabernaakkelikaappina, jossa 
säilytetään kirkossa pyhitetty ehtoollisleipä. Kaappi oli ennen uskonpuhdistusta usein ra- 
kennuksen tai temppelin muotoon rakennettu koristeellinen esine. 

lyttäminen. Mitään tyylisuuntiin tai vaikuttavuuden tavoitteluun ei 
ohjeissa esiinny. Tabernaakkelin arkkitehtuuri ei siis ole egyptiläistä, 
siinailaista tai kanaanilaista, vaan käytännöllistä ja olosuhteiden salli- 
maa. Israelilaisten erämaavaelluksen aikana tabernaakkelin siirrettä- 
vyys oli merkittävää, mutta kansan asetuttua Kanaanissa Luvattuun 
maahan siirrettävyyden merkitys väheni. Liiton arkin tilapäiset sijoitus- 
paikat Betelissä, Silossa, Eben-Eserissä, Asdodissa ja Kirjat-Jearminissa 
sekä lopulta Jerusalemissa, Siionissa Daavidin kaupungissa olivat tila- 
päisiä säilytyspaikkoja ilman mahdollisiin suojarakennuksiin liitty- 
vää arkkitehtuuria, joka voitaisiin katsoa temppelin arkkitehtuuriksi. 
Ennen temppelin rakentamista Jerusalemissa liitonarkkia säilytettiin 
Gibeonin pyhäkkökukkulalla (noin 2,5 km temppelivuoresta luotee- 
seen). 

Daavidin seuratessa Saulia Israelin kuninkaaksi tuli ajankohtaiseksi 
rakentaa liitonarkille pysyvä sijoituspaikka, joka olisi samalla israelilais- 
ten keskuspyhäkkö. Daavid ryhtyi valmistelemaan temppelin rakenta- 
mista. Hän kokosi rakennustarvikkeita ja epäilemättä myös hankkeen 
edellyttämiä varoja ja sai lisäksi Jumalalta tarkemmat ohjeet temppe- 
lin rakentamiseksi. Daavidin sai toimimaan rutto, joka aiheutti tuhoa 
koko Israelin alueella. Kun tuho oli alkamassa myös Jerusalemissa, 
Daavid kohtasi tuhon enkelin miekkoineen Araunan puimatantereen 
kohdalla. Daavid kysyi mitä hänen olisi tehtävä estääkseen Jerusalemin 
tuhon ja sai vastaukseksi käskyn pystyttää alttari kyseiselle puimatan- 
tereelle*. Daavid osti? puimatantereen Araunalta ja rakensi sinne altta- 
rin. Tämä oli tulevan temppelin tontti. 1700-luvun alun vapaamuu- 


6 Puimatantereen käyttö kulttipaikkana on ollut Kanaanissa yleistä Heikki Palvan Raa- 
matun Tietosanaoston mukaan. Christian Frevel ja Christophe Nihan esittävät, miten kult- 
tipaikoilla on hieros lógos, tarina, miten niistä tuli kulttipaikka. Palvan mukaan kertomus 
puimatantereen ostamisesta on Jerusalemin temppelin hieros lógos. Frevel ja Nihan toteavat 
(sivulla 261), etteivät tarinat kulttipaikkojen synnystä anna näin syntyneille paikoille täs- 
mällisiä määritelmiä ja näin alueiden rajat jäävät epäselviksi. 

7 Temppelin tontin hinnasta Raamattu antaa ristiriitaista tietoa. 2. Samuelin kirjan 24:24 
mukaan Daavid osti puimatantereen ja uhrihärät maksaen niistä ”täyden hinnan” viisikym- 
mentä hopeasekeliä. 1. Aikakirjan 21:25 mukaan Daavid maksoi tontista ”täyden hinnan” 
kuusisataa kultasekeliä. Ristiriitaa ei selitetä mitenkään. 

rarirituaaleissa viitataan tontin syntyhistoriaan puhuttaessa Salomon 
temppelistä.* Temppelin tontti oli pyhä paitsi Daavidin toimenpiteiden 
takia, myös muiden uhrien takia. Abraham rakensi Morian maahan’, 
Morian vuorelle alttarin, jolla hän Jumalan käskystä valmistautui uh- 
raamaan poikansa Iisakin. 

Daavid hankki temppelille tontin ja kokosi rakennustarvikkeita, 
mutta hänen ei sallittu rakentaa temppeliä sillä Jumala sanoi hänel- 
le: ”Sinä et saa rakentaa minulle temppeliä, sillä olet sotinut paljon ja 
vuodattanut paljon verta.”! Raamattu kertoo, miten Salomo sai ohjeet 
temppelin rakentamiseksi ja miten hän sen rakensi. Hänen rakennut- 
tamaansa temppeliä kutsutaan yleisesti Salomon temppeliksi, mutta 
Raamattu ei käytä tätä nimitystä, vaan puhuu ”Herran temppelistä? 
tai ”Jerusalemin temppelistä”. Vasta myöhemmin on rakennuksen ra- 
kentajaa kunnioitettu nimeämällä se rakentajansa mukaan. Näin on 
tehty muuallakin ja myöhemminkin. Roomassa Pantheonin päätykol- 
mion friisissä rakennuksen rakentajaksi mainitaan Marcus Vipsanius 
Agrippa, vaikka hänen rakennuttamaansa temppeliä ei enää ole. Aiem- 
man rakennuksen rakentaja on jäänyt uudemman, säilyneen rakennuk- 
sen julkisivuun." Keskiaikaisten kristillisten kirkkojen maalauksissa, 
mosaiikeissa, reliefeissä tai pienoisveistoksissa esiintyy toisinaan kirkon 
rakennuttanut ruhtinas ojentamassa kirkkoa tai sitä esittävää pienois- 
mallia. Myös kirkoissa saatetaan rakennuttaja mainita esimerkiksi ra- 
kennuksen julkisivussa päätykolmion palkiston friisissä tai sisätilassa 


8 Royal Order of Scotland, Heredom of Kilwinning, Section V toteaa Morian vuoren 
[Salomon temppelin rakennuspaikkana] tulleen pyhitetyksi kolmesta syystä, joista yksi oli 
Daavidin uhraaminen ruton taltuttamiseksi. Heikki Palva toteaa Raamatun Tietosanastos- 
sa, että on merkillistä, että Raamatussa mainitaan Salomon temppeli rakennetun paikalla, 
missä Daavid uhrasi päästäkseen Jerusalemia uhkaavasta rutosta, mutta että tällöin ei mai- 
nita paikan olleen sama kuin se, missä Abraham oli uhrata poikansa Iisakin. Palvan mukaan 
tämä viittaisi siihen, että Morian nimi on liitetty Araunan puimatantereen traditioon, ”kos- 
ka Jerusalemilla ei muutoin olisi ollut mitään yhteyttä kantaisien historiaan.” Ks. Heikki 
Palva, Raamatun Tietosanasto, hakusana Moria. 

9 Talvitie 2012: 40-44. 

10 Raamattu 1. Aikakirja 28:3. 

11 Roomassa Pantheonin päätykolmion teksti M[ARCUS] AGRIPPA L[UCII] CO[N] 
S[UL] TERTIUM EECIT. 

kupolia kannattavan rummun listassa!?. Jo aiemmin Assyrian kuningas 
Sargon II (721—705 eKr.) rakennutettuaan täysin uuden pääkaupungin 
ja palatsin kirjoitutti valtaistuinsalin tiileen: ”Sargon, maailman ku- 
ningas, Assyrian kuningas [sanoo] koska halusin, rakensin kaupungin. 
Dur-Sarrukeniksi [Sargonin linnoitus nykyisessä Khorsabadissa Irakis- 
sa] sen nimitin. Ihannepalatsiksi, jolla [maailman] neljässä kolkassa ei 
ole ainoatakaan kilpailijaa, sen keskuuteemme rakensin""?, Sargon oli 
soturikuningas, Israelin valloittaja, mutta myös hallinnon uudistaja 
ja rakentaja joka rohkeni kirjoittaa ylevän tekstin palatsinsa seinään. 
Kolmesataa vuotta aiemmin kuningas Daavid ei kuitenkaan kelvannut 
temppelin rakentajaksi eikä hän voinut ylpeänä kirjoittaa omistuskir- 
joitusta sen seinään. Veristen syntiensä tähden Daavid ei kuitenkaan 
ollut se joka olisi ollut tarpeeksi puhdas rakennuttajaksi ja tehtävä jäi- 
kin hänen poikansa huoleksi. 


Salomo temppelin rakentajana 


Siispä ”Daavid antoi pojalleen Salomolle temppelin eteishallin, koko 
temppelirakennuksen, varastokammioiden, ylähuoneiden ja sisähuo- 
neiden suunnitelman sekä suunnitelman huoneesta, jossa liitonarkku 
oli. Hän esitti tarkoin, miten hän oli Hengen johtamana suunnitellut 
Herran temppelin...” Tässä Daavid esiintyy sittemmin Salomon ra- 
kentaman temppelin arkkitehtinä, joskin taivaallisen avun johdatta- 


12 Esim. Kurikan kirkossa kupolin alalaidan listassa teksti ”KEISARI NICOLAI I:sen 
AIKANA, ON TÄMÄ HERRAN HUONES RAKETTU W:1847 ERIK KUORIKOS- 
KELTA’. 

13 Teksti on löydetty pääkaupungin palatsin valtaistuinsalista koottujen rakennusjät- 
teiden joukossa olleesta polttamattomasta savitiilestä. Ilmaisu ”ihannepalatsi” tarkoittaa 
”palatsia jollaisen jokainen haluaisi”. Ks. Loud 1936: 129, karkea suomennos tekijän. Koil- 
lis-Irakilaisten muinaiskaupunkien Hatra ja Nimrod jälkeen ISIS:in ääri-islamistit tuhosi- 
vat puskutraktoreilla Dur-Sarrukenin muureja ja ryöstivät muinaisesineistöä Irakin turismi- 
ja muinaismuistoministeriön mukaan maaliskuun alussa 2015. (Ks. Toronto Star 8. March 
2015.) Myöhemmin on kyseenalaistettu tehdyn tuhon laajuus. 

14 Raamattu 1. Aikakirja, 28:11-12. 

mana. Kun Daavid kuoli ja Salomosta tuli kuningas, ei hän kuitenkaan 
ollut heti valmis rakentamaan temppeliä. Hän tarvitsi apua. 

Muissa lähteissä lähes tuntematon Salomo tunnetaan Raamatun 
kertomusten perusteella aikansa tunnetun maailman merkittävimpiin 
kuuluvana kuninkaana, joka monella tavalla ottaa paikkansa kansain- 
välisesti ja myös uskonnollisesti. Siinä missä Daavid oli soturikuningas, 
Salomo rakentaa valtakunnan hallinnon, organisoi verojärjestelmän 
siihen kuuluvine verotöineen, käy laajaa ulkomaankauppaa sekä ra- 
kentaa monumentteja. Hedelmällisen puolikuun varhaisille sivistys- 
valtioille oli tyypillistä uskonnon ja hallitsijan suhde, jossa hallitsija 
vastasi valtakunnan hallinnasta ja toimi myös hengellisenä johtajana 
valtauskonnon ylipapin kuitenkin vastatessa uskonnollisten riittien 
suorittamisesta. Sotilaallisten vastustajien lyömisen jälkeen näissä val- 
tioissa järjestettiin hallinto, virkamiesjärjestelmä, verot ja, oikeuslaitos. 
Näin saavutetun perusvakauden tunnuksiksi oli seuraavaksi rakennet- 
tava vallan kulissit. Näihin kuuluivat jumalten temppelit, kaupunkien 
linnoittaminen ja hallitsijan palatsit. Näillä kaikilla oli varsinaisen pää- 
käyttötarkoituksen lisäksi myös hallitsijan asemaa valtion päämiehenä 
voimistava merkitys. 

Raamattu korostaa voimakkaasti Salomon mittaamatonta varal- 
lisuutta, laajoja kauppasuhteita ja kuninkaan miehuutta lukuisine 
vaimoineen ja jalkavaimoineen. Raamattu kertoo myös, millaisiin ra- 
kennushankkeisiin Salomo ryhtyi. Näiden mittavien rakennushank- 
keiden yhtenä tehtävänä oli osoittaa heprealaisen paimentolaisheimon 
kasvaneen kansakunnaksi. Alueella oli jo aiemmin ollut mahtava Je- 
rikon kaupunki, mutta se ei ollut israelilaisten rakentama. Salomon 
oli rakennettava monumentaalisen luokan rakennuksia osoittaakseen 
Israelin kelvollisuuden alueellisesti johtavaksi valtioksi. Salomon ku- 
ningaskunnalla ei kuitenkaan ollut vuosisatojen mittaan kehittynyttä 
rakennusperinnettä julkisten rakennusten mittakaavassa. Salomo tar- 
vitsi rakentamisen tietotaitoa, rakennusammattilaisia, rakennusma- 
teriaalia, arkkitehtisuunnitelmat ja työnjohdon. Vahva johtoasema ja 

Kuva 4. 

1700-luvulta peräisin olevassa freskossa kuvataan kuinka kuningas Salomon 
hyväksyy temppelinsä pohjapiirroksen. Andreas Brugger 1777. Bad Wurzach, 
Pfarrkirche St. Verena 


Kuva: Andreas Praefcke, Wikimedia Commons 


tarvittavat varat Salomolla jo oli ja lisäksi hyvälaatuista rakennuskiveä, 
Jerusalemin valkoista kiveä” oli riittävästi saatavissa. 

Salomon vaihtoedot know-how'n saamiseksi olivat lähiseudun van- 
himpien korkeakulttuurien keskukset ja valtiot. Egypti mahtavuudes- 
taan huolimatta oli hieman etäinen ja satojen vuosien ajan Egyptin 
maaraja idässä oli ollut epämääräinen vaihtuvien vasallialueiden kent- 
tä. Välittömässä läheisyydessä Kanaan ja Samarian alueet oli Daavidin 
aikana joko voitettu tai liitetty valtakuntaan. Salaperäinen ja vauras 


15 Raamattu 2. Aikakirja 2:1 toteaa Salomon määränneen kahdeksankymmentätuhatta 
miestä louhimaan kiveä vuoristosta. Josephus, Antiquites of the Jews, Book VIII, 2:9 mai- 
nitsee saman lukumäärän, mutta ei määrittele paikkaa. Vapaamuurarillinen perinne olettaa 
kuitenkin kiven louhitun louhoksilta nykyisen Jerusalemin alueelta. Ks. Friedman 1985; 
Horne 1983: 73-75 sekä Talvitie 2012: 82-83. 

Saba oli etäällä. Tyros oli kuitenkin sopivassa suhteessa Israelin kunin- 
gaskuntaan, se oli vauras, mutta ei sotaisa!'*, siellä oli pitkä rakentami- 
sen perinne ja sen hallussa oli Israelilta puuttuvaa rakennusmateriaalia. 
Lisäksi Raamattu antaa kuvan kuningas Hiramin ja Salomon ystävyy- 
destä. Jo kuningas Daavid oli saanut Hiramilta apua tämän miesten 
rakennettua hänelle palatsin. 

Salomo otti vuorottelujärjestelmällä suuren joukon työmiehiä vero- 
töihin ja järjesti nämä työyksiköiksi rakennusammattilaisten alaisuu- 
dessa. Näin kyettiin louhimaan ja veistämään rakennuskiviä suuriakin 
rakennushankkeita varten. Hiram lähetti Salomolle hankkeiden pää- 
arkkitehdiksi Hiram Abifin, naftalilaisen" lesken pojan, joka oli tai- 
tava valaja, joka kykeni tekemään pronssista mitä tahansa. Salomon 
rakennushankkeet keskittyvät hänen omaan palatsiinsa ja liitonarkin 
säilyttämiseksi rakennettavaan temppeliin. Näiden rakentaminen va- 
kiinnutti Jerusalemin Salomon hallintopääkaupungiksi, joka täytyi 
linnoittaa. Jerusalemin topografia teki kaupungin vaikeasti valloitet- 
tavaksi ja kaupunkia oli jo aiemmin linnoitettu”. Niinpä Raamattu ei 
mainitsekaan kaupungin linnoitustöitä Salomon hankkeiden joukossa. 
Raamatun kirjoitusten perusteella on oletettu Salomon palatsin olleen 
temppeliä suuremman hankkeen. Vapaamuurarirituaalin esikuvaksi 
palatsi ei kuitenkaan ole sopiva uskonnollisen elementin puuttuessa. 
Näin esikuvaksi tulee Jerusalemin temppeli. 

Salomo sai apua Tyyrosta. Hän sai käyttöönsä korkealaatuista Liba- 
nonin seetriä "niin paljon kuin hän tarvitsi”. Laadukkaan materiaalin 
työstö tapahtui puunrunkojen kaatopaikalla alan ammattilaisten toi- 


16 Foinikia ja Tyros olivat toki Egyptin ja heettiläisten välisten taistelujen näyttämö Egyp- 
tin hyökätessä toistuvasti alueelle. Kuitenkaan Tyros ei luonut vaurauttaan sodilla, vaan mm. 
ottaessaan maa-alueita velan vastineeksi, ks. Grant 1984: 193 sekä Rawlinson 1889: 103. 

17 Raamattu Joos. 19:32, Joosuan johdettua israelilaiset luvattuun maahan Israelin hei- 
moille osoitettiin Kanaaninmaan alueelta kullekin oma alue. Kanaanin jako toteutettiin 
arpomalla ja kuudes arpa lankesi Naftalin heimolle, joka sai haltuunsa alueen Galileasta 
Genesaretinjärven luoteis- ja pohjoispuolelta. Heimon alue oli siis paljon lähempänä Tyrosta, 
kuin Jerusalemia. Hiram Abifin leskeksi jäänyt äiti oli Naftalin sukua. 

18 Raamattu 2. Samuelin kirja 5:7 ”... Daavid valtasi Siionin linnoituksen josta sitten tuli 
Daavidin kaupunki”. Daavidin kaupunki oli linnoitettu osa Salomon aikaista Jerusalemia. 

mesta ja vaivalloinen materiaalin rahtaaminen voitiin toteuttaa näin 
volyymiltään pienemmässä muodossa. Valmiit rakennusosat tuotiin 
alas vuorilta ja uitettiin meritse lauttoina Jaafon (Jaffa) satamaan ja 
sieltä edelleen ylös Jerusalemiin. Vaativan rakennushankkeen arkki- 
tehti Hiram Abif toi Israeliin saapuessaan luonnollisesti mukanaan 
kotimaansa arkkitehtuurinäkemykset ja aiemmin toteutettujen temp- 
peleiden ratkaisumallit ja myös tyylin. Myös vanhan rakennustaidon 
erikoistekniikat, kuten pronssivalutekniikan ja puurakenteiden lehti- 
kultauksen ja temppelitekstiilien kudontataito tulivat hänen muka- 
naan. 

Craft-muurariuden rituaalin draama kietoutuu jännitteisiin ja ta- 
pahtumiin temppelityömaalla rakennuksen ollessa jo lähes valmis. 
Olosuhteita ajatellessa on huomioitava, että raskas verotöiden vuoro- 
järjestelmä oli rasittanut jo pitkään israelilaisia näiden rakennettua jo 
Salomon mittavan palatsin. Työnjohtajien ja ammattimiesten tiukka 
hierarkia on todennäköisesti aiheuttanut kilpailua, suosimista ja vää- 
rinkäytöksiä. Ammattimiesten salaisuuksia tavoiteltiin korkeamman 
aseman toivossa. Lopulta tapahtuu murha, kun Hiram Abifin surmaa 
joukko temppelin työväkeä. Rituaalin kolme astetta sijoittuvat tapah- 
tumiin ennen ja jälkeen tätä rikosta. Jokainen vapaamuurarien loosi 
edustaa rituaalin näyttämöä ja Salomon keskeneräistä temppeliä. 


Kadonnut esikuva 


Lukuisat vapaamuurarirituaalit käsittelevät monipuolisesti tapahtu- 
mia Salomon temppelin työmaalla murhan jälkeen ja aina edelleen seu- 
raavan temppelin rakennustöiden alkuvalmisteluihin asti. Merkittävää 
kuitenkin on, että tuhottu Jerusalemin ensimmäinen temppeli kasvaa 
merkitykseltään mittavaksi niin juutalaisessa uskonelämässä, kuin 
kristinuskossakin. Juutalaisuuteen jäi ajatus temppelin uudelleenra- 
kentamisesta, joka tavoite lienee ollut konkreettinen vielä roomalaisten 
tuhottua Tituksen johdolla Jerusalemin vuonna 70. Kun roomalaiset 

Hadrianuksen aikana rakensivat raunioiden päälle roomalaisen hallin- 
tokaupungin Aelia Capitolinan legioonalaisten kasarmikaupungiksi ja 
pyhittivät sen Jupiter Capitoliumille, alkoi pitkä kehitys jonka ajatus 
aikana temppelin uudelleen rakentamisesta vähitellen muuttui ideaksi 
henkisestä rakennuksesta. Hesekielin kirjassa kuvataan Uusi Jerusa- 
lem, Jehovah-shammah ja esitetään Hesekielin näky jossa on kaupunki 
uudelleen rakennetun temppelin ympärillä. Kristillisessä perinteessä 
taivaallinen Jerusalem esiintyy Heprealaiskirjeessä 12:22 ja Ilmestys- 
kirjan luvuissa 21 ja 22. 

Ristiretkeläiset lähtivät vapauttamaan Pyhää maata taivaallinen 
Jerusalem mielikuvissaan, jolloin moni retkeläinen kuvitteli vuosi- 
na 687—691 rakennettua Kalliomoskeijaa Jerusalemin temppeliksi 
tai jopa Salomon temppeliksi. Lukuisissa keskiaikaisissa piirroksissa 
Salomon temppeli esitettiin siitä lähtien pyörö- tai keskeistemppelinä 
suorakaiteen muodon sijaan. Tällaisena pyörötemppeli tuli kristillisen 
kirkon esikuvaksi roomalaisen basilika-pohjaisen hallikirkon ohella. 
Pyörötemppeli oli peräisin jo pakanallisen Kreikan ja Rooman ajalta, 
ja bysanttilainen kirkkoarkkitehtuuri käytti muotoa paljon. Ravennan 
520-luvulla aloitettu San Vitale -basilika on pohjaratkaisultaan lä- 
hes yhtenevä kahdeksankulmaisen Kalliomoskeijan kanssa. Pitkään 
eurooppalaiset kristityt luulivat Kalliomoskeijan arkkitehtuurin tois- 
tavan Jerusalemin temppelin arkkitehtuuria. Tästä esimerkkinä ovat 
Rafaelin (1504) ja Peruginon (1500-1504) maalaukset Neitsyen haat.” 

Roomalaisen arkkitehdin ja arkkitehtuuriteoreetikon Vitruviuksen 
tunnetuin kirjallinen työ todennäköisesti noin vuonna 15 jKr. kir- 
joitettu De architectura, kymmenen kirjaa arkkitehtuurista löydettiin 
uudelleen vuonna 1414. Tämä yhdessä firenzeläisen varhaisrenessans- 
sin arkkitehtuurin kanssa käynnisti toisiaan ruokkivan kehityksen, 


19 Renessanssitaiteilija Raffaello Sanzio da Urbino (Rafaello, engl. Raphael) oli Peruginon 
oppilas ja myös arkkitehti. Maalauksien lähes yhtenevä kompositio esittää Neitsyt Marian 
ja Josefin häät Jerusalemin temppelin edustalla. Rafaellon maalauksessa taka-alalla oleva 
rakennus nousee lähes pääaiheeksi ja esityksen perspektiiviä pidetään virheettömänä. Maa- 
lauksen pyörötemppeli oli sittemmin esikuvana lukuisille toteutetuille kirkkorakennuksille. 

jossa ammennettiin antiikin rakennustaiteen ihanteita, symmetriaa, 
geometriaa, matemaattisia teorioita ja perspektiivioppia. Vitruviuksen 
De architecturan teki tunnetuksi arkkitehti Leon Battista Alberti 
omassa tutkielmassaan De re aedificatoria libri decem vuonna 1450.” 
Vitruviuksen työ julkaistiin latinaksi 1486, italiaksi 1521, englan- 
niksi ja saksaksi 1543 sekä ranskaksi 1547. Vitruvius esikuvanaan 
Venetsian seudulla menestyvä arkkitehti Andrea Palladio kirjoitti 
oman tutkielmansa klassisesta arkkitehtuurista nimellä I quattro libri 
dell architectura vuonna 1570 ja kirjan englanninkielinen laitos julkais- 
tiin Lontoossa vuonna 1663. Renessanssi oli levinnyt Alppien yli Poh- 
jois-Eurooppaan varsin nopeasti, mutta kesti pitkään ennen kuin renes- 
sanssiarkkitehtuuri sai jalansijaa Englannissa. Varsinaisesti klassismiin 
perustuvan tyylin ja arkkitehtuurin ihailun toi maahan arkkitehti 
Inigo Jones (1573-1652) tehtyään 1500-luvun viimeisinä vuosina opin- 
tomatkan Italiaan, jossa hän löysi antiikin klassisen arkkitehtuurin ja 
italialaisen renessanssin. Menestyttyään arkkitehtinä, hän matkusti 
uudelleen Italiaan vuonna 1613 ja palasi suurena Andrea Palladion 
arkkitehtuurin ihailijana. Paluunsa jälkeen hän toimi merkittävien 
kohteiden arkkitehtina palladiolaisessa hengessä, ja häntä nimitettiin 
kunnianimellä Vitruvius Britannicus?! 

1660- tai 1670-luvulta lähtien arkkitehtuurin harrastus oli levinnyt 
Britanniassa sekä yläluokan, että keskiluokan piiriin. Arkkitehtuurista 
keskusteltiin ja väiteltiin. Arkkitehtuurin teoriaa opiskeltiin, ja ark- 
kitehtidiletantit olivat arvossaan. Arkkitehtuuriharrastus ei koskenut 
vain rakentamista, vaan se ulottui filosofian puolelle saaden esoteerisia 
ulottuvuuksia. 

20 Kirja julkaistiin englanniksi nimellä The Architecture of Leon Battista Alberti in ten 
books vuonna 1726. 

21 Vuonna 1715 julkaistiin ensimmäinen osa Colen Cambellin kolmiosaisesta teoksesta 
Vitruvius Britanncus. Teossarjan kaksi muuta osaa julkaistiin vuosina 1717 ja 1725. Teok- 
sissa esiteltiin Inigo Jonesin perintöä ylistäen ajankohtaista englantilaista uusklassista arkki- 
tehtuuria kaiverruksin. Arkkitehtuuripiirroskirjoja käytettiin suoranaisina arkkitehtuurin 
oppikirjoina ja yksityiskohtien mallikaavioina. Tämän lisäksi kaiverrukset ja etsaukset ark- 


kitehtuuriaiheista kuuluivat sivistyneistön kirjastoihin ja pian yksittäisiä arkkitehtuurive- 
doksia myytiin suuria määriä seinätauluiksi. 

Italiassa ja Saksassa Vitruviuksen De architecturan julkaisemisen 
jälkeen alkoi kansankielinen arkkitehtuuriteorioiden kausi. Nämä 
arkkitehtuurikirjailijat ja -teoreetikot esittelivät Vitruviuksen työn 
pohjalta tunnettuja antiikin rakennuksia ja niiden innoittamina suun- 
niteltuja renessanssirakennuksia. Erityisesti pylväsjärjestelmien esittely 
oli suosittu aihe. Pian mukaan tuli jo Vitruviuksen käsittelemä ajatus 
antiikin arkkitehtuurin eri tyyli- ja pylväslajien soveltuvuudesta eri 
käyttökohteisiin. Vitruvius oli esittänyt miten arkaainen doorilainen 
arkkitehtuuri soveltui voimaa osoittaen ankaran maskuliinisiin raken- 
nuksiin, sodanjumalan temppeleihin sekä vastaaviin, ja miten äidilli- 
nen joonialainen arkkitehtuuri täyteläisine kapiteelien voluutteineen 
soveltui äidillistä viisautta ja hoivaa sivuaviin sekä kodin henkeä ku- 
vastaviin rakennuksiin, kuten esimerkiksi yliopistoihin (4/ma mater). 
Neitseellistä suloa ja siroutta kuvaava korinttilainen arkkitehtuuri taas 
soveltui puhtaana ja viattomana kirkkoihin ja hallinnon rakennuksiin. 
Vitruviuksen ajatuksia kehitettiin kristillisen arkkitehtuurin suun- 
taan, ja vuonna 1554 italialainen Pietro Cataneo julkaisi tutkielman- 
sa I guattro primi libri di Architettura. Tutkielmassaan Cataneo oli 
Leonardo Da Vinciä mukaillen sijoittanut ”Vitruviuksen miehen”, Le 
proporzioni del corpo umano secondo Vitruo ympyrän ja neliön sijasta la- 
tinalaisen ristin muotoisen kirkon pohjapiirroksen päälle.” Cataneon 
"Vitruviuksen mies" sai tässä yhteydessä messiaanisia piirteitä ja teko 
oli selvä viittaus kirkkoon ”Kristuksen mystisenä ruumiina”. Edelleen 
Guarino Guarini esitteli tutkielmassaan vuonna 1686 arkkitehtisuun- 
nitelmia maallisille ja kirkollisille rakennuksille. Työssään hän näkee 
pyhään kolminaisuuteen viittaavat muodot kirkollisille rakennuksil- 
le varatuiksi ja esittelee ”salomonisia kierrepylvaita”, jotka soveltuvat 
kirkkoihin alttarirakennelmien yhteyteen. 


22 Architectural Theory, Pietro Cataneo, puuleikkaus: 97-98. 

23 Ekklesiologiassa, dogmatiikan alalajissa nähdään, että kirkolla ja seurakunnalla on 
kristinuskossa organisatorisena jäsenenä olemisen lisäksi suuri hengellinen merkitys. Tässä 
yhteydessä erotetaan näkyvä ja näkymätön kirkko. Kirkko on yhtäältä Kristuksen mystinen, 
hengellinen ruumis, jossa jokainen kirkon jäsen vastaa yhtä ruumiin osaa. 


84 ANTTI TALVITIE 


Uudelleen löydetty esikuva 


Omaksi lajityypikseen arkkitehtuuriteoriassa kehittyivät tutkielmat, 
jotka pyrkivät rekonstruoimaan Jerusalemin temppelin (Salomon 
temppelin, Zerubbabelin temppelin, Herodeksen temppelin ja 
Hesekielin näyn ja Johanneksen ilmestyksen temppelin). Tunnetuin 
ja mahtipontisin näistä tutkielmista oli espanjalaisen jesuiittaoppineen 
Juan Bautista Villalpandon kolmiosainen selvitys vuosina 1596 ja 1604 
Hesekielin näyn temppelistä In: Ezechielm Explanaiones. Työssään 
Villalpando puki Hesekielin temppelin roomalaisen klassismin asuun, 
mutta päätyi Hesekielin näyn vaikeaselkoisten mittasuhteiden tulkin- 
nassa jättiläismäiseen temppelikompleksiin. Vastaavan mittakaavan 
hän ulotti myös rekonstruktioonsa Salomon temppelistä. Villalpandon 
työn ei voi kuvitella johtaneen Andrea Palladion työn tapaan hänen 
arkkitehtuurinsa laajaan leviämiseen. Sen sijaan Villalpando antoi je- 
suiittaoppineen arvovallalla päivitetyn näkemyksen Salomon temppe- 
lin ylivertaisuudesta maallisen arkkitehtuurin rinnalla. 

Niin ikään espanjalainen Juan Caramuel y Lobkowitz lähestyi 
vuonna 1678 arkkitehtuuria ja Salomon temppeliä matemaattisesti 
työssään Architectura civil recta, y obligua. Hän kytkee temppelin mää- 
rittämisen geometrisiin kaavioihin ja mitoituksiin luopuen tarvittaessa 
Raamatun Salomon temppelistä antaman kuvan suorakulmaisuudesta, 
mutta päätyen Villalpandon tapaan hillittömiin mittasuhteisiin. Eri- 
tyisesti temppelivuoren pengerrykset ja tukimuurit saivat hänellä mitat 
ja muodot, jotka jättävät itse temppelin sivuosaan. 

Saksalainen Leonhard Christoph Sturm käytti maanmiehensä 
Nicolaus Goldmannin tutkielmaa kirkkoarkkitehtuurista oman tut- 
kielmansa pohjana. Tutkielmassaan Vollstandige Anweisung zu der 
Civil-Bau-Kusnt (1696) Sturm laatii matemaattisin keinoin Salomon 
temppelin rekonstruktion. Goldmann puolestaan oli omassa (sittem- 
min kadonneessa) tutkielmassaan pyrkinyt synteesiin kristillisen ja 
pakanallisen arkkitehtuurin välillä. Hän esitteli Vitruviuksen arkki- 
tehtuurin perushyveet ftrmitas (lujuus), utilitas (käytännöllisyys) ja 

venustas (kauneus) liittäen nämä hyveet kuitenkin Raamattuun, koska 
Vitruvius lopulta oli omaksunut arkkitehtuurinsa Salomon temppelistä 
alkuperäisenä lähteenä ja samalla yhdistänyt siihen muinaisen Rooman 
viisauden virtaukset. Edelleen Goldmann hahmotti arkkitehtuurin 
henkisen pohjan olevan Salomon temppelin arkkitehtuurissa, joka 
puolestaan oli ollut Jumalan innoittamaa. Hänen näkemyksensä salo- 
monisesta arkkitehtuurista määritellään Vitruviuksen määrittelemää 
korinttilaisesta arkkitehtuurista hyväksi käyttäen. Näin Goldmann 
päätyi siihen, että korinttilainen pylväsjärjestelmä oli Salomon temp- 
pelin järjestelmä. Tältä pohjalta Goldmann ja Sturm päätyivät mää- 
rittelemään arkkitehtuurin klassisten pylväsjärjestelmien (doorilainen, 
toskanalainen, joonialainen, korinttilainen ja komposiittinen) lisäksi 
kuudennen salomonisen pylväsjärjestelmän. Tämä uusi pylväsjärjestel- 
mä kierteisine pylväsvarsineen ja korinttilaisine kapiteeleineen sijoittuu 
joonialaisen ja komposiittisen pylväsjärjestelmän väliin. 

Käytännön sakraaliarkkitehtuuriin nämä 1500- ja 1600-lukujen 
arkkitehtuuriteoriat vaikuttivat klassismin ohella lähinnä henkisenä 
yhteytenä Salomon temppelin ja kristillisen kirkon välillä. Tässä yhtey- 
dessä kirkon itä-länsisuuntauksen päinvastaisuus Salomon temppelin 
kanssa?, ei ollut merkittävää samoin kuin Salomon temppelin huone- 
tilojen kolmijakoisuus (porstua, pyhä ja kaikkein pyhin) ei edellyttänyt 
kirkon tilan jakautumista vastaaviin huoneisiin. Kirkkoarkkitehtuu- 
rissa oli jo keskiajalta ollut viitteitä Salomon temppelin huonejakoon, 
jossa Salomon temppelin porstuaa vastaa kirkon sisäänkäynnin yhtey- 
dessä oleva narthex, eteinen, etuhuone. Salomon temppelin pyhää vas- 
taa varsinainen kirkkosali, naeve, narthexista kuorikaareen ja kaikkein 


24 Biermanetal. 2003: 550-552. 

25 Ibid. 

26 Salomon temppelin oviaukko suuntautui itään kohti nousevaa aurinkoa, jolloin kaik- 
kein pyhin on kohti länttä. Tämän on katsottu viittaavaan kanaanilaiseen ja foinikialaiseen 
perinteeseen ja auringonpalvonnan vaikutuksiin. Kristillisen kirkon alttarin ja kuorin sijoit- 
tuminen yleensä itään ja vastaavasti oviaukon antavan länteen, katsotaan johtuvan kristitty- 
jen tavasta rukoillessaan katsoa (Euroopasta katsoen) itään, kohti Kristuksen kärsimyksen 


paikkaa. 

pyhintä vastaa kuori. Kuorin ja kaikkein pyhimmän vastaavuutta ko- 
rostaa alttarin sijainti kuorissa ja kuorikaaren oleminen raja, jonka alt- 
tarin puoli on varattu papeille ja alttarilla tapahtuviin seremonioihin 
osallistuville. 

Kirkkoarkkitehtuuriin vaikuttivat siis käsitykset ja teoriat Salo- 
mon temppelin arkkitehtuurista. Salomon temppelin — jos se yleensä 
on ollut olemassa — ulkoinen arkkitehtuuri ei ole vaikuttanut kirkko- 
arkkitehtuuriin, koska se ei ole tiedossa. Sen sijaan arkkitehtuuriteoriat 
Salomon temppelin arkkitehtuurista ovat vaikuttaneet kirkkoarkkiteh- 
tuuriin sallimalla pakanallisen antiikin arkkitehtuurin muotokielen 
kristillisen kirkon arkkitehtuurina. Tämän on mahdollistanut antiikin 
arkkitehtuurin hyväksyminen muinaisen viisauden ja aristotelelaisen 
filosofian arkkitehtuurina sekä arkkitehtuuriteoreetikkojen tekemät 
tulkinnat Salomon temppelin arkkitehtuurin toimimisesta esikuvana 
antiikin arkkitehtuurille ja esimerkiksi Vitruviukselle. 

Koska kristillinen kirkko saattoi hyödyntää antiikin pakanallisten 
temppeleiden muotokieltä arkkitehtuurinsa esikuvana, tärkeimmäksi 
arkkitehtuurin toiminnalliseksi eroavaisuudeksi jäi pakanallisen temp- 
pelin ja kristillisen kirkon varsinainen tehtävä. Pakanalliset temppelit 
(eräitä poikkeuksia lukuun ottamatta) ovat pakanajumalien palvelijoi- 
den rakentamia taloja jumaliensa asunnoksi. Tällöin temppelissä elä- 
vää jumalaa edustaa jumalaa kuvaava patsas tai kuva, jota palvotaan. 
Polyteistisessä uskonnossa samalle jumaluudelle saattoi olla lukuisia 
temppeleitä, jolloin kunkin temppelin jumalpatsas oli tuon jumalan 
paikallinen ilmentymä kaikkien kuitenkin yhdessä edustaessa tätä ju- 
maluutta. Näiden ohella oli todella suuri joukko tietyn kaupungin tai 
paikan jumalia, jotka olivat itsenäisiä ja erillisiä jumalia, vaikka niillä 
saattoi olla yhteinen yleisnimi, kuten eri kaupunkien Astarte-juma- 
lattaret. Monoteistinen uskonto tekee mahdottomaksi, että voisi olla 
monta temppeliä, joissa jokaisessa olisi tai asuisi aito jumala, jonka nä- 
kyvä hahmo olisi kuvapatsas tai kuva. Näin johtavien monoteististen 
uskontojen pyhäköissä ei oletetakaan jumalan asuvan tai olevan lihal- 
lisessa tai näkyvässä muodossa läsnä. Jo israelilaisten telttamaja (taber- 

naakkeli) ja sittemmin Jerusalemin temppelit sekä juutalainen synago- 
ga ovatkin paikkoja, joissa Jumala ei ole konkreettisesti paikalla eikä 
hänestä ole kuvaa tai patsasta, koska ei voida tietää millainen se olisi. 
Sen sijaan näissä pyhäköissä vallitsee Jumalan ja ihmisen liitto, tieto sii- 
tä tai tieto Jumalan nimestä. Edellisen tapaan voidaan ajatella kristilli- 
sessä kirkossa olevan läsnä Jumalan armo ja liitto ihmisten kanssa sekä 
Jeesuksen ruumis ja veri ehtoollisleivän ja viinin muodossa. 

Se että pakanallisen temppelin ja kristillisen kirkon välinen ero ei 
ole näkyvässä arkkitehtuurissa tai tyylisuunnassa johtaa siihen, että 
kirkkoarkkitehtuurin arvo ei ole ulkoisessa arkkitehtuurissa, vaan siinä 
miten se ilmentää kristillistä oppia, armoa ja pelastusta syntien anteek- 
siannossa. 


Vapaamuuraritemppeli vai käytännöllinen kokoustila? 


Operatiivisen muurariuden kehittyessä spekulatiiviseksi vapaamuura- 
riudeksi keskiaikaisten ammattikuntakiltojen perinteiden ja salaisuuk- 
sien sekä niihin liittyvän filosofian alkaessa kiinnostaa kivenhakkaa- 
jien ammattikuntaan kuulumattomia näiden tullessa loosien jäseniksi, 
alkoi looseissa tapahtua muutoksia. 

Tästä eteenpäin loosien toiminnan tarkoituksena oli ottaa jäseniä 
looseihin, uskoa heille vapaamuurariuden salaisuudet ja opettaa heille 
vapaamuurariuteen liittyviä opetuksia. Nämä eivät enää olleet osalli- 
sille ammattiin kuuluvia tehtäviä ja työnoppimista, vaan kyseessä oli 
vapaaehtoinen osallistuminen ja elämys elämänarvojen pohdinnan 
pohjaksi. Loosien vuosisataisten perinteiden ja opetusten mukana tuli 
käsitys ”muuraritieteestä ja taidosta? (art of masonry), joka perustui 
ajankohtaiseen ja muodikkaaseen arkkitehtuuri-innostukseen. Vapaa- 
muurariuden taustalla ovat renessanssi, humanismi ja valistusaate. Kai- 
kissa näissä arkkitehtuuri ja geometria olivat arvostettuja, ja ne osaltaan 
symboloivat näitä aatteita ja ilmiöitä. Kun pastori James Anderson kir- 
joitti ensimmäisen suurloosin toimeksiannosta vapaamuurariuden pe- 

russäännön Constitutions of 17237, hän saattoi ottaa mukaan vanhojen 
loosien käsikirjoituksista osittain vuosisatojakin vanhaa aineistoa, josta 
hän muovasi ”vapaamuurariuden historian”. 

Korkealentoinen historia alkaa siitä, miten Adamilla oli tiedos- 
saan geometrian ja muurariuden salaisuudet. Tämän jälkeen historia 
kertoo rakentamistaidon ja geometrian historian ja sen, miten se levisi 
ihmiskunnan viisauden ja sivistyksen myötä sekä osana kaikkien kor- 
keakulttuureiden piiriin. Tarina etenee ottaen mukaan arkkitehtuu- 
rin historian Vitruviuksen, rakennustaidon ja lopulta Inigo Jonesin, 
Sir Christopher Wrenin ja ”Augustan Stilen" (keisari Augustuksen 
aikaisen roomalaisen arkkitehtuurin tyylin, jota Anderson piti lä- 
hes synonyyminä renessanssiarkkitehtuurille ja joka hänen mukaan- 
sa saapui Englantiin Inigo Jonesin tuomana). Parikymmentä vuotta 
myöhemmin vapaamuurarivaikuttaja ja rituaalien kehittäjä William 
Preston liitti vapaamuurariuden ja ymmärryksen arkkitehtuurista 
Britannian uuteen hallitsijasukuun Hanover-kuninkaisiin ja kirjoitti 
miten George-kuninkaan aikana valtakunnassa kaikki oli hyvin, kun 
”tosiarkkitehtuuri ymmärrettiin oikein ja muurarius oli arvossaan”. 

Vapaamuurariuden ensimmäisen suurloosin syntyessä Lontoossa 
juhannuksena 1717, vapaamuurariudella oli perinteinään se mikä suu- 
rella yleisöllä oli uutena harrastuksena esoteerinen kiinnostus arkkiteh- 
tuuriin. Tämä yhdistettynä suurloosin tarkoin harkittuun uuteen pe- 
russääntöön Constitutions of 1723, hallitsijasuvulle ja Whig-puolueelle 
takasivat kolmen-neljänkymmenen vuoden työrauhan, jonka aikana 
vapaamuurarius kasvoi räjähdysmäisesti, levisi Eurooppaan, Amerik- 
kaan ja Britannian siirtomaihin. 

Varhaisimmat tiedot loosikokouksista 1500-luvun lopulta eivät kä- 
sittele loosien rituaalitoimintaa tai sisällä yksityiskohtia loosista tilana. 


27 The Constitutions of the Free-Masons; Containing the History, Charges, Regulations, &c. 
of that most Ancient and Right Worshipful Fraternity, 1723. 

28 Berman, Ric, The Foundations of Modern Freemasonry; The Grand Architects — Political 
Change and the Scientific Enlightenment, 1714-1740, ja hieman myöhempää ajanjaksoa 
1740-1818 kuvaava Schism; The Battle that Forged Freemasonry. 

1600-luvun jälkipuoliskon muurarilliset katekismukset ja 1700-luvun 
alkupuolen käsikirjoitukset ja painetut katekismukset sekä paljastus- 
kirjoitukset antavat kuitenkin elävän kuvan varhaisten loosien astetöis- 
tä, initiaatioista ja juhlamenoista. Yhteistä operatiivisen ajan looseille ja 
varhaisen spekulatiivisen ajan vapaamuurarilooseille on se, ettei niillä 
ollut loosien käytössä vakinaisesti rituaalityöskentelyyn tarkoitettu- 
ja tiloja. Loosit kokoontuivat Skotlannissa osin loosi-korporaatioiden 
omistamissa tiloissa, mutta pääosin Skotlannissa ja todennäköisesti 
koko Englannissa tilapäisissä kokousta varten vuokratuissa tiloissa. 
Parhaiten tunnetaan kokouspaikkoina tavernojen takahuoneet, toisen 
kerroksen tilat ja ullakot, joita loosit vuokrasivat kokousillaksi. Tämä 
oli toimiva ratkaisu, sillä suljetussa huoneessa saatettiin pitää kokoustai 
istunto. Ennen tai jälkeen ja jopa seremonioiden aikana voitiin nauttia 
tavernan ruoka- ja juomatarjoilusta. 

Nämä loosien vaihtuvat ja tilapäiset kokoontumistilat eivät millään 
tavoin edustaneet Salomon temppelin arkkitehtuuria, sillä loosit eivät 
voineet vaikuttaa vuokraamiensa tilojen muotoon tai arkkitehtuuriin. 
The Lodge of Edinburgh (Mary's Chapel) No. 1 -loosin säilyneet pöy- 
täkirjat alkaen vuodesta 1599 sisältävät mm. eri vuosilta inventaarion 
loosin esineistä ja tarvikkeista. Näistä voidaan selvittää, että loosien esi- 
neistöön kuului yleensä Lodge box (lukittava arkku rahavarojen ja asia- 
kirjojen säilyttämistä varten), Register (jäsenluettelo), yksi tai useampi 
Raamattu, joitain sametti- tai pitsityynyjä (joita voitiin käyttää Raama- 
tun alustana), kangasta (jolla voitiin rakentaa loosin mestarin istuimen 
yläpuolelle paldakiini), nauhoja (joiden tarkkaa käyttöä ei tunneta, 
mutta voidaan olettaa niitä käytetyn loosihuoneen koristeluun), ki- 
venhakkaajan työkaluja, suorakulmia, harppeja, vesivaakoja, viivaimia 
sekä kynttilöitä, kynttilänjalkoja ja opetustauluja tai -kankaita sekä 
vaihtelevan määrän huonekaluja, tuoleja ja pikkupöytiä tai -jalustoja.” 


29 The Lodge of Edinburgh (Mary's Chapel) No. 1 on ollut varsinaiselta nimeltään Lodge 
of Edinburgh. Skotlannin suurloosin perustamisen jälkeen tuli tarpeelliseksi numeroida loo- 
sit iän perusteella. Ei ollut selvitettävissä yksiselitteisesti, mikä oli kunkin loosin oikeutettu 
perustamiseen viittaava numero Kilwinningin kilpaillessa Edinburghin loosin kanssa van- 

Loosin inventaario vastaa hyvin tunnettuja muiden vanhojen loosien 
inventaarioita. Nämä inventaariot osoittavat, muualta saadun tiedon 
lisäksi, että loosit varustivat kokouksiin vuokraamansa tilat loosihuo- 
neiksi omilla esineillään ja kalusteillaan. 

Loosin muoto ja yksityiskohdat olivat salaisuuksia, joten loosiksi va- 
rustaminen täytyi purkaa, ellei tila ollut loosin hallussa pysyvästi. Loosi 
piirrettiin tai maalattiin liidulla tai hiilellä lattiaan. Tämä piirros muo- 
dosti loosin muodon ja osoitti loosin tärkeimpien virkailijoiden paikat 
sekä idän, lännen ja etelän portit. Istunnon jälkeen loosipiirros pestiin 
pois mopin ja vesiämpärin avulla, josta tulee tehtävään määrätyille loo- 
siveljille nimitys zop’ n bucket. Loosin merkitsemiseen saatettiin myös 
käyttää kangasnauhaa, joka naulattiin tai kiinnitettiin neuloilla lat- 
tiaan loosin rajaksi. Rajaamalla merkitty loosin muoto ei ole sama kuin 
loosihuoneen muoto. Loosin rajattu muoto viittaa loosin jäsenten si- 
joittumiseen juhlamenojen aikana. Loosin muodostavat ihmiset, eivät 
seinät. Yleisin muoto on suorakaiteen muoto, mutta tunnetaan myös 
kolmion tai tasavartisen ristin muoto loosin muotona." 

Varhaiset piirrokset loosista tai loosin muodosta sisältävät myös 
yleensä maininnat ilmansuunnista sekä tärkeimpien esineiden paikat. 
Mielenkiintoista on, ettei niissä ole mainintaa alttarista, joka yleen- 
sä kytketään ajatukseen vapaamuuraritemppelistä. Myös Lodge of 
Edinburgh (Mary's Chapel) inventaario osoittaa, ettei alttaria ole ollut. 
Kuitenkin piirroksissa on yleensä maininta Raamatusta tai erikseen 


hemmuudesta. Ratkaisuna Edinburghin loosi sai numeron 1 ja Kilwinningin loosi numeron 
0. Loosin nimen lisämääre (Mary's Chapel) viittaa loosin varhaiseen kokoontumispaikkaan 
Mary's Chapel, joka loosin sitä käyttäessä ei enää ollut kirkollisessa käytössä. Ennen nume- 
rointia oli aiheellista erottaa samassa kaupungissa toimivat loosit kokoontumispaikan mu- 
kaan. William Schawn statuuttien 1598 ja 1599 mukaan looseja saattoi olla vain yksi kunkin 
kuninkaallisen burghin alueella. Edinburgh kuitenkin koostui useasta burghista, joten siellä 
saattoi toimia useampi loosi (mm. Canongate ja St John's Chapel). Mary's Chapel -loosin 
inventaariot eivät sisällä loosin peruskirjaa, joka antaa sille toimintavallan, koska loosi on 
perustettu ennen Skotlannin suurloosin perustamista. Lupakirjoja on vasta suurloosien ajal- 
ta, jolloin nämä ottivat haltuunsa oikeuden myöntää looseille toimiluvat peruskirjalla tai 
patentilla. 

30 Knoop, Jones & Hamer 1963: 180-181. 

korostettu kohta, jossa voidaan ajatella Raamatun sijainneen. Muura- 
rillisia symboliesineitä, suorakulmia ja harppeja samoin kuin toisinaan 
Pythagoraan geometrisiä kappaleita esitetään joissain piirroksissa, mut- 
ta näitä useimmin kynttilöiden paikat. 

Näiden vanhojen loosia esittävien piirrosten avulla voidaan havaita, 
etteivät loosit millään tavalla muistuttaneet arkkitehtuuriteoreetik- 
kojen ennallistuspiirustuksia Salomon temppelistä. Sama arkkitehto- 
ninen etäisyys Salomon temppelistä on nähtävissä myös vanhimmassa 
tunnetussa alun perin loosikäyttöön suunnitellussa, rakennetussa ja 
edelleen tässä käytössä olevassa loosirakennuksessa ja sen loosihuonees- 
sa Edinburghin St John's Chapelissa St John's Streetillä Edinburghin 
vanhassa kaupungissa. Rakennus on vuodelta 1736 ja se on säilynyt var- 
sin hyvin siten, että alkuperäistä sisustusta on osin jäljellä. Tämänkään 
tilan arkkitehtuuri ei tunnu vastaavan käsityksiä Salomon temppelistä. 

Jos säilyneet vanhat loosit, looseja esittävät piirrokset, loosien inven- 
taarioiden luettelemat esineet ja kalusteet eivätkä loosien perussäännöt 
määrittele kokoustilan arkkitehtuuria Salomon temppelin arkkiteh- 
tuurin suuntaan, on tyydyttävä siihen käsitykseen, mikä toteaa loosin 
edustavan Salomon temppeliä samoin kuin myös ”kaikkien kirkkojen, 
kappeleiden ja uskonnollisten tilojen tulisi edustaa”. Vapaamuurari- 
rituaali toteaa loosin edustavan keskenerästä Salomon temppeliä. Kui- 
tenkaan rituaalit eivät kerro, millainen kokoustila on tai millainen on 
tilan arkkitehtuuri. 


Suunnitteluratkaisu 


Lähtökohdaksi ja tarkastelukulmaksi jää sama lähestymistapa, mikä on 
vapaamuurarirituaalien opetuskeinona eli symbolinen ja allegorinen 
kerronta. Loosin arkkitehtuuri syntyy arkkitehtuurin perusmuotojen 
symboliikasta, pyhyyden tai sakraalisuuden arkkitehtonisista esitys- 
keinoista, profaanista irtautumisesta ja konkretiasta irtautumisesta. 
Loosin arkkitehtuurin rakennusvälineitä ovat piste, viiva, taso, kap- 

pale, tila, muoto, suunta, symmetria, járjestys (kaaoksen vastakohta- 
na), keskipiste, loosin päävirkailijoita (Salomo, Hiram ja Hiram Abif) 
edustavat portit idässä, lännessä ja etelässä, loosin valot ja pimeys poh- 
joisessa sekä alttari.*' Edelleen loosi on kuvattavissa perustuksena, pyl- 
väänä, kapiteelina, palkistona ja maailmanpallona. Tällöin lähestytään 
Vitruviuksen määritelmää arkkitehtuurista samoin kuin esitettäessä 
loosi viisautena, voimana ja kauneutena. 

Siirryttäessä rituaalin kokemiseen elämyksenä irrottaudutaan arjes- 
ta, jolloin loosi sulkee ulkopuolelleen profaanin maailman. Tämän joh- 
dosta jäljelle jää pyhä, mikä ei tarkoita uskonnollista ulottuvuutta, vaan 
sen, että arkea ei ole läsnä. Loosin keskipiste on siis yhtä kuin maailman 
keskipiste, josta ympäröivää todellisuutta tarkastellaan itään, länteen, 
etelään ja jossain määrin myös pohjoiseen tilaan, jossa profaani on ra- 
jattu ulkopuolelle, mutta sisään jäävää pyhää ei ole suljettu sisään, vaan 
se ulottuu äärettömiin idästä länteen, kuten nousevan auringon valo, 
pohjoisesta etelään, mittaamattomiin korkeuksiin ja käsittämättömiin 
syvyyksiin. Näiden mittojen puitteissa loosin arkkitehtuurissa on täy- 
dellinen järjestys ja harmonia, vaikka ulkopuolella vallitsee kaaos. 

Osa 2 
Maailman laidalla vai sen keskuksessa? 


KANSALLISVALTION LEGENDASTA 
KOHTI UNIONIN HISTORIAA 


Miia Ijäs 


”Meidän kaikkien fiktioista koostuu yhteinen todellisuus,” totesi puo- 
lalainen runoilija ja satiirikko Stanislaw Jerzy Lec (1909-1966). A foris- 
mi on ajanut minut miettimään historiankirjoitusta, historian käyttöä 
ja historiankirjoituksen historiaa. Historioitsijat, nuo menneisyyden 
tulkitsijat, koostavat menneisyydestä omia tarinoitaan, joita poloiset 
ihmiset sitten pitävät totena. Vakiintuneita tulkintoja ja näkökulmia 
menneisyyteen kutsutaan paradigmoiksi, joita jotkut uskalikot pyrki- 
vät aika ajoin murtamaan — vain rakentaakseen uusia paradigmoja.’ 
Hallitsevan paradigman haastaminen vaatii tutkijalta hieman äkki- 
väärää luonnetta ja kykyä keikauttaa asiat päälaelleen. Voisin kuvitella, 
että hyvä satiirikko voi olla mainio tutkija, mutta harva mainio tutkija 
on kuitenkaan hyvä satiirikko. Silti satiirikon on harmikseen todetta- 
va, että paradigma harvoin kaatuu hetkessä tai yhden tutkijan voimin. 
Historiankirjoituksen käännekohdilla on niilläkin oma historiansa. 


1 Marko Nenonen on töissään kritisoinut historiankirjoituksen länsieurooppalaista para- 
digmaa, joka on asettanut mallin, johon muut alueet ja yhteisöt puoliväkisin yrittävät sovit- 
tautua. Ks. esim. Nenonen 2006: 51; Nenonen 2014. 

Vanhojen paradigmojen kimppuun 


Artikkelissani tarkastelen uuden ajan alun valtiomuodostusta tai pi- 
kemminkin sitä, miten historioitsijat ja yhteiskuntatieteilijät ovat 
aihetta käsitelleet. En sen enempää esittele tässä artikkelissa omaa al- 
kuperäislähteisiin perustuvaa tutkimustani, mutta siitä mahdollisesti 
kiinnostunut lukija voi perehtyä lähdeluettelosta löytyviin aiempiin 
töihini. Tämä artikkeli toimikoon tutkimuskatsauksena, mitä tulee 
uuden ajan alun valtiomuodostukseen. Toisena tavoitteenani on tu- 
tustuttaa lukija Puola-Liettuan Yhteisvaltaan — valtakuntaan, jolla on 
paljon historiallisia yhteyksiä Ruotsin ja Suomen (suomalaisten) his- 
toriaan, mutta joka on pysynyt meidän kotimaisessa tutkimuksessam- 
me hyvin vieraana. Käsittelen pitkään vallinnutta paradigmaa, jonka 
mukaan valtiomuodostus, ja erityisesti sen eurooppalainen malli, on 
usein keskittynyt löytämään ne syntytekijät ja ratkaisut, jotka auttoivat 
muodostamaan modernin kansallisvaltion — tuon poliittisen ja yhteis- 
kunnallisen järjestyksen oletetun huipentuman. Uuden ajan alun his- 
torian osalta tutkijat ovat korostaneet erityisesti vallan keskittymistä 
ja byrokraattisen hallinnon kehittymistä. Perinteisesti uuden ajan alun 
Eurooppaa on tarkasteltu absolutismin kautta, vahvojen kuninkaiden 
menestystarinana. Erityisesti Ranska, Preussi ja Pohjoismaista Ruotsi 
ovat toimineet malleina tehokkaasta hallinnon keskittämisestä, kun 
taas Ison-Britannian historia tarjoaa toisenlaisen menestystarinan par- 
lamentarisminsa kautta.? 1990-luvulla kuva hallinnon keskittämisestä 
alkoi muuttua, kun useat tutkijat alkoivat kiinnittää huomiota siihen, 
miten säädyt ja ”tavalliset ihmiset” ottivat osaa valtiokehitykseen, tai 


2 Niin vanhassa kuin uudessa historiallisen sosiologian tutkimuksessa Ranska on yleinen 
mallimaa uuden ajan alun valtiomuodostukselle, joka johti (tässä ideaalitapauksessa) abso- 
lutismiin. Ks. esim. Elias 1982; Spruyt 1994. Charles Tilly on kuitenkin huomauttanut, 
että jopa Ranskan tapauksessa valtiomuodostuksen teoria ja teoreetikot ovat menneet pal- 
jon pidemmälle kuin mihin Ranskan historia itse asiassa antaisi aihetta. Myös Immanuel 
Wallerstein on korostanut, että uuden ajan alun absolutismi ei suinkaan tarkoittanut rajoit- 
tamatonta valtaa, vaan sitä tulisi tarkastella menneisyyden lähtökohdista ja infrastruktuuris- 


ta käsin. Tilly 1997: 61-62; Wallerstein 1974, erit. 144-146. 

miten kulttuuriset tekiját ja uskonto vaikuttivat poliittiseen toimin- 
taan. Silti nämä uudetkin näkökulmat ovat enimmäkseen tarkastelleet 
sitä, miten yhtenäisvaltiot saivat alkunsa ja miten ne uudelle ajalle tul- 
taessa kehittyivät moderneiksi kansallisvaltioiksi. 

Toisaalta valtiomuodostuksen historiaa voidaan tarkastella federaa- 
tioiden tai niin kutsuttujen komposiittivaltioiden kautta. Tämä tut- 
kimussuunta on hiljakseen kehittynyt jo 1970-luvulta alkaen, mutta 
pysynyt kansallisvaltio-paradigman varjossa. 1990-luvulla syventynyt 
Euroopan integraatio on kasvattanut kiinnostusta myös komposiitti- 
valtioiden ja varhaismodernien federaatioiden historiaan. Viime aiko- 
jen ylirajaisuutta (transnational) korostava (historian-) tutkimus on 
edelleen kiihdyttänyt mielenkiintoa monikulttuurisia valtiokokonai- 
suuksia ja unioneita kohtaan. Aiemmassa tutkimuksessa unionit ja 
komposiittivaltiot on yleensä esitetty heikkoina, hajanaisina ja lopul- 
ta epäonnistuneina valtioina. 1900-luvun alussa hajonneet kompo- 
siittivaltiot kuten Osmanien valtakunta ja Itävalta-Unkarin kaksois- 
monarkia on nähty ”kansojen vankiloina”, jotka kaatuivat ”omaan 
mahdottomuuteensa”. Monikansalliset valtakunnat ja komposiittival- 
tiot on toisaalta nähty hallinnoltaan elitistisinä ja kansaa (tai kansoja) 
sortavina, toisaalta niitä on kritisoitu tehokkaan ja vahvan keskushal- 
linnon puutteesta. Silti valtiomuodostusta — nähtiin se sitten hallinnon 
ja lainsäädännön yhtenäistämisenä, verotuksen ja byrokratian lisään- 
tymisenä, kansallisarmeijoiden kehityksenä tai kansallisen ideologian 
voittona — voidaan tarkastella myös unionien ja komposiittivaltioiden 
näkökulmasta. Mutta aloitetaan tarina sen lopusta! 


Teinitytön liitosta kansojen unioniksi 


Puolan kuningaskunta ja Liettuan suuriruhtinaskunta yhdistyivät 
saman hallitsijahuoneen alaisuuteen vuonna 1385, kun puolalaiset 
säädyt valitsivat itselleen hallitsijaksi edesmenneen kuninkaan hädin 
tuskin teini-ikäisen tyttären Jadwigan, ja tälle puolisoksi liettualaisen 

suuriruhtinaan Wladyslaw Jagielon (liettuaksi Jogaila). Tästä sai al- 
kunsa Jagiello-dynastia, joka parhaimmillaan hallitsi Puola-Liettuaa, 
Unkaria ja Böömiä sekä solmi avioliittoja muun muassa saksalaisten 
ruhtinaskuntien hallitsijoiden kanssa. Unkarin kuningaskunnassa Ja- 
giellot hävisivät vallasta 1500-luvun ensimmäisellä puoliskolla, kun 
kuningaskunta jaettiin Osmanien ja Habsburgien kesken. Jäljelle jää- 
neessä Transilvanian ruhtinaskunnassa ensimmäinen ruhtinas Jan 
Sigismund oli JagieHojen sukua äitinsä puolelta, mutta hänen kuoltua 
vuonna 1571 Unkarin Jagielot olivat tyystin mennyttä. Puola-Liet- 
tuassa viimeinen Jagiello-kuningas, Sigismund II August, kuoli vuon- 
na 1572, jolloin Puola-Liettuan unioni siirtyi kokonaisuutena vaali- 
kuninkuuteen. Teoriassa Puolan kuningaskunta oli jo noudattanut 
vaalikuninkuutta, mutta tässä vanhassa järjestelmässä kuninkaanvaa- 


POL 
AND LITHUANIA 
THE UNION OF LUBLIN 1569 


English Miles 
3 —_ ha a 

Kuva S. 

Puola-Liettuan Yhteisvallan kartta kertoo, että kyseessä oli merkittävä 
eurooppalainen suurvalta. Se on silti jäänyt suomalaisessa historiankirjoituksessa 
vieraaksi. 

Kuva: Sir Adolphus William Ward. The Cambridge Modern History Atlas. 1912, 
London: Cambridge University Press. 

lin toteuttivat senaattorit, ja kuningasehdokkaat koostuivat lähinnä 
vain hallitsevan kuningashuoneen miespuolisista jäsenistä. 

Vuonna 1569 Puolan ja Liettuan välillä solmittiin poliittinen 
unioni (Lublinin unioni), joka yhdisti valtakuntien säätykokoukset 
kansalliseksi parlamentiksi (Sejm). Lisäksi unionisopimus sääti, että 
vastaisuudessa valtakuntien aatelisto yhdessä valitsisi maalleen hallit- 
sijan, joka tultuaan ensin kruunatuksi Puolan kuninkaaksi nimettäi- 
siin myös Liettuan suuriruhtinaaksi. Tämä kuvasti myös unionin si- 
säistä marssijärjestystä: Puola ensin, Liettua sitten — ja muut unioniin 
kuuluneet yhteisöt valitsisivat, että kumman seurassa kulkisivat. Puo- 
la-Liettuan unioniin kuuluivat siis Puolan kuningaskunnan ja Liettu- 
an suuriruhtinaskunnan lisäksi muun muassa Kuninkaallinen Preussi? 
ja vuodesta 1561 alkaen osa Liivinmaata (Kuurinmaan ja Semgallian 
herttuakunta). Ukrainalaiset alueet erotettiin vuonna 1569 Liettuan 
suuriruhtinaskunnasta ja liitettiin Puolan kuningaskuntaan, missä 
niillä oli melko samankaltainen asema kuin puolalaisilla provinsseilla: 
aatelistolla oli omat paikalliskokouksensa (sejmik, mon. sejmiki), jotka 
huolehtivat hallinnosta.* 

Lublinin unioni synnytti valtakunnan, joka tunnettiin nimellä Res 
publica (Rzeczpospolita). Suomalaisessa tutkimuksessa tämä unioni 
tunnetaan huonosti ja usein historioitsijat puhuvat erheellisesti vain 
”Puolasta”. Omassa tutkimuksessani olen käyttänyt termejä (Puo- 
la-Liettuan) Yhteisvalta tai unioni. Myös termiä Puolan kansainyhteisö 
on käytetty) mutta sillä ei ole varsinaista vastinparia kansainvälisessä 
tutkimuksessa eikä se kovin totuudenmukaisesti — ainakaan nykytutki- 


3 Kuninkaallinen Preussi (puol. Prusy Królewskie) tai Puolalainen Preussi (Prusy Polskie) 
käsittää ne alueet, jotka 1400-luvun toisella puoliskolla tulivat osaksi Puolan kuningaskun- 
taa Liivinmaan Saksalaisen ritarikunnan heikentyessä. Alue sisältää mm. sellaiset kaupungit 
kuten Gdańsk (Danzig), Elblg (Elbing), Malbork (Marienburg), Chełmno (Kulm) ja Toruń 
(Thorn). 

4 Puola-Liettuan sekä Jagiello-dynastian historiaan voi tutustua mm. seuraavien teosten ja 
artikkeleiden avulla (painotus englannin-, saksan- ja suomenkielisessä kirjallisuudessa): Bues 
2010; Butterwick (toim.) 2001; Davies 2005; Fedorowicz (toim.) 1982; Ijäs 2013; Jasienica 
1987; Jasienica 1992a-b; Lowmianski 2006; Stone 2001; Wyczariski 2001; Zamoyski 2006. 
5 Hovi 1994. 

muksen valossa — kuvaa unionin luonnetta. Ruotsalainen tutkimus on 
vakiintunut käyttämään valtakunnasta nimitystä Polsk-litauiska sam- 
väldet ja englanniksi sama on the Polish-Lithuanian Commonwealth. 
Puolalainen tutkimus — päästyään viimein eroon Yhteisvallan histo- 
rian puolalaistamisesta — yleistyi käyttämään 1960-luvulta lähtien ter- 
miä Rzeczpospolita obojga narodów (”molempien kansojen tasavalta”), 
mutta sittemmin on noussut esiin kysymys, riittääkö kaksi kansaa vai 
pitäisikö niitä mainita kolme — puolalaiset, liettualaiset ja ukrainalaiset 
— ja onko sekin lopulta liian vähän, kun otetaan huomioon myös muut 
valtakunnassa eläneet kansanryhmät: saksalaiset, juutalaiset, armenia- 
laiset, tataarit, karaiimit (karaimijuutalaiset) ja romanit sekä erilaiset 
siirtolaisjoukot (muun muassa italialaiset ja skotit).* 

Uuden ajan alun aikalaisteksteissä Puola-Liettuan unionista tai 
valtakunnasta käytettiin nimitystä Res publica, ilman mitään viralli- 
sia liitteitä. Puola-Liettuan poliittisessa kielenkäytössä esiintyi ahke- 
rasti myös termi res publica, jota käytettiin nimityksenä mille tahansa 
valtakunnalle, jota katsottiin hallittavan kirjoitettuun lakiin perus- 
tuen — vastakohtana ”tyrannialle”. Termi res publica tuli puolalaiseen 
poliittiseen kielenkäyttöön 1400-luvulla sen klassisessa merkityksessä 
”yhteiset asiat”. Valtakunnassa, jossa aatelistolla oli laajat privilegiot 
ja jonka miespuolinen joukko muodosti poliittiset oikeudet omaavan 
kansalaisten joukon, klassinen roomalainen republikanismi omaksut- 
tiin rivakasti.” Suomenkielinen termi "tasavaltalaisuus" tuntuu huo- 
nolta käännökseltä, sillä valtakunta ei tietenkään ollut tasavalta, eikä 
aatelisto kannattanut monarkian kaatamista — vaikka kuninkaan val- 
taoikeuksia halusivatkin rajoittaa. Kenties Puolan kuningaskuntaa ja 
vuodesta 1569 lähtien Puola-Liettuan Yhteisvaltaa kuvaisi englantilai- 
nen käsite ”parlamentaarinen monarkia”. Tutkimuskirjallisuus käyttää 
Puola-Liettuan poliittisesta järjestelmästä myös nimitystä aateliston 
demokratia (noble democracy, demokracja szlachecka). Aikalaiset mää- 


6 Kopczyński & Tygielski (toim.) 2010; Kostylo 2009; Litwin 1998. 
7 Friedrich & Pendzich (toim.) 2009; Grzeskowiak-Krwawicz 2011; Grzeskowiak- 
Krwawicz 2012; Janicki 2004; Opalinski 2002; Pietrzyk-Reeves 2010. 

rittelivät poliittisen järjestelmänsä Aristoteleen mallia seuraten siten, 
että se oli (täydellinen) sekoitus monarkiaa, aristokratiaa ja demokra- 
tiaa.$ Sen sijaan demokratia yksinään nähtiin uuden ajan alulle tyypil- 
lisesti negatiivisena hallintomuotona. Tämä siksi, että demokratia ym- 
märrettiin, ei vain kansanvallaksi vaan myös enemmistön vallaksi, joka 
saattaisi johtaa enemmistön tyranniaan — ”valistuneita vähemmistöjä” 
vastaan? 

Puola-Liettuassa aatelisto muodosti säädyn, joka kattoi, hieman 
paikallisesti vaihdellen, noin kymmenen prosenttia koko valtakunnan 
väestöstä. Tämä on huomattavasti suurempi joukko kuin tyypillinen 
aatelissääty muualla Euroopassa (yleensä noin kaksi prosenttia väes- 
töstä). Aatelissäädyn miehillä oli oikeus osallistua poliittiseen päätök- 
sentekoon ja aatelisto ensisijaisesti muodostikin joukon, jota saatettiin 
kuvata käsitteillä kansa (naród) tai kansalainen (obywatel). Kuitenkaan 
sen paremmin Puola-Liettuassa kuin muuallakaan uuden ajan alun Eu- 
roopassa aatelisto ei samaistanut itseään siihen joukkoon, jota nykyisin 
kutsuttaisiin kansaksi. Aatelisto oli erityisoikeudet omaava sääty, joka 
omasi kosmopoliittisen aatemaailman. Huomattavaa onkin, että esi- 
merkiksi vuoden 1573 kuninkaanvaalin yhteydessä Puola-Liettuan aa- 
telisto oli huomattavasti huolestuneempi säätyveljiensä asemasta Rans- 
kassa, missä protestanttisiin hugenotteihin kuuluvat aateliset joutuivat 
kohtaamaan katolisen dynastian hirmuteot." Sen sijaan samaistumi- 
nen oman maan talonpoikiin olisi ollut täysin mieletöntä. Talonpojat 
elivät aatelisherransa alaisuudessa, eikä heidän oikeuksiaan laajennettu 
ennen kuin 1700- ja 1800-luvun vaihteessa, kun jaetun Yhteisvallan 
eliitti kaipasi tukea kansannousuille uusia miehitysvaltoja vastaan. 
8 Siemieriski 1932: 122. 

9 Dunn 2005. 

10 Viittaan tässä Pärttylinyön verilöylyyn (1572), minkä yhteydessä Ranskan katoliset 
surmasivat tuhansia hugenotteja. Vuoden 1573 kuninkaanvaalissa Puola-Liettuan säädyt 
valitsivat uudeksi hallitsijaksi ranskalaisen Henri Valois'n, joka oli johtanut katolisia jouk- 
koja Pärttylinyön veriteoissa. Tässä vaiheessa enemmistö Puola-Liettuan aatelistoa kannatti 
uskonnonvapautta ja heidän Pariisiin lähettämänsä delegaatio esitti vaalituloksen lisäksi 


Ranskan kuninkaalle suunnitelman uskonrauhasta Ranskan katolisten ja hugenottien välil- 


le. Ks. Ijäs 2013: 10; Ijäs 2014a: 149-151. 

Kaupungeilla oli poliittiset (kansalais-) oikeudet ryhmänä, ei yksilöinä. 
Lisäksi kaupungit saivat lähettää edustajiaan Sejmin istuntoon vain, jos 
kyseinen Sejm käsitteli kaupunkeja koskevia asioita. Vain kuninkaan- 
kaupungeilla — Krakova ja Vilna — oli pysyvä oikeus lähettää edustajan- 
sa Sejmin kokoontumisiin. Papistolla oli laajat poliittiset oikeudet, sillä 
katolisilla piispoilla ja ortodoksisen kirkon metropoliitoilla oli virkan- 
sa puolesta paikka maan senaatissa. Erityisesti katolisilla piispoilla oli 
vahva asema sekä valtakunnan lainsäädännössä että tuomioistuimissa, 
mikä herätti närää erityisesti 1500-luvun reformaation ja laajenevan us- 
konnollisen moninaisuuden myötä. 

Kaiken kaikkiaan säädyt — aatelisto ja papisto — rajoittivat kunin- 
kaan ja keskusvallan auktoriteettia. Puola-Liettuassa ”säädyllä” (stan, 
monikossa stany) tarkoitettiin ensisijaisesti Sejmin säätyjä — kuningas, 
senaatti ja aateliston edustajainhuone — ja vain harvoin yhteiskunnal- 
lisia säätyjä/ryhmiä laajemmin." Aikalaiset määrittelivät kotimaan 
asioiden hoidossa vallanjaon siten, että Puola-Liettuassa kuningas ei 
yksin kyennyt hallitsemaan, mutta yhdessä Sejmin muiden säätyjen 
kanssa hän oli "kaikkivaltias"." Toisaalta ulkopolitiikassa — sodan- 
käynti ja diplomatia — kuningas säilyi korkeimpana auktorina.? Puo- 
la-Liettuan valtakuntaa on perinteisesti pidetty ulkopuolisena tai 
jälkeenjääneenä, mitä tulee Länsi- ja Pohjois-Euroopan valtiomuodos- 
tukselle uuden ajan alussa. Toisaalta tutkijat ovat huomioineet, että 
Puola-Liettuassa tehtiin poliittisia uudistuksia, mutta näissä aloite 
oli usein (tai vähintäänkin yhtä usein) säädyillä eikä valtakuntaa hal- 


11 Grzybowski 1959: 9-47, 90-126; Opaliński 2002. 

12 Górnicki 1997: 22. Ks. myös Grzybowski 1959: erit. 91-94, 141. 

13 Ijäs 2014a; Wójcik 2005: 183. 

14 Näin mm. Anderson 1998: 55-58; Bonney 1991: 242-301; Chirot (toim.) 1989; 
Downing 1992: 140-156; Wiesner-Hanks 2006: 318-319. Myös puolalaiset historioit- 
sijat itse ovat katsoneet, ettei Puola-Liettuan historiaa kyetä sovittamaan yhteen länsi- 
eurooppalaisen valtiomuodostusparadigman kanssa. Ks. esim. Bogucka 1996: 5-6. Toi- 
saalta, valtiomuodostus ja hallinnon keskittäminen eivät olleet vain (länsi-)eurooppalaisia 
ilmiöitä, vaan samankaltaisia poliittisia uudistuksia tehtiin myös Moskovan ruhtinaskun- 
nassa ja Ottomaani-imperiumissa. Ks. erit. Lehtovirta 1999; Kafadar & Matar 2007: 243- 
256. 

linneella monarkilla.^ Erityisesti 1500-lukua on yleisesti pidetty al- 
kupisteenä poliittiselle kehitykselle, joka uudelle ajalle tultaessa johti 
eurooppalaisten kansallisvaltioiden syntyyn. Tyypillisiä esimerkkejä 
"oikeasta" valtiomuodostuksesta ovat Ranska, (Brandenburg-)Preussi 
ja Skandinaviassa Ruotsi.'* Siitä huolimatta, että Pyhä saksalais-roo- 
malainen keisarikunta säilytti olemassaolonsa 1800-luvun alkuun (ja 
senkin jälkeen Itävalta-Unkari oli monikansallinen kaksoismonarkia 
ja/tai unioni) ja Englanti ja Skotlanti liittoutuivat keskenään vuonna 
1707 muodostaen Ison-Britannian yhdistyneen kuningaskunnan, pe- 
rinteinen historiankirjoitus on katsonut, että uuden ajan alun valtio- 
muodostus johti kohti keskusvaltaista yhtenáisvaltiota." Silti Ranskan 
suurta vallankumousta (1789) edeltäneessä Euroopassa oli vain harvoja 
yhtenäisvaltioiksi katsottavia maita, kuten Portugali ja Alankomaat, 
jotka olivat kulttuurisesti ja etnisesti varsin homogeenisia. Immanuel 
Wallerstein on kutsunut tätä kehitystä valtiollistumiseksi (statism) ja 
imperiumin häviöksi (failure of empire). 


Tutkijat valtiota rakentamassa 


Keskusvallan — yleensä kuninkaanvallan — tehostamisen kannalta 
tutkijat ovat tarkastelleet muun muassa verotuksen kehitystä ja sen 
ohella byrokratian — virkamiesjohtoisen hallinnon — laajentumista.” 
Verotuksen kiristyminen ja laajeneminen eri kansanryhmiin uuden 
ajan alussa on yleiseurooppalainen ilmiö, mitä on selitetty sodankäyn- 


15 Ks. esim. Grzybowski 1959: 34-39; Kakolewski 2011: 119; Lukowski & Zawadzki 
2001: 55, 61-62. 

16 Kotimaisessa historiantutkimuksessa seurataan usein keskittyvän valtion ja vahvan ku- 
ninkaanvallan paradigmaa, missä tärkeänä teoksena toimii erityisesti Karonen 2008. 

17 Ks.mm. Downing 1992; Tilly (toim.) 1975b. 

18 Wallerstein 1974. 

19 Tässä moni tutkija on seurannut Max Weberin klassista ajatusta siitä, että (moderni) 
rationaalinen hallinto perustuu byrokratialle vs. traditionaalinen tai karismaattinen valta/ 
auktoriteetti. Yleensäkin Weber näki valtiomuodostuksen ja hallinnon modernisaation ”ra- 
tionalisointiprosessina”. Ks. mm. Weber 1961; Weber 1971. 

nin ja hallinnon kasvavilla kustannuksilla. Riippumatta siitä, millä 
kuninkaallisen hierarkian tasolla eri ruhtinaat olivat, kaikki Euroo- 
pan kruunupäät herttuoista keisariin valittivat ainaista rahapulaansa. 
Toinen yhtenäisvaltion muodostuksen kannalta tärkeä seikka tutki- 
joiden mielestä on ollut kansallisarmeijan kehitys: kyky mobilisoida 
omia kansalaisiaan yhteiseksi koetun tehtävän (puolustus tai hyökkäys) 
toteuttamiseksi aiemmin yleisten palkka-armeijoiden sijasta. Vaikka 
historiallisen sosiologian edesmennyt suurmies Charles Tilly totesi jo 
vuonna 1975, että valtiomuodostus (state building) ei tarkoita samaa 
kuin kansallistaminen (nation building), valtiomuodostukseen kes- 
kittyvät tutkijat ovat vaivoin kyenneet tekemään eroa näiden kahden 
ilmiön välille.” 

Paradigmaksi vahvistui, että valtiomuodostus johti (väistämättä) si- 
säisesti yhtenäisen kansallisvaltion syntyyn. Siten 1900-luvulla uudet 
kansallisvaltiot — Euroopassa ensimmäisen maailmansodan jälkeen 
sekä Afrikassa ja Etelä-A merikassa kolonialismin purkautumisen myö- 
tä syntyneet tai synnytetyt — nähtiin luonnollisena kehityksenä valtio- 
muodostukselle. Tämä merkitsi eräänlaista historian loppua: viimein 
eri puolilla maailmaa poliittiset yhteisöt järjestettäisiin eurooppalaisen 
kansallisvaltiomallin mukaan! Tämän ajattelun mukaan sisäisesti yh- 
tenäinen kansallisvaltio nähdään usein yhteiskunnallisen ja poliittisen 
järjestäytymisen parhaana muotona. Ainakin silloin, jos se viimeistel- 
lään demokraattisella hallinnolla. Onhan kansallisvaltiossa tiettyä ten- 
hoa: kukapa voisi vastustaa ajatusta kansan itsemääräämisoikeudesta. 
Vaan kuka tai mikä on tuo kansa? 

Kansan määrittelyssä voidaan ottaa kaksi eri lähtökohtaa: kansa 
voidaan ymmärtää joko kansalaisoikeudet omaavana joukkona tai et- 
nisenä ryhmänä. Ensimmäinen määritelmä on omaksuttu erityisesti 
Britannian historiassa, kun taas manner-Euroopassa kansa ymmärre- 
tään usein etnisin tai kielellisin perustein.” Oleellista on, että ensim- 


20 Tilly 1975a: 71. 
21 Kansan käsitteen muutoksista, ks. Greenfeld 1993: erit. 3-26. Historioitsijat ovat 
pitkään tiukanneet, ovatko kansat vasta moderni ilmiö, vai voidaanko ne jäljittää jo esimo- 

mäinen määritelmä — kansa poliittisena ryhmänä - ei edellytä kansalta 
kovin laajaa sisäistä yhtenäisyyttä. Toinen määritelmä — kansa etnisenä 
ryhmänä — taas nimenomaan edellyttää, että on olemassa joukko ih- 
misiä, jotka jakavat keskenään saman etnisen, kielellisen, kulttuurisen 
ja (mahdollisesti) historiallisen alkuperän ja voi siten vaatia poliittisia 
oikeuksia ryhmälleen. Ongelma on, että valtioiden (maantieteelliset) 
rajat harvoin noudattavat tällaisia etnisiä tai kulttuurisia ”rajoja”. His- 
toriassa on runsaasti esimerkkejä siitä, miten rajoja tai ihmisiä on siir- 
relty, jotta ne paremmin vastaisivat kansan ideaalia. Euroopassa mas- 
siivisia väestönsiirtoja tehtiin erityisesti toisen maailmansodan jälkeen, 
mutta maanosassamme toteutetut väestönsiirrot ja ”etniset puhdistuk- 
set” eivät rajoitu pelkästään toisen maailmansodan aikaisiin tai välittö- 
mästi sen jälkeisiin tapahtumiin. Etniset puhdistukset ovat olleet vali- 
tettavan yleisiä muun muassa Balkanilla, missä ensimmäisen Balkanin 
sodan (1912-1913) sekä Jugoslavian hajoamissotien (läpi 1990-luvun) 
yhteydessä eri kansanryhmät ovat väkivalloin pyrkineet luomaan itsel- 
leen "oikeata kansallisvaltiota" alueella, missä eri etniset ja kulttuuriset 
ryhmät ovat eläneet limittäin vuosisatojen ajan.” 

Valtiomuodostusta ja poliittista historiaa on usein pidetty suur- 
mieshistoriana ja siitä huolimatta (tai juuri siksi) se on viime aikoina 
menettänyt rajusti suosiotaan sosiaalihistoriaan verrattuna — jalkim- 
mäiseen mukaan lukien esimerkiksi sukupuolihistoria, perheen histo- 
ria, "arjen" historia ja uskonnon/uskonnollisuuden historia. Poliittisen 
historian tutkijat ovat sen sijaan ryhtyneet tarkastelemaan valtiomuo- 
dostusta ja poliittista kehitystä alhaalta ylöspäin tapahtuvana liikkeenä. 
Kansainvälisessä tutkimuksessa tämä tutkimusote tunnetaan nimellä 
popular politics — käännettävissä kenties muotoon arjen politiikka tai 
kansan politiikka. Tämän popular politics -suuntauksen keskiössä on 


dernille ajalle. Modernistit (kuten Ernest Gellner, Benedict Anderson ja Eric Hobsbawm) 
kannattavat ensimmäistä väitettä, kun taas revisionistit (esim. John A. Armstrong, Anthony 
D. Smith, Adrian Hastings ja Serhii Plokhy) katsovat, että modernin ajan kansat voidaan 
jäljittää esimodernin ajan ”kansallisuuksiin”. 


22 Ks.esim. Hall 2000; Hall 2011. 

se, miten erilaiset ihmiset ja ryhmät käyttivät toimijuuttaan (agency) 
sekä ottivat osaa ja vaikuttivat poliittiseen kehitykseen. Näkökulman 
haasteena on tarkastella ”tavallisten ihmisten? (kuka määrittelisi tä- 
män käsitteen?) aktiivista tai jopa proaktiivista toimijuutta sen sijaan, 
että heidät nähtäisiin vain reagoimassa — esimerkiksi kapinoimalla — 
hallitsijoiden toimia vastaan. Popular politics -näkökulman ohella on 
kehittynyt myös muita näkökulmia uuden ajan alun valtiomuodostuk- 
seen. Nämä tarkastelevat muun muassa perhemallien vaikutusta poliit- 
tiseen ja yhteiskunnalliseen kehitykseen? sekä kulttuurin merkitystä 
valtiomuodostuksessa. Jälkimmäinen on osittain linkittynyt yhteen 
uskontohistorian kanssa. Uskonnon roolia ja vaikutusta poliittisessa 
toiminnassa on viime aikoina tarkasteltu erityisesti konfessionalismin 
näkökulmasta. Konfessionalismissa tarkoitetaan yleensä sitä, että val- 
tio/hallitsija tai jokin tietty ryhmä tunnustaa yhden virallisen uskon ja 
sitä edustavan (valtio-) kirkon. Tätä julkisesti tunnustettua uskoa käy- 
tetään osana valtiollisen ja/tai kansallisen ideologian rakentamista. Us- 
konnon avulla erotellaan viholliset ja liittolaiset — niin kotimaassa kuin 
ulkovaltojen osaltakin — sekä oikeutetaan omat valtapyrkimykset.?* 


Yhtenäisvaltion vuotavat rajat 


Vaikka kansallisvaltio-paradigma on hallinnut poliittista historiankir- 
joitusta, toisenlainen poliittisen historian näkökulma on ollut jo pit- 
kään tekeillä. Tämä on niin kutsuttu komposiittivaltion tai unionin 
näkökulma, joka perustuu seuraavaan havaintoon: uuden ajan alun 


23 Ks. esim. Gustafsson 2010: erit. 146-182; Hallenberg, Holm & Johansson 2008; 
Spruyt 1994; te Brake 1998. 

24 Adams 2007. 

25 Steinmetz (toim.) 1999. 

26 Yhä laajenevasta kirjallisuudesta mainittakoon esimerkiksi Brüning 2008, Gorski 
1999, Plokhy 2001 ja Schilling 2007. Näistä erityisesti Heinz Schilling on ollut merkittäväs- 
sa roolissa konfessionalismin historian vakiinnuttamisessa uudeksi tutkimusparadigmaksi. 
Uskonnon roolista kansallisten identiteettien rakentamisessa uuden ajan alussa, ks. myós 


Ihalainen 2005. 

valtakunnat eivät olleet moderneja yhtenäisvaltioita, vaan koostuivat 
erilaisista yhteisöistä, ryhmistä ja alueista, joita usein yhdisti toisiinsa 
vain yhteinen hallitsija (ruhtinas ja/tai säätykokous). Tällainen kompo- 
siittivaltio ei ollut vain hetkellinen ilmiö, vaan hallitseva valtakunnan 
malli uuden ajan alun Euroopassa!” Komposiittivaltiolla ei ole kovin 
vakiintunutta nimitystä, vaan eri tutkijat käyttävät siitä eri muoto- 
ja: komposiittivaltio (Koenigsberger), komposiittimonarkia (Elliott), 
konglomeraattivaltio (Gustafsson). Myös termit unioni, federaatio ja 
imperiumi ovat tutkimuksen käytössä. Komposiittivaltion näkökulma 
on ollut tekeillä viimeistään 1970-luvulta lähtien, siis samoihin aikoi- 
hin kuin Charles Tillyn toimittama valtiomuodostuksen klassikkoteos 
The Formation of National States in Western Europe (1975) ilmestyi. 

Historiallisen yhteiskuntatieteen piirissä Michael Mannin mer- 
kittävä teos The Sources of Social Power (neljä osaa 1986-2013) poten- 
tiaalisesti tukee ajatusta komposiittivaltioista ja unioneista. Mannin 
ajatus lähtee siitä, ettei mitään yhtenäistä — totaalista — yhteiskuntaa 
ole koskaan ollut, ei ole eikä tule. Sen sijaan yhteiskunta tulisi ym- 
märtää yhdistelmänä erilaisia yhteisöllisiä verkostoja, joiden toiminta 
ja voima perustuvat neljälle sosiaalisen vallan muodolle: ideologinen, 
ekonominen, militaarinen ja poliittinen valta. Nämä yhteisöllisyyden 
verkostot ovat keskenään limittäisiä ja päällekkäisiä. Mannin ajatus 
monimuotoisesta yhteiskunnasta helpottaa ymmärtämään erilaisia val- 
tion ja vallan rakenteita, myös komposiittivaltiota. 

Komposiittivaltion näkökulma jäljitetään usein H. G. Koenigs- 
bergerin artikkeliin Monarchies and Parliaments in Early Modern 
Europe (1978). Vaikka kyseinen artikkeli on saanut osakseen tunnus- 
tusta, sen huomio uuden ajan alun valtakuntien komposiittiluonteesta 
ei lyönyt läpi kunnolla kuin vasta 1990-luvulla. Tässä on edesauttanut 
yhtäältä tutkimuksen - ei vain historian alalla — ylirajaisuuden (¢rans- 


27 Komposiittivaltio-näkökulmaa ovat kehitelleet erityisesti H. G. Koenigsberger 1978, J. 
H. Elliott 1992 ja Harald Gustafsson 1998. 
28 Ks. erit. Mann 1986: 1-33. 

national)? korostuminen, ja toisaalta Euroopan integraation syventy- 
minen ja maantieteellinen laajentuminen. Nykypäivän valossa erityisen 
mielenkiintoista on, miten poliittinen päätöksenteko toteutettiin mo- 
nikulttuurisen ja -etnisen unionin sisällä. Kenties sen hyväksyminen, 
että valtiomuodostusta tapahtui myös yhtenäisvaltioiden ulkopuo- 
lella, auttaa meitä näkemään kansallisvaltiot vähemmän täydellisinä, 
mahdollisesti ohimenevinä ilmiöinä. Uuden ajan alun federaatioiden 
ja komposiittivaltioiden tutkimus voivat olla historiantutkimuksen 
”paluu tulevaisuuteen”. Meidän tulisi siis tutkia menneisyydessä sitä, 
mitä näemme myös nykypäivässä (ja mahdollisesti tulevaisuudessa). 
Toisaalta ylirajaista historiantutkimusta on kritisoitu sillä, ettei tutki- 
joiden tulisi liiaksi muuttaa historiaa ja kuvaa menneisyydestä vastaa- 
maan nykypäivän "todellisuutta"?! Muna vai kana, voisi joku kysyä. 
Itä-Euroopassa — tai itäisessä Keski-Euroopassa (Central Eastern 
Europe) — uusi ylirajainen historiantutkimus on otettu ilolla vastaan 
erityisesti siksi, koska alueen kansat ovat aina kohdanneet vaikeuksia 
sovittaa historiaansa yhteen perinteisen valtiomuodostusmallin kans- 
sa. Itä- ja Keski-Eurooppa ovat historiallisesti olleet monikulttuurinen 
ja -etninen alue, missä valtakuntien rajat eivät ole noudattaneet etnisiä 
tai uskonnollisia rajoja — sikäli kuin pysyviä tai vakiintuneita rajoja on 
edes ollut. Koska nyky-Euroopan uudeksi normiksi on vakiintumassa 
monikulttuurisuus, ja transnationaali tutkimus lyö läpi kaikilla tie- 
teenaloilla, itäeurooppalaiset voivat viimein kokea olevansa eurooppa- 


29 Ylirajaisesta historiasta (transnational/entangled history tai histoire croisée), ks. esim. 
Haupt & Kocka (toim.) 2009; Neuensinger 2010; Werner & Zimmermann 2006. 

30 Tätä mainiota ilmaisua en valitettavasti voi laittaa omiin nimiini, ks. Hopkins 1999. 
31 McGerr 1991. McGerrin teksti on vastine Ian Tyrrellin kirjoitukseen, jossa Tyrrell kan- 
nattaa ”uutta ylirajaista historiantutkimusta”. Tyrrell 1991. 

32 Ks. esim. Bues (toim.) 2005; Okey 1992; Ther 2009; von Hagen 1995; Zahra 2010. 

33 Tälle kehitykselle on nähtävissä myös vastareaktio, mikä ilmenee konservatiivisten ja 
"perinteisiin arvoihin” nojaavien puolueiden vaalimenestyksessä ympäri Eurooppaa. Tällai- 
siin kansallismielisiin ja konservatiivisiin puolueisiin on luettavissa mm. Perussuomalaiset, 
Ruotsidemokraatit (Ruotsissa), Laki ja oikeus (Puolassa), Yhdistyneen kuningaskunnan 
itsenäisyyspuolue (UKIP, Isossa-Britanniassa), Kansallinen rintama (Ranskassa) ja Fidesz 
(Unkarissa). 

laisuuden ytimessä. Uuden ajan alun tutkimuksen osalta ylirajainen 
(transnational) on haastava termi siksi, ettei uuden ajan alussa vielä 
ollut vakiintuneita valtion tai kansan määritelmiä — rajoista puhumat- 
takaan.** Ylirajainen tai ylikansallinen termin vakiintuminen tutki- 
muksen käyttöön osoittaa lähinnä sitä, että valtaosa (historian-) tut- 
kimuksesta käsittelee modernia aikaa 1800-luvulta eteenpäin.” Joka 
tapauksessa tutkimussuunnan ydinajatus maantieteellisiä, kulttuurisia 
tai mentaalisia rajoja ylittävistä vaikutteista ja ilmiöistä voidaan omak- 
sua myös varhaismodernin historian tutkimuksessa. Terminologinen 
ongelma ei siis saisi olla ylitsepääsemätön este muutoin relevantille tut- 
kimukselle. Yli vaan! 

Valtiomuodostuksen historian kannalta mielenkiintoista on, miten 
poliittinen päätöksenteko — oli kyse sitten verotuksesta, kansalaisoi- 
keuksista, poliittisen järjestelmän kehityksestä tai ulkopolitiikasta — 
toteutettiin monikansallisen komposiittivaltion sisällä. Puhun poliit- 
tisesta päätöksenteosta, koska aikalaiset tekivät valintoja ja päätöksiä, 
joilla he pyrkivät vastaamaan niihin haasteisiin, joita he omana aika- 
naan kohtasivat poliittisessa ja yhteiskunnallisessa elämässä. Aikalai- 
set eivät siis puhuneet ”valtiomuodostuksesta” sinänsä (mitä olisikaan 
valtiomuodostus az sich!), vaan se on tutkijoiden luoma termi kuvaa- 
maan niitä päätöksiä ja kehitysprosesseja, joita menneisyydessä tehtiin 
ja toteutettiin. Toisaalta päätöksenteon näkökulmalla haluan korostaa 
ihmisten aktiivista roolia poliittisessa kehityksessä. Siten valtiomuo- 
dostus on ihmisten, ei instituutioiden, historiaa — tai vähintäänkin ih- 
miset luovat ja uudelleen luovat omat instituutionsa.?* 

Vastoin aiemman tutkimuksen näkökulmia olen omassa tutkimuk- 
sessani löytänyt useita valtiomuodostuksen piirteitä 1500-luvun Puo- 
la-Liettuassa. Nämä reformit eivät tosin tarjonneet mitään oikoreittiä 
kohti modernia valtiota, korkeintaan merkitsivät muutamia pieniä 


34 Ylirajaisesta näkökulmasta uuden ajan alun historiassa, ks. myös Gould 2007; Riches 
2013. 

35 Kaelble 2009: 36-37. 

36 Ks. myös Ijäs 2014a; Ijäs 2014b. 

askelia tuohon suuntaan. Tällaisia uudistuksia olivat muun muassa 
lainsäädännön vakinaistaminen ja yhdenmukaistaminen koskemaan 
koko Puola-Liettuan unionia; verotuksen uudistaminen ja yhdenmu- 
kaistaminen; papiston oikeuksien rajoittaminen ja siten valtiollisten ja 
kirkollisten instituutioiden erottaminen toisistaan; sekä kansan suvere- 
niteetin korostaminen hallitsijan persoonan sijasta. Verrattuna uuden 
ajan alun tyypillisesti vahvaan kuninkaanvaltaan (jopa absolutismiin), 
Puola-Liettua näyttäytyy olevan lähempänä modernia” ajatusta kan- 
san suvereniteetista olkoonkin, että valtakunnan väestöstä vain aatelis- 
ton miespuolisilla jäsenillä oli yksilölliset poliittiset oikeudet. Kunin- 
kaanvaalissa jokainen valtakunnan aatelistoon kuulunut mies sai ottaa 
osaa vaaliin ja vaikuttaa, kenestä tulisi valtakunnan (kenties nimelli- 
nen) hallitsija. Missä määrin tämä oli eurooppalaisen kehityksen ”ul- 
kopuolella” tai sitä jäljessä? 

Lopulta on tärkeätä huomata, että transnationaali tutkimusote 
(uuden ajan alun) unioneita ja/tai imperiumeja tutkittaessa voi olla 
kahtalainen. Yhtäältä, miten eri kansalliset ja kulttuuriset ryhmitty- 
mät vaikuttivat toisiinsa unionin sisällä ja toisaalta, miten tämän uni- 
onin ulkopuoliset tekijät vaikuttivat sen (poliittiseen) toimintaan ja 
kehitykseen. Valtioista, valtakunnista ja yhteiskunnista ei tule — har- 
mi kyllä — valmista, vaan poliittiset järjestelmät ja yhteisöt ovat jatku- 
vassa muutoksessa.” Komposiittivaltion ja ylirajaisuuden näkökulma 
on korostunut viime aikoina muun muassa Habsburgien hallitseman 
Keisarikunnan ja Osmanien valtakunnan tutkimuksessa.** Samoin on 
Puola-Liettuan unionin kohdalla, mitä unionin seuraajavaltiot (tai no, 
ainakin Puola ja Liettua) ovat käyttäneet hyväkseen oman historian- 
sa markkinoinnissa: Puola-Liettuan unioni nähdään ”ensimmäisenä 


37 Spruyt 1994, passim; Tilly 1975c: 618-619. 
38 Uusinta tutkimusta esim. Evans & Wilson (toim.) 2012; Karman & Kun&evie (toim.) 
2013. 

Euroopan unionina”. Vanhasta Euroopan kummajaisesta tehdään eu- 
rooppalaisempi kuin sen läntiset mallimaat!? 


Ei tämä tähän pääty ... 


Komposiittivaltion näkökulma ei siis ole uusi, mutta sen läpimurtoon 
historiantutkimuksessa on varmasti vaikuttanut oman aikamme Eu- 
roopan integraatio ja sen herättämä kiinnostus unioneiden historiaan. 
Keskustelussa uuden ajan alun valtioista, yhteiskunnista ja valtiomuo- 
dostuksesta ei ole kyse vain poliittisesta järjestelmästä, vaan myös siitä, 
miten määrittelemme Euroopan ja eurooppalaisuuden — niin mennei- 
syydessä kuin myös nykyisyydessä. Mielenkiintoista on, että nykypäi- 
vän julkisessa keskustelussa ylirajaisuus saatetaan yhdistää ajatukseen 
avoimesta ja liberaalista yhteiskunnasta, kun taas kansallisia erityis- 
piirteitä korostava näkökulma yhdistyy helposti kansallismielisyyteen 
ja ”suljettuun yhteiskuntaan”. Vaikka tämä ei olisi tutkijoiden tavoite 
tai tarkoitus, historiantutkimuksen argumentit voivat helposti siirtyä 
osaksi poliittista keskustelua. Mikä tulkinta sitten vastaisi ”historiallis- 
ta todellisuutta” eurooppalaisesta (uuden ajan alun) valtion luonteesta 
ja rakenteesta: yhtenäisvaltio, komposiittivaltio, vai jokin muu, vielä 
tuntematon määritelmä? Viimeksi mainitulla vaihtoehdolla tarkoitan, 
että luotan tulevaisuuden tutkijoiden löytävän edelleen uusia tulkin- 
toja menneisyydestä ja (tulevasta) nykyisyydestä. On kenties niin, ettei 
ole olemassa yhtä Eurooppaa/eurooppalaisuutta, jonka kaikki voisivat 
kokea omakseen. Silti erilaisista tulkinnoista (fiktioista?) voi muodos- 
taa yhteisen idean. Yhteinen idea saattaa auttaa löytämään myös yhtei- 
sen tavoitteen, mutta ei tietenkään takaa sitä. Lopulta eurooppalaisuus 
perustuu idealle mentaalisesta kartasta ja rakenteesta, joka eri kulmista 
katsottuna voi ja saakin näyttää hieman erilaiselta. Lopetukseksi so- 


39 Komposiittivaltion näkökulmasta Puola-Liettuan historiassa, ks. erit. Butterwick 
(toim.) 2001; Dybas, Hanczewski & Kempa (toim.) 2007; Kempa & Mikulski (toim.) 2011; 
Lichy 2011. 

pinee toinen Stanislaw Jerzy Lec -sitaatti, mikä kuvaa osuvasti Puolan 
paikkaa Euroopan kartalla: ”Meitäkin sanotaan lännessä idäksi, idässä 
lanneksi.” 

RUOTSALAISET VENÄJÄLLÄ JA 
PORTUGALILAISET BRASILIASSA 


Onko kaukovertailussa järkeä? 


Ulla Koskinen 


Olisivatko ruotsalaiset ja suomalaiset olleet hyviä konkistadoreja? 
Kysymys vaikuttaa epáasialliselta, mutta se nousi mieleen pohtiessani 
vertailevaa otetta Suomen historian tutkimuksessa. Miten vertailla ja 
mikä vertailussa on järkevää? Ovatko kaukaiset kohteet poissa laskuis- 
ta, varsinkin kun puhutaan uuden ajan alusta? Kansallinen tutkimus- 
perinne on iskostunut niin syvälle, että tuntuu suorastaan epäsopivalta 
verrata vaatimatonta Suomea johonkin suuren maailman kohteeseen. 
Transnationaalisuus ja globaalihistoria kyllä kuulostavat trendikkäiltä, 
mutta perinteiden lannistaman Suomen historian tutkijan on turval- 
lista pitäytyä maan (nykyisten) rajojen sisäpuolella ja mahdollisesti etsiä 
vastaavuuksia emämaasta, korkeintaan muualta Euroopasta.! 


Kohtaamisia yli rajojen 


Sitkeista päinvastaisista käsityksistä poiketen uuden ajan alun Suomi 
oli monikulttuurinen ja multietninen alue, jossa erikieliset, eri alueilla 
syntyneet ja eri asioissa liikkuvat ihmiset kohtasivat toisiaan päivittäin. 


1 Artikkeli on tehty Suomen Akatemian myöntämällä rahoituksella osana hanketta 
"Personal Agency in the Age of State Building, Sweden c. 1550-1650” (Jyväskylän yliopisto, 
johtaja prof. Petri Karonen). 

Maassa oli paljon muualta tulleita, jotka oleskelivat täällä pysyvästi tai 
väliaikaisesti. Suomessa ei liene ollut tässä suhteessa mitään poikkeuk- 
sellista, vaan tavalla tai toisella vieraiksi luokiteltavien ihmisten koh- 
taaminen oli osa arkipäiväistä kanssakäymistä eri puolilla Eurooppaa. 
Muiden muassa Itämeren alue oli vilkas etnisiteettien kohtauspaikka. 

Tutkimuksessa on keskusteltu vilkkaasti siitä, voiko tässä yhteydessä 
puhua kansallisuuksista vai onko se perusteeton vertaus moderneihin 
kansallisvaltioihin.? Etnisten identiteettien olemassaolo tuntuu kui- 
tenkin selvältä. Harald Gustafssonin sanoin ”it seems highly likely that 
we can find collective identities in pre-nationalist times that reasonably 
could be labelled ethnic or ethno-territorial or political-territorial."? Etni- 
sen toiseuden kohtaaminen sai uusia merkityksiä 1400—1500-lukujen 
taitteeseen tultaessa. Tiettyyn alueeseen rajoittuvien ruhtinasvaltioi- 
den synty, reformaatio, kansankielten käyttö ja kirjapainotaito loivat 
valtioille ja etnisille identiteeteille lisää merkityksiä. 

Etnisiteettien kohtaaminen ja vuorovaikutus Suomessa on ollut 
minua kiinnostava tutkimusteema. Toisaalta minua on kiinnostanut 
Amerikan löytäminen ja siihen liittyvä perustavanlaatuisempi toiseu- 
den kohtaaminen. Uuden eurooppalaisen väestön myötä Karibian- 
merestä tuli Itämeren tapaan kulttuurien ja etnisiteettien sekamelska, 
jossa vuorovaikutus vieraiden kanssa oli arkipäivää. Voisi ajatella, että 
kontrasti omien ja muiden kesken sekä vuorovaikutuksen perusasiat 
tulevat selkeimmin esiin kohteissa, jotka ovat sekä maantieteellisesti 
että kulttuurisesti kaukana toisistaan. Mats Hallenberg on esittänyt 
rinnastuksen 1500-luvun Ruotsin valtakunnan hallintomiesten toi- 
mintakulttuurin ja Uuden maailman konkistadorien välillä.* Voiko 
Suomen hallintoa ja Amerikkojen valloitusta todella verrata? 

Tässä artikkelissa vierauden kohtaamisen vertailukohteina ovat 
portugalilaiset, jotka kohtasivat vahingossa Brasilian alkuperäisasuk- 
kaat vuonna 1500 ja ruotsalaisten ja suomalaisten lähetystö, joka neu- 


2 Esim. Reynolds 2005: 54-66, 67-101. 
3 Gustafsson 2002: 94. 
4 Hallenberg, 2013: 139. 

votteli rauhasta Venäjän edustajien kanssa vuonna 1557. Artikkelin 
tarkoituksena on pohtia, ovatko nämä tapaukset keskenään vertailu- 
kelpoisia. Voiko kahden näin kaukaisen tapauksen tutkimiseen sovel- 
taa vertailevaa menetelmää, ja mitä ongelmia siinä on? Onko kaukover- 
tailussa järkeä? 

Historiantutkimukseltakin edellytetään nykyään riskianalyysia, 
sillä ajatellaan, että vain riskejä ottamalla voi päästä merkittäviin tu- 
loksiin. Vertailevassa tutkimusotteessa on omat sudenkuoppansa. 
Aineistot voivat osoittautua vertailukelvottomiksi tai sitten tutkija löy- 
tää samankaltaisuuksia siellä, missä haluaa. Samankaltaisuus ei merkit- 
se samanlaisuutta: ulkokohtainen yhteneväisyys ei merkitse, että sisältö 
olisi sama. Toinen vaara löytää sellaista, mitä ei ollut, piilee moder- 
neissa käsitteissä. Vertailussa käytetään tieteellisiä termejä, jotka olivat 
vieraita aikalaisille. Ne voivat paljastaa piilossa olleita rakenteita, mutta 
myös johtaa anakronismeihin.* 

Riskeistä huolimatta testaan, onko tapausten vertaamisessa järkeä 
tarkastelemalla niitä muutamien kulttuurien kohtaamisen, etnisiteetin 
ja vuorovaikutuksen peruskäsitteiden avulla. Niitä ovat inkluusion ja 
ekskluusion keinoin luotu toiseus sekä antiikista juontuvat sivistyksen ja 
barbaariuden käsitteet. Kohtaamisia voi vertailla myös tarkastelemalla, 
miten paljon kertomukset noudattelivat rauhanomaisen, kristillisen 
vuorovaikutuksen ihannetta, eli kuvattiinko toimintaa /abjanvaibdon, 
vastavuoroisuuden, ystävyyden ja neuvottelun periaatteilla. 


Toiseuden käytännöt 


Ihmisyhteisöjen välisen vuorovaikutuksen peruspiirteitä on tehdä ero 
oman yhteisön ja muiden yhteisöjen edustajien kesken. Yhteisyyden 
ja eron taustalla ovat monet seikat, jotka usein vaikuttavat yhtä aikaa: 


5 Vrt. Breuilly 2005: 93. 
6 Lamberg, Matikainen & Halmesvirta 2007: 23. 

kulttuurinen pääoma, hallitsija, organisaatio (kuten valtio), ideologia 
(kuten uskonto), kieli tai ulkoiset ominaisuudet. Erottavien ja yhdis- 
tävien tekijöiden painoarvo vaihtelee historiallisen tilanteen mukaan. 
Yhteisöjen sisällä vaikuttaa lisäksi erilaisia pienempiä ryhmiä, kuten 
suvut ja ammattiryhmät, joiden ero muihin ei ole yhtä perustavanlaa- 
tuinen. Ihmiset voivat kuulua useisiin ryhmiin yhtäaikaisesti.” 
Ryhmien erottelun lähtökohta on itsen ja toisten määrittely. Pyr- 
kimyksenä on muokata oma todellisuus ymmärrettäväksi kokonaisuu- 
deksi, pohjimmiltaan tuoda järjestystä maailmaan. Toiseutta vasten on 
helpompi luoda omaa identiteettiä. Erottelu on perustavanlaatuinen 
yhteisön järjestelyperiaate, mutta samalla sillä on negatiivinen lataus 
vallankäytön ja alistamisen välineenä. Erottelun tarkoitus on toiseuden 
sulkeminen pois, äärimmäisissä tapauksissa jopa hävittäminen. $ Koh- 
taamisissa syntyy tilanne, jossa kumpikin osapuoli tavalla tai toisella 
sopeutuu, pyrkimällä muuttamaan joko toisia, itseään tai ympäristöä? 
Kun muut määritellään negatiivisesti, puhutaan toiseuttamisesta.'? 
Erottelu luodaan ja toiseus tuotetaan käytännöin, joita on tutkimuk- 
sessa kutsuttu mukaan ottamisen eli inkluusion ja poissulkemisen eli 
ekskluusion tekniikoiksi. Inkluusio merkitsee yhteisöllisyyttä ja ryh- 
män yhteenkuuluvuutta. Uuden ajan alussa ystävyydeksi kutsuttu käyt- 
täytymisnormisto oli tärkeä inkluusion tekniikka. Siihen kuuluvista 
yhteisistä pelisäännöistä seurasi tuttuutta ja ennakoitavuutta.! Ero 
toisiin tehdään näkyväksi ekskluusion tekniikoilla, jotka merkitsevät 
vieraannuttamista. Niiden tuloksena syntyy stereotypioita ja ennakko- 
luuloja, jotka ovat olleet etnisten ryhmien kohtaamisen ytimessä.'? 
Kun oma ryhmä suljetaan ja muut erotellaan siitä pois, syntyy 
käsitys omista ja vieraista. "Omans cungin caunit; mustat muiden 


7 Lamberg, Matikainen & Halmesvirta 2007: 22. 

8 Holmberg 2005: 10-12; Hänninen 2013: 9-11; Lamberg, Matikainen & Halmesvirta 
2007: 18-24; Strath 2010: 15-16. 

9 Folke Ax 2007: 8. 

10 Hänninen 2013: 10. 

11  Haseldine 1999: xvii-xxiii. 

12 Lamberg, Matikainen & Halmesvirta 2007: 22. 

walkiackin",? sanoo Etelä-Suomesta 1600-luvulla talletettu sananlas- 
ku ja osoittaa, että asetelma on jo lähtökohtaisesti arvottava: vieraus 
on tuntematonta, poikkeavaa, epäluuloja herättävää ja mahdollisesti 
uhkaavaa. Omaan ryhmään puolestaan kuuluu tuttuus, yhteishenki ja 
jaettu kulttuuri. Vierauteen voi sisältyä myös kiehtovuuden ja kiinnos- 
tavuuden elementtejä, jolloin negatiivisuuteen sekoittuu myös jotakin 
ihailua herättävää.” 

Katsotaan seuraavaksi, miten toiseuden kohtaamisen käytännöt nä- 
kyvät valitsemissani esimerkkitapauksissa, eurooppalaisen kulttuuri- 
piirin äärialueilla. Uuden mantereen löytäjät olivat laajentamassa kult- 
tuurialuetta lounaaseen, Venäjää vastaan sotineet Ruotsin kuninkaan 
alamaiset koilliseen. 


Pedro Cabralin retkikunta harhateillä 


Vuonna 1500, kahdeksan vuotta Kolumbuksen ensimmäisen matkan 
ja kolme vuotta Bartholomeus Diazin löytöretken jälkeen, Portugalin 
kuningas Manuel I lähetti Intiaan uuden tutkimusretkikunnan. Sen 
päälliköksi valittiin Pedro Álvares Cabral. Retkikuntaan kuului 60 
ikävuottaan ohittanut korkea virkamies Pero Vaz de Caminha, jonka 
tehtävä oli huolehtia kirjallisista töistä: pitää päiväkirjaa, hoitaa kirjan- 
pitoa ja käydä kirjeenvaihtoa. Intiassa oli käyty Afrikan kiertämällä 
ennenkin, mutta tällä kertaa retkikunta joutui tuulia etsiessään pur- 
jehtimaan kauas länteen päätyen myöhemmin Brasiliaksi kutsutun 
maan rannikolle. Amerikan mantereen olemassaolo oli ollut jo pitkään 
tunnettua.” 

Puolentoista kuukauden purjehtimisen jälkeen Cabralin retkikun- 
ta ankkuroi myöhemmän Bahian maakunnan eteläosan rannikolle. 
Retkikunnasta valittiin seurue maihinnousua varten. Pysähdys kesti 


13 Florinus 1987: hakusana ”Omans”. 
14 Hänninen 2013: 10-11; Lamberg, Matikainen & Halmesvirta 2007: 22. 
15 Riiho2001:7-10; Fausto 1999: 6; Keen & Haynes 2000: 121. 

yksitoista päivää. Pero Vaz de Caminha vietti maissa kymmenen päivää 
ja laati kokemuksistaan 1.5.1500 päivätyn raportin Manuel I:lle. Bra- 
silian harharetken jälkeen laivaston pääosa jatkoi kohti Intiaa, mutta 
matka kohtasi vaikeuksia ja vain osa aluksista pääsi lopulta palaamaan 
kotimaahan. Myös Caminha sai surmansa matkan aikana.'* 

Caminhan kuvaus on laadittu uuden maan ja uusien ihmisten 
löytymistä kuvaavaksi raportiksi hallitsijalle. Tarkoituksestaan joh- 
tuen raporttia värittää Portugalin edun ja löydön avaamien mahdol- 
lisuuksien havainnointi. Retkikunnan toiminta pyritään esittämään 
hallitsijaa miellyttävässä valossa. Kuvaus on yksityiskohtainen ja 27 
foliokokoisen sivun pituinen. Caminha oli etevä kirjoittaja ja tekstiä pi- 
detäänkin paitsi hallinnollisena raporttina, myös portugalilaisen mat- 
kakirjallisuuden pioneerityönä.” Etnisen toiseuden kuvauksena teksti 
on antoisa. Alkuperäisasukkaiden kohtaamisessa on esillä vahvoja vie- 
rauden elementtejä, kuten ulkoiset piirteet, kieli, kulttuuri ja uskonto. 
Portugalilaisten tekninen ylivoima alkuasukkaisiin nähden oli selvä ja 
heidän kulttuurinen ja ideologinen ylivoimansa väikkyy Caminhan 
kuvauksessa yhtä kirkkaana. 


Rauhaa palauttamassa Moskovassa 


Siirrytään ajassa yli 50 vuotta eteenpäin ja maantieteellisesti Euroopan 
koilliselle kolkalle. Moskovan valtakunta oli lähtenyt 1400-luvun lo- 
pulla menestyksekkäästi sisäisen keskittymisen ja ulkoisen laajentumi- 
sen tielle. Venäjänä tunnetuksi tulevan valtakunnan kilpakumppanei- 
ta lännessä olivat yhtä laajentumishaluiset Puola-Liettuan ja Ruotsin 
valtakunnat.'* Käsiteltävänä oleva kohtaaminen tapahtui Ruotsin ja 
Venäjän välillä 1550-luvulla vallinneen aseellisen konfliktin jälkeen. 
Se koetettiin päättää vuonna 1557 Moskovassa rauhanneuvotteluissa, 
16 Riiho 2001: 10-12. 

17 Riiho 2001: 12; Verissimo Serrao 1989: 187. 

18 Stevens 2007: 106-108. 

joissa osapuolina olivat Venäjän tsaari Iivana IV ja Ruotsin kuningas 
Kustaa Vaasa. Kuningas ei ollut itse lähtenyt paikalle, vaan ruotsalais- 
ten valtuustoa johti valtaneuvos Sten Leijonhufvud ja siihen kuului 
kuusi arvovaltaista jäsentä, heidän joukossaan Turun piispa Mikael 
Agricola. Seurueessa oli yhteensä noin sata henkilöä. Kyseessä oli siis 
suuri logistinen operaatio. Tammikuussa 1557 lähetystö alkoi pitkän 
matkansa Novgorodin kautta kohti Moskovaa. Viikon kuluttua oltiin 
Novgorodissa, jonne lähetystö majoitettiin kaupungin muurien ulko- 
puolelle. Täällä vietetyn ajan jälkeen valtuusto saapui helmikuun alus- 
sa Moskovaan.” 

Ruotsalaisten raportti neuvottelujen kulusta on säilynyt Gustaf 
Fincken kopiokirjassa Ruotsin valtionarkistossa ja sen on laatinut to- 
dennäköisesti lähetystön sihteeri Olof Larsinpoika. Se kertoo toisen- 
laisen vierauden kohtaamisesta kuin portugalilaisten vastaava kuvaus. 
Venäläiset olivat vanhoja tuttuja, heidän kanssaan neuvotteluihin oli 
totuttu. Toimintatavat olivat vakiintuneita. Kohtaamista rasitti kui- 
tenkin molemminpuolinen epäluuloisuus, joka välittyy yllättävän vä- 
hän itse raportista. Jännitettä loi juuri päättynyt aseellinen konflikti 
sekä hallitsijoiden kiistanalaiset suhteet. Neuvottelujen alkamista var- 
jostivat erimielisyydet neuvottelukumppaneista ja muista muotosei- 
koista.?! 

Venäläisten kuva Ruotsissa oli perinteisesti negatiivisesti väritty- 
nyt. He olivat kulttuuriltaan ja uskonnollisilta tavoiltaan erilaisia. Ve- 
näläisten kielteinen leimaaminen sekä heitä kohtaan tunnettu viha ja 
pelko oli yleisempi länsieurooppalainen ilmiö, joka oli saanut alkunsa 
1400-1500-lukujen vaihteessa Moskovan valtakunnan alkaessa laajen- 
tua poliittiseksi uhaksi. Ruotsissa tähän summattiin naapurikansan 
kanssa kautta historian jatkuneet kahakat, jotka tekivät venäläisistä 
pelottavia todellisia vihollisia.” 


19 Tarkiainen 2007: 54-58; Kujanen 2004: 94-95. 
20 Tarkiainen 2007: 89-91. 

21 Kujanen 2004: 92-94. 

22 Tarkiainen 1986: 12-33. 

Tästä huolimatta ruotsalaisten kertomuksesta ei löydy vieraannut- 
tavaa tai kielteistä toiseuden kuvausta. Päinvastoin, tekstissä tuodaan 
esiin yhteisyyden tekijöitä. Ruotsalaisia ja venäläisiä yhdisti kristinusko, 
mitä neuvottelijat moneen kertaan korostivat. He molemmat kuuluivat 
sivistyksen piiriin. Yhteinen uskonto, joskin eri muodoissaan, velvoitti 
elämään ”hyvässä sovussa ja rakkaudessa kaikkien oikeauskoisten hallit- 
sijoiden kanssa”. Lähettiläät kertoivat, että heidän kuninkaansa on 
aina ”ponnistellut hyvän rauhan ja sovun puolesta kaikkien kristittyjen 
herrojen ja ruhtinaiden kanssa”. Myös venäläisten kanssa on ylläpidetty 
rauhaa, ja nykyinen ”epäsopu” on onneksi ollut hyvin lyhytaikaista.” 
Tekstissä pyritään ekskluusion sijaan luomaan kristillistä yhteenkuulu- 
vuutta, jotta rauhanomainen rinnakkainelo olisi perusteltavissa oleva 
tavoite. 


Kohtaamista ja lahjanvaihtoa 


Portugalilaiset saivat havainnon uuden maan asukkaista jo ankkuroi- 
tuneista laivoistaan käsin: ”Näimme kuinka rannalla käveli miehiä joi- 
ta oli seitsemän kahdeksan”. Kyseessä olivat tupi-intiaanit, jotka asut- 
tivat rannikkoa, asuivat omavaraisissa kylissä ja hankkivat elantonsa 
metsästämällä, kalastamalla, keräilemällä ja viljelemällä maniokkia. 
Tilanne oli aivan erilainen kuin espanjalaisten tavoittelemassa Väli- ja 
Etelä-A merikassa, jossa eurooppalaiset tulokkaat kohtasivat järjestäy- 
tyneitä valtakuntia. Brasilian asukkaat eivät muodostaneet laajempia 
yhteenliittymiä, mutta kylillä oli keskinäisiä kauppa- ja liittosuhteita, 
jotka johtivat sotilaallisiin liittoutumiin. Vangittujen vihollisten tap- 
paminen kannibalistisissa rituaaleissa kuului joidenkin tupi-heimojen 
soturikulttuuriin. Myöhemmin portugalilaiset tulivat käyttämään 


23 Tarkiainen 2007: 114. 
24 Tarkiainen 2007: 153. 
25 Vaz de Caminha (1500) 2001: 18. 

asukkaiden keskinäisiä vihollisuuksia hyödykseen hankkiessaan liitto- 
laisia valloitukselleen.?* 

Cabralin retkikunnan mukana ollut merenkävijä Nicolau Coelho 
lähetettiin ensimmäisenä tutkimaan rannalla havaittua jokisuuta ja 
hän myös joutui ensimmäisenä kosketuksiin alkuperäisasukkaiden 
kanssa. Caminha kiinnittää huomiota heidän poikkeavaan ulkomuo- 
toonsa: ”He olivat ruskeaihoisia, kaikki alasti, eikä mikään peittänyt 
heidän intiimejä osiaan. Heillä oli kädessään jousia ja nuolia. He kä- 
velivät kaikki päättäväisesti kohti venettä, ja Nicolau Coelho teki heille 
merkin laskea jouset, ja he laskivat ne maahan.” Myöhemmin hän kuvaa 
myös asukkaiden koristuksia, kuten hiuksia, päähineitä, huulilävistyk- 
siä ja ihomaalauksia. Vaikka kuvaus voidaan tulkita ekskluusioksi, vie- 
rauden luomiseksi, se on kauttaaltaan hyväntahtoista. 


Kuva 6. 
Piirroskuva Kristoffer Kolumbuksesta kohtaamassa intiaaneja on peräisin 


1800-luvulta. Lahjojen vaihtaminen on näkyvässä roolissa. 
Lähde: Wikimedia Commons. 


26 Fausto 1999: 7-9; Verissimo Serrao 1989: 188-189. 

Nicolau Coelho koetti puhutella heitä rauhanomaisesti, mutta me- 
ren pauhina esti kommunikoinnin. Hän antoi ensimmäisille kohtaa- 
milleen ihmisille punaisen lakin, pellavamyssyn ja mustan sombreron. 
Saattue oli siis varautunut antamaan lahjoja, mikä oli vakiintunut osa 
eurooppalaista rauhanomaista kanssakäymistä. Intiaanit antoivat hä- 
nelle linnunsulkaisen päähineen ja simpukankuorisen kaulanauhan, 
jotka kapteeni lähetti kuningas Manuel I:lle.” Vastavuoroinen vaihto 
oli elementti, joka ylitti toiseuden rajat. 

Venäjän-lähettiläiden välietapin, Novgorodin, käskynhaltijat tie- 
dustelivat avoimesti keskuuteensa saapuneilta muukalaisilta, oliko 
näillä mukana kunnianosoitusta tai lahjaa Ruotsin kuninkaalta, ja 
halusivatko he pitää puheen kuninkaan nimissä. Venäläisten vaati- 
mus vuorovaikutuksesta novgorodilaisten kanssa perustui käsitykseen 
Ruotsin kuninkaan verrattavuudesta Novgorodin käskynhaltijaan, 
mitä ruotsalaiset halusivat välttää. Lähettiläillä olikin ojentaa vain 
pieni lahja omasta puolestaan, koska he olivat omien sanojensa mu- 
kaan menossa neuvottelemaan itsensä suuriruhtinaan kanssa ja huo- 
mionosoitukset oli varattu hänelle. Puheessaan ruotsalaiset kuitenkin 
esittivät käskynhaltijoille ystävällisen onnentoivotuksen Ruotsin ku- 
ninkaalta. Lähetystö pyysi novgorodilaisilta isänniltä apua matkalla 
suuriruhtinaan vastaanotolle. Tähän käskynhaltijat suostuivatkin, lu- 
vaten hevosia ja ajopelejä sekä avoimen tien. Novgorodin käskynhaltijat 
takasivat ruotsalaisille myös yllapidon.” Tähän mennessä kaikki sujui 
ystävyyden hengessä, joskaan ruotsalaisten lahjat eivät näytä täyttäneen 
venäläisten vaatimuksia. Tekstissä ei kuitenkaan raportoida tyytymät- 
tömyyden osoituksia. 

Moskovaan saavuttua venäläiset niin ikään tiedustelivat avoimesti, 
millaisia lahjoja ruotsalaisilla oli suuriruhtinaalle. Nyt neuvottelupuo- 
lena oli itse tsaari, joten ruotsalaiset olivat valmistautuneita ja lahjat 
tarkastettiin. Niistä laadittiin peräti kirjallinen luettelo. Lahjanvaih- 
27 Caminha 1500 (2001): 18-19. 

28 Kujanen 2004: 93. 
29 Tarkiainen 2007: 140-141. 

don itsestäänselvyys osoittaa, että molemmat osapuolet toimivat saman 
vastavuoroisuuden logiikan puitteissa. ** 

Portugalilaiset ja intiaanit löysivät myös yhteisen kaupankäynnin 
kielen: intiaanit täyttivät laivojen vesisäiliöitä ja saivat palkkioksi ko- 
ruja, sekä kävivät vaihtokauppaa aseilla ja muilla tavaroilla. Retki- 
kunnan jäsenet olivat jatkossa melko vapaasti tekemisissä paikallisten 
kanssa, viettivät aikaa rannalla, järjestivät yhdessä soittoa ja tanssia, 
sekä antoivat näille spontaaneja lahjoja; mittavimpana merestä pyydys- 
tämänsä haikalan. Pienemmät ryhmät vierailivat intiaanikylässä asti 
ja heille tarjottiin ruokaa. Kaiken aikaa vaihdettiin lahjoja. Paikalliset 
myös auttoivat vierailijoita työnteossa. Muutama heistä yöpyikin lai- 
voissa.” 


Sivistys ja barbaarit 


Portugalilaisten saapumista seuraavana päivänä rannalla oli jo kym- 
meniä ihmisiä ihmettelemässä saapunutta laivastoa. Portugalilaiset 
löysivät satamapaikan, ja tutustuminen uuteen maahan saattoi alkaa. 
Perämies Afonso Lopes lähti tutkimaan rannikkoa ja otti veneeseensä 
kaksi kanootilla melonutta, ”kaunisvartaloista” nuorta miestä. Hän toi 
heidät laivaan kapteenin luokse, ja heidät otettiin vastaan Caminhan 
mukaan suurella ilolla ja riemulla”. Koko ajan molemmilla osapuolilla 
oli aseita, mutta niitä ei käytetty, mikä mainitaan kertomuksessa erik- 
seen. Caminha kuvaa taas vieraiden ulkomuotoa myönteisessä valossa: 
"He olivat väriltään ruskeita, hieman punertavia, ja heillä oli kauniit 
kasvot ja kaunis, sopusuhtainen nenä.” 

Portugalilaisille oli selviö, että he olivat kulttuurisesti ylivertaisia ja 
kanssakäymisen ongelmat johtuivat intiaanien kehittymättömyydestä: 


30 Tarkiainen 2007: 147. 

31 Caminha1500 (2001): 25-26. 
32 Caminha 1500 (2001): 38-47. 
33 Caminha 1500 (2001): 19-20. 

"Emme pystyneet vieläkään puhumaan heidän kanssaan tai ymmarta- 
mään heitä, sillä he olivat niin barbaareja ettei heitä voinut kukaan kä- 
sittää tai saada heidän puheestaan selvää.” Alun perin neutraali bar- 
baari-sana oli saanut antiikin aikana negatiivisen merkityksen ja sillä 
korostettiin useimmiten vihollisen erilaisuutta itseen nähden. 

Barbaareihin liittyi jo antiikissa myös ajatus jalosta, luonnontilai- 
sesta villistä, joka myös väritti Caminhan suhtautumista intiaanei- 
hin.” Tietyllä tavalla ihaileva asenne kuului renessanssiajoista lähtien 
alkuperäiskansojen kohtaamisessa käytettyihin diskursseihin huoli- 
matta käsitteeseen "villi" (savage) sisältyvistä barbaarisuuden ja takapa- 
juisuuden mielikuvista. Valistuksen aikana kukoistukseen puhjennut 
ajatus "jalosta villistä” (noble savage) edusti luonnonmukaista, tervettä 
elämää vastakohtana Euroopan korruptoituneisuudelle ja luonnosta 
vieraantumiselle. Uudesta maailmasta löytyi uusi paratiisi turmeltu- 
mattomine asukkaineen ?* 

Jo Caminhan raportissa uusi maa oli yltäkylläinen, kaunis ja ihana 
ja sitä asuttavat villit olivat barbaareja, mutta jaloja sellaisia. Kuvaus 
sisältää monia kohtia, joissa alkuperäisasukkaiden ulkomuotoa ja tapo- 
ja ihmetellään ihaillen: ”Ja katsokaapas noita uljaita miehiä, joiden sekä 
vartalot että jalat oli maalattu mustalla ja punaisella värillä ruudulli- 
siksi, niin että he olivat toden totta komea näky”?! Jopa portugalilaisten 
heikommuus ulkomuodon suhteen mainitaan muutaman kerran: ”... 
he ovat niin jänteviä ja kiiltäväihoisia, ettemme me ole sellaisia lainkaan 
samassa määrin, vaikka syömme kuinka paljon vehnää ja vihanneksia” 


34 Caminha 1500 (2001): 27. 

35 Hänninen 2013: 13. 

36 Liebersohn 1994: 746-747. 

37 Verissimo Serrao 1989: 187-189. 
38 Caminha 1500 (2001): 35-36. 
39 Caminha 1500 (2001): 51. 

Kestitys ja seremoniat 


Portugalilaisten kapteenin laivassa kahden intiaanivierailijan vastaan- 
otto tapahtui juhlallisesti ja portugalilaisten totunnaisen seremonian 
mukaan. Kapteeni istui tuolilla, juhlavissa vaatteissa, kultaketju kau- 
lassa, matto jalkojen alla, muut matolla. Tämä oli aseman ja vallan ma- 
nifestaatiota. Seremoniaan kuului rauhanomaisten suhteiden rakenta- 
misen elementtejä, kuten ruoan tarjoaminen ja lahjojen antaminen.*? 
Rauhanneuvotteluihin liittyvä kestitys ja rituaalit olivat paljon 
suurisuuntaisempia. Venäläisessä kulttuurissa ylipäänsä ruoka, juoma 
ja vieraiden ylenpalttinen kestitys oli keskeisellä sijalla.“ Suuriruhti- 
naan luona ruotsalaiset luovuttivat ensiksi lahjansa ja tämän jälkeen 
heidät kutsuttiin juhla-aterialle. Suuressa salissa pöydät notkuivat mitä 
komeimmin ja ruoka ja juoma odottivat. Juoma-astiat ja maljat olivat 
upeasti koristeltuja”. Y hteisateria on tunnetuimpia ystävyyssopimusten 
rituaaleja ja aikalaisille yhtä itsestään selvä kuin lahjanvaihto.? Suuri- 
ruhtinas kutsui aterian jälkeen lähettiläät yksitellen luokseen ja tyhjen- 
si näiden kanssa juomamaljan. Vielä aterian jälkeen lähetystön luokse 
tuotiin suuriruhtinaan omissa juoma-astioissa simaa ja muita juomia. 
Kestitys ja juottaminen jatkuivat seuraavien kahden viikon ajan.* 
Päästessään lopulta varsinaisiin neuvotteluihin käsiksi ruotsalaiset 
lausuivat ensiksi kiitoksensa hyvästä ylläpidosta ja lupasivat antaa sii- 
tä kiittävän lausunnon Ruotsin kuninkaalle. Palveluksesta seurasi siis 
vastapalvelus: suuriruhtinaan muistaminen hyvällä kuninkaan luona. 
Neuvotteluissa sovellettiin myös avun antamista, joka oli ystävyyden 
tärkeä elementti. Venäläiset edustajat kertoivat rukoilleensa suuriruh- 
tinaan edessä ruotsalaisten asian puolesta, jotta tämä ei torjuisi heidän 
ehdotuksiaan. Näin he myös korostivat omaa valta-asemaansa. Neuvot- 


40 Caminha 1500 (2001): 21-23. 
4] Glants, Musya & Toomre 1997. 
42 Althoff 1999: 94. 

43  Tarkiainen 2007: 147-148. 

telujen yhteydessä suuriruhtinas ”lahjoitti” suopeutensa osoituksena 
lähetystölle 20 ruotsalaista sotavankia.“ 

Neuvottelujen lähtökohdat olivat vaikeat ja liikkeelle lähdettiin 
molemminpuolisesta syyttelystä vihollisuuksien aloittamisesta. Kum- 
pikin osapuoli halusi kuitenkin päästä eroon voimavaroja syövästä 
taistelusta, joten rauha saatiin aikaan ja raja määrättiin tarkistettavaksi 
myöhemmin. Neuvottelujen tultua suotuisaan päätökseen suuriruh- 
tinas tarjosi vierailleen taas juhla-aterian, joka ei kuitenkaan heidän 
mielestään ollut yhtä komea ja iloinen kuin aikaisemmin. Aterian 
jälkeen toistui maljanjuontiseremonia suuriruhtinaan kanssa. Hän 
kehotti lähetystöä viemään Ruotsin kuninkaalle ”hyvän ja naapuril- 
lisen tervehdyksen”. Moskovasta lähdettyä lähetystö valitti kestityksen 
heikentymistä, ruokaa tarjottiin vähän eikä olutta saanut lainkaan. 
Kuvauksesta saa käsityksen, että tämä ei sopinut yhteen ruotsalaisten 
odottaman ystävyyden periaatteiden kanssa. 


Kulttuurien törmäys 


Hyvin alkanut rauhanomaisen rinnakkainelon rakentaminen Bahian 
rannikolla kohtasi pian vaikeuksia, koska alkuperäisasukkaat eivät 
noudattaneet portugalilaisten odottaman kohteliaisuuden sääntöjä. 
Portugalilaisten laivaan saapuneet miehet eivät ensiksikään tervehti- 
neet eivätkä puhuneet mitään. He eivät myöskään ottaneet ruokaa vas- 
taan tai heittivät sen pois: 


Heille tarjottiin syötävää: leipää ja keitettyä kalaa, mantelipullia, 
hunajaa ja kuivattuja viikunoita. He eivät halunneet syödä niistä 
oikeastaan mitään, ja jos he maistoivat jotain, he heittivät sen heti 
pois. Heille tuotiin pikarissa viiniä, he tuskin siemaisivat sitä, he 


44 Tarkiainen 2007: 148, 167, 169. 
45 Kujanen 2004: 95. 
46 Tarkiainen 2007: 169—170. 

eivät pitäneet siitä lainkaan eivätkä halunneet maistaa uudestaan. 
Heille tuotiin kannussa vettä. Heti kun he olivat ottaneet sitä suu- 
hunsa, he pyyhkivät suunsa ja heittivät sen pois.“ 


Intiaanit myös halusivat ottaa portugalilaisten tulkinnan mukaan 
heidän arvotavaransa itselleen. Kulttuurien vieraus ja kielimuu- 
ri aiheuttivat niin suuria ongelmia, että portugalilaiset eivät saaneet 
oman mallinsa mukaista ystävyyssuhdetta rakennettua alkua pidem- 
mälle. 

Yllätyksiltä ei vältytty ruotsalaisten ja venäläistenkään kohtaamises- 
sa. Matkaanlähtö Novgorodista oli viivästynyt ruotsalaisten harmiksi, 
ja lähetystön palvelijat olivat odotellessaan savustaneet majapaikassa 
venäläisiä ikoneita. Tapauksen syitä ei raportissa tarkemmin ruodita, 
mutta Novgorodin käskynhaltijat tulkitsivat sen pyhäinkuvien tarkoi- 
tukselliseksi häpäisemiseksi, pahimmanlaatuiseksi vihamielisyyden 
osoitukseksi. Tämän vuoksi he uhkasivat ystävyyden lopettamisella: 
kestitys ja apu Moskovan-matkalla evätään, kunnes syyllistä on ran- 
gaistu kuolemalla. 

Vuosisatainen ortodoksisen kristillisyyden perinne oli muodostu- 
nut venäläisen identiteetin kulmakiveksi ja oli samalla yksi pääelement- 
ti, joka loi toiseutta Venäjän ja läntisen Euroopan välille. Ortodoksi- 
suus ja siihen liittyvä vieraus läntisen kristinuskon edustajien silmissä 
tiivistyi konkreettisesti pyhiin ikoneihin Konflikti saatiin sittemmin 
laukeamaan, mutta se osoittaa, kuinka merkittävä tekijä uskonnollinen 
ja kulttuurinen symboliikka oli kahden ryhmän kohdatessa ja kuinka 
kumpikin osapuoli osasi manipuloida symboleita. Ruotsalaisryhmän 
jotkut jäsenet käyttivät pyhiksi tiedettyjen kuvien turmelua ehkä tie- 
toisena protestina matkanteon viivytyksestä. Venäläiset taas hyödynsi- 
vät välikohtauksen tarjoaman mahdollisuuden esiintyä perustavanlaa- 


47 Caminha 1500 (2001): 22-23. 
48 Caminha 1500 (2001): 22-23. 
49 Tarkiainen 2007: 142-147. 

tuisella tavalla loukattuna, hyvitystä vaativana neuvotteluosapuolena, 
jolla oli oikeus jonkinlaiseen korvaukseen vastavuoroisuuden nojalla.” 

Venäläiset kiristivät vieraitaan kyytien ja kestityksen kieltämisellä. 
Ruotsalaislähetystö taas yritti ylläpitää kasvonsa osoittamalla syypääksi 
yhden humalapäisen palvelijan. He osoittivat selkkauksen keskelläkin 
odottavansa novgorodilaisten käyttäytyvän ystävyyssäännöstön mu- 
kaan pyytämällä isäntiään pitämään huolta, etteivät näiden alamaiset 
tuota heille “alituisia hankaluuksia kaikenlaisista asioista”. Heillä pitää 
olla oikeus matkustaa vapaasti. Etenkään ”Eilinen ei saa toistua eli se, 
että joudumme olemaan janossa ja nälässä. Eikä myöskään ole sopivaa, 
että meidän pitää itse ostaa ruokamme.”” Ruotsalaiset kommunikoivat 
varsin avoimesti, millaisia palveluksia odottivat isänniltään. He katsoi- 
vat olevansa oikeutettuja odottamaan hyväntahtoista, ystävyyden mu- 
kaista käytöstä entisiltä vihollisiltaan. 


Kohtaamisten strategiat: vilpillistä ystävyyttä? 


— Tuona päivänä he hyppivät ja tanssivat miestemme kanssa mei- 
dän rumpumme tahdissa, niin että he ovat paljon enemmän mei- 


dän ystäviämme kuin me heidän > 


Edellä esitetyistä kohtaamisista löytyy useita yhdistäviä tekijöitä. En- 
nen kuin tarkastellaan vertailun järkevyyttä lähemmin, on paikallaan 
kiinnittää huomio tapauksia ehkä selvimmin yhdistävään piirteeseen, 
vuorovaikutuksen tapaan. Molemmille kohtaamisille yhteinen tekijä 
oli hyväntahtoiseen vuorovaikutukseen pyrkiminen, vaikkakin venä- 
läisten ja etenkin brasilialaisten vuorovaikutustavat poikkesivat siitä 
mallista, jota raportteja laatineet ruotsalaiset ja portugalilaiset odotti- 


51 Tarkiainen 2007: 142-147. 
52 Tarkiainen 2007: 146. 
53 Caminha 1500 (2001): 51. 

vat. Pyrkimyksissä käytettiin samoja keinoja: lahjanvaihtoa, kestitystä 
ja kohteliasta kommunikointia. 

Nämä keinot olivat samoja, joita oli käytetty Euroopassa vuosisato- 
ja valtioiden ja yksilöiden välisessä rauhanomaisessa kanssakäymisessä, 
jota kutsuttiin keskiajalla ja uuden ajan alussa ystävyydeksi. Siihen si- 
sältyi oma vastavuoroinen, kirjoittamaton ja näennäisesti vapaaehtoi- 
nen säännöstönsä. Ruotsalaisten ja venäläisten kohtaamista ohjailtiin 
selvästi tällä logiikalla. Sen elementtejä olivat ystävälliset toivotukset 
puheissa, lahjojen antaminen, ylenpalttinen kestitseminen ja henkilö- 
kohtaiset suosionosoitukset, kuten maljan tyhjentäminen suuriruhti- 
naan kanssa. Molemmat osapuolet tunsivat säännöt ja vaativat niiden 
noudattamista varsin avoimesti. Kyse ei ollut peiteltävästä harmaasta 
alueesta, vaan esimerkiksi lähetystön tuomien lahjojen laatu tiedustel- 
tiin tarkkaan etukäteen. 

Maiden välinen ystävyys tuotiin kirjaimellisestikin esiin. Lähetys- 
tön jäsenet eivät suvainneet, että Ruotsin kuningas mainitaan rauhan- 
kirjassa rauhanrikkojana, ja vetosivat siihen, että "sellainen tuhoaisi 
tulevaisuudessa kaiken hyvän ystävyyden valtakuntien välillä” Lähe- 
tystön ja venäläisten kanssakäymisessä ei siis ollut kyse varsinaisesti 
tuntemattomien vieraiden kohtaamisesta, vaan neuvottelusta ystävyy- 
den palauttamiseksi kahden valtakunnan välille, jotka olivat viime 
vuosina joutuneet "riitaan ja epäsopuun”. 

Valtakuntien välisestä ystävyydestä puhuttaessa voidaan käyttää 
myös Otto Brunnerin termiä rauhanyhteisö. Siihen kuuluivat keski- 
aikaisessa poliittisessa kentässä ne, jotka eivät olleet vihollisia. Rau- 
hanyhteisön jäsenten kesken toimittiin ystävyyden periaatteilla. Sekä 
ruotsalaisten että portugalilaisten raporteissa korostuvat lahjanvaihto, 
keskustelu, johtomiesten tapaaminen ja rituaalinen kestitys viittaavat 
rauhanomaiseen rinnakkaineloon, jota eurooppalaiset valtiot, yhteisöt 
ja yksilöt keskenään rauhan oloissa harrastivat. 


54 Tarkiainen 2007: 166. 
55 Brunner 1992. 

Ystávyyskulttuurin säännöillä toimittaessa ei välttämättä pyritty 
pyyteettömään ja hyväntahtoiseen kanssakäymiseen. Ruotsalaisten 
tarkoitus oli saada hyvä rauha ja välttää taistelu. Portugalilaiset olivat 
kiinnostuneita uuden maan rikkauksista ja halusivat aluksi tulkita 
intiaanien merkkikieltäkin niin, että maasta löytyisi lisää kultaa, ho- 
peaa ja helmiä, joita he näkivät laivassa. Brasilia ei kuitenkaan heti lu- 
nastanut odotuksia, vaan rikkaudet pysyivät vuosikymmenet piilossa. 
Vaikka Cabral julisti uuden maan heti Portugalin kruunulle, emämaa 
ei aluksi uhrannut juuri voimavaroja tälle suunnalle, vaan keskittyi Af 
rikkaan ja Kaukoitään. Kanssakäyminen alkuperäisasukkaiden kanssa 
säilyikin pitkään rauhanomaisena. Portugalilaiset tyytyivät käymään 
kauppaa intiaanien kanssa brasilpuusta ja tekemään tutkimusretkiä 
pitkin rannikkoa. Uuden maan kolonisaatio alkoi vasta 1530-luvulla, 
kun Portugalin kilpailu muiden siirtomaavaltojen kanssa kiihtyi.*° 

Ystävyyden kulttuurissa ei edes yksilötasolla, valtioiden väleistä pu- 
humattakaan, ollut lähtökohtaisesti kysymys tasaveroisten ystävysten 
henkilökohtaisesta, pyyteettömästä suhteesta. Ihanteen ja teorioiden 
tasolla ystävyys oli kyllä päämääristä vapaata rakkautta ihmisten kes- 
ken, ja tätä tietysti esiintyi myös. Käytännön tasolla rakkaus kuitenkin 
tiivistyi vastavuoroiseen vaihtoon ja avunantoon, jolloin ystävyyden 
konkreettisena merkityksenä oli siitä koituva turva ja hyöty. Ruotsa- 
laisten ja venäläisten kesken tämä hyöty oli ilmeinen ja molemmin- 
puolinen: vihollisuuksien lopettaminen. Vaikka ruotsalaiset tulkitsi- 
vat monet venäläisten toimet ystävyydestä poikkeaviksi, he katselivat 
niitä läpi sormien. Myös intiaaneja kohtaan rakennetulla ystävyydellä 
oli päämäärä ja merkitys. Se helpotti portugalilaisten valtapyrkimyksiä 
luomalla myönteistä ilmapiiriä ja luottamusta kansojen välille. Portu- 
galilaisten tavoite oli saada maata ja rikkauksia valtapiiriinsä ja taltut- 
taa intiaanit hallitsijansa alamaisiksi sekä oman ideologiansa, katolisen 


56 Fausto 1999: 9-15; Céspedes 1985: 292-293; Verissimo Serrao 1989: 188-189; Keen 

kristinuskon, piiriin: ”kaikki tehdään niin kuin he haluavat, jotta hei- 
dat saataisiin kunnolla kesytetyiksi" 5" 

Portugalilaisten harjoittaman ystävyyden välineellisyyttä osoittaa, 
että kapteenin johdolla keskusteltiin, pitäisikö pakkokeinoin lähettää 
pari alkuperäisväestön edustajaa Manuel I:n luo kertomaan maansa 
olosuhteista. Tosin heitä vastaan olisi jätetty vastaava määrä portu- 
galilaisia vankeja, joten kyseessä olisi muodollisesti ollut vastavuoroi- 
nen vaihto. Päätettiin kuitenkin, että tähän vaihtoon ei ryhdytä, koska 
intiaaneilta ei kuitenkaan saataisi luotettavaa tietoa ja kestäisi kauan, 
ennen kuin he oppisivat riittävästi portugalin kieltä. Neuvonpito otti 
huomioon myös sellaisesta toimenpiteestä koituvan mahdollisen väli- 
rikon: ”Joten ei ollut aihetta ottaa täältä ketään väkipakolla eikä herät- 
tää pahennusta ja yrittää vielä kaiken lisäksi kesyttää ja taltuttaa heitä”. 
Päätettiin kuitenkin jättää rannikolle kaksi portugalilaista vankia, 
joilta jatkossa saataisiin tietoa maan oloista. Lisäksi kaksi matruusia to- 
tesi uuden maan olosuhteet laivapalvelusta mieluisammiksi ja pakeni 
laivasta intiaanien kylään, jääden sinne retkikunnan lähtiessä pois.” 
Intiaanit ottivat maahan jääneet muukalaiset keskuuteensa. Heidän 
jälkeläisinään maassa asui jo valmiiksi sekoittunutta ja myötämielistä 
väestöä siihen aikaan, kun portugalilaiset aloittelivat kolonisaatiotaan. 
Ystävällisten suhteiden rakentaminen oli toiminut valloittajien eduk- 
si. 

Portugalilaiset eivät kohdanneet uuden maan asukkaita puhtaalta 
pöydältä, vaan heillä oli kokemusta ja hyväksi havaittu malli toimin- 
nalleen. Jo ennen Kolumbuksen retkiä espanjalaiset olivat valloittaneet 
Kanariansaaret ja portugalilaiset ottaneet haltuunsa Madeiran, Azorit, 
Kap Verden ja Säo Tomen. Afrikan rannikolla tehtyjen tutkimusmat- 
kojen myötä heillä oli käytännön tietoa vieraskielisen alkuperäisväes- 

tón kohtaamisesta. Karibialla ja sittemmin Brasilian rannikolla tois- 
tettiin Atlantin saarilla toteutettu prosessi: haltuunotto, taloudellinen 
hyödyntäminen ja orjien tuonti Afrikasta. Tätä seurasi laajamittainen 
asuttaminen sekä hallinnon organisointi. Tavoitteena oli toisintaa ibe- 
rialainen yhteiskunta, kulttuuri ja sosiaalirakenne Uudessa maailmas- 


sa. & 


Ristiriitaisen kuvauksen logiikka 


Molempien raporttien esittämät kuvat vastapuolesta ovat ensi näke- 
mältä ristiriitaisia. Caminha esittää intiaanit ihailun arvoisina jaloina 
villeinä, mutta kanssakäyminen tähtäsi heidän "kesyttámiseensá" ja 
alistamiseensa. Gustaf Fincken kopiokirja taas maalaa kuvan kristil- 
lisestä veljeydestä, jota vastapuolen normeja rikkova käytös jatkuvasti 
hankaloitti. 

Toimijat eivät menneisyydessäkään olleet johdonmukaisia, vaan 
toimivat tilanteen mukaan. He käyttäytyivät eri tavoin ja kirjoittivat 
eri sanoin eri yhteyksissä. Historiantutkimuksen teoriassa tämän on 
sanallistanut Peter Burke ruotiessaan vuonna 2005 ilmiötä, jota kut- 
sui historiantutkimuksen performatiiviseksi käänteeksi (performative 
turn): tulkinnassa on siirrytty johdonmukaisuudesta (consistency) ti- 
lannesidonnaisuuteen (occasionality). 

Jos kahdessa keskenään erilaisessa tapauksesta löytyy samanlaisel- 
ta näyttäviä toimintatapoja, se tarkoittaa vain, että kyseisissä kahdessa 
lähteessä asiasta kerrottiin samankaltaisilla tavoilla. Jos tutkija kuiten- 
kin olettaa toimijoiden olleen johdonmukaisia, hänen on helppo poi- 
mia vaihtelevista toimintatavoista mieleisensä ja tulkita, että tämä oli 
toimintaa ohjaava yleinen periaate. Tapahtumien kuvaus eli lähteisiin 
ikuistunut teksti ei ole johdonmukaista eikä suorassa suhteessa todel- 

lisuuteen. Portugalilaisten suhtautuminen intiaaneihin ei ollut pyytee- 
töntä ihailua, vaikka sellaistakin Caminha raporttiinsa kirjoitti. Ruot- 
salaiset eivät suhtautuneet venäläisiin varauksettomalla ystävyydellä, 
vaikka niinkin voi Fincken kopiokirjan tekstiä lukea. 

Lähdettä lukiessa on olennaista tarkkailla, mikä on kirjoittajan tar- 
koitus tekstin takana.$* Se, että tietyssä yhteydessä kirjoitettiin yhdellä 
tavalla ja toisessa toisella, on mielenkiintoista ja avaa näkymän yhteisön 
arvomaailmaan. Vertailun kohteena olleita raportteja voi tarkastella 
kokonaisuuksina, joilla tähdättiin tiettyyn päämäärään. Argumentaa- 
tiossa käytetään hyödyksi kohderyhmän, tässä tapauksessa raportin lu- 
kijoiden, arvoja ja ideaaleja, jotta tavoite saadaan esitettyä suotuisassa 
valossa. Mitä arvoja kertomukset ja argumentit edustavat ja millaiseen 
päämäärään representaatiolla kahden ryhmän kohtaamisesta pyrittiin? 

Argumentaation motivaationa on jonkinlaisen hyödyn tavoitte- 
leminen. Kahden toisilleen vieraan ryhmän kohtaamisessa kyseeseen 
voi ajatella tulevan joko oma etu, toisen etu tai yhteinen etu. Hallit- 
sijalle lähetetyn raportin luonteesta johtuu, että siinä ei argumenttina 
kannattanut käyttää henkilökohtaista etua, vaan esittää itsensä ja oma 
pienryhmä osana laajempaa, hallitsijan johtamaa yhteisöä eli valtakun- 
taa ja argumentoida tämän isomman yhteisön edulla. Tämänaikai- 
sia tunnettuja esimerkkejä ovat Hernán Cortésin kirjeet Meksikosta 
Kaarle V:lle vuosilta 1519-26. Muiden valloittajien kanssa kilpaillut 
Cortés manipuloi sanomaansa mestarillisesti, vähätellen ongelmia ja 
paisutellen kuninkaalle mieluisia asioita, rikkauksia ja uusien kristit- 
tyjen käännyttämismahdollisuuksia, luoden näin myönteisen represen- 
taation omasta toiminnastaan hankkiakseen sille hovissa siunauksen. 

Argumentaatio perustuu yhteiseen arvomaailmaan ja sosiaalisiin 
ihanteisiin. Caminhan tekstiä voi tulkita niin, että intiaanitkin tun- 
nustettiin pohjimmiltaan samanlaisiksi ihmisiksi, Jumalan lapsiksi, 
vaikka he eivät olleetkaan tietoisia kristinuskosta. Brasilian asukkaita 

ei leimattu toisiksi pelkästään kielteisellä ja humoristisella sanastolla, 
vaan Caminha käyttää niiden ohessa erittäin voimakkaita arvostuk- 
sen ja kunnioituksen ilmaisuja. Tällaista ihailua tuskin naapurikansat 
Euroopassa saivat osakseen. 

Caminhan raportin ero rauhanneuvottelukertomukseen nähden 
on, että siinä tavoiteltava päämäärä näyttäytyy yksiulotteisesti portu- 
galilaisten oman edun tavoitteluna. Ruotsalaisten ja venäläisten välis- 
ten rauhanneuvottelujen tavoitteeksi ilmaistaan yhteinen etu: rauhan 
aikaansaaminen ja ystävällisten suhteiden palauttaminen. Portugalin 
kuninkaalle lähetetyssä raportissa ei sen sijaan pohdittu, mitä brasi- 
lialaiset itse haluavat. Sitä ei pidetty tärkeänä tai huomioonotettava- 
na seikkana. Kristillistäminen ja Portugalin kuninkaan alamaisiksi 
saattaminen esitettiin vuorovaikutuksen päämääräksi. Tämä esitet- 
tiin myönteisessä valossa niin, että se on myös intiaanien etu. Näyttää 
siis siltä, että oma etu varsin häikäilemättömästi ja toisilta kysymättä 
samastettiin vastapuolen eduksi. Argumentaatio rakentui niin, että 
Caminha esitti retkikuntansa ajamassa intiaanien etua, jonka portuga- 
lilaiset itse määrittelivät. Intiaaneille ei annettu siinä sanan sijaa. 

Mikä oli logiikka siinä, että brasilialaiset tunnustettiin raportissa 
ihmisiksi ja he vieläpä saivat osakseen ihailua ja ylistystä, mutta por- 
tugalilaiset kuitenkin ajoivat neuvottelematta omaa etuaan heidän 
kustannuksellaan? Kohtaamisessa ei ollut kyseessä rauhanomainen, 
periaatteessa tasaveroisten yhteisöjen neuvottelu yhteistyön ehdoista, 
kuten ruotsalaisten ja venäläisten kesken. Kyseessä ei kuitenkaan ollut 
vihollisuus. Portugalilaiset ikään kuin jättivät brasilialaisten oman ym- 
märryksen tarpeistaan kokonaan huomiotta ja ryhtyivät toteuttamaan 
häikäilemättä omaa suunnitelmaansa, nähtävästi ilman moraalisia on- 
gelmia. 

Eurooppalaisten luottamus oman kulttuuripiirinsä ylemmyyteen 
suhteessa uudella mantereella kohdattuihin kansoihin oli vankkuma- 
ton.** Samaan ihmisyhteisöön kuuluvat Jumalan lapset voitiin kristin- 


66 Greenblatt 1991: 8-10; Hänninen 2013: 12. 


146 ULLA KOSKINEN 


uskon piirissäkin sulkea oman ryhmän ulkopuolelle ja toiseuttaa, jos 
he edustivat väärää kulttuuria. Portugalilaisille oli selviö, että he olivat 
kulttuurisesti ylivertaisia intiaaneihin nähden. 

Valtaryhmällä, tässä tapauksella portugalilaisilla, oli voima määri- 
tellä, millainen on oikea elämäntapa. Caminha käsitteellisti sen kristil- 
liseksi, Jumalalle mieluisaksi elämäksi, jonka noudattaminen oli hänen 
tekstissään itsestään selvä, absoluuttisen hyvä asia. Kyseessä oli päämää- 
rä, johon kaikkien tuli pyrkiä. Oikea elämä käsitti koko portugalilaisen 
kulttuurin arvoineen, asumisympäristöineen, vaatetuksineen, tapa- 
kulttuureineen kaikkineen. Muulla tavalla toimivat olivat auttamatta 
tietämättömiä tai epäonnistuneita, huonommin eläviä ihmisiä. Juma- 
lan lapsina he olivat kuitenkin yhtä arvokkaita. Näennäisesti ristirii- 
taisen argumentaation logiikka pohjautuu siihen, että alkuperäisväestö 
tuli ohjata oikean elämän pariin. Tämä oli Jumalalle mieluisaa, lähe- 
tyskäskyn mukaista, ja oikeasta elämäntavasta nauttivien velvollisuus 
huonommassa asemassa olevia veljiään kohtaan. Stephen Greenblatt 
on tulkinnut vastaavaa ristiriitaista kristillistä diskurssia Kristoffer 
Kolumbuksen kirjeissä käyttäen siitä termejä kristillinen imperialismi 
ja vapauttava orjuus." 

Brasiliasta löytyneet ihmiset olivat siis olentoina saman ihmisyhtei- 
sön jäseniä kuin portugalilaiset, mutta elämäntavaltaan kuuluivat por- 
tugalilaisten edustamien yhteisöjen ulkopuolelle. Koska he edustivat 
väärää elämäntapaa, heidän ryhmänsä etu oli päästä osallisiksi oikeas- 
ta elämäntavasta. Tämä osui yksiin portugalilaisten edun kanssa, sillä 
näin he pääsivät julistamaan kristinuskoa ja hankkimaan uusia alamai- 
sia ja alueita Portugalin hallitsijan valtapiiriin. Brasilialaisten työvoima 
ja taloudelliset resurssit saatiin siirrettyä oikean elämäntavan käyttöön 
ja hyödyttämään Portugalia. Brasilialaisten oma etu ja portugalilaisten 
etu yhdistyivät portugalilaisia ohjanneen logiikan mukaan molempia 
ryhmiä hyödyttäväksi yhteiseksi eduksi. 

Muukalaisten ongelmaton asennoituminen alkuperäisväestön 
huonompaan elämäntapaan käy selvästi ilmi Caminhan tekstistä: "Ja 
minusta ja kaikista muista tuntui, että noista ihmisistä tulisi meidän 
kaltaisiamme kunnon kristittyjä, kunhan he vain ymmärtäisivät meitä, 
sillä he tekivät kaiken sen minkä he näkivät meidän tekevän ...".8 Jos 
intiaanit saataisiin ymmärtämään sama totuus maailmasta ja elämästä, 
jonka portugalilaiset ymmärtävät, he alkaisivat elää kuten portugali- 
laiset. Heidät ensin toiseutettiin ja sitten pyrittiin lähentämään omaan 
ryhmään elämäntapaa muokkaamalla. 

Tulevan yhteiselon säveliä ennakoiden pari portugalilaista otti jo 
intiaanin palvelijakseen ja asukkaille jaettiin tinaristejä kaulaan.” Hy- 
väntahtoiselta vaikuttanut kanssakäyminen alkaa kuvauksen loppu- 
puolella näyttää perin kaksinaamaiselta: "... heistä pidettiin sinä iltana 
erittäin hyvää huolta, sillä heille annettiin niin ruokaa kuin vuoteet ja 
patjat ja lakanat, jotta heidät olisi saatu paremmin kesytetyiksi??' In- 
tiaanien kesyttäminen ja kristillistäminen oli arvokas ja pyhä päämää- 
rä. Kuvauksessa annetaankin suuri paino uskonnollisille seremonioille, 
joilla uuden maan löytyminen liitettiin osaksi kristillistä lähetystyötä. 
Messussa oli paikalla alkuperäisasukkaita, ja he myös suutelivat ristiä. 
Tasaveroinen neuvottelu yhteistyön tavoitteista ei suinkaan ollut por- 
tugalilaisten tarkoitus. Kanssakäyminen edellytti kuitenkin toisten 
kunnioittamista niin paljon, että tavoitteeksi voitiin esittää heidän tu- 
leva potentiaalinsa Portugalin kuninkaan kunnollisina alamaisina: 


He tuntuvat minusta niin viattomalta väeltä, että jos heitä ymmär- 
täisi ja he meitä, heistä tulisi oitis kristittyjä, koska heillä ei näytä 
olevan mitään uskontoa eivätkä he usko mihinkään. 

Jospa siis siirtovangit jotka jäävät tänne oppisivat hyvin heidän 
kielensä ja ymmärtämään heidän puhettaan, en epäile lainkaan 
etteikö heistä, niin kuin Teidän Kuninkaallisen Korkeutenne pyhä 
tarkoitus on, tulisi kristittyjä jotka uskoisivat meidän pyhään us- 
koomme, ja suokoon Jumala että niin käy, sillä totuus on että nämä 
ihmiset ovat hyviä, yksinkertaisia ihmisiä. Ja heihin voi jättää hel- 
posti millaisen jäljen haluaa. Ja koska meidän Herramme antoi 
heille kauniin vartalon ja kauniit kasvot niin kuin hyville ihmisille 
ja toi meidät tänne, uskon ettei niin tapahtunut ilman syytä. 

Niinpä Teidän Kuninkaallisen Korkeutenne, joka haluaa niin 
suuresti levittää pyhää katolista uskontoa, täytyy huolehtia heidän 
pelastumisestaan. Ja suokoon Jumala, että pienellä työllä niin ta- 
pahtuu.” 


**K* 


Jos edellä käsiteltyjen tapausten vertailu opettaa jotakin, niin sen, että 
riskeistä huolimatta kaukovertailu on todellinen keino havaita saman- 
kaltaisuuksia siellä, missä on näennäisesti pelkkää erilaisuutta. Venäjän 
sydänmailla ja Etelä-Amerikan itärannikolla toimittiin näissä kahdes- 
sa kohtaamisessa saman vastavuoroisen kulttuurin puitteissa. Kahden 
toisistaan kaukana olevan kohteen vertailu voi auttaa näkemään ilmiöi- 
den ja rakenteiden taustatekijät uudessa valossa. Syyt ja selitykset voivat 
vaihtua ja uusia tulkintoja syntyä. Paikalliselta tai kansalliselta näyttä- 
nyt voi tullakin osaksi kansainvälistä, maailmanlaajuista tai yleisinhi- 
millistä. 

Käsitellyissä kahdessa tapauksessa toiseuden kohtaamisen perus- 
piirteet, kohteliaisuus, lahjanvaihto ja vieraanvaraisuus, olivat hyvin sa- 
manlaiset. Yhtenevyyttä oli myös argumentaatiossa, jonka avulla koh- 
taamisista kirjoitettiin ulkopuolisille. Alun kysymykseen palatakseni: 
tapausten perusteella voidaan olettaa, että suomalaiset olisivat kyllä 

pärjänneet konkistadoreina ja portugalilaiset rauhanneuvottelijoina 


Venäjällä. 


Lähteet 


Tarkiainen, Kari (toim.) 2007: Ruotsin ja Venäjän rauhanneuvottelut 1557. 
Mikael Agricola Ruotsin lähetystön jäsenenä. Suomalaisen Kirjallisuuden 
Seura, Helsinki. 

Vaz de Caminha, Péro 1500 (2001): Kirje kuningas Manuelille Brasilian löytymi- 


sestä (suom. Sanna Pernu). Like, Helsinki. 


Kirjallisuus 


Althoff, Gerdt 1999: Friendship and Political Order. Haseldine, Julian (ed.) 
Friendship in Medieval Europe. Sutton Publishing Ltd., Stroud. 

Balzer, Marjorie Mandelstam 1992: Introduction. Balzer, Marjorie Mandelstam 
(ed.) Russian Traditional Culture: Religion, Gender, and Customary Law. M. 
E. Sharpe, New York. 

Breuilly, John 2005: Changes in the political uses of the nation: continuity or 
discontinuity? Scales, Len & Oliver Zimmer (eds) Power and the Nation in 
European History. Cambridge University Press, Cambridge. 

Brunner, Otto 1992: Euroopan keskiajan sosiaalihistoria (toim. Tapani Hieta- 
niemi). Vastapaino, Tampere (alkuteos Sozialgeschichte Europas im Mittel- 
alter 1958). 

Burke, Peter 2005: Performing History: The Importance of Occasions. 
Rethinking History 9(1), 35-52. 

Céspedes, Guillermo 1985: La conquista. Nicolás Sänchez-Albornoz (dir.) 
Historia de América Latina, 1. Alianza Editorial, Madrid. 

Elliott, J. H. 1986: Cortés, Velázquez and Charles V. Anthony Pagden (ed.) 


Hernan Cortés: Letters from Mexico. Yale University Press, New Haven. 


ISO ULLA KOSKINEN 


Fausto, Boris 1999: A Concise History of Brazil. Cambridge University Press, 
Cambridge. 

Florinus, Henrik 1702 (1987): Sananlaskut (näköispainos v. 1702 ilmestyneestä 
kokoelmasta). Suomalaisen Kirjallisuuden Seura, Helsinki. 

Folke Ax, Christina 2007: Encountering Foreign Worlds: Experiences Home 
and Abroad. Introduction. Folke Ax, Christina et al. (eds) Encountering 
Foreign Worlds: Experiences Home and Abroad. Proceedings from the 26" 
Nordic Congress of Historians, Reykjavik 8-12 August 2007. University of 
Iceland, Reykjavik. 

García Martinez, Bernardo 2007: La época colonial hasta 1760. Pablo Escalante 
Gonzalbo et al. (dirs.) Nueva historia minima de México. El colegio de México, 
México D. F. 

Glants, Musya & Toomre, Joyce (eds) 1997: Food in Russian History and Culture. 
Indiana University Press, Bloomington. 

Greenblatt, Stephen 1991: Marvelous Possessions. The Wonder of the New World. 
Clarendon Press, Oxford. 

Gustafsson, Harald 2002: The Eighth Argument. Identity, Ethnicity and 
Political Culture in Sixteenth-Century Scandinavia. Scandinavian Journal 
of History 27(2), 91-114. 

Hallenberg, Mats 2013: The Golden Age of the Aggressive Male? Violence, 
Masculinity and the State in Sixteenth-Century Sweden. Gender & History 
25(1), 132-149. 

Haseldine, Julian 1999: Introduction. Haseldine, Julian (ed.) Friendship in 
Medieval Europe. Sutton Publishing Ltd., Stroud. 

Holmberg, Eva Johanna 2005: Introduction: Constructions of Difference / 
Thinking with Difference. Eva Johanna Holmberg & Tom Linkinen (eds) 
Practices of Inclusion and Exclusion in Premodern Culture. Turun yliopisto, 
Turku. 

Hänninen, Marja-Leena 2013: Johdanto. Hänninen, Marja-Leena (toim.) 
Vieras, outo, vihollinen. Toiseus antiikista uuden ajan alkuun. Suomalaisen 
Kirjallisuuden Seura, Helsinki. 

Keen, Benjamin & Haynes, Keith 2000: A History of Latin America. Houghton 
Mifflin Company, Boston. 


RUOTSALAISET VENÄJÄLLÄ JA PORTUGALILAISET BRASILIASSA ISI 


Kujanen, Hannu 2004: Ruotsin itäraja Kustaa Vaasan aikana — missä kulkee 
Ruotsin ja Venäjän välinen raja? Itärajan vartijat 2: 1500-luku. Schildts, 
Helsinki. 

Lamberg, Marko, Satu Matikainen & Anssi Halmesvirta 2007: Introduction. 
Lamberg, Marko (ed.) Shaping Ethnic Identities. Ethnic Minorities in 
Northern and East Central European States and Communities, c. 1450-2000. 
East-West Books, Helsinki. 

Liebersohn, Harry 1994: Discovering Indigenous Nobility: Tocgueville, 
Chamisso, and Romantic Travel Writing. The American Historical Review 
99(3), 746-766. 

Reynolds, Susan 2005: The idea of the nation as a political community. Scales, 
Len & Oliver Zimmer (eds) Power and the Nation in European History. 
Cambridge University Press, Cambridge. 

Riiho, Timo 2001: Johdanto: Péro Vaz de Caminha ja Brasilian ”löytyminen”. 
Pero Vaz de Caminha: Kirje kuningas Manuelille Brasilian löytymisestä 
(suom. Sanna Pernu). Like, Helsinki. 

Skinner, Ouentin 2002: Visions of Politics, vol. 1: Regarding Method. Cambridge 
University Press, Cambridge. 

Stevens, Carol B. 2007: Russia's Wars of Emergence, 1460-1730. Pearson 
Education Limited, London. 

Sträth, Bo 2010: Introduction: Europe asa Discourse. Bo Stráth (ed.) Europe and 
the Other and Europe as the Other. P.I.E. Peter Lang, Brussels. 

Tarkiainen, Kari 1986: Se wanha wainooja. Käsitykset itäisestä naapurista 
Iivana Julmasta Pietari Suureen. Historiallisia Tutkimuksia 132. Suomen 
Historiallinen Seura, Helsinki. 

Verissimo Serrao, Joaquín 1989: Reflejos de Brasil en el Nuevo Mundo. Enrique 
M. Barba et al. (dir.) Iberoamérica, una comunidad. Ediciones de Cultura 
Hispánica, Madrid. 


152 ULLA KOSKINEN 


Osa 3 
Ihmisen sisäinen historia 


OMAN KÄDEN KAUTTA 


— Itsemurhan historian merkitys 


Riikka Miettinen 


Postmodernia historiantutkimusta, erityisesti mentaliteettien histo- 
riaa ja mikrohistoriaa sekä toisaalta epätyypillisten, poikkeuksellisten 
tapahtumien ja ilmiöiden tutkimusta on usein kritisoitu merkitykset- 
tömiin aiheisiin keskittymisestä tärkeämpien kohteiden ja rakenteiden 
kustannuksella. 

Ensisilmäyksellä voisi vaikuttaa siltä, että aiheena myös itsemurhan, 
sinänsä äärimmäisen teon ja suhteellisen poikkeuksellisen ilmiön his- 
torian tutkimus olisi Franklin Ankersmitin nimittämää ”historiallis- 
ten roskien” ja erikoisuuksien nostamista keskiöön.! Mitä merkitystä 
tai arvoa tiedolla vaikkapa satoja vuosia sitten itsensä hirttäneen ren- 
gin kuolemasta, sen taustasta tai seurauksista on historian suuren ker- 
tomuksen, puhumattakaan nyky-yhteiskunnan tarpeiden kannalta? 
Esseessä pohditaan itsemurhan historian tutkimuksen tarpeellisuutta, 
antia ja ajankohtaisuutta. Tarkastelun keskiössä on itsemurhan histo- 
rian tutkimuksen merkitys, hyödyllisyys ja anti historiatieteen kannal- 
ta ja toisaalta nyky-yhteiskunnan tarpeiden näkökulmasta. 


1 Ankersmit 1989: 149. 

Kuolemantutkimuksen nousu 


Itsemurhien historian tutkimuksen alku ja kehitys on liittynyt läheises- 
ti kuolemantutkimuksen monitieteisellä kentällä sekä laajemmin his- 
toriatieteen painotuksissa tapahtuneisiin muutoksiin. Kuolemantut- 
kimus, eli tanatologia, lähti toden teolla käyntiin 1950-luvulla toisen 
maailmansodan shokin ja muiston siivittämänä, kun muun muassa fi- 
losofit, psykologit, sosiologit ja antropologit lähtivät purkamaan kuole- 
man tabuluonnetta. Pian alkoi myös kuoleman historian tutkimus, kun 
historioitsijat kiinnostuivat antropologien ja sosiologien viitoittamana 
kuolemaan liittyvien asenteiden ja rituaalien tutkimuksesta. Anglo- 
amerikkalaisten tutkijoiden väite modernien länsimaisten yhteisöjen 
vieraantumisesta kuolemasta herätti myös historiantutkijoiden mielen- 
kiinnon. Kuoleman historian kuuluisimpina pioneeritutkimuksina pi- 
detään Philippe Aries'n ja Michel Vovellen teoksia, joissa tarkasteltiin 
kuolemaan suhtautumisen pitkän linjan muutoksia. Alkutaipaleellaan 
1970-luvulla kuoleman historian tutkimus linkittyi läheisesti annalis- 
tiseen tutkimusperinteeseen ja mentaliteettien historiantutkimuksen 
traditioon. 1980-luvulla innostuttiin kuoleman empiirisen historian 
tutkimuksesta, ja myös suomalaiset historiantutkijat — tunnetumpina 
Eino Jutikkala, Oiva Turpeinen ja Seppo Muroma - alkoivat tarkastel- 
la ja etsiä selityksiä kuolleisuuden määrän vaihtelulle.? 
Kuolemantutkimuksen, kuoleman historian ja erityisesti kuole- 
mankulttuurin tutkimuksellinen buumi alkoi Suomessa ja Pohjolassa 
toden teolla vasta viime vuosikymmenellä. Aiheen suosion kasvusta 
kertoo muun muassa kahden hiljattain perustetun seuran, Suomalaisen 
Kuolemantutkimuksen Seuran ja Nordic Network of Thanatology:n 
suosio ja aktiivisuus sekä Helsinki Collegium for Advanced Studies:ssa 
vuosina 2011-2013 toiminut monitieteinen Ihmisen kuolevaisuus 
-projekti. Tutkimusta tehdään tanatologian monitieteisellä kentällä ns. 


2 Ariés 1975; Vovelle 1974. Modernin tanatologian pioneeri- ja klassikkoteos, Feifel 1959. 
Ks. myös Hakapää 2013: 114-115. 

perinteisten tieteenalojen ohella aina virtuaaliantropologiasta hoitotie- 
teeseen ja bioetiikkaan. 

Kuolema on universaali ja aina ajankohtainen elämän peruskysy- 
myksiä käsittelevä tutkimuskohde. Kuolemaan liittyvien tutkimusai- 
heiden uudelleennousu liittyy samaan länsimaisen kuolemankulttuu- 
rin kritiikkiin ja huoleen ihmisen suhteesta kuolemaan, jota esitettiin 
jo 1960- ja 1970-luvuilla. Tarpeena ja pyrkimyksenä on yhä synnyttää 
ihmisläheisimpiä käsityksiä ja tapoja kuoleman ymmärtämiseksi. Myös 
keskimääräisen eliniän nousu, vilkas julkinen keskustelu eutanasiasta 
ja vanhustenhoidosta sekä synkät uutiset terrorismista, koulu- ja perhe- 
surmista ovat nostaneet kuoleman - erityisesti ns. hyvän kuolemisen — 
tapetille, mutta toisaalta luoneet tarpeen ymmärtää ja ehkäistä väkival- 
lantekoja. Yhtäältä myös surun ja suremisen psykologisointi liittynee 
kuolemantutkimuksen lisääntymiseen. 

Laajemmin katsottuna voidaan tulkita, että nykylänsimaisen kult- 
tuurin kiinnostus, ja jopa fiksaatio, kuolemaan ja siihen liittyviin ai- 
heisiin on yhteydessä 1900- ja 2000-luvun katastrofien aikaansaamaan 
pessimismiin. Koko ihmiskunnan tuho vaikuttaa läheisemmältä ja rea- 
listisemmalta kuin koskaan, sillä jatkuva uutisointi ja internet tuovat 
katastrofit ja kuolemat kaikkien tietoisuuteen. Silti eskapistisessa hen- 
gessä kuolemaa viihteellistetään, karnevalisoidaan ja dramatisoidaan, 
kuten niin valta- kuin alakulttuureissa pinnalla olleet katastrofeja, 
maailmanloppua, vampyyreja, zombeja ja sarjamurhaajia käsittelevät 
elokuvat sekä kauno- ja tietokirjallisuus osoittavat. Kuolema-aiheet, ja 
erityisesti kuoleman ja tappamisen simulaatio ja siihen liittyvä kuole- 
mattomuuden illuusio, ovat vakiinnuttaneet suosionsa esimerkiksi pe- 
liteollisuudessa. Vaikka kuolema ei ole enää samalla tavalla tabu kuin 
vielä viime vuosisadalla, siihen suhtautuminen ja sen käsittely on vä- 
hintäänkin ristiriitaista. Kuolemanpelkoa käsitellään fiktionalisoimal- 
la kuoleminen, mutta samalla vältellään sen kohtaamista omalla tai lä- 
heisten kohdalla. Kuoleman herättämä huoli ja pelko on saattanut vain 
lisääntyä nuoruutta ihannoivassa ja egosentrisessä kulttuurissamme, 
jossa samaan aikaan tieteellinen käsitys kuolemasta aivotoiminnan ja 

itsen loppuna on saanut enemmän jalansijaa. Sama levottomuus on toi- 
saalta nostattanut uuden tarpeen mystifioida kuolemaa: osa on käänty- 
nyt hakemaan vastauksia ja lohtua esimerkiksi uususkonnoista. 


Itsemurha historiatutkimuksen marginaalissa 


Itsemurhien historian tutkimus on seuraillut samoja linjoja ja kronolo- 
giaa kuin kuolemantutkimus ja kuoleman historian tutkimus laajem- 
min. Antropologien ja myöhemmin Arien ja Vovellen tapaan kiinnos- 
tus kohdistui aluksi kulttuurihistoriallisiin aiheisiin ja itsemurhaan 
liittyviin asenteisiin menneisyydessä. Jo varhain ilmestyi yksittäisiä esi- 
tyksiä erityisesti lain, kirkon, filosofien ja muun eliitin suhtautumista- 
voista tekoon.* Itsemurhien historiassa tutkimuksen painopiste siirtyi 
1980-luvulta lähtien aatehistoriasta sosiaali- ja väestöhistoriaan, histo- 
rialliseen antropologiaan, uuteen kulttuurihistoriaan ja sukupuolihis- 
toriaan. Kuten mainittu, 1980-luvulle tultaessa kuoleman demogra- 
finen historia oli noussut keskiöön, ja vuosikymmenen loppupuolella 
myös itsemurhien empiirinen tutkimus pääsi vauhtiin. Kiinnostuksen 
taustalla oli todennäköisesti huoli itsemurhien määrän räjähdysmäises- 
tä kasvusta länsimaissa sekä tarve etsiä juuria, selityksiä ja vertauskohtia 
tälle "modernille" kehitykselle. 

Englannissa ilmestyi joukko kattavia ja nimekkäitä tutkimuksia, 
jotka liittyivät uuden ajan alun sekä 1800-luvun ja 1900-luvun alun 
itsemurhiin. Historioitsijat keskittyivät asenteiden muutosten lisäk- 
si itsemurha-asteen ajallisiin vaihteluihin ja niiden selityksiin Olive 
Andersonin Suicide in Victorian and Edwardian England paitsi kä- 


3 Lee2008. 

4 Esim. Bayet 1922; Bourguelot 1841-1843; Fedden 1938; Sprott 1961. Myös Durkheim 
1897, III (osa): (luku) 2. 

5 Anderson 1980; Anderson 1987; MacDonald 1977; MacDonald 1986; MacDonald & 
Murphy 1990; Murphy 1986; Stevenson 1987; Stevenson 1987b. Myös varhainen empiiri- 
sesti keskiajan itsemurhia käsittelevä tutkimus: Schmitt 1976. Itsemurhan historiografiasta, 
ks. Healy 2006; Lederer 2006; Snyder 2007. 

sitteli itsemurhan aikalaismerkityksiä ja selittämistä myös todensi 
ja haastoi monia itsemurhatutkimuksen klassikoksi nousseen Emile 
Durkheimin väitteitä teollistumisen, kaupungistumisen ja muiden 
rakenteellisten muutosten vaikutuksesta itsemurhien yleisyyteen.* 
Michael MacDonaldin ja Terence R. Murphyn Sleepless Souls. Suicide 
in Early Modern England paneutui tilastollisen lähestymistavan sijaan 
poliittisten, kulttuuristen ja sosiaalisten muutosten sekä itsemurhien 
käsittelyn ja rekisteröidyn määrän yhteyteen.” Molemmista teoksista 
tuli laaja-alaisuudessaan ja monipuolisuudessaan esikuvia itsemurhan 
historian tutkimukselle. Itsemurhien esiintymisen ja yleisyyden kar- 
toittamista on jatkettu aktiivisimmin saksankielisiin alueisiin kes- 
kittyen.* Mainitsematta ei voi myöskään jättää Alexander Murrayn 
massiivisia teoksia Englannin, Ranskan, Italian ja Saksan alueiden it- 
semurhista keskiajalla. 

Silti itsemurhailmiön historian tutkimus on jäänyt niin Suomessa 
kuin muissakin Pohjoismaissa vähälle huomiolle, erityisesti verrattuna 
anglosaksiseen ja saksankieliseen maailmaan. Itsemurhan esiintymisen 
empiirisen tutkimuksen sijaan, Arne Janssonin uuden ajan alun Tuk- 
holman murhia ja itsemurhia käsittelevää teosta sekä Toivo Nygärdin 
1800-luvun jälkipuoliskon ja 1900-luvun alun Suomen itsemurhia 
koskevaa tutkimusta lukuun ottamatta, Pohjolassa on keskitytty eri- 
tyisesti lainsäädännön ja kirkon suhtautumistapoihin sekä oikeusis- 
tuimien toimintaan itsemurharikosten käsittelyssä.!! Vaikka Suomessa 
itsemurhien lääketieteellinen ja psykologinen tutkimus on ollut vilkas- 
ta aina 1980-luvun lopun valtakunnallisesta itsemurhien ehkäisypro- 
jektista lähtien, aihe on jäänyt vähemmälle huomiolle muilla tieteena- 


6 Anderson 1987. 

7 MacDonald & Murphy 1990. 

8 Mm. Lind 1999; Schär 1985; Watt 2001. Keski-Euroopan itsemurhien historian tutki- 
muksen esittelyä, ks. Lederer 2006. 

9 Murray 1998-2000. 

10 Jansson 1998; Nygärd 1994. Toki lisäksi erityisesti 1800-luvun lopulla ja 1900-luvun 
alkupuolella tehtiin lukuisia aikalaistutkimuksia, ks. Luef 2013; Nygärd 1994: 16-20. 

11 Mm. Jarrick 2000; Oden e.a. 1998; Ohlander 1986: 25-66. 

loilla. Poikkeuksina mainittakoon Nygärdin teos sekä monitieteinen 
artikkelikokoelma Suomalainen itsemurha.” Viime vuosina aihe on 
alkanut askarruttamaan myös suomalaisia historiantutkijoita.' 

On kuitenkin erikoista, ettei erityisesti itsemurhailmiön historian 
empiirinen tutkimus ole nostattanut enempää kiinnostusta juuri Poh- 
joismaissa, joissa itsemurhakuolleisuus näyttää tilastojen valossa olleen 
suhteellisen merkittävää aina 1800-luvun loppupuolelta nykypäiviin." 
Kuten tunnettua, Suomessa itsemurhaa pidetään merkittävänä kan- 
santerveysongelmana. Kansainvälisessä vertailussa suomalaisille on 
ominaista nimenomaan miesten ja erityisesti nuorten miesten suuri 
itsemurhakuolleisuus.'* Itsemurha-alttiutta ja itsetuhoisuutta alettiin 
erityisesti viime vuosisadalta lähtien pitää suomalaiseen kulttuuripe- 
rinteeseen ja identiteettiin liittyvinä piirteinä." Kuolinsyytilastojen 
karu kertomus ja yllämainitut essentialistiset käsitykset herättävät 
mielenkiinnon jäljittää itsemurhailmiön menneisyyttä ja varhaisempaa 
historiaa paitsi Suomessa myös muualla Pohjolassa. 


Itsemurhan historian tutkimuksen tarpeellisuus ja anti 


On selvää, että itsensä surmaaminen ei ole nykyään kuolintapana niin 
poikkeuksellinen kuin usein ajatellaan. Itsemurhaa pidetään varsin 
perusteetta marginaali-ilmiönä ja erikoisena tutkimusaiheena tieteen 
kentällä. Ilmiö on paitsi universaali ja alati ajankohtainen myös kaik- 
kia vähintään välillisesti koskettava. Esimerkiksi maailmanlaajuisesti 
tarkasteltuna suurempi määrä ihmisiä kuolee vuosittain oman kätensä 


12 Achté e.a. 1989; Nygard 1994. 

13 Myllykangas 2014. Myös Anu Salmela (tekeillä oleva väitöskirja 1800-luvun lopun ja 
1900-luvun alun suomalaisten naisten itsemurhien kulttuurihistoriasta) ja Riikka Mietti- 
nen (2015, väitöskirja itsemurharikollisuudesta 1600-luvun Ruotsissa ja Suomessa). 

14 Mäkinen e.a. 2002: 276-277; Nygärd 1994: 32-35; Verkko 1951: 120-125; Titelman 
e.a. 2013. 

15 Titelman e.a: 415-419. 

16 Ks.esim. Achté e.a. 1989; Verkko 1951. 

kautta kuin murhien, sotien ja terroristi-iskujen tuloksena yhteensä.” 
Yleisyytensä sekä toisaalta yleismaailmallisen esiintymisensä takia it- 
semurhaa tulisikin pitää luontaisena osana kuoleman ja kuolemisen 
historian tutkimuksessa. 

Lähes kaikki itsemurhia esimodernilla ajalla käsittelevät tutkimuk- 
set viittaavat siihen, että itsensä surmaaminen oli huomattavasti har- 
vinaisempaa verrattuna nykyaikaan, ja että itsemurha-asteen räjähdys- 
mäinen kasvu länsimaissa alkoi vasta 1800-luvun jälkipuoliskolla. Siten 
itsemurhien suhteellinen lisääntyminen näyttää olevan yhteydessä 
Durkheiminkin esittämiin makroprosesseihin, kuten teollistumiseen, 
kaupungistumiseen ja modernisaatioon.'* Niiden merkitystä yksilön 
psyykeen on kuitenkin yhtä mahdotonta todentaa kuin Durkheimin 
ehdottamaa yhteisön integraation asteen tasolla tapahtuneita muutok- 
sia. 

Ilmiön ajallinen ja alueellinen vertailu antaa mahdollisuuden saa- 
da tietoa siitä, millaisissa oloissa, yhteisöissä ja rakenteissa väestön itse- 
murha-aste kasvaa ja millaisissa tilanteissa esiintyy itsemurha-aaltoja. 
Itsemurhien historian tutkimus kertoo siis osaltaan siitä, millaisissa 
olosuhteissa itsemurhat lisääntyvät. Se tarjoaa siten välillisesti tietoa 
esimerkiksi poliittisille päättäjille, milloin mielenterveys- ja tukipalve- 
luja tulisi lisätä. Esimerkiksi vuodenajalla (keväällä) on menneiltäkin 
vuosisadoilta jäljitettävissä oleva yhteytensä itsemurhien ajoittaiseen 
lisääntymiseen. Myös yhtäkkiset talouden heilahtelut, erityisesti la- 
mat, ovat aiheuttaneet itsemurha-aaltoja, vaikkakin lama-aikojen yh- 
teydestä ja talouden korrelaatiosta itsemurha-asteen kanssa ei ole selvää 
näyttöä tai yksimielisyyttä nykypäiviltäkään. Historialliset aineistot 
kuitenkin antavat ymmärtää, että itsemurhat lisääntyivät tietyntyyppi- 


17 UN News Center 10.9.2009. 

18 Durkheim 1897. Ks myös van Hooff 2000, 120-122; Watt 2004. 

19 Esim. MacDonald & Murphy 1990: 313; Miettinen 2015; Nygard 1994, 41-42; 
Schmitt 1976. 

20 MacDonald & Murphy 1990: 241-243, 267-269; Miettinen 2015; Minois 1999: 112, 
151, 185-186; Watt 2001: 166-191, erit. 166—169. Ks. myös Stack 2000: 202-205. 

sinä kriisiaikoina, esimerkiksi kato-, tauti- ja nälkävuosina.? Yhtä lail- 
la kääntäen, monien matalan itsemurhakuolleisuuden omaavien men- 
neiden kulttuurien ja yhteisöjen tutkimus antaa tietoa siitä, millaiset 
elementit ehkäisevät väestön itsemurhataipumusta. Itsemurha-asteen 
muutosten ja niiden rakenteellisten syiden tulkinta sekä toisaalta yksi- 
lötason selittäjien ja riskitekijöiden historian jäljittäminen tarjoaa siten 
tietoa itsemurhien ennaltaehkäisyyn. 

Itsemurhien historiallisten muotojen, syiden, tekotapojen sekä it- 
semurhakäyttäytymisen ja -asteen vaihtelun ja muutosten tutkiminen 
tarjoaa vertailukohtia nykypäivän ilmiön ymmärtämiseksi. Erityisesti 
sosiologian, ja itsemurhiin erikoistuneen suisidologian piirissä, on laa- 
dittu useita teorioita itsemurhakäyttäytymisestä sekä rakenteellisista 
että yksilötason, eli niin makro- kuin mikrotasonkin selittäjistä, riski- 
tekijöistä ja korrelaatioista.?? Itsemurhien historian tutkimuksessa voi- 
daan testata nykyteorioiden soveltuvuutta, yleisinhimillisyyttä ja mah- 
dollisia kulttuurisidonnaisuuksia.* Toisaalta moderneja yhteiskuntia 
koskevien itsemurhateorioiden soveltaminen toisiin kulttuureihin ja 
eri aikakausiin heijastaa anakronismiin sortumisen vaaran. 

Vieraita kulttuureja tutkittaessa on otettava huomioon tutkittavan 
ympäristön omaleimaisuus; itsemurhailmiön muutosten ymmärtämi- 
nen edellyttää tutkittavan ajankohdan kulttuurin, uskonnon, arvojen 
ja maailmankuvan huomioon ottamista. Esimerkiksi joidenkin ny- 
kyään riskitekijöiksi ja itsemurhien syiksi katsottujen seikkojen paino- 
tus ja merkitys ihmisen elämänhalun kannalta on poikennut eri kult- 
tuureissa ja eri aikoina. Joka tapauksessa ilmiön historian tutkiminen 
tarjoaa vertailukohtia moderneille tulkinnoille sekä antaa viitteitä 
teorioiden yleispätevyydestä ja laajemmin inhimillisen käyttäytymisen 
perustoista. Itsemurha-asteen kasvun ja vaihteluiden syiden tarkastelu 


21 Lederer 1998: 362-363; MacDonald & Murphy 1990: 241-243, 267-269; Minois 
1999: 151-152; Nygärd 1994: 33. 
22 Kattava esitys, ks. Maris e.a. 2000. 


23 Moderneja itsemurhateorioita ovat testanneet mm. Anderson 1989; Jansson 1998; 
Schär 1985; Watt 2001. 

lisää ymmärrystämme niin itsemurhan riskitekijöistä kuin myös raken- 
teellisten muutosten vaikutuksista ihmisten hyvinvointiin ja käyttäy- 
tymiseen. 

Kansainvälisellä tasolla itsemurhien historian tutkimuksen tarve 
on tunnistettu ja tunnustettu erityisesti kahden viimeisen vuosikym- 
menen aikana. Historiallista tietoa ilmiöstä tarvitaan erilaisten teori- 
oiden validiteetin tarkistamisen lisäksi esimerkiksi sosiaalilääketieteen 


70°27 


Hn y a pas de danger 


Kuva 7. 

Epátoivoinen rakkaus itsemurhan syyna. Englantilainen litografia 1800-luvun 
alusta kuvaa nuorukaista, joka uhkaa tappaa itsensä, mutta nuori neito ei ota 
häntä tosissaan. A young man holding a dagger threatens to kill himself. 


Wellcome Library, London. Coloured lithograph. Iconographic Collections. 
Lähde: Wikimedia Commons. 

ja psykologian tutkimuksessa. Vaikka historiantutkija ei välttämättä 
itse soveltaisi itsemurhateorioita työssään, hän tarjoaa kuitenkin val- 
miin aineiston jatkotutkimuksille sekä siten edistää ja vie suisidologian 
tieteenalaa eteenpäin. Lisätietoa ja empiiristä tutkimusta itsemurha- 
ilmiöstä ja -käyttäytymisestä kaivataan tutkimattomilta alueilta ja 
ajoilta. 

Rakenteellisten tekijöiden ja korrelaatioiden lisäksi on tarkasteltava 
yksilötasolla itsemurhien taustatekijöitä ja vaikuttimia. Ensi silmäyk- 
sellä näyttää siltä, että pohjimmiltaan teko ja siihen johtaneet syyt ovat 
pysyneet samoina läpi historian: taloudelliset kriisit, häpeä, erilaiset 
epäonnistumiset, menetykset, sairaudet, masennus, alkoholismi, rak- 
kausvaikeudet, syrjäytyminen ja yksinäisyys ovat usein omaehtoisen 
kuoleman taustalla. Kuitenkin ilmiön historiallinen tarkastelu osoit- 
taa, että eri kulttuureissa ja eri aikoina itsemurhan yleisyyden lisäksi 
teon muodot, tausta- ja riskitekijät ovat vaihdelleet. Tekotavat ja yk- 
silötason syyt painottuvat eri tavoin ja linkittyvät ajan sosiaaliseen ja 
kulttuuriseen ympäristöön.” 

Esimerkiksi 1800-luvun länsimaisessa kirjallisuudessa ja sanoma- 
lehdistössä esitetyt romantisoidut itsemurhat ja romanttisen rakkauden 
korostuminen tekivät rakkauselämänvaikeuksista yleisimmän tekijän 
itsemurhien taustalla.?* Nyky-Japanissa puolestaan häpeä ja työttö- 
mäksi jääminen ovat merkittäviä itsemurhamotiiveja. Itsensä surmaa- 
mista pidetään usein yhä kasvonsa menettäneen henkilön tapauksessa 
kunniallisena ratkaisuna.” Kun käsitys todellisuudesta tuotetaan vuo- 
rovaikutuksessa, yhteisössä muodostuu ideaalien ja toistojen kautta eri- 
laisia jaettuja, usein vakiintuneita ja tiedostamattomia näkemyksiä sekä 
rakenteita esimerkiksi siitä, millaisissa tilanteissa yksilö harkitsee ja hä- 


24 Ks.esim. Watt 2004; Lederer 2006. Itsemurhien historian empiiristä tutkimusta hyö- 
dynnetään esimerkiksi meemitutkimuksessa. Ks. esim. Holopainen e.a. 2010. 

25 Osuva ja tiivistetty kuvaus itsemurhailmiön kulttuurisista muutoksista, ks. van Hooff 
2000. 

26 Romantisoidusta itsemurhasta viktoriaanisen ajan Englannissa ks. esim. Anderson 
1987: 146-147, 193-201; MacDonald & Murphy 1990: 190-203, 290-294. 

27 Chambers 2010; Lederer 1997: 358—359. 

nen oletetaan harkitsevan itsemurhaa. Kulttuuriset ideaalit, odotuk- 
set ja uskomukset vaikuttavat luontaisesti ihmisen käyttäytymiseen, 
jolloin myös itsemurhaa, sen taustaa ja tulkintaa voidaan tarkastella 
sosiaalisina konstruktioina.?* Muun ihmistoiminnan tapaan itsemur- 
hakäyttäytyminenkin muodostaa eräänlaisia kulttuurisia meemejä. 

Esimerkiksi itsemurhan ja itsemurhakäyttäytymisen sukupuolit- 
tuneisuudella näyttää olevan pitkät juuret länsimaissa. Miehet näyttä- 
vät jo 1600-luvulta lähtien tehneen naisiin verrattuna huomattavasti 
enemmän itsemurhia esimerkiksi Suomessa ja Ruotsissa." Muutoin- 
kin on havaittu, että miesten suurempi itsemurhakuolleisuus on ollut 
suhteellisen pysyvä ilmiö länsimaissa jo vuosisatojen ajan.* Biologiset 
tekijät, kuten hormonit ja aggressiotaipumus, eivät yksin selitä suku- 
puolittuneisuutta, sillä muun käyttäytymisen tapaan myös kulttuuri- 
set sukupuoliroolit vaikuttavat asiaan.? Sukupuolittuneet odotukset 
ja mallit vaikuttavat esimerkiksi itsemurhan tekotapojen valintaan, ja 
niin kierre jatkuu jäljittelyn kautta. Suomessa itsensä surmanneet nai- 
set hukuttautuivat suhteellisesti useammin kuin miehet jo 1600-luvul- 
la sekä 1800-luvulla, ja sama on jatkunut näihin päiviin. Sen sijaan 
erityisesti ampuma-aseiden käyttö on ollut pitkään huomattavasti ylei- 
sempää miesten parissa ** Lisäksi itsemurhan tekotavat vaihtelevat eri 
maissa ja kulttuureissa. Jo tällaiset valinnat ja mielenkiintoiset jatku- 
vuudet sekä toisaalta eroavaisuudet osoittavat kulttuuristen mallien ja 
paradigmojen voiman. 


28 Esim. Baechler 1979: 343-352. 

29 Lester 2009. 

30 Mäkinen ea. 2002: 277-278, 280; Titelman e.a. 2013; Verkko 1951: 127-130. 

31 Esim. Lind 1999: 190-191, 202; MacDonald & Murphy 1990: 247-248; Murray 1998: 
379-386; Watt 2001: 33-35. Vrt. esim. Kiinassa, Lederer 2006: 34. 

32 Kushner 1985; Maris e.a. 2000: 145-147, 152-157. Ks. myös Lederer 2006: 34. 

33 Miettinen 2015; Nygard 1994: 55-57, 62-65, Titelman e.a. 2013: 421. Myös monin 
paikoin muualla Euroopassa hukuttautuminen näyttää olleen pitkään sukupuolittunutta. 
Ks. esim. Anderson 1987: 19; Lind 1999: 326; MacDonald 1986: 66; Watt 2001: 34. 

34 Miettinen 2015; Nygard 1994: 55-57, 68-69; Titelman e.a. 2013: 421. 

35 Marise.a. 2000: 284-308; van Hooff 2000; Titelman e.a. 2013. 

Itsemurhakäyttäytymisen muotojen, tekotapojen ja vaikuttimien 
sekä toisaalta aikalaisselitysten jäljittäminen paljastavat perustavan- 
laatuisia asioita vallitsevasta mentaliteetista, arvoista, ihmiskuvasta ja 
kulttuurista. Myös itsemurhan määrittely sekä ymmärrys teon syistä ja 
vaikuttimista on kulttuurisidonnaista, kuten itsemurhan ymmärtämi- 
sessä ja selittämisessä tapahtuneet radikaalit muutokset osoittavat. Esi- 
merkiksi itsemurhan selittäminen lääketieteellisesti, psykopatologisesti 
tai sosiaalisilla tekijöillä ja rakenteilla on saanut huomattavasti suurem- 
man roolin modernissa maailmassa verrattuna keskiajan tai uuden ajan 
alun käsityksiin, joissa selityksiä haettiin usein yliluonnolliselta taholta 
ja tekijän henkilökohtaisesta uskonnollisesta epäonnistumisesta.?* 

Suhtautumistavat ja käsitykset tarjoavat tietoa tutkittavan ajan 
maailmankuvasta, uskonnollisista käsityksistä, normeista, yksilökäsi- 
tyksistä ja terveen ja sairaan sekä oikean ja vääränlaisen käyttäytymisen 
määrittelystä. Itsemurhaan liittyvien käsitysten ja asenteiden selkeä, 
joskin hidas muutos kertoo länsimaissa tapahtuneesta ihmiskuvan ja 
maailmankuvan murroksesta. 

Itsemurhan historian tutkimuksen anti piileekin siinä, että aiheen 
kautta voidaan tarkastella menneisyyden rakenteita, yhteiskunnallisia 
ja kulttuurisia muutoksia sekä myös muita laajempia kokonaisuuksia. 
Kuten jo Durkheim toi esiin klassikkoteoksessaan Le suicide: Etude de 
sociologie (1897), itsemurha on monitahoisena ilmiönä erittäin hedel- 
mällinen aihe, jota tutkimalla voidaan välillisesti tutkia monenlaisia 
ihmiselämän alueita sekä yhteiskunnallisia ja kulttuurisia ilmiöitä. 
Myös historiantutkimuksen kentällä itsemurhien tarkastelua on käy- 
tetty välineellisesti laajempien sosiaalisten ja kulttuuristen ilmiöiden ja 
muutosten tutkimuksessa. 

Esimerkiksi Michael MacDonald ja Terence R. Murphy tutkivat it- 
semurhien kautta Englannissa uuden ajan alun kuluessa tapahtunutta 
kulttuurista ja sosiaalista muutosta sekä jäljittivät sekularisaatioproses- 


36 Ks.esim. Marsh 2010; Myllykangas 2014. 

sia ja niitä voimia, jotka muuttivat valtasuhteita.” Jeffrey R. Watt tar- 
kasteli uuden ajan alun Geneven itsemurhien ohella arvojen muutosta 
perinteisistä kalvinistisista arvoista individualistisiin, sekulaareihin, 
kapitalistisiin ja romanttisiin arvoihin. Lieven Vandekerckhove tutki 
itsemurhan kriminalisoinnin ja teon rankaisemisen funktioiden kaut- 
ta rangaistuksen luonteen muutosta Euroopan yhteiskunnissa. ? 

Isommat kysymykset kulttuurisista muutoksista ja sosiaalisista ra- 
kenteista ovat väistämättä läsnä tutkittaessa niin varsinaisia itsemurhia 
kuin itsensä surmaamiseenkin liittyviä käsityksiä. Usein itsemurhien 
historian tutkimus tuloksineen ei ole rajoittunut vain oman käden 
kautta aiheutetun kuoleman piirteiden tarkasteluun. Itsemurhien his- 
torian tutkimus on tuonut uutta tietoa ja tuoreita tulkintoja mielenter- 
veyden ja lääketieteen historiasta”, oikeushistoriasta*', sukupuolihisto- 
riasta,* keskiajan maailmankuvasta,“ reformaation vaikutuksista'* ja 
jopa nationalismin historiasta”. 

Valtaosa itsemurhailmiön historiaa käsittelevistä teoksista tarkas- 
teleekin MacDonaldin ja Murphyn sekä Murrayn teosten jalanjäljissä 
itsemurhaa monesta näkökulmasta ja syvällisen kontekstoinnin kautta. 
Teon esiintymistä tutkittaessa on välttämätöntä ottaa huomioon his- 
toriallisten aineistojen muodostumiseen liittyvät tekijät, rajoitukset ja 
vääristymät. Siksi tutkimuksessa on kuljetettava jatkuvasti rinnalla aa- 
tehistoriallisia ja kulttuurihistoriallisia kerrostumia sekä asenteiden ja 
suhtautumistapojen tarkastelua. Filosofien, teologien ja juristien näke- 
mykset ovat oleellisia, koska yhteiskunnan instituutioiden ja ympäröi- 
vän yhteisön suhtautuminen itsemurhaan vaikuttaa paitsi itsemurhan 
yleisyyteen myös teon rekisteröintiin. 

37 MacDonald & Murphy 1990. 

38 Watt 2001. 

39 Vandekerckhove 2000 [1985]. 

40 Esim. Myllykangas 2014; Schär 1985. 

41 Esim. Houston 2010; Miettinen 2015; Vandekerckhove 2000. 
42 Esim. Kushner 1985; Salmela 2011. 

43 Murray 2000. 


44 Esim. Schär 1985; Watt 2001. 
45 Geltmaker 2002. 

Itse ilmiön piirteiden lisäksi on tärkeää tutkia myös itsemurhaan 
liittyviä historiallisia ja kulttuurisidonnaisia käsityksiä ja selitysmalleja 
sekä tekoon suhtautumista siitäkin syystä, että ne vaikuttavat osaltaan 
nykykäsityksiimme itsemurhan luonteesta. Itsensä surmaamista pi- 
dettiin vuosisatojen ajan paitsi vakavana, sielun pelastuksen estävänä 
syntinä myös törkeänä ja rangaistavana rikoksena. Vanhat käsitykset ja 
käytännöt selittävät sitä, miksi itsemurhaa pidetään yhä vaikeana ai- 
heena ja vaiettuna, häpeällisenäkin tekona. Yleisesti ottaen itsensä sur- 
maamista ei vieläkään nähdä hyväksyttynä kuolintapana. Itsemurhan 
vääryyden ja itsemurhantekijöiden ruumiiden poikkeavan ja häpäise- 
vän kohtelun perusteluihin voidaan peilata nyky-yhteiskuntamme kä- 
sityksiä ja arvoja. Samalla itsemurhaan liittyvien historiallisten käsitys- 
ten tuntemus auttaa ymmärtämään esimerkiksi eutanasiasta käytävää 
loputonta arvokeskustelua. 


Itsemurhan historian väline- ja itseisarvo 


Itsemurhan historialla on paitsi tärkeä paikkansa empiirisen tiedon ja 
vertailukohtien tuottajana modernin itsemurhatutkimuksen tarpeisiin 
myös välinearvoa menneisyyttä koskevan uuden tiedon tuottamisessa. 
Menneisyyden itsemurhia tarkastelemalla voidaan havaita mikro- ja 
makrotason itsemurhateorioiden osuvuus tai kulttuurisidonnaisuus. 
Itsemurhailmiön ja itsemurhakäyttäytymisen tutkimuksella myös tar- 
kennetaan kuvaa entisaikojen elämästä ja ajattelusta. Itsemurhan teko- 
tavat ja -paikat kertovat esimerkiksi menneen ihmisen elämänpiiristä ja 
arjesta. Taustatekijät ja toisinaan selvästi hahmotettavissa olevat vaikut- 
timet kertovat ajan arvoista, peloista, odotuksista ja sukupuolirooleis- 
ta, teon aikalaisselitykset taas yhteisön ihmis- ja maailmankuvasta ja 
teon seuraukset valta-asetelmista ja käsityksistä yksilön oikeuksista ja 
velvollisuuksista. Itsemurhien määrässä ja muodoissa sekä itsemurhiin 
liittyvissä käsityksissä, selityksissä ja suhtautumistavoissa tapahtuneet 

muutokset puolestaan heijastelevat kulttuurissa, mentaliteetissa ja yh- 
teiskunnassa tapahtuneita käänteentekeviä kehityskulkuja. 

Silti itsemurhan historian tutkimuksella ei ole pelkästään välinear- 
voa. Ottaen huomioon itsemurhailmiön merkittävyyden ja universaa- 
lisuuden, itsemurhien tutkimuksella tulisi olla myös itseisarvoa. Ennen 
kaikkea itsemurhien historiallisten muotojen, syiden ja tekotapojen 
sekä itsemurhakäyttäytymisen ja -asteen vaihtelun ja muutosten tut- 
kimisen anti piilee siinä, että tulokset avartavat ymmärrystämme ny- 
kypäivän itsemurhailmiöstä. Yhtäältä historioitsijat osoittavat kuinka 
itsemurha on sosiaalisesti ja kulttuurisesti konstruoitu ilmiö, joka voi- 
daan kokea ja ymmärtää hyvinkin eri tavoin eri kulttuureissa. Itsemur- 
han historia havahduttaa sille tosiasialle, että kulttuuri ja yhteiskunta 
kaikessa moninaisuudessaan vaikuttavat itsemurhakäyttäytymiseen ja 
itsemurhien yleisyyteen. 

Pohjimmiltaan samat kysymykset askarruttavat usein niin histo- 
riantutkijoita kuin läheisensä menettäneitä miksi ja mitä (olisi voinut) 
tehdä toisin. Mitä paremmin ymmärrämme toisaalta itsemurhaan pää- 
tyvien ajattelua, itsemurhille altistavia tilanteita sekä rakenteellisia ja 
kulttuurisia tekijöitä, sitä tehokkaammin itsemurhia voidaan ehkäistä. 
Itsemurhien historian tutkimus voi osoittaa, millaisin toimin itsemur- 
hia on onnistuttu ehkäisemään ja millaisia väestön itsemurha-asteen 
kanssa korreloivia poliittisia päätöksiä ja rakenteellisia muutoksia tulisi 
tehdä tai välttää. 

Itsemurhien historian tutkimus auttaa lisäämään tarpeellista kes- 
kustelua itsemurhista ympäröivässä yhteisössämme. Vaikka itsemurha 
on monille vaikea ja tunteita herättävä aihe sen läheisyyden takia, itse- 
murhasta on hyvä puhua avoimesti katseiden pois kääntämisen sijaan. 
Tämä auttaa paitsi syyllisyyden- ja vastuun kanssa painiskelevia itsensä 
surmanneiden omaisia surutyössään myös muita kohtaamaan itseai- 
heutettuun kuolemaan liittyvät ristiriitaisetkin tunteensa ja käsityk- 

sensä. Lisääntyvä tieto ja itsemurhasta käyty keskustelu toivottavasti 
myös madaltavat kynnystä tarttua toimeen silloin, kun kanssakulkija 
antaa aihetta huoleen. 

JALOROTUISUUDEN JUURILLA 


Ihminen ja hevonen 


Tiina Miettinen & Hilja Toivio 


Genealogian eli sukututkimuksen merkitystä historiassa ei voi vähä- 
tellä, sillä suvulla on aina ollut historiassa väliä, sekä ihmisillä että he- 
vosilla. Nykyisin sukutaulujen tekeminen nähdään ihmisten kohdalla 
lähinnä harmittomana harrasteena, mutta sitä se ei ollut keskiajalla 
eikä seuraavinakaan vuosisatoina. Esivanhempien tutkiminen tähtäsi 
rodunjalostusajatteluun etenkin aatelis- ja ruhtinassukujen keskuudes- 
sa, ja sen jälkeen myös kotieläinten jalostuksessa. 1800-luvulla ihminen 
pyrki muokkaamaan kotieläinten ominaisuuksia uudella puhtaisiin 
eläinrotuihin perustuneella jalostusteorialla, minkä seurauksena ro- 
dunjalostusajattelusta tuli modernin kotieläinjalostuksen perusta. 


Ihmisten jalostuksesta eläinten jalostukseen 


Kansainvälisessä historiantutkimuksessa on pitkään nähty eläinten 
merkitys ihmisen historiassa! Myös Suomessa eläimiä on tutkittu 
useilla eri tieteenaloilla, ja niiden historiasta on julkaistu populaari- 
teoksia, mutta Suomen historiatieteen kentässä eläinten merkitystä ei 


1 Esimerkiksi arvostettu ympäristöhistorian tutkija Harriet Ritvo on tutkinut eläimiä yli 
30 vuoden ajan. 2010-luvulla voidaan käyttää termiä ”the animal turn”, jolla Ritvo kuvaa 
tieteen laajaa kiinnostusta eläimiin. Ritvo 2007: 119; Ritvo 2010: 1. 

ole vielä kokonaan tunnustettu. Historian tutkimisella ja tuloksista 
kirjoittamisella on kuitenkin suuri merkitys sille, miten ja millaiseksi 
miellämme historian. Koska eläimiin liittyy taloudellisia, kulttuurisia, 
sosiaalisia ja poliittisiakin ulottuvuuksia, niiden kautta voidaan tarkas- 
tella aiemmin tutkittuja teemoja uusista näkökulmista ja laajentaa his- 
toriantutkimuksen tarjoamaa kuvaa menneisyydestä. 

Parhaillaan julkisuudessa keskustellaan geenimanipuloitujen elin- 
tarvikkeiden mahdollisuuksista vastata ruoan niukkuuden ongelmaan. 
Tässä artikkelissa kuitenkin osoitetaan, ettei ihmisen halu vaikuttaa 
eläinten — kuten ei ihmistenkään — geeniperimään ja ominaisuuksiin 
ole ajatuksena uusi. Sillä on paljon uusinta geeniteknologiaa vanhempi 
historia. Eläinten ominaisuuksien hallinta nousi keskeiseksi 1800-lu- 
vun Euroopassa levinneessä kansainvälisessä kotieläinten jalostusliik- 
keessä, jonka yksi keskeinen osatekijä oli eläimen sukutausta. Ihmisten 
kohdalla sukutaulu oli nähty jo pitkään aatelin arvonmittana. Siksi 
aatelissukuiset alkoivat 1700-luvulla kiinnittää huomiotaan yhä enem- 
män myös kotieläintensä taustaan. 

Artikkelissa yhdistämme uudella tavalla hevoset, eläinjalostuksen, 
sukututkimuksen ja yhteiskunnan eliitiksi mielletyn aatelin. Näin syn- 
tyy kiehtova kokonaisuus, jollaista olisi mahdoton saada aikaan perin- 
teisemmällä tutkimusnäkökulmalla. Artikkelin ensimmäisessä osassa 
syvennytään sukututkimuksen historiaan ja sukutaustan merkitykseen 
Euroopassa keskiajalta 1700-luvulle. Tuona ajanjaksona kuninkaalliset 
ja aateli alettiin nähdä omana ihmisrotunaan, joka oli osa Jumalan sää- 
tämää yhteiskuntajärjestystä, mutta samalla vuosisatoja kestäneen ja- 
lostuksen tulosta. Ylhäistä verenperintöä haluttiin suojella laeilla, jotka 
estivät avioliiton alempiarvoisten kanssa. Ideologisella tasolla kyse siis 
oli suvun jalostustavoitteesta, joka myöhemmin siirrettiin koskemaan 
myös aateliston omistamia kotieläimiä. 

Toisessa osiossa tarkastellaan hevos- ja yleensä kotieläinjalostuksen 
prosessia, jossa suvulle ja sukutaulun historialle annettiin syvä kulttuu- 
rinen ja taloudellinen merkitys. Suvusta tuli yksi eläinjalostuksen kes- 
keinen tekijä, ja jalostuksen muita tavoitteita olivat esimerkiksi eläimen 

koon tai muiden ominaisuuksien parantaminen. Artikkelissa eläinja- 
lostusta tarkastellaan suvun merkityksen näkökulmasta, johon myös 
jalostuseläinten rekisteri eli kantakirja kytkeytyy. Samalla kun selvite- 
tään jalostuksen ja eläimen sukutaustan merkityksen yhteys, paljastu- 
vat sen laajat vaikutuspiirit sekä yllättävät yhtäläisyydet yhteiskunnan 
eliittiin. Suvun, ja sen tuntemisen huomattava merkitys tulee esiin niin 
ihmisten kuin eläinten jalostuksesta. Samalla osoitetaan eräs kotieläin- 
ten historian tutkimuksen tarjoama — kansainvälisesti tutkittu, mutta 
Suomessa uusi — yhteys ihmisen historiaan: hevosjalostuksen yhtäläi- 
syydet erityisesti aateliston harjoittamaan määrätietoiseen jalostuk- 
seen, sukupuun ja polveutumisen vaalimiseen sekä jalouteen liittyvien 
mielikuvien tuottamiseen. 


Jesajan puusta agnaattiseen sukukäsitykseen 


Idea synnynnäisestä ja periytyvästä jalosukuisuudesta esitettiin ensi 
kerran jo 1280-luvulla espanjalaisen ritarin Ramon Llullin kirjassa, 
jonka kantavana ideana oli periytyvä ritarius yhdistettynä varallisuu- 
teen, joka takasi ritarille soveliaan elämäntavan.? Tutuksi tullut käsite 
"siniverisyys" lanseerattiin kuitenkin vasta 1830-luvulla Englannissa. 
Se oli suora käännös espanjankielisestä sanaparista sangre azul, jota 
oli aikoinaan käytetty Espanjan vaaleaihoisesta ylhäisöstä erotuksena 
tummempi-ihoisiin maureihin ja juutalaisiin. 

Keskiajan kuluessa eurooppalaisen aateliston keskuuteen vakiintui 
agnaattinen polvetumiskäsitys, jossa korostettiin henkilön mieslin- 
jaista polveutumista isästä poikaan. Sen yhtenä mallina oli Raamatun 
Vanhan Testamentin Jesajan kirjan profetia, jonka tulkittiin viittaavan 
Jeesukseen: ”Mutta Iisain kannosta puhkeaa virpi, ja vesa versoo hä- 
nen juuristansa" (Jes 11:1). Tähän vertaukseen liitettiin Matteuksen ja 


2 Wasling 2008: 7. 
3 Ks.esim. Kautsky 1982: 206-207. 

Luukkaan evankeliumeissa mainitut Jeesuksen esi-isát, ja nàin lànsi- 
mainen näkemys sukupuusta oli syntynyt. Keskiaikaisissa maalauksissa 
sukupuu kasvoi nukkuvan Jesajan kyljestä ja sen oksiston lehviin oli ku- 
vattu Kristus ja hänen esivanhempansa. Kirkkotaiteessa ”Jesajan puu” 
kuvattiin jo 1000-luvulta lähtien niin lasimaalauksiin kuin muualle- 
kin. Suomessa se löytyy 1500-luvun alun kalkkimaalauksina Hattulan 
ja Lohjan kirkkojen seiniltä. 

Euroopan vanhimmissa säilyneissä kuninkaallisissa genealogioissa 
sukulinjat kuvattiin kuten Jesajan puussa: Suvun päälinja eteni run- 
kona, josta esivanhempien kuvat tai nimet versoivat oksina ja lehtinä. 
Sukulinjan alku oli kuninkailla jumalallista alkuperää. Kantaisät joh- 
dettiin mieluusti pakanallisiin jumaliin, jotka miellettiin sankarillisina 
esi-isinä, joita ymmärtämättömät ihmiset olivat palvoneet. Sukulinjan 
pyhyyden vaaliminen ja sen jatkuvuuden turvaaminen koettiin tär- 
keäksi. Samalta ajalta on säilynyt frankkien nk. Saalilainen laki, jonka 
mukaan miespuolinen perijä syrjäyttää aina naispuolisen perijän.* Se 
toteutui puhtaimmillaan Saksan valtakunnassa ja erityisesti Ranskas- 
sa, jossa ei koskaan ole ollut hallitsevaa kuningatarta. Naisen taustalla 
ja nimellä ei ollut varhaisissa genealogioissa merkitystä eikä aina avio- 
liitollakaan. Tärkeintä oli saada miespuolinen perijä — avioton tai avio- 
lapsi. 

Vanhimpia Euroopassa säilyneitä kuninkaallisia genealogioi- 
ta ovat frankkien piispan Gregorius Toursilaisen kokoama Regum 
Merowingorum Genealogia, joka periytyy 500-luvulta sekä vastaavat 
teokset Frankkien ja Karolingien dynastioista? Genealogiat olivat sa- 
malla historiankirjoitusta ja kronikointia, sillä ajan kulku jäsentyi hal- 
litsijasuvun mukaan. Samalla ne perustelivat sitä, miksi jokin maa-alue 


4 Laki on muotoiltu luultavasti kuningas Klodovikin toimesta vuosien 507-511 välillä. 
Ks. "Salic Law." Encyclopaedia Britannica. Encyclopaedia Britannica Online. Encyclopedia 
Britannica Inc., 2014. (http://www.britannica.com/EBchecked/topic/519149/Salic-Law, 
luettu 8.10.2014). 

5 Monumenta Germaniae Historica, Tomus II. (Toim. Georgius Henricus Pertz) 
Hannover 1828. Sisältäen Regum Francorum Genealogiae s. 304—307, Regum Merowingo- 
rum Genealogia s. 307, Domus Carolingicae Genealogiae s. 312—313. 

ja sen hallinta kuului juuri tietylle sukulinjalle. Sukutaulua tarkoittava 
englanninkielinen termi pedigree syntyi 1400-luvulla ranskankielen 
sanoista pied de grue, joka tarkoittaa kurjen jalkaa. Britannian keski- 
aikaisissa sukutauluissa suoran pääsukulinjan lähtöhenkilöstä erkani 
jälkeläisiin pitkät suorat viivat, jolloin syntynyt kuvio muistutti aika- 
laisten silmissä kurjen jalkaa.* 

Saalilaisen lain määrittämässä tiukan patrilineaarisessa sukukäsi- 
tyksessä keskiöön alkoivat kaikesta huolimatta nousta naiset. Heidän 
kauttaan saatiin tärkeitä sukuyhteyksiä sekä tarvittaessa myös oikeutus 
haluttuun maaomaisuuteen. Niinpä esi-isille voitiin tahallisesti keksiä 
olemattomia vaimoja ja tyttäriä. Frankkien virallisiin genealogioihin 
lisättiin 800-luvulla pari sataa vuotta aiemmin eläneelle merovinki- 
kuningas Chlothar II:lle tytär nimeltä Blithild, jonka väitettiin avioi- 
tuneen gallo-roomalaisen senaattorin Anspertin kanssa. Avioliitosta 
merkittiin syntyneeksi Metzin piispan Pyhän Arnulfin isä. Tätä kautta 
”Blithild” oli siis Pippin Heristalilaisen esiäiti, mikä aikalaisten katsan- 
nossa oli oikeuttanut hänet merovinkikuninkaiden syrjäyttämiseen. 
Pippin Heristalilaisen avioton poika Kaarle Martel oli Kaarle Suuren 
isoisä, joka tahallisesti väärennetyn genealogian avulla pystyi parem- 
min perustelemaan valtaansa.” 

Ensimmäiset brittiläiset sukulinjat esitti munkki Beda vuoden 731 
tienoilla teoksessaan Ecclesiastical History of the English Peoples. Laa- 
ja The Anglian collection sisältää Brittein saarten lukuisten pienten 
kuningaskuntien hallitsijaluetteloita, joihin aatelissuvut myöhem- 
min johtivat sukujuurensa. Sukulinjan tarkka tuntemus lujitti maan- 
omistusta: esimerkiksi saksilaissyntyinen Cerdic vaati 1100-luvulla 
Caithnessin Humbertin omistamaa maata perintömaakseen sillä pe- 
rusteella, että kuului omien sanojensa mukaan ”Hengistin linjaan”.$ 
Kantaisä Hengist oli myyttinen germaanihahmo, joka tarinan mukaan 


6 Sharpe2011: 51. 
7 Wood 2004: 234-237, 242-243. 
8 Grouch 2002: 19-20. 

oli johdattanut anglit, saksit, friisit ja juutit valloittamaan Brittein saa- 
ria 500-luvulla. 


Aatelin kantakirja 


Varhaiskeskiajalla saman perheen poikien katsottiin olevan perimyk- 
sen suhteen tasavertaisia ja peritty maa-alue jaettiin kaikkien poikien 
kesken, mistä seurasi usein veljesriitoja. Niinpä ylhäisön piirissä alkoi 
jo 1100-luvulla vakiintua tapa suosia vanhinta poikaa. Primogenituuri 
tarkoitti käytäntöä, jossa koko omaisuus pyrittiin siirtämään jakamat- 
tomana vanhimmalle pojalle. Naimakauppojen avulla pyrittiin lisää- 
mään suvun omaisuutta, joka alkoi muodostua tärkeämmäksi kuin 
sukukuntien väliset liitot. Tästä syystä naisten merkitys genealogiassa 
yhä vain kasvoi keskiajalla ja uuden ajan alussa. Avioliitosta, tuli yksi- 
lön kannalta yhä tärkeämpi, ja aateli alkoi sulkeutua omaksi ryhmäk- 
seen? Ylhäisö pyrki 1500-luvulta alkaen yhä tiukemmin "jalostamaan" 
omaa säätyään kieltämällä avioitumisen muiden kuin toisten aatelisten 
kanssa. Samalla kielto suojasi maaomaisuuden pirstoutumista. 
Aatelissäädyn sulkeutumiselle oli kuvaavaa esimerkiksi Venetsiassa 
vuonna 1506 voimaan tullut laki, jossa ylhäissyntyiset miehet, heidän 
vaimonsa ja poikansa merkittiin Kultaisiin kirjoihin (Libri d'Oro). Jo 
tätä ennen oli määritelty tarkoin, millainen nainen ei kelpaa aatelismie- 
hen vaimoksi tai äidiksi. Alempisäätyinen puoliso saattoi estää jälkeläi- 
siä pääsemästä aatelissäätyyn.'* Vastaavia sopimuksia solmittiin myös 
muualla suojaamaan aatelisäädyn veren ”puhtautta”. Ruotsissa vuoden 
1622 kuninkaallisessa privillegiokirjeessä annettu pykälä kielsi aatelis- 
neitoja avioitumasta aatelittoman miehen kanssa ilman naittajan lupaa. 
Samoin kiellettiin aatelismiehen ja aatelittoman naisen lapsilta oikeus 


9 Lehtonen 1997: 149; Nicholas 2009: 210—211. 
10 Korpiola 2007: 157. 

aatelisarvoon sekä isänperintöön, joka jäisi miehen aatelisille sukulai- 
sille." 

Esivanhempien tarkka rekisteróinti yleistyi 1500-luvun kuluessa. 
Kehitys johti siihen, että osassa Eurooppaa sukutaulusta alkoi muodos- 
tua aateluuden kantakirja eli todistus (pedigree), joka todisti henkilön 
aateluuden viidessä polvessa. Sille vakiintui Ranskassa nimitys Seize 
Ouartiers. Rintarinnan kehittyneet heraldiikka ja genealogia liitettiin 
seize guartiersissa lopullisesti yhteen, sillä nimien lisäksi kaavio sisälsi 
sukulinjojen aatelisvaakunat, joilla oli nimiä suurempi merkitys: hen- 
kilön jokaisen esivanhemman tuli olla aatelinen, jotta veren jalous to- 
teutui. Kaavio vaadittiin molemmilta aviopuolisoilta, jotta jälkeläiset 
olisivat vielä entistäkin jalosukuisempia. Todellinen jaloverisyyden 
huipentuma oli Trente Deux Quartiers -kaavio, josta löytyi peräti 32 
aatelista sukulinjaa ja vaakunaa kuudessa polvessa.'? 

Seize Ouartiers -kaavio perustui itävaltalaissyntyisen vapaaherran 
Michael Eytzingerin vuonna 1590 julkaisemaan opaskirjaan Thesaurus 
principum hac aetate in Europa viventium, joka levisi eurooppalaisen aa- 
teliston keskuuteen. Eytzingerin kehittämässä Ahnentafel-jarjestelmas- 
sä esitetään lähtöhenkilö numerolla 1 ja sen jälkeen hänen 31 numeroi- 
tua esivanhempaansa viidessä polvessa.'> Polveutumisen numeroimista 
ja sukupolvien esittämistapaa kehitti edelleen espanjalainen fransiskaa- 
nimunkki Jerönimo de Sosa, joka julkaisi vuonna 1676 Villafrancan 
ylhäisaatelista sukua esittelevän teoksen. Lähtöhenkilön oli markiisi 
Don Fadrique Álvarez de Toledo y Ponce de León (1635-1707) ja hä- 
nen 31 esivanhempaansa. Don Fadriquen viisipolvisen kaavion jälkeen 
seurasi jokaisesta hänen 31 esivanhemmastaan omat erilliset sukukaa- 
viot.“ 

Hienostuneimpia Seize Quartiers -kokoelmia oli ranskalaisen Jean 
de Labourerin teos vuodelta 1683, joka esitteli Ranskan kuninkaiden 


11 Ylikangas 1967: 117. Käytännössä lain valvonta ja toteutuminen ei täysin onnistunut. 
12 Miettinen 2011: 98-101. 

13 Eytzinger 1590: 146-147. 

14 deSosa 1676: 41. 

sukutaulut sekä Ancien Régimen päämiesten viiden polven sukukaa- 
viot. Lisäksi kirjasta löytyi piirroskuvina sukulinjojen 16 vaakunaa. 
Painotus oli heraldiikassa, ei henkilöiden elämänvaiheissa. Kaavioi- 
den eli kantakirjojen avulla vanha aateli teki eroa vasta-aateloituihin 
sukuihin, mikä selittää osaltaan Seize Quartiers -tyyppisen tutkimuk- 
sen pohjoismaissakin. Vain hyvin harva ruotsalainen aatelismies kyke- 
ni esittämään 16 aatelista esivanhempaa, koska sukulinjojen dokumen- 
tointi oli ollut keskiajalla vähäistä. Sukujen varhaisvaiheet olivat usein 
hämärän peitossa eikä esivanhempia yksinkertaisesti pystytty jälkikä- 
teen selvittämään. Korvatakseen tätä puutetta esimerkiksi Brahe-suku 
pyrki todistamaan polveutumisensa Pyhästä Birgitasta, jonka sukupii- 

Kuva 8 

Turun hovioikeiden presidentti Jóns Kurck laati 1600-luvun alussa "Finska 
Slaktbok” -nimisen käsikirjoituksen, jossa suomalaisille aatelisille pyrittiin 
löytämään 16 aatelista esivanhempaa. Kuvassa Herman ja Henrik Flemingille 
laadittu seuze guartiers. 

Lähde: Ruotsin valtionarkisto, Genealogica 38. Kuva: Tiina Miettinen. 

rin monet muutkin ruotsalaiset aatelismiehet pyrkivät jäljittämään 
sukulinjojaan.'* Katolisesta naispyhimyksestä tulikin reformaation 
jälkeen merkittävä hahmo ruotsalaisessa aatelisgenealogiassa. 

Turun hovioikeuden presidentti Jöns Kurck tunsi erityisen hyvin 
eurooppalaisen genealogian ja pyrki laatimaan 1630-luvulla suoma- 
laisille aatelismiehille täydellisiä seize guartiers -sukukaavioita. Niinpä 
Ruotsin valtionarkistossa säilytettävä Finska Släktbok on kiinnostava 
ja samalla harvinainen esimerkki pyrkimyksestä eurooppalaistyyliseen 
Seize Ouartiers -genealogiaan. Tosin suurin osa kirjassa esitetyistä 16 
esivanhemman kaavioista on jäänyt pahoin vajaiksi, mikä kertoo ta- 
voitteen mahdottomuudesta. Jöns Kurck sai koottua itselleen täydel- 
lisen Seize Ouartiersin — joskin muutama vaakuna sukulinjoineen on 
hyvin vahvasti kyseenalainen.” 


Burkes Peeragen voittokulku 


Brittein saarilla ja pohjoismaissa Seize Ouartiers ei koskaan saavuttanut 
samaa asemaa kuin Manner-Euroopassa. Siihen oli keskeisenä syynä se, 
että arvonimi ja jakamaton maaomaisuus periytyivät vain vanhimmal- 
le pojalle toisin kuin Ranskassa ja Saksan alueella. Ranskassa aateluus 
periytyi kaikille pojille, mutta arvonimi ei. Aatelisten määrä ei siis Bri- 
tanniassa kasvanut, vaan pysyi samana tai jopa väheni. Se piti sukujen 
statuksen korkealla. Perheiden nuorempien poikien jälkeläiset olivat 
väistämättä alenevassa säätykierrossa eivätkä välttämättä avioituneet 
aatelisten kanssa. Heille vaimon tärkein ominaisuus oli varallisuus eikä 
aateluus, ja vauras porvari taas naitti mieluusti tyttärensä aatelismiehel- 
le. Niissä Euroopan maissa missä aateliset arvonimet periytyivät kaikil- 
le pojille, aatelisten määrä pysyi korkeana mikä helpotti huomattavasti 
Seize Ouarties -vaatimuksen toteutumista jalosukuisuuden todisteena. 


16 Liedgren, Jan. Margareta Clausdotter, (http://sok.riksarkivet.se/sbl/artikel/9101, 
Svenskt biografiskt lexikon. Luettu 13.11.2014). 
17 SRA Genealogica. Vol 38. Finska adelns släktbok. H.12. 

Englannissa ja Skotlannissa aatelisarvot olivat edenneet vuosisatoja 
vain päämieslinjassa, eikä todisteeksi tarvittu kaikkien viiden suku- 
polven esivanhempien aateluutta. Lisäksi Skotlannin paronit ja jaarlit 
katsoivat olevansa kuninkaallista sukulinjaa, mitä oli vaadittu todis- 
teeksi aatelisen arvonimen myöntämiseen. Kuninkaallinen alkuperä 
näkyi jo 1600-luvulla sukujen heraldisissa tunnuksissa. Täyttä Seize 
Quartiers ia voitiin tavoitella ja siihen päätymistä toki arvostettiin, 
mutta esimerkiksi Sir Thomas Innes of Learney vertasi sitä 1900-luvun 
alussa hieman ylimieliseen sävyyn karjanjalostukseen. 

Toki aatelinen puoliso oli tärkeä, mutta ei silti välttämätön. Tul- 
taessa 1800-luvun lopulle, brittiaristokratia turvasi olemassaolonsa ja 
linnansa naimalla amerikkalaisten miljonäärien tyttäriä. Niinpä katse 
keskittyi yhä enemmän suvun mahdollisimman vanhaan mieslinjaan, 
jota aateliton vaimokaan ei pystynyt himmentämään. Brittein saarilla 
heraldikot ja genealogit korostivat omaa järjestelmäänsä määrittämään 
henkilön jalosukuisuutta. Sir Bernard Burken mukaan Englannissa 
aateluuteen on aina riittänyt lineaarinen isästä poikaan tai perijättäreen 
jatkuva sukulinja. Haastavasti hän kysyi, että kuka edes uskaltaa ky- 
seenalaistaa sellaisten herttuallisten sukujen kuin Douglas ja Hamilton 
jalon syntyperän vedoten muka puuttuvaan Seize Ouartiersiin.'* 

Brittein saarilla kehittyikin oma tapansa kuvata sukutietoja 
1800-luvulla. Irlantilainen aatelismies John Burke kehitti kalente- 
ri-tyyppisen tavan koota polveutumistietoa aatelisperheistä ja sen elä- 
vista jäsenistä. Hänen teoksensa Genealogical and Heraldic Dictionary 
of the Peerage and Baronetage of the United Kingdom julkaistiin ensi 
kerran vuonna 1826 ja siinä esiteltiin aatelissuvut matrikkelimaisi- 
na sukutauluina, joissa selvitettiin miespuolisten henkilöiden asema, 
ura, puoliso ja lapset. John Burken poika Bernard jatkoi isänsä työtä. 
Teoksen nimeksi vakiintui lyhyesti Burkes Peerage. Mullistava idea 
oli se, että teos uusittiin täydennettynä säännöllisin väliajoin. Näin se 
toimi ajan tasalla olevana ”opaskirjana”, jonka avulla voitiin nopeasti 


18 Burke 1884: xxiv. 

selvittää niin uusien naapurien kuin sulhas- tai morsianehdokkaiden 
taustat sekä ennen kaikkea se, kuuluiko vieras perhe herrasväkeen vai 
nousukkaisiin. Burke's Peerage ja Burke's Landed Gentry -teossarjoista 
tuli suosittuja ja malli kopioitiin nopeasti kautta Euroopan. Suomen 
Ritarihuone aloitti Burke's Peerage -tyyppisen Aateliskalenterin julkai- 
semisen vuonna 1855. Samaa mallia noudattavat tänä päivänä lukuisat 
sukututkimusharrastajien julkaisemat sukukirjat. 


Jalosukuisuuden musta kääntöpuoli 


Aatelisto vaali sukuperintöään niin sukukirjojen lisäksi sukutarinoi- 
den ja esivanhempien muotokuvien avulla. Sukuraamatut ja monet 
sukukalleudet samoin kuin koko elämäntapa pyrittiin siirtämään 
seuraavalle sukupolvelle. Aatelisen elämäntavan noudattaminen oli 
tärkeää, sillä juuri se erotti jalosukuiset rahvaasta.? Elämäntavalla py- 
rittiin myös ylläpitämään myyttiä aatelistosta omana ihmisrotunaan. 
Ihminen ei millään ansioillaan voinut saavuttaa eikä ostaa vereensä 
jaloutta, vaan sen ratkaisi ainoastaan syntyperä. Vaatimus jaloverisyy- 
den säilymisestä alkoi rajata yhä tiukemmin varsinkin eurooppalaisten 
ruhtinaiden aviopuolison valintaa. Yksikin puuttuva ruhtinaallinen 
tai aatelinen esivanhempi saattoi olla ongelma. Vaatimus 16 aatelisesta 
sukulinjasta saavutti huippunsa 1700-luvulla, jolloin Preussin kunin- 
gas Fredrik Suuri alkoi vaatia hovimiehiltään täydellisiä viiden polven 
aatelisia sukutauluja (Ahnentafel). 

Jaloverisyyden kääntöpuoli olivat sukulaisavioliitot, joilla pyrittiin 
turvaamaan aatelisveren puhtaus, maaomaisuus ja valta. Surullisin esi- 
merkki oli Espanjaa 1600-luvulla hallinnut Habsburgien sukuhaara. 
Poliittiset tekijät yhdistettynä haluun pitää valta pienen piirin käsissä 
johtivat Habsburgit useassa sukupolvessa hyvin läheisiin sukulaisavio- 
liittoihin. Ne eivät olleet vain serkusten välisiä avioliittoja, vaan avio- 


19 Ilmakunnas2011: 113. 

liittoja solmittiin jopa enojen ja sisarentyttärien välillä. Sen seuraukse- 
na Espanjan Habsburgien viimeinen kruununperillinen Kaarle II oli 
sekä fyysisesti että psyykkisesti pahoin vammautunut, koska hänen 
geneettinen perimänsä oli kutistunut muutamassa sukupolvessa ole- 
mattomaksi. Habsburg-sukua pidetäänkin eräänlaisena koelaborato- 
riona sille mitä seurauksia pitkään jatkuneilla sukulaisuusavioliitoilla 
on yksilön perimálle.?? 

Ongelmat eivät koskettaneet yksin Espanjan sukuhaaraa, vaan 
myös Itävaltaa hallinneita Habsburgeja. Vuosien 1450-1750 välillä 
koko Habsburgien laajassa sukupiirissä solmittiin neljä avioliittoa se- 
dän ja sisarentyttären välillä, kaksi avioliittoa tuplaserkkujen välillä, 
yhdeksän serkusten välistä avioliittoa sekä useita kymmeniä pikkuserk- 
kujen ja muiden sukulaisten välisiä avioliittoja."" Habsburgit jatkoivat 
sukulaisuusavioliittojen perinnettä Itävallassa edelleen 1800-luvulla. 
Keskenään serkuksia olleiden Itävallan keisari Frans Josefin ja keisarin- 
na Elisabetin pojan arkkiherttua Rudolfin henkistä epävakaisuutta ja 
rakastajattaren kanssa tehtyä kaksoisitsemurhaa vuonna 1889 pidettiin 
aikakaudella yleisesti heikentyneen verenperinnön syynä.” 

Myyttiä ja mielikuvia kuninkaallisista ja aatelisista erilaisena ih- 
mislajina ylläpidettiin myös saduissa ja kaunokirjallisuudessa. Toisaalta 
puhtaan aatelista sukutaustaa pidettiin hyvyyden, jalouden ja hienos- 
tuneisuuden takeena, joka erotti ylhäissyntyisen rahvaasta silloinkin, 
kun tämä päätyi syystä tai toisesta köyhiin oloihin. Aatelinen oli aina 
kasvonpiirteiltään kaunis ja jalo, mutta sen lisäksi myös hienokäytök- 
sinen ja sivistynyt, mikä kumpusi verenperinnöstä eikä olosuhteista. 
Toisaalta nouseva vauras keskiluokka alkoi nähdä aateliset sukulais- 
avioliittojen rappeuttamana degeneroituneena väestöryhmänä, jonka 
keskuudessa kaikenlaiset paheet ja siveettömyys saivat yhä kasvavaa 
valtaa. 


20 Gonzalo, Ceballos & Quinteiro 2008. 
21 Cebellos & Alvarez 2013: 111, 114-121. 
22 Ks.esim. Moll 2008: 300-301. 

23 Ks.lisää Vuorinen 2001. 


186 TIINA MIETTINEN & HILJA Torvio 


Degeneroituneen aatelin vastapainona terve, talonpoikainen ja 
"maatiainen" kansa, alettiin mieltää kansakunnan keskeisimpänä voi- 
mavarana, jota oli syytä edelleen parantaa ja jalostaa. Terveyden ja 
siveellisyyden vaatimus ihmissukujen verenperinnössä, johti uuden- 
laisiin jalostustavoitteisiin ja genealogisiin selvityksiin. Ihmiskunnan 
henkisten voimavarojen rappeutumista alettiin pelätä 1800-luvun 
kuluessa, mikä johti rotuhygienian eli eugeniikan syntyyn 1900-lu- 
vun alussa. Rikollisuuden, samoin kuin sairauksienkin katsottiin pe- 
riytyvän, joten puolisonvalintaan tuli kiinnittää huomiota. Terveyden 
ja ennen kaikkea ”valkoisen rodun” suojeleminen ajautuivat lopulta 
vaaralliseen kehityskulkuun, jonka pahimmat jäljet paljastuivat toisen 
maailman sodan lopulla Natsi-Saksan keskitysleireiltä.? 


Hevoskantakirjan synty Isossa-Britanniassa vuonna 1791 


Ihminen on pitänyt kotieläimiä tuhansia vuosia. Kotieläimet lisään- 
tyivät vapaasti laumoissa, mutta paikallisia eläimiä risteytettiin myös 
ulkomailta tuoduilla eläimillä. Vuosisatojen ajan eläinjalostus nähtiin 
taiteena, jossa eläimiä jalostettiin sattumanvaraisesti ulkomuodon pe- 
rusteella. 1700-luvun lopulla englantilaisen täysiverihevosen jalostuk- 
sesta alkoi kansainvälinen liike, joka levisi Euroopassa mullistaen koko 
eläinjalostuksen. Ihminen alkoi nyt määrätietoisesti pyrkiä hallitse- 
maan kotieläintensä jälkeläisten ominaisuuksia.” 

Maailman kuuluisin kilpahevonen, englantilainen täysiverihevonen 
on rotuna vanha. Vielä 1700-luvun alussa se ei kuitenkaan muistutta- 
nut modernia rotunsa edustajaa. Isoon-Britanniaan tuotiin etenkin Lä- 
hi-Idän aavikoilla jalostettuja hevosia, kuten arabeja, berberihevosia ja 
turkkilaisia hevosia. Englantilainen täysiverinen luotiin risteyttämällä 
näitä nopeudeltaan ylivoimaisia oriita ja paikallisia tammoja. Kaikkien 


2Á Aihepiiriin löytyy lyhyt johdatus esim. Hietala 2009: 14-19. 
25 Yleistä eläinjalostuksen historiasta. Ks. esim. Derry 2003. 

nykyisten englantilaisten täysiverihevosten esi-isät voidaankin jäljittää 
vähintään yhteen rodun 1600-luvun lopulla ja 1700-luvun alkupuolel- 
la syntyneestä kolmesta kantaoriista: Godolphin Arabian, Byerley Turk 
ja Darley Arabian.’ On kuitenkin esitetty, että Euroopan ulkopuolella 
oli kerätty jo paljon niitä aikaisemmin tietoja hevossuvuista. Esimer- 
kiksi arabihevosten sukutietoja oli säilytetty suullisena perimätietona, 
mutta kielimuurin takia tietoja ei osattu hyödyntää: kuuluisat oriit ni- 
mettiin alkuperämaansa ja brittiläisen omistajansa mukaan.” 
Julkisten tietolähteiden määrän kasvu 1700-luvun Isossa-Britan- 
niassa valmisteli hevosjalostuksen kulttuurista käännettä, kun kilpa- 
urheilumaailmassa esiintyi yksittäisiä yrityksiä julkaista hevosten tie- 
toja. Kotieläinjalostuksen historian merkittävin käänne sai alkunsa 
juuri brittiläisestä laukkaurheilusta. Vuonna 1791 käännettiin uusi 
historianlehti Euroopan hevos- ja koko kotieläinjalostuksessa. Tällöin 
julkaistiin ensimmäinen kantakirja englantilaiselle täysiverihevoselle, 
the General Stud Book. Tähän jalostuseläinten rekisteriin merkittiin 
hevosen syntymäaika, väri, sukupuoli, kasvattajan nimi ja tammojen 
varsat. Lisäksi kantakirjaan merkittiin hevosen sukutiedot, joita oli 
yleensä saatavilla puolen vuosisadan ajalta. The General Stud Book oli 
ensimmäinen virallinen eläinten sukutaulujen luettelo, ja se nosti eläi- 
men suvun täysin uuteen merkitykseen jalostuksessa. 
Laukkakilpailuita oli aluksi pidetty enemmän sotilaallisista syistä 
kuin urheilun tai muodin näkökulmista. Kantakirja kytkeytyi kil- 
pailuiden dramaattiseen muutokseen ja modernin laukkaurheilun 
syntyyn 1700-luvulla, jolloin siirryttiin vanhempien hevosten pitkiltä 
kilpailumatkoilta nuorten hevosten sprinttikilpailuihin. Nyt hevosen 
kilpailuoikeuden kannalta ja hevoshuijausten välttämiseksi oikea arvio 
sen iästä sekä ylipäätään hevosen identifiointi nousivat tärkeiksi. Paljon 


26 Russell 1986: 93-101; Bracegirdle 1999: 23-24; Clutton-Brock 1992: 172-174; Derry 
2006: 31-32. 
27 Russell 1986: 105; Ritvo 2010: 167; Derry 2003: x. 

rahaa ja ylpeyttä oli pelissä, kun ensimmäiset viralliset tiedot hevosten 
suvuista julkaistiin.”* 


Jalostuskulttuurin totaalinen käänne — 
suku hallitsevaan asemaan 


Englantilaisen täysiverihevosrodun luominen osoitti, että ihminen 
pystyi muokkaamaan hevosrodun ominaisuuksia. Samalla suvun mer- 
kitys oli noussut kotieläimistä ensimmäisenä esiin hevosjalostuksessa. 
1700-luvulla kantakirjan lisäksi oli kuitenkin löydetty myös muita kei- 
noja hallita kotieläinten ominaisuuksia. Karjanjalostuksen merkittävä 
uudistaja oli brittiläinen maanviljelijä Robert Bakewell (1725-1795), 
joka tutki jalostuseläintensä jälkeläisten ominaisuuksia. Bakewell ei 
paljastanut eläintensä sukupuita, vaan vaali jalostuksensa mysteeriä. 
Karjanjalostuksen innovaattoreille yksilön ominaisuudet näyttäytyivät 
sukua ja sen puhtautta tärkeämpinä. 

Uusi puhtaan rodun jalostusteoria syntyi, kun karjanjalostuksen 
havainto muutoksen mahdollisuudesta yhden kotieläintyypin sisällä ja 
englantilaisen täysiverihevosen sukukirjan pito yhdistettiin 1800-lu- 
vun alkupuolella.” Puhtaan rodun jalostusteoria oli käänteentekevä 
aikaisempaan eläinjalostusmetodiin verrattuna. Uusi teoria lopetti eri 
eläintyyppien risteytykset ja sai aikaan kotieläinten jalostuksen erillisi- 
nä rotuina. Teorian keskipisteeseen noussut kantakirja rotupuhtauden 
vaalijana mullisti eläinjalostuskulttuurin, kun eläimen suvun merkitys 
kaatoi aikaisemmat jalostusperiaatteet. Arabialaisen täysiverihevosen 
lisäksi Euroopan ulkopuolella oli tosin myös muita vanhempia esimerk- 
kejä puhtaan rodun jalostuksesta — kuten greyhound-koira Egyptissä ja 


28 Clutton-Brock 1992: 172; Russell 1986: 19, 93-99; Derry 2006: 31; Ritvo 1986: 233; 
Derry 2003: 5-6. 
29 Puhtaan rodun jalostusteorian muodostumisesta. Ks. esim. Derry 2006: 6-17, 21. 

kiinanpalatsikoira —, mutta niiden vaikutus ei ollut laajuudeltaan ver- 
rattavissa englantilaisen täysiverihevosen jalostukseen." 

Hevos- ja yleensä kotieläinjalostuksessa alettiin uuden jalostusteo- 
rian seurauksena tavoitella rodun puhtautta. Oli paradoksaalista, että 

Kuvat 9 ja 10 
Maailman ehkä tunnetuimman kilpahevosen, Eclipsen (1764—1789) sukutaulusta 
löytyy englantilaisen täysiverihevosen kuuluisia esi-isiä. 


Kuva: Youatt, W. 1848. The Horse. A treatise of draught. A new edition. London: 
Charles Knight Fleet Street. 


30 Derry 2003: x; Ritvo 2004: 215. 

ensimmäinen kantakirja perustettiin englantilaiselle täysiverihevo- 
selle, joka oli alun perin muodostettu eri rotujen risteytyksistä. Bert 
Theunissenin mukaan kaikki eivät tunnustaneet tämän jalouden il- 
mentymän sekalaista syntyperää, vaan sen katsottiin muodostuneen 
arabialaisen veren ja brittiläisen ilmaston yhdistelmänä. Arabialaista 
täysiverihevosta pidettiin ylivoimaisena veren puhtaudessa. Englanti- 
laiset täysiveriset katsottiin puhtaiksi rotunsa edustajiksi, kun niiden 
sukutiedot jäljitettiin tähän niiden itämaiseen alkuperään. 

Sukutaulujen arvostusta nosti ensinnäkin halu jäljittää englantilais- 
ten täysiverihevosten arabiesi-isiä, mutta myös vastahakoisuus läheisten 
hevossukulaisten siitokseen, joka oli muodissa nautakarjanjalostukses- 
sa.” Sukutaulu sai hevosjalostuksessa hallitsevan aseman. Sillä alettiin 
yleisesti valvoa rotupuhtautta, ja sen pituus määritti rodun arvokkuu- 
den. Puhtauden määrittelyssä eläimen polveutumisen perusteella oli 
tosin alueellisia ja ajallisia eroja. Suvun merkityksellä veren puhtau- 
den säilyttäjänä nähdään yhtenevyys jaloverisenä pidettyyn aateliin, 
jonka keskuudessa sukupuu ja yleensä suvun merkitys oli keskeinen 
veren puhtauden säilyttäjänä. 

Samaan aikaan kun hevosjalostuksessa alettiin vaalia rodun puh- 
tautta, kotieläinten ominaisuuksien oli havaittu siirtyvän niiden jälke- 
läisille. Koska perinnöllisyyttä ei vielä täysin ymmärretty, syntyi mysti- 
nen usko, että sukujuuret yksin hallitsivat hevosen laatua myös silloin, 
kun sen ulkomuoto ei ollut toivottu.?* Sukutaululla — yhdessä oriiden 
suoritusten kanssa — säädettiin ensimmäinen paradigma eläinten omi- 
naisuuksien perinnöllisyydestä. Se muutti eläinjalostuksen perustan. 
Ensimmäiset havainnot eläinten ominaisuuksien perinnöllisyydestä 
tehtiin kotieläinjalostuksessa siten jo ennen Charles Darwinin teoksia 
tai perinnöllisyyden kehittymistä omaksi tieteenalakseen. Kaikki eivät 


31 Derry 2006: 31-32; Russell 1986: 99-100; Theunissen 2012: 204-205. 

32 Derry 2006: 32-33; Russell 1986: 104. 

33 Theunissen 2012: 204; Russell 1986: 100; Derry 2006: 11, 16-17; Theunissen 2008: 
654—655. 

34 Russell 1986: 100. 

kuitenkaan välittömästi vakuuttuneet uudesta jalostusmetodista, ja 
sukutauluun perustuvalle eläinjalostukselle esitettiin kritiikkiä. Siir- 
tymä puhtaan rodun jalostusteoriaan oli hidas prosessi, mutta se nosti 
vääjäämättä suvun merkityksen eläinjalostuksen keskiöön. 


Eliitti ja eläinjalostus 


Ei ollut sattumaa, että kotieläinten määrätietoinen jalostus aloitettiin 
hevosesta. Harriet Ritvon mukaan hevonen oli eläimistä läheisimmäs- 
sä yhteydessä yhteiskunnan yläluokkaan ja myös siihen itseensä yhdis- 
tettiin määre jalo.? Kuten aatelin, jaloverisinä pidettyjen hevosten kat- 
sottiin eroavan ominaisuuksiltaan muista hevostyypeistä ja molempien 
osalta vältettiin jalon veren sekoittumista. Jalouden mielikuvan tuotta- 
misessa sukutaulun merkitys oli keskeinen sekä ihmisillä että eläimillä. 

Jaloverisenä pidetyn aristokratian ja eläinjalostuksen väliltä pal- 
jastuu yllättävän paljon yhtäläisyyksiä. Aatelin keskuudessa käytetty 
termi jalosukuisuus koski eläinjalostusta kahdella tavalla. Ensinnäkin 
hevosjalostus alkoi urheiluhevosesta — ei työhevosesta. Englantilaista 
täysiverihevosta on arvostettu jalona — ehkä jopa yhtenä jaloimpana — 
hevosrotuna. Tästä näkökulmasta ei ole yllättävää, että rotupuhtauden 
tavoittelu ja suvun merkitys nousivat Euroopassa ensimmäisenä esiin 
hevosten aristokratiaa edustavan englantilaisen täysiverihevosen jalos- 
tuksessa. Nicholas Russell on löytänyt hevosjalostuksessa esiin nous- 
seelle suvun merkitykselle yhtymäkohdan ihmiskunnan aristokratiaan, 
josta hänen mukaansa juontui hevosjalostuksessa esiintynyt uskomus 
jalona pidetyn suvun ylemmyyden jatkuvuudesta sen jälkeläisille. His- 
torian saatossa ihmiseliitti oli oikeuttanut valtansa ja privilegionsa 
juuri aristokraattisen suvun jäsenyydellä. Vastaavasti eläimen parem- 


35 Russell 1986: 105-110; Clutton-Brock 1992: 176. 
36 Ritvo 1987: 19-20; Ritvo 1986: 231. 

muutta alettiin perustella sen kuuluisilla esi-isillä, joiden olemassaolo 
todistettiin sukutaululla. 

Toiseksi juuri suvultaan arvostettu, jalosukuinen eliitti oli ensim- 
mäisiä eläinjalostajia. Kilpahevoskasvatus alkoi yläluokan harrastuk- 
sesta, johon liittyi sosiaalisia tapahtumia ja taloudellisia investointeja. 
Aristokraattinen eliitti otti ensimmäisenä käyttöönsä myös karjanjalos- 
tuksen uusia metodeja, ja siitä tuli varakkaiden maanomistajien kallis 
ajanviete. Isossa-Britanniassa englantilaiset täysiverihevoset edustivat 
aristokraatteja, palkintokarjat rikkaita maanomistajia ja lintukoirat 
maalaissaatylaisia. Arvostetulla eläimellä oli symbolinen merkitys 
omistajansa sosiaalisen aseman heijastajana. Myöhemmin 1800-luvun 
jälkipuolella koirista tulikin keskiluokan harrastus, jolla saattoi nostaa 
sosiaalista statustaan.? Samalla kun eläimen suku kytkeytyi kotieläin- 
ten jalostukseen, siihen liittyi laajoja kulttuurisia ja jopa mytologisia 
merkityksiä? 


Ihmisten ja eläinten genealogian yhteydestä 


Ison-Britannian aristokraattiset karjanomistajat arvostivat jalot eläi- 
mensä korkealle. Eläinmaalaukset olivat 1700-luvun puolivälissä niin 
muodikkaita, että jotkut taiteilijat loivat menestyksekkään uran kar- 
jan muotokuvamaalarina. Aristokraattien seinillensä ripustama eliitti- 
eläinten muotokuvakokoelma muistutti omistajansa arvostettujen esi- 
isien näyttelyä.“ Muotokuvat eivät olleet kuitenkaan ainoa yhteys, joka 
historiantutkimuksessa on osoitettu eliitin sekä sen eläinten sukujen 
esittämisen ja sukututkimuksen välillä. 


37 Russell 1986: 19; Ritvo 1986: 231, 233. 

38 Ritvo 1986: 229-231, 243; Ritvo 1987: 46-57; Russell 1986: 103; Bracegirdle 1999: 
28-29. 

39 Eläimen kulttuurisista ja mytologisista merkityksistä. Ks. esim. Ritvo 2010. 

40 Ritvo1987: 58-60; Derry 2006: 20. 

Aatelin harjoittamalla sukututkimuksella on pitkä historia, mutta 
myös eläinten puhtaan rodun jalostusteoriassa — jossa keskeistä olivat 
rotu ja kantakirja — on nähtävissä yhtäläisyyksiä aatelin harjoittamaan 
suvun aateluuden vaalimiseen sukutauluilla. Yhteiskunnan eliittijouk- 
ko alkoi ensimmäisenä tutkia myös kotieläintensä sukuja. Moni aris- 
tokraattinen maanomistaja huolehti niiden sukupuista samalla kiin- 
nostuksella kuin omastaan. Eläinten sukutaulut pyrittiin nostamaan 
samaan maineeseen etsimällä jalolle karjalle yleisellä verellä turmeltu- 
mattomat sukujuuret. Sukutaulun pituus korreloi sekä aateliston että 
sen kotieläinten arvoa.* Kantakirja itsessään mahdollisti ensimmäi- 
senä hevosen ja sen jälkeen myös muiden kotieläinten sukujen tutki- 
misen. Nyt jokainen eläinyksilö nimettiin, ja kantakirjassa mainittiin 
esi-isät niin monen sukupolven ajalta kuin mahdollista. 

Tutkimuksessa on keskusteltu eläinten sukutaulujen ja ihmisten 
sukupuiden välisten vaikutusten kulkusuunnista, josta jotkut tutkijat 
ovat esittäneet pitkälle vietyjä tulkintoja. Esimerkiksi Carlo Ginzburg 
on nostanut esiin, kuinka sukupuita käytettiin eläinjalostuksessa jo en- 
nen kuin niistä tuli kulttuurinen ilmiö. Myös Lawrence Stone on esit- 
tänyt, että eläinjalostuksen uudistuessa sukua arvostavaksi, siitä siirtyi 
vaikutteita suvun merkitykseen ihmisten puolison valinnassa. Stonen 
mukaan eläinjalostuksen esimerkki johti miehet valitsemaan vaimonsa 
sukutaustan mukaan kuin siitostamman. 

Ensimmäisten kotieläinten kantakirjojen perustaminen ja sitä kaut- 
ta eläinten sukutietojen yleistyminen ajoittuivat Isossa-Britanniassa sa- 
maan aikaan, kun ihmisten sukujen tutkiminen yleistyi. 1800-luvun 
alussa julkaistiin useita eliitin sukukirjoja, joissa sukua kuvattiin eläin- 
ten sukutauluja vastaavalla mallilla. Harriet Ritvo on löytänyt linkin 
karjan sukutaulujen ja ihmisten sukupuiden väliltä ja tehnyt kiinnos- 
tavan havainnon niiden ulkoasujen yhtäläisyyksistä. Ritvon mukaan 
Ison-Britannian ensimmäinen, ulkoasultaan loistelias nautakarjan 
kantakirja vuodelta 1822 muistutti eliitin sukukirjoja. Niistä — kuten 


41 Ritvo 1987: 60-61; Ritvo 1986: 230; Theunissen 2012: 204. 

Burken ja Debrettin aatelis-, baronetti- ja säätyläisluetteloista — löytyi- 
vät puolestaan monen karjanomistajan omat sukujuuret. 

Sukutauluja käytettiin niin eläinten kuin ihmisten loisteliaiden 
ominaisuuksien perusteluna. Menestys näyttelyssä ei riittänyt eläimen 
suosioon ilman sukutaulun tukea jälkeläisten laadun takeena. Vastaa- 
vasti eliitti katsoi aatelisarvonsa edellyttävän genealogian tukea. Kiin- 
nostus sukuun oli jopa niin suurta, että osan brittiaatelin sukujuurista 
on esitetty olleen keksittyjä. Eliittieläintenkin sukulinjojen turmeltu- 
mattomuutta vaalittiin tarkoin, mutta kaikille edes kantakirja ei riit- 
tänyt vetämään rajaa tavalliseen karjaan. Eläimen aristokraattisuutta 
korostaakseen sonneja nimettiin kuin kuninkaallisia numeroilla en- 
simmäinen, toinen ja kolmas. Oli suvun merkityksen vaikutussuunta 
ihmisten ja kotieläinten välillä kumpi tahansa, kiinnostus sukutau- 
luihin liittyi myös ensimmäisiin oivalluksiin eläinten ominaisuuksien 
perinnöllisyydestä. Erityisesti juuri suvun uuden merkityksen kautta 
kantakirja uudisti kotieläinjalostuksen periaatteet ja oli merkittävä te- 
kijä myös sen tieteellistymisessä. 


Rotupuhtauden taloudellinen merkitys 


Englantilaisen täysiverihevosen kantakirjasta otettiin mallia Ison-Bri- 
tannian ensimmäiseen nautakarjan kantakirjaan vuonna 1822. Myös 
tässä shorthorn-rodun kantakirjassa sukutietoja käytettiin eläinten 
tunnistamiseen ja tietoja pystyttiin jäljittämään usein viisi tai kuu- 
si sukupolvea taaksepäin. Eläinten polveutumisen ja rotupuhtauden 
valvontaan kytkeytyi voimakkaita taloudellisia näkökulmia, ja jo Eu- 
roopan ensimmäisellä kantakirjalla oli ollut markkinavaikutuksia. 
Kantakirjan — ja sukutietojen — taloudellinen merkitys näkyi ensin- 
näkin siinä, että kantakirjaan otto nosti eläinyksilön arvoa. Toiseksi 


42 Derry 2003: 11; Derry 2006: 17; Ritvo 1986:230,234; Ritvo 2007: 119-120; Ginzburg 
2004: 550; Ritvo 1987: 60-61; Ritvo 2010: 167. 
43 Ritvo 1986: 234; Ritvo 1987: 61-62; Ritvo 2007: 120. 

shorthorn-kantakirja sukutietoineen nosti koko rodun huomattavaan 
maineeseen, mikä kiihdytti kantakirjojen perustamista muille karjaro- 
duille.** 

Elàinyksilón polveutumisen tuntemisella oli taloudellista merkitys- 
tä myös laajemmassa näkökulmassa. Ensimmäisen hevoskantakirjan 
perustamisesta alkaen eläimen tunnistettavuuden merkitys oli ollut 
keskeinen, ja edelleen metodin levitessä sukutiedoilla oli tärkeä merki- 
tys eläinten tunnistamisessa. Margaret E. Derryn mukaan rotupuhtau- 
desta ja sukutaulun laadusta tulikin tärkeitä kaupankäynnin välinei- 
tä. Kantakirjan merkitys rotupuhtauden vaalijana korostui erityisesti 
pitkien etäisyyksien, kuten transatlanttisessa karjakaupassa. Siinä pai- 
nottui eläimen tunnistamisen ja suvun merkityksen taloudellinen nä- 
kökulma. Useiden rotujen — kuten ranskalaisen percheron-hevosen — 
kantakirja perustettiin Pohjois-Amerikassa aikaisemmin kuin rodun 
eurooppalaisessa alkuperämaassa. Derry näkeekin kansainvälisen kar- 
jakaupan keskeisenä selittäjänä kantakirjojen yleistymiselle Euroopas- 
$a. ^ 
Euroopassa perustettiin 1800-luvun jälkipuolella hevosten, nauta- 
karjan ja muiden kotieläinten kantakirjoja kiihtyvällä tahdilla, minkä 
seurauksena sukutaulujen merkitys ja rotupuhtauden vaaliminen levi- 
sivät eläinjalostuksessa nopeasti.'* Margaret E. Derryn mukaan suku- 
taulujen tehokas ylläpito johti yleismaailmalliseen eläinten rotuvaih- 
teluiden leviämiseen. Hevosjalostuksessa vaikutti kuitenkin vahvana 
aikaisempi käsitys hevostyypeistä, ja Derryn mukaan puhtaan rodun 
jalostusmetodi otettiin ennen hevosta laajemmin käyttöön muiden 
kotieläinten jalostuksessa. Jalostusmetodien murroksessa eri teoriat se- 
koittuivat, ja jalostusperiaatteisiin vaikutti myös hevosen käyttötarve. 
Derry onkin esittänyt eroja eri käyttötarkoitusta varten olevien hevos- 


44 Ritvo 1987: 60-61; Ritvo 1986: 233, 241; Derry 2003: 6-8. 

45 Derry 2003: 6-10; Derry 2006: 21-23. 

46 Esimerkkejä kantakirjan käyttöönotosta Euroopassa. Ks. esim. Theunissen 2008; 
Orland 2004. Liikkeen laajuudesta kertoo, että myös Pohjois-A merikassa käytiin keskuste- 
lua, kuinka monta sukupolvea vaadittiin eläimen rotupuhtauteen. Derry 2006: 22-23. 

ten jalostuksessa." Seuraava esimerkki suomalaisen maatiaishevosen 
jalostuksesta osoittaa, ettei kansainvälinen karjakauppa ollut ainoa 
selitys sille, miten puhtaan rodun jalostusteoria levisi yleiseurooppalai- 
seksi liikkeeksi. Kantakirjoja perustettiin myös paikallisten kotieläin- 
kantojen jalostamiseksi alueen omien tarpeiden näkökulmista, millä 
oli taloudellisia yhteyksiä esimerkiksi maatalouden tehostamiseen. 


Jaloista hevosista maatiaisiin 


Euroopassa kantakirjaliike oli alkanut urheiluhevosen, englantilaisen 
täysiverihevosen jalostuksesta. Kansainvälinen puhtaan rodun jalos- 
tusliike alkoi näkyä myös Suomen kotieläinjalostuksessa 1800-luvun 
lopulla. Sen vaikutus näkyi Suomen hevosjalostuksessa kuitenkin ai- 
van eri tavalla verrattuna kantakirjan alkuperäiseen tarkoitukseen. 
Suomessa ei pyritty suojelemaan jaloverisyyttä, vaan alkuperäisen, 
suomalaisen maatiaisrodun puhtautta. Puhtaan rodun jalostusmeto- 
din laajenemiseen maatiaiseläinten jalostukseen vaikutti Pohjoismaissa 
keskeisesti tanskalainen eläinlääkäri, professori Victor Prosch (1820- 
1885). Proschia pidetään Tanskan maatiaiskarjan pelastajana. Suomen 
maatalouden tehostamiseksi haettiin 1800-luvun jälkipuolella yleisesti 
oppia ulkomailta, ja myös tieto uudesta jalostusmetodista levisi suoma- 
laisten hevosalan vaikuttajien ulkomaisten opintojen ja opintomatko- 
jen välityksellä. 

Suomi tarjoaa kiinnostavan esimerkin jalorotuisena pidetyn eng- 
lantilaisen täysiverihevosen jalostusmetodin laajentamisesta maatiais- 
hevosen jalostukseen. Talonpoikaisessa Suomessa jalorotuisten he- 
vosten tarve oli vähäinen, ja ylväitä ratsu- ja vaunuhevosia käytettiin 
lähinnä kartanoissa. Lisäksi uuden hevosrodun aloittaminen olisi ol- 
lut taloudellisesti kallis ja vaativa prosessi, vaikka karjanjalostuksessa 


47 Derry 2003: x; Derry 2006: 24-25. 
48  Toivio 2014: 105-118. 

ayshire-karjaa olikin onnistuttu kasvattamaan Suomessa. Hevosjalos- 
tuksen tavoitteena oli talonpojan tarpeisiin sopiva monipuolinen tyó- 
hevonen, ja joitain haaveita esitettiin myös sen taloudellisesta merkityk- 
sestä ulkomaankaupassa. Kantakirja-metodi levisi Suomeen kuitenkin 
pääasiassa oman alueen tarpeiden näkökulmasta, ja sillä oli kulttuuri- 
sen merkityksen lisäksi syvä taloudellinen merkitys. Ensinnäkin kan- 
takirjahevoset olivat muita kalliimpia. Toiseksi hevosten jalostustarve 
pohjautui käytännön tarpeeseen, kun esimerkiksi uudet maataloustyö- 
koneet vaativat vahvempia hevosia. Hevosjalostuksella oli tätä kautta 
myös epäsuoria taloudellisia vaikutuksia ja kytköksiä.” 

Suomalaisen työhevosen kantakirjaa alettiin kehittää 1890-luvulla, 
ja valtion hevoshoidonneuvojan johtama suomalaisen hevosen kanta- 
kirja perustettiin vuonna 1907? Suomalaista maatiaishevosta pyrittiin 
nyt jalostamaan omana, suljettuna ryhmänä ilman vaikutteita vierais- 
ta roduista. Tästä katsotaan nykyisen suomenhevosrodun alkaneen. 
Kantakirjan myötä suvun merkitys nousi hevosjalostuksessa — kuten 
yleensä eläinjalostuksessa — huomattavaksi myös Suomessa ja siitä tuli 
keskeinen jalostuseläinten valintakriteeri. Suomalaisessa maatiais- 
hevosjalostuksessa sukuun ja sen puhtauteen alkoi sisältyä nyt sama 
arvostus kuin jalorotuisina pidetyillä hevosilla. 

Koska eläinten polveutumiseen ei ollut aikaisemmin juuri kiinni- 
tetty huomiota, sitä oli usein mahdoton selvittää. Tämä oli ristiriidassa 
sen kanssa, että tavoitteena oli kerätä mahdollisimman tarkat tiedot 
hevosen esivanhemmista. Ennen valtion kantakirjan voimaantuloa 
esimerkiksi Hevoskasvatusyhdistys Hippos oli pitänyt Turun ja Porin 
läänin hevosista kantakirjaa, johon hevoselta vaadittiin, että se oli vä- 
hintään kolmessa sukupolvessa puhdasta suomalaista rotua. Jos hevo- 
sen suku oli tuntematon, sen ulkomuoto ei saanut viitata ulkomaiseen 
syntyperään. Poikkeustapauksissa kantakirjaan voitiin ottaa hevonen, 
jossa oli !/s ulkomaista verta. Myös valtion kantakirjaan hyväksyttävän 


49 Kotielainjalostuksen murroksesta Suomessa. Ks. esim. Toivio 2014. 
50 Keisarillisen Suomen Senaatin päätös, sisältävä määräyksiä suomenrotuisten oriitten 
kantakirjan pidosta, Suomen suuriruhtinaanmaan asetuskokoelma, N:o 31/1907. 

hevosen oli oltava sekoittumatonta Suomen rotua, mutta kantakirjan 
valmisteluvaiheessa siihenkin oltiin valmiita hyväksymään hevonen, 
jossa oli enintään 1/s ulkomaista verta. Vuonna 1907 pykälä oli poistet- 
tu kantakirjasäännöistä, ja tärkeäksi osaksi oriin arvostelua määrättiin 
sukutausta, josta omistajan oli esitettävä hevosen sukuluettelo.”! 
Nykyisten suomenhevosten suku voidaan yleensä jäljittää 1800-lu- 
vun lopulle, jolloin kiinnostus hevosten sukutauluihin heräsi Suomes- 
sa.’ Polveutumisen ja yleensä hevossukujen tutkimus kytkeytyivät 
oleellisesti kantakirjaan, ja niillä selvitettiin myös ominaisuuksien 
perinnöllisyyttä. Kantakirjan aloittamisen jälkeenkin hevossukujen 
tunteminen pysyi ajankohtaisena keskustelukysymyksenä. Esimerkik- 
si hevosjalostusliittojen konsulentti V. A. Brotherus piti aiheesta Su- 
kututkimuksien merkityksestä jalostustyössä ja niiden toimittamisesta 
esitelmän joulukuussa 1915. Sukututkimuksella selvitettiin hevosen 
siitosarvoa ja se liittyi myös suku- eli sisäsiitos-kysymykseen, josta tun- 
nettiin esimerkkejä saksalaisesta hevosjalostuksesta. Brotherus ko- 
rosti sukututkimuksen merkitystä, koska hänen mukaansa Suomesta 
puuttuivat vanhat, luotettavat tietolähteet. Hevosenomistajien kanssa 
syntyi toisinaan koomisia tilanteita, kun kantakirjan ylläpitäjät yritti- 
vät selvittää hevosten sukuja. On kuitenkin huomattava, että jo en- 
nen kantakirjan institutionalisoitumista hevosten tietoja oli kirjattu 
esimerkiksi ravikilpailujen tuloksista koottuihin Tilastollisia Tauluja 
yleisistä kilpa-ajoista Suomessa -teoksiin?* Hevosten polveutumisen 
ohella Suomessa kiinnitettiin huomio myös esimerkiksi nautakarjan 


51 Johansson 1994: 149, 152; Keisarillisen Suomen Senaatin päätös, sisältävä tarkempia 
määräyksiä toimenpiteistä Suomen hevosrodun parantamiseksi, Suomen suuriruhtinaan- 
maan asetuskokoelma, N:o 28 A./1905; Keisarillisen Suomen Senaatin päätös, sisältävä 
määräyksiä suomenrotuisten oriitten kantakirjan pidosta, Suomen suuriruhtinaanmaan 
asetuskokoelma, N:o 31/1907. 

52 Suomen Hippos ry:n tietokannasta suomenhevosten sukutiedot pystytään yleensä sel- 
vittämään 1800-luvun loppupuolelle. Suomen Hippos ry, Tervetuloa Heppa-järjestelmään, 
https://heppa.hippos.fi/heppa/app, luettu 15.9.2014. 

53 Brotherus 1916: 1-4. 

54 Ks.esim. Fabritius 1895. 

sukuihin, joista julkaistiin vuodesta 1920 alkaen kokonainen teossarja, 
Suomen ayrshire-karjan sonnisukututkielmia » 

Kantakirjasta tuli kotieläinjalostuksen merkittävin keino parantaa 
eläimen ominaisuuksia haluttuun käyttötarkoitukseen. Puhtaan ro- 
dun jalostusteorian käyttöönotto uudenlaisessa tarkoituksessa — maa- 
tiaiseläinten jalostuksessa — oli osa taistelua vanhaa jalostuksen ristey- 
tysmenetelmää vastaan. Tästä yhtenä esimerkkinä oli suomalainen 
maatiaishevonen. Puhtaan rodun jalostusteoria sai maatiaiseläimissä 
uuden sovelluskohteen, mikä vahvisti sen laajentumista nykypäivän 
hallitsevaksi jalostusmetodiksi. Se, että puhtaan rodun jalostusmetodi 
otettiin eliitin eläinjalostuksesta ja jalorotuisena arvostetun hevosen 
jalostuksesta tavallisten työeläinten ja maatiaisten jalostukseen, nosti 
suvun yhdeksi koko kotieläinjalostuksen perustekijäksi. Sen merkitys 
levisi Euroopassa kantakirjan mukana. Samalla puhtaus sai rotukoh- 
taisen ilmenemismuodon, kun puhtaan rodun jalostusteoria laajeni 
käsittämään minkä tahansa rodun - ei pelkästään jaloksi katsotun — 
veren puhtautta. Eläimen arvostus kytkeytyi nyt sukuun ja sen puhtau- 
teen — ei eläimen jalouden vaalimiseen. 


Ongelmat puhtauden tavoittelussa 


Ennen puhtaan rodun jalostusteorian voittokulkua eurooppalaisia ko- 
tieläintyyppejä oli risteytetty keskenään edeltävien jalostusmetodien 
mukaisesti. Eläimen kantakirjaan pääsy oli kuitenkin alusta alkaen 
riippunut sen syntyperästä, ja eläinyksilön rotupuhtaus todistettiin 
sukutaululla. Tämä aiheutti ristiriidan suvun merkityksen ja sen tun- 
temisen välille. Eläimen polveutumisella oli yhtäkkiä tärkeä merkitys, 
vaikka aikaisemmin siihen ei oltu kiinnitetty huomiota. Kantakirja- 
eläimen suku saattoi olla sattumanvarainen joukko, joka sisälsi vaikut- 
teita muista roduista. Esimerkiksi Suomessa oriiden yhteislaitumille 


55  Ks.esim. Niinivaara 1920. 

lasku oli kielletty vasta vuonna 1888, joten 1800-luvun lopulla hevos- 
ten sukua ei kyetty tuntemaan kovin pitkälle. Eliittieläinten joukkoon 
saattoi siten päästä vähillä sukutiedoilla. Myös Harriet Ritvo on kiin- 
nittänyt huomiota sukutaustan todentamisen ongelmaan. Kantakir- 
jaan merkittyjä eläimiä pidettiin puhtaina rotunsa edustajina, vaikka 
eläimen sukua tunnettiin vähän tai ei lainkaan. Rotupuhtaus toteu- 
tui usein vain ideologian tasolla, eikä puhtauden käsite vastannut aina 
todellisuutta. Rotupuhtaus oli toisinaan vain merkintä sukukirjassa, 
ja totuus kokonaan toinen. Tästä huolimatta hevosesta tuli puhdas ro- 
tunsa edustaja, kun se merkittiin kantakirjaan. 

Suvun ja sen hyvin dokumentoidun historian ihannointi ei ollut on- 
gelmatonta. Se herätti kritiikkiä, mutta sukutaulun perimmäistä arvoa 
jalostuksessa ei kyseenalaistettu. Sukutaulu miellettiin eläimen laadun 
kuvaajaksi, ja se syrjäytti eläimen muiden ominaisuuksien merkitystä. 
Suvun puhtauden lähes pakonomainen tavoittelu johti voimakkaaseen 
sisäsiitokseen ja eläinten degeneraatioon. Arvostettu suku ei taannut- 
kaan aina jälkeläisten laatua. Kun geneettinen monimuotoisuus vähe- 
ni, useiden sukupolvien rotupuhtauden vaalinta sisäsiitoksella aiheutti 
ongelmia lisääntyvyyteen ja altisti sairauksille. Myös toisten ominai- 
suuksien liiallinen vahvistaminen heikensi muita ominaisuuksia, mistä 
malliesimerkki oli britti-aristokraattien sairaalloisen lihava karja. Bert 
Theunissenin mukaan Mendellin lakien uudelleen löytämisen jälkeen 
vuonna 1900 tieteessä varoitettiinkin yliarvioimasta sukutaulujen 
arvoa, ja samalla nousi esiin eri näkökulmia eläimen rotupuhtauden 
määrittelyyn. Sukutaulun merkitys säilyi yhä jalostusvalinnan tärkeä- 
nä tukena, mutta tieteessä jalostuksen painopistettä alettiin vähitellen 
siirtää eläimen jälkeläisten testaamiseen. 


56 Keisarillisen Majesteetin Armollinen Asetus siitä, mitä oriiden laskemisesta laitumelle 
on noudatettawa, Suomen suuriruhtinaanmaan asetuskokoelma, N:o 44/1888. 

57 Ritvo 1986: 231; Russell 1986: 95-96; Ritvo 1987: 72; Ritvo 2010: 168-169. 

58 Ritvo 1987: 62-63, 72-79, 105; Ritvo 1986: 233-234; Theunissen 2008: 654—655, 
661-662. 

Tutkimuksessa on pohdittu myös eläinjalostuksen yhteyttä ihmis- 
rotujen jalostukseen. 1800-luvun jälkipuolella Charles Darwinin serk- 
ku, Francis Galton näki yhteyden ihmisten ja eläinten ominaisuuksien 
periytymisessä. Koska jalostuksella voitiin luoda koira- tai hevosrotu, 
olisi hänen mukaansa muutaman sukupolven aikana mahdollista luoda 
lahjakas ihmisrotu. Galton otti käyttöön ihmisten jälkeläisten laadun 
parantamisesta eugeniikka-sanan.? Carlo Ginzburg on tarkastellut, 
kuinka Galton tutki valokuvakokoelmilla eri ihmistyyppien — rikollis- 
ten, sairaalapotilaiden ja juutalaisten — ominaisuuksia. Ihmisperheiden 
ohella Galton vertasi valokuvista englantilaisten täysiverihevosten ja 
niiden jälkeläisten ominaisuuksia. Galtonin ajatteluun vaikutti eläin- 
jalostus ja siinä käytetyt sukutaulut. Ihmisten sukututkimuksesta oli 
kyllä oltu aikaisemminkin kiinnostuneita, mutta ajatus sukutaulujen 
tieteellisestä käytöstä paremman ihmiskannan jalostukseen oli uutta. 
Galton uskoi, että sukutauluja voitaisiin käyttää osoittamaan ihmisro- 
dulle epäsopivat yksilöt. Eugeniikassa jälkeläisiä testattiin analysoimal- 
la sukutauluja, ja sen perusteissa oli yhteneväisyyksiä eläinten puhtaan 
rodun jalostusteoriaan. Se edisti eugeniikan nousua, mutta eugeniikal- 
la sen sijaan oli vain vähän vaikutusta puhtaan rodun jalostusteoriaan. 
Eugeniikka oli osa 1800-luvun lopun tieteellistä tutkimusta kietou- 
tuen myös genetiikkaan. Eläinkasvattavat eivät kuitenkaan hyväksy- 
neet sukutaulujen käyttöä ihmisrotujen jalostukseen ja torjuivat aluksi 
genetiikan sen eugeniikka-kytköksen takia.” 

Genetiikka, evoluutioteoria, eugeniikka, biologia ja eläinjalostus se- 
koittuivat kuitenkin yhä vahvemmin, ja myös ihmisrodun jalostukseen 
kiinnitettiin yhä enemmän huomiota. Samaan aikaan kun tieteellinen 
genetiikka alkoi Mendellin lakien uudelleen löytämisen seurauksena, 
degeneraatioteorialla alettiin lietsoa pelkoa ihmisten geneettisen laa- 
dun heikkenemisestä. Kun se yhdistettiin Darwinin luonnonvalinta- 
teoriaan, syntyi sosiaalidarwinismi, jossa yhteiskunnallisia ongelmia 


59 Mattila 1999: 13. 
60 Ginzburg2004: 539-544. 
61 Derry 2006: 17-19, 23-24; Derry 2003: 13-14. 

ratkottiin Darwinin käsitteillä. Sosiaalidarwinismi puolestaan vaikut- 
ti myös eläinkasvattajien tapaan jaotella eläimiä. Eläimet, jotka eivät 
kuuluneet puhtaisiin rotuihin nähtiin epäonnistuneina. Parhaat eläi- 
met yhdistettiin ihmiseliittiin ja muut vajaaälyisiin. Teoria soluttautui 
eläinten puhtaan rodun jalostukseen sen ja englantilaisen täysiverihe- 
voskulttuurin yhteneväisyyksien takia. 


Suku eläin- ja ihmisjalostuksen perustana 


Päällikkö- ja kuningassuvut pyrkivät jo varhain erottautumaan muista 
ja yhtenä keinona siihen oli merkitä muistiin polveutuminen. Genealo- 
gioiden tarkoituksena oli maanperimyksen varmistaminen mutta yhä 
enemmän myös verenperinnön vaaliminen. Aatelisto ja kuninkaalliset 
pyrkivät sulkeutumaan omaksi ryhmäkseen. Sukutaulut ja sukumat- 
rikkelit sanelivat henkilön arvon yhteisössä ja ratkaisivat avioliitot. 
Ylhäisö pyrki säilyttämään verensä puhtaana ja erisäätyisen veren jopa 
uskottiin huonontavan jälkeläisten ominaisuuksia. Huippunsa aatelis- 
ton pyrkimys jaloverisyyteen saavutti 1700-luvulla, jolloin vastaavaa 
huomiota alettiin kiinnittää myös aateliston statussymbolin hevosen 
sukulinjoihin. 

Euroopan ensimmäinen kantakirja kytkeytyi laukkaurheilun ke- 
hitykseen 1700-luvulla. Englantilaisen täysiverihevosen jalostus aloit- 
ti kulttuurisen käänteen eläinjalostuksessa, missä oli kyse jalostuksen 
murroksesta sekä sen ympärille syntyneestä kulttuurista. Sukutauluja 
alettiin ensimmäisenä hyödyntää tämän jaloverisenä pidetyn hevosen 
jalostuksessa. Puhtaan rodun jalostusmetodi viimeisteli suvun merki- 
tyksen, kun englantilaisen täysiverihevosen aloittamasta kantakirjasys- 
teemistä tuli tärkeä osa teorian syntyä. Nykymuotoinen kotieläinten 
jalostus oli alkanut tästä hevosten aatelina arvostetusta hevosesta, mut- 
ta laajeni käsittämään yleensä kotieläinten rotupuhtautta. 


62 Mattila 1999: 29-30, 34, 42; Derry 2006: 14, 19, 24. 

Jaloutta tärkeämmäksi nousi eläimen puhdasverisyys. Suvun ympä- 
rille syntynyttä puhtaan rodun jalostusteoriaa alettiin yleisesti soveltaa 
eri käyttötarkoituksiin kehitettyjen hevosten ja muiden kotieläinten 
jalostukseen. Suvun merkityksen ympärille rakentui lopulta koko ny- 
kyinen eläinjalostus, vaikka toki kantakirjaeläimelle asetettiin polveu- 
tumisen lisäksi myös muita vaatimuksia. Käsitys eläinjalostuksesta oli 
kokonaisvaltaisessa muutoksessa Euroopassa 1800-luvulla, jolloin puh- 
taan rodun jalostusteoria sai aikaan kotieläinjalostuksen kansainväli- 
sen murroksen. 

Kantakirjaan kiinteästi liittyvän suvun merkitys oli tärkeällä sijalla 
murroksessa puhtaan rodun jalostusteorian syntyyn ja ylivaltaan, kun 
rotuja alettiin pyrkiä jalostamaan suljettuina ryhminä ilman vaikuttei- 
ta muista roduista. Hevosyksilö ja eliittiä edustanut ihmisyksilö olivat 
sitä arvostetumpia, mitä tarkemmin sen sukupuuta oli varjeltu. Suvun 
merkitys nousi keskeiseksi veren puhtauden säilyttäjänä. Kantakirjan 
sukutiedoilla valvottiin, ettei eläinrotuun sekoittunut vieraita rotuja. 
Aatelisto puolestaan pyrki valvomaan huolellisesti dokumentoiduilla 
sukutauluilla, ettei sukupolvissa ollut muita kuin aatelissukuja. Avio- 
liitot suunniteltiin tarkoin ja ehdokkaiden sukutaustat selvitettiin. 
Mitä ylhäisempi sukutausta henkilöllä oli, sitä enemmän se toi valtaa 
yhteisössä. Yhdessä vastaavan sukutaustan omaavan puolison kanssa se 
takasi jälkeläisille veren jalouden. 

Vastaavasti kantakirjaan hyväksyminen ja sitä kautta mielikuva 
puhtaasta rotunsa edustajasta tekivät eläinyksilöstä arvostetun jalos- 
tuseläimen. Tämän mielikuvan tuottamisessa juuri eläimen suvun 
tuntemisella oli suuri merkitys. Samalla oli kyse myös vallankäytöstä: 
vallasta määritellä jalostukseen sopivat eläimet sekä rotupuhtauden 
vaatimukset. Kantakirjaa ylläpitävällä taholla oli valta määritellä, mikä 
eläin täytti rodun määritelmän ja oli rotunsa mallikelpoinen edustaja. 
1800-luvulla puhtauden tavoittelun yhteydessä muodostui myös eläin- 
rodun käsite sen modernissa merkityksessä. 


63 Rodun käsitteestä ks. esim. Ritvo 1987; Theunissen 2012. 

Suvulla ja sen tuntemisen merkityksellä oli valtava merkitys koti- 
eläinten jalostukseen ja sen teorioihin sekä ideologisella että käytän- 
nön tasolla. 1800-luvulla yleistynyt kantakirja-systeemi on kestänyt 
nykypäivään asti eläinjalostuksen tavoiteltuna perustana, ja suvun 
historian määrittämisestä on tullut yksi jalostusta hallitseva tekijä. 
Oikea sukutaulu takasi eläinyksilön jalostusarvon, ja sitä kautta suvun 
historian merkitys oli huomattava rotupuhtautta tarkoittavan laadun 
mielikuvan tuottamisessa. Eläinjalostukseen kytkeytyivät myös tiede, 
talous, valta ja kulttuuri. Puhtaan rodun jalostuksella — ja siihen kiin- 
teästi liittyvällä suvulla — oli kokonaisuudessaan hyvin monitahoinen 
tieteellinen, kulttuurinen, sosiaalinen, taloudellinen ja jopa poliittinen 
ulottuvuus, joista jälkimmäinen näkyi viimeistään sen mahdollisessa 
yhteydessä ihmisrodunjalostukseen. Tieteellinen ulottuvuus näkyi 
siinä, kuinka jalostuksen vaikutus perinnöllisyyden ymmärtämiseen 
oli kaksisuuntainen. Eläinjalostuksen tulokset itsessään auttoivat ym- 
märtämään ominaisuuksien periytymistä jälkeläisille, mutta toisaalta 
tieteellisen genetiikan saavutuksia alettiin vähitellen hyödyntää eläin- 
jalostuksessa.% 

Suvun merkitystä vastaan on esitetty myös kritiikkiä, mutta sen pe- 
rustava merkitys kotieläinten jalostuksessa on säilynyt. Äärimmäisyyk- 
siin viety rotupuhtauden tavoittelu on johtanut kuitenkin ongelmiin 
niin ihmisillä kuin eläimillä. Liian läheiset sukulaisavioliitot johtivat 
vakaviin seurauksiin esimerkiksi Habsburgien dynastian sisällä. Koska 
arvostetun esi-isän nimi suvussa lisäsi niin ihmisen kuin eläimen ja- 
lostuskäyttöä tai puolisonvalintaa, geneettinen kanta pieneni. Aatelis- 
ton asema alkoi horjua 1800-luvulla porvariston nousun seurauksena. 
Jaloverisyyden vaalimista tärkeämmäksi alkoi muodostua ihmisten 
sukutaustan terveys, jonka merkitys on noussut esiin myös eläinjalos- 
tuksessa. Yleisesti vähemmän jalostettujen maatiaiseläinten geneettiset 
ominaisuudet ovat moniin muihin rotuihin verrattuna vaihtelevampia, 
mutta puhtauden varjopuoli on nähtävillä nykyisin esimerkiksi koirien 


64 Eläinjalostuksen laajoista yhteyksistä ks. esim. Derry 2006. 

perinnöllisten sairauksien yleistymisenä. Aivan viime aikoina Suomes- 
sa onkin annettu joidenkin koirarotujen geeniperimän rikastamiseksi 
lupa hallittuihin risteytyksiin muilla roduilla. 

RAHA EI RATKAISE TIETEELLISYYTTÄ 


Kimmo Levä 


Historiantutkimus on vastaamista kysymyksiin siitä, mitä on tapah- 
tunut, miksi on tapahtunut ja mitä tästä kaikesta on seurannut. Vas- 
taukset perustuvat arkistojen, kirjojen ja muiden painettujen lähteiden 
tutkimukseen sekä haastatteluihin. Niitä luetaan ja niiden perusteella 
päätellään lähdekritiikkiä noudattaen, mikä on totta ja mikä väritty- 
nyttä tietoa. Uskoakseni kaikki tämän kirjan lukijat allekirjoittavat 
tämän määrittelyn. Samoin kuin sen, että tavoiteltava tutkimuksen 
tuottama tulos on kirjoittajastaan riippumaton eli objektiivinen. 


Tutkimus ja tilaustutkimus 


Kun aletaan hakea määrittelyä sille, mitä on tilaushistoriantutkimus, 
joukot hajaantuvat. Toiset haluavat tehdä jakoa siten, että on akatee- 
mista (oikeaa) historian tutkimusta ja tilaustutkimusta. Akateemisen 
historiatutkimuksen mandaatti on pääosin yliopistoilla ja vähintään 
henkilöiden kautta niihin liittyvillä instituuteilla. 

Historian tutkimuksen jakaminen tutkimukseen ja tilaustutkimuk- 
seen herättää monia kysymyksiä. Suurin kysymys on se, että voidaanko 
olettaa, että tulos on erilainen riippuen siitä, kuinka hanke on saanut 
alkunsa tai millainen rahoitus hankkeella on? 

Tilaustutkimus on yksittäiselle toimeksiantajalle tehty historia- 
tutkimus. Toimeksiantaja voi olla joko julkinen tai yksityinen taho. 
Akateemisesta tutkimuksesta tuntuu olevan kauimpana yksityiselle 
toimeksiantajalle tehty historiantutkimus. Näitä harvoin, jos koskaan 
hyväksytään akateemisiksi opinnäytetöiksi. Tässä historiatutkimus 
poikkeaa ratkaisevasti mm. teknisistä tieteistä, joissa tilaajan/rahoitta- 
jan tarve ja osallistuminen tutkimushankkeeseen on kiistaton vahvuus. 

Tilaustutkimus vai akateeminen tutkimus -jaottelussa tutkijan ole- 
tetaan toimivan ammatissaan eri tavalla, jos tutkimusaihe tulee annet- 
tuna ja rahoitus tilausperusteisesti toisin kuin siinä tapauksessa, että 
tutkimusaihe on itse keksitty tai se on osa yliopiston tutkimuskokonai- 
suutta ja rahoitus tulee apu- ja määrärahaperusteisesti. 

Tutkimuksen käynnistäjänä tilaajan oletetaan ohjaavan tutkimusta 
ei-akateemiseen suuntaan. Oman tutkimusidean tai yliopisto-ohjauk- 
sen oletetaan taas takaavan mahdollisuuden vapaaseen tieteelliseen 
tutkimukseen. 

Oletus, että tutkija toimii eri tavalla tilaustutkimuksessa ja akatee- 
misessa tutkimuksessa kyseenalaistaa luonnollisesti tutkijan etiikan, 
mutta erityisesti yliopiston tutkijakoulutuksen. Oletamme, että tutki- 
ja unohtaa tilaustutkimuksessa saamansa opit ja toimii jonkin muun 
metodin varassa — metodin, jota yliopistossa ei ole opetettu. Tilaajan 
osaaminen kyseenalaistetaan, jos oletetaan, että historian tutkijalta 
on tilattu tai häneltä halutaan jotain muuta kuin historiantutkimus. 
Historian tutkimuksen ryhmittelyssä akateemista ja tilaustutkimusta 
toimivampi jaottelu olisi apuraha ja asiakastutkimus. 


Tilaustutkimuksen taidot 


Akateemisen tutkimuksen ja tilaustutkimuksen ero ei ole metodeissa 
tai tutkimuksen tasossa eikä liene mitään ennakkoluuloa suurempaa 
syytä siihen, että tilaustutkimusta ei voisi hyväksyä opinnäytetyöksi tai 
tiedettä eteenpäin vieväksi keskustelun avaukseksi. Merkittävänä erona 


212 KIMMO LEVÀ 


ei voi pitää sitä, että opinnäytetyössä käytettyjen metodien kuvaukselle 
tai viitteissä käytävälle tutkijoiden väliselle keskustelulle on tilaustut- 
kimusten painetuissa versiossa useimmiten vähemmän tilaa kuin opin- 
näytteinä julkistetuissa töissä. 

Tilaustutkimuksella ja akateemisella tutkimuksella on toki myös 
eronsa. Tilaustutkimuksen tekijän pitää sitoutua valmistumispäivään 
ja etukäteen sovittuihin resursseihin ja mittoihin esim. sivumäärän 
osalta. Lisäksi tilaustutkimuksessa arvostetaan luettavuutta yliopisto- 
tutkimusta enemmän. Sen sijaan tutkimuksen ohjauksessa ei ole mer- 
kittäviä eroja. 

Molemmissa tapauksissa työn ohjaajat kiinnittävät huomioita tut- 
kimuskysymyksiin, tietojen oikeellisuuteen ja käytettyjen lähteiden 
luotettavuuteen. Luonnollista tietenkin on, että tilaustutkimusten oh- 
jaus ei yleensä pysty auttamaan tai arvioimaan käytettyjä tutkimusme- 
todeja, vaan lähtökohta on, että hankkeeseen valittu tutkija nämä osaa. 

Akateemisen ja tilaustutkimuksen ohjauksena erona halutaan näh- 
dä se, että tilaustutkimuksessa ohjaus kohdistuu sisältöihin huomatta- 
vasti enemmän kuin akateemisissa tutkimuksissa. Tilaustutkimuksen 
kritisoijat uskovat sisältöihin puuttuminen olevan jopa määräyksiä sii- 
tä, mitä saa kirjoittaa, tutkia ja julkistaa. Esimerkkeinä nostetaan esiin 
yleensä samat tutkimushankkeet liittyen erääseen huonekalualan yri- 
tykseen tai toiseen lääkealan yritykseen, joissa tilaajan ja tekijän sukset 
ovat menneet ristiin. 

Oletettavasti enemmän esimerkkejä kuitenkin löytyy siitä, että 
ohjaavan professorin tai muun opettajan ja tekijän erilaiset näkemyk- 
set ovat johtaneet tutkimuksen päättymiseen, sisällön huomattavaan 
muuttamiseen tai ohjaajan ja tekijän välirikkoon, joka näkyy esim. 
tekijän siirtymisenä toiseen yliopistoon. Tilaustutkimukseen liittyvät 
taloudelliset kysymykset yleensä estävät tilaajan/ohjaajan ja tekijän 
suhteiden täydelliseen katkeamiseen. 

Tutkimuksen laatu 


Laadukas toiminta täyttää asiakkaiden tarpeet ja hieman ylittää ne. 
Historian tutkimuksessa laadusta puhuttaessa keskustelu ajautuu 
usein tutkimuksen sisällölliseen laatuun. Tällöin keskiössä on kysy- 
myksenasettelu ja lähdetyö — kuinka hyvin on onnistuttu vastaamaan 
asetettuun kysymykseen ja onko lähdetyö riittävän laajaa ja riittävän 
syvällistä. Lisäksi luonnollisesti arvioidaan käytettyä tutkimusmeto- 
dia, kuinka hyvin tulosten saavuttamisessa on tukeuduttu teorioihin. 
Kirjoitustyyli ja luettavuuskin ovat arvioinnin kohteena, mutta ei sa- 
malla painoarvolla kuin muut laatukysymykset. 

Historiatutkimuksen sisällön arvioinnissa laadun ongelma on se, 
että julkaistu tulos ei koskaan ole paras, mihin tutkija olisi pystynyt. 
Jos tutkimustyötä olisi jatkettu vielä vuosi ja tekstin toimitukseen olisi 
käytetty vielä muutama viikko, julkaistu tulos olisi ollut parempi. Ko- 
konaislaadun kannalta keskeistä olisi arvioida, miten saatu tulos vastaa 
käytettyä aika ja raharesurssia. 

Sisällön laadun arvioinnin ohelle on siis nostettava prosessin laatu, 
joka useimmiten on ratkaisevampaa esim. asiakastyytyväisyyden koh- 
dalla. Parhaiten tämä todentuu historiatutkimuksissa, jossa motiivina 
on jokin juhlapäivä tai vuosi. Jos osaksi yhteisön juhlavuoden viettoa 
tarkoitettu historia valmistuu vuoden tai kaksi juhlavuoden jälkeen, 
työtä ei voi kutsua laadukkaaksi, olipa sisältö sitten mitä tahansa. 

Tutkimusprosessin laatu on tärkeää ottaa osaksi opinnäytetöitä. 
Erityisesti graduja olisi arvioitava myös kokonaislaadun eli sisältö ja re- 
surssinäkökulmasta. Käytännössä tämä tarkoittaisi sitä, että gradun ar- 
vosanaan vaikuttaisi sen tekemiseen käytetty aika. Gradutyön palkka 
on 30 opintopistettä, joka tarkoittaa käytännössä että työn optimiaika 
on noin puoli vuotta. Työhön käytetyn lisäajan pitäisi laskea arvosanaa. 
Toinen osaaminen, jota valmistumisen jälkeen tarvitaan, on kirjoitus- 
taito. Tätä pitäisi viimeistään gradu vaiheessa sekä ohjata että arvioida. 

Kehittymättömät markkinat 


Eurooppa ja Suomi siinä mukana ovat siirtyneet jälkiteolliseen, luovan 
talouden aikakauteen. Konkreettisesti tämä näkyy siinä, että vanhat 
teollisuustilat täyttyvät kulttuuritoiminnoilla. Tästä hyvänä esimerk- 
kinä ovat Tampereella Tampellan ja Finlaysonin alueet. ”Luovuus tulee 
olemaan sosiaalisen ja taloudellisen muutoksen veturi tulevaisuudessa”, 
arvioi professori Marjatta Hietala (Historian tutkimuksen haasteet, 
Tieteessä tapahtuu 5/2012). Euroopassa ja erityisesti Isossa-Britannias- 
sa kulttuuriteollisuus on ollut nopeimmin kasva sektori. 

Käsite luova teollisuus (tai kulttuuriteollisuus) kuuluu osaksi luovaa 
taloutta, joka sisältää panostukset tietoon, IT-sektoriin ja koulutuk- 
seen. Luovan teollisuuden aloja ovat huviteollisuus, mainonta, muoti ja 
design. Kulttuuriteollisuus voidaan ymmärtää myös teollisuudenalana, 
jonka tuottajana voi olla taiteilija, kirjailija, muusikko tai arkkitehti. 
Laajemmin kulttuuriteollisuuteen voidaan laskea julkaisutoiminta, ra- 
dio, TV, esittävä taide sekä museot ja galleriat. 

Yliopiston historiantutkimus ja opetus tuottavat hyvät valmiudet 
menestyä luovan talouden aikakaudella. Menestys edellyttää, että on 
tarjolla palveluja, tuotteita ja näitä välittäviä yrityksiä, joilta asiakkaat 
voivat ostaa tarvitsemansa ratkaisut ongelmiinsa. Tätä nykyinen tilan- 
ne ei historiantutkimuksen osalta täytä. Historiantutkimusta ei ole 
riittävästi tuotteistettu eikä historiaan liittyvien palvelujen tuotanto 
ole kehittynyt omaksi toimialakseen kuten esimerkiksi mainonta tai 
viestintä. Syitä tähän voidaan löytää useita. 

Voidaan epäillä, että historiaan liittyvät markkinat ovat liian pienet 
eli historia ei kiinnosta eikä historiatuotteille ole asiakaita. Epäilylle ei 
kuitenkaan saa vahvistusta, kun katsoo historiallisten TV-ohjelmien 
(fiktiiviset ja dokumentit), historiajulkaisujen (romaanit, tutkimukset) 
ja muiden menneisyyttä nostalgisoivien sisältöjen tarjontaa. 

Ongelma historiatoimialan kehittymisen näkökulmasta on se, että 
pääsääntöisesti historiaan ja kulttuuriin liittyvien sisältöjen tuottajina 
ovat yhtiöt, joiden toimiala on joku muu kuin historiantutkimus: vies- 

tintä, mainonta ja ohjelmatuotannot. Toimialan kehittymisen kannal- 
la luonnollinen ongelma on myös se, että yliopistot ja yliopistotutkijat 
tekevät merkittävän osan tilaushistorioista. 

Yritys ei historiantutkimuksessa tällä hetkellä voi olla samaan ta- 
paan tutkimuksen ja sisältöjen tekijä kuin mainos- ja viestintätoimis- 
toissa tai muun alan tutkimuslaitoksissa. Esimerkiksi viestintätoimisto 
Miltton, mainostoimisto Hasan & Partners tai tutkimuslaitoksista 
VTT tai Taloustutkimus Oy voivat julkaista sujuvasti tutkimuksia il- 
man, että tutkimusten tekijöitä tuotaisiin kovinkaan keskeisesti esiin 
tai niitä erikseen arvioitaisiin. Asiakkuuden ratkaisee yrityksen maine 
eikä yksittäisten tutkijoiden maine. Onkin niin, että tältä osin histo- 
riantutkimus vertautuu enemmän taiteisiin, jossa henkilö ja hänen tai- 
tonsa ja maineensa on keskeisessä roolissa. 

Yliopistoissakin haetaan säännöllisen epäsäännöllisesti kosketus- 
pintaa talouselämään ja yrityselämään, mutta historian alalla yritys- 
tä on ollut vähemmän. Dosentti ja yliopistonlehtori Marko Nenosen 
ideoimanaan Tampereen yliopistossa toteutettiin yrittäjäkurssi huma- 
nististen aineiden opiskelijoille vuonna 2006. Kurssi sai innostuneen 
vastaanoton sekä opiskelijoiden että julkisen sanan osalta. Siitä huo- 
limatta kurssi jäi pioneerityöksi ja se ei ole toistaiseksi saanut jatkoa. 
Oletettavasti tällä hetkellä humanistien yrityskurssille kuitenkin olisi 
tilausta jopa huomattavasti enemmän kuin vuonna 2006. Yrittäjyys 
nähdään yhtenä keskeisenä mahdollisuutena työllistymisessä ja huma- 
nistinen yrittäjyys luonnollisesti luovan talouden yhtenä keskeisistä ra- 
kennusaineista. 


Raha ratkaisee, mutta ei tieteellisyyttä 


Yritystoiminnan keskeisin tavoite on tuottaa rahaa sekä omistajille että 
sen työntekijöille. Tässä tehtävässä onnistuminen edellyttää asiakkail- 
le tarvitsemien laadukkaiden tuotteiden ja palvelujen toteuttamista. 
Asiakkaalle rahasta tehty historiantutkimus on edelleen tuote, jota 

ei pystytä alan sisäisessä keskustelussa arvioimaan ilman, että tilaajan 
nimi nostettaisiin esiin yhtenä tutkimuksen tuloksiin vaikuttavana te- 
kijänä. 

"Sen lauluja laulat, jonka leipää syöt” -asetelma elää edelleen vah- 
vana. Samalla oletetaan, että historiatutkija unohtaa ammattitaitonsa 
ja -etiikkansa samalla kuin raha tulee kuvaan mukaan. Vielä pahempi 
luonnollisesti on, että asiakas haluaisi historiantutkijalta jotain muuta 
kuin historiatutkimuksen. Niin tyhmää asiakasta ei liene, joka haluaisi 
ostaa historian tutkijalta esimerkiksi mainoksen. Tosin historiantutki- 
muksen toimialattomuuden vuoksi joskus käy niin, että asiakas ostaa 
mainostoimistolta historian. 

Raha ratkaisee, toteutuuko historiatutkimus, mutta onnetonta on, 
jos rahoituksen lähde vaikuttaa työn tieteellisyyteen. Näin huonosti ei 
kai historian tutkijakoulutus voi tehtävässään onnistua. 


Kirjallisuus 


Hietala, Marjatta 2012: Historian tutkimuksen haasteet. Tieteessä tapahtuu 
5/2012. 

Osa 4 
Iltasatu 


PEILI 


Harri István Mäki 


Kuva 11. 
Ankka. 
Harri Istvän Mäki 


"Amantes amentes.” 


— Kauan sitten tämä Kultainen kaupunki oli tulvillaan vihreitä puita ja 
niittyjä, hedelmätarhoja ja nuoria susia. Puut varjostivat polkuja, pieniä 
mökkejä, jotka oli tehty puista, kivistä ja maasta. Täällä oli kuningas- 
kunta. Pieni, onnellinen kuningaskunta, Hupakkopoika sanoi nuoren 
miehen pehmeällä äänellä. 

— Mitä ihmettä? Täplä kysyi. He istuivat kaksistaan komendantin 
salissa valtavaa peiliä tuijottaen. 

Peilissä näkyi karvainen, ruma olento, jolla kasvoi sarvia ja piikkejä 
selässä. Sen naama oli pitkän karvan peittämää. Suusta erottuivat tora- 
hampaat. 

Täplä värisi, kun nökötti peilin edessä. 

Hupakkopoika puhui sotilastoverilleen: — Älä ihmettele, vaan 
kuuntele. Se oli pieni kuningaskunta, jossa oli onnellista asua, rakas- 
tella, synnyttää lapsia ja kasvattaa heitä iloisiksi olennoiksi. Kuningas 
ei ollut yksinvaltias, vaan kuningas, joka jakoi viisautta kansalleen. 
Hänen viisautensa oli syntynyt kovissa koettelemuksissa. Siksi hän ym- 
mársi, miten kansaa piti johdattaa, miten ohjata onnellisuuteen. Koska 
hän oli itse kulkenut kurjuuden, vihan ja pelon polkuja. 

Hänen vaimonsa synnytti kolme vahvaa poikaa. Kuningas oli toi- 
veikas, mutta liian kiireinen nauttiakseen poikiensa kasvamisesta. 
Hänen onnellista valtakuntaansa piti vahtia kateellisilta vihollisilta. 
Niinpä hän joutui ratsastamaan vihollisia vastaan taistelusta toiseen 
säilyttääkseen rauhan valtakunnassaan. Ja kuningas onnistui siinä. 

Seurasi taisteluja jättiläisiä, lohikäärmeitä ja hirviöitä vastaan, olen- 
toja, joilla oli hehkuvat kekälesilmät, velhoja ja noitia, jotka johtivat ih- 
misten armeijoita. Sodat varmistivat kuninkaan valtakunnan voiman. 
Viholliset hävisivät yksi toisensa perään. Uteliaita ei enää kiinnostanut 
hyökätä kuninkaan valtakuntaan, koska kuningas oli näyttänyt voi- 
mansa ja viisautensa sotimisessa. He jättivät kuninkaan valtakunnan 
rauhaan. 

Mutta jokaisella voitolla on uhrinsa ja hintansa. Yksitellen kunin- 
kaan urheat pojat kuolivat taistelukentillä. Lohikäärmeen tuli, jättiläi- 
sen kouran isku, hirviön hampaat. Jäljelle jäi vain kuninkaan lapsen- 
lapsi, pieni poikanen vasta. 

— Sadun taikaa, Täplä mutisi ja kietoi kädet polviensa ympärille. 
Hän tunsi itsensä jälleen pikkupojaksi, jolle isoäiti kertoi tarinoitaan. 

— Mitä taikaa on kuoleman kivuissa kirkuvassa taistelijassa? Tap- 
lä, sinä olet sotilas, joka ei ole koskaan sotinut, mitä sinä tiedät tais- 
telukenttien äänistä, hurmeesta, ruumiista? Vaikene, Hupakkopoika 
moitti. — Kuninkaan vaimo ei jaksanut surua. Hän jätti valtakuntansa 

ja kuninkaansa eikä koskaan palannut. Kuningas päätti, että hänen pi- 
täisi mennä uudelleen naimisiin. Lapsenlapsen hyväksi, valtakunnan 
hyväksi. ”En vain minä, vaan me kaikki tarvitsemme uuden kuningat- 
taren.” 

Ja niin kuningas teki. Hän nai naapurivaltakunnan nuoren prinses- 
san ja heidän liittonsa yhdisti kaksi valtakuntaa keskenään. Prinsessa 
oli siniset, kovat silmät ja terävä kieli, mutta hän teki kuninkaan tyy- 
tyväiseksi. Ja kuningas jatkoi valtakuntansa johtamista lempeällä vii- 
saudella. 

Aika laukkasi kuin villihevonen pustalla ja nuori prinssi vanheni. 
Vanha kuningas kuoli ja oli prinssin aika nousta uudeksi kuninkaak- 
si valtaistuimelle, etsiä itselleen vaimo ja jatkaa valtakunnan hallitse- 
mista. Niin tapahtuikin. Ne olivat onnellisia aikoja, ei ollut sotia, ei 
taisteluita, ei edes riitoja tai nahinoita muiden valtakuntien kanssa. 
Tulevaisuus tuoksui hedelmätarhojen antimille, se näytti ruusuiselta ja 
lupaavalta. 

Kunnes nuori kuningas sairastui. Huhut kertoivat, että hänen pit- 
kähiuksinen vaimonsa olisi myrkyttänyt hänet. Juorut jatkoivat, että 
hän ei olisikaan niin nuori kuin miltä näytti, että hän olisi käyttänyt 
magiikkaa ja siksi näytti nuorelta prinsessalta, vaikka oikeasti hän oli 
jo iäkäs akka. 

Mitään ei voinut tehdä. Kuningas kuoli hitaasti kuihtuen, mutta 
hän jätti jälkeensä reippaan pojan, joka aikanaan perisi valtaistuimen. 
Äitipuoli hoiti valtakunnan asioita, koska uusi, tuleva kuningas oli vas- 
ta leikki-ikäinen prinssipoika Ferenc. 

— Hän oli varmaan pelottava johtajatar, tämä kuningatar, Täplä sa- 
noi. 

- Kaikkien yllätykseksi tai ei ehkä ihan kaikkien, mutta monien 
yllätykseksi, kuningatar olikin hyvä johtajatar. Hän jatkoi miehensä 
tapaa johtaa viisaasti, hellästi ja ymmärtävästi. 

Täplä ihmetteli asiaa. 

— Koska ihmisessä voi olla monta puolta, odotettavia ja odottamat- 
tomia. Usko sanojani, Täplä. 

Samaan aikaan nuori prinssi Ferenc oli rakastunut. Rakastettu oli 
suloinen olento, maanviljelijän tytär, viisas ja kaunis, joka oli oppinut 
monia taitoja. Valtakunta siunasi ja kiitteli nuoren prinssin ja maanvil- 
jelijän tyttären jalopiirteistä rakkautta. 

Oli kuitenkin yksi, joka ei ylistänyt ja kiittänyt nuorien rakkaut- 
ta. Se oli kuningatar. Hänellä oli aivan toisenlaisia ajatuksia, yllättäviä. 
Hän halusi mennä naimisiin prinssi Ferencin kanssa. 

— Oman lapsenlapsensa? Täplä kauhistui. 

— Prinssille hän oli äitipuoli, ei verisukulainen, Hupakkopoika 
muistutti. 

— Mutta silti! Vastenmielistä. 

— Ehkä. Mutta hän oli ikuisesti nuorelta näyttävä kuningatar, joka 
oli määrätietoinen ja omistava, mitä tuli valtakunnan johtamiseen, 
Hupakkopoika totesi. 

— Entä prinssi? 

— Hän kiukustui, tietenkin, koska hän oli rakastunut ja halusi elää 
ihanaa, hullaannuttavaa rakkauttaan. Prinssi Ferenc ilmoitti, että hän 
ei koskaan mene naimisiin äitipuolensa kanssa, vaan karkaa maanvilje- 
lijän tyttären kanssa ja palaa takaisin valtakuntaansa, kun on täysi-ikäi- 
nen. Sitten hän kruunauttaa itsensä kuninkaaksi. 


j mye 


Z 
IA 


17 Kuva 12. 
Linna. 
Harri Istvän Mäki 


224 HARRI ISTVÁN MAKI 


Niinpä yhtenä yönä prinssi satuloi hevosensa, haki maanviljelijän 
tyttären ja he ratsastivat läpi yön, kunnes saapuivat hylätyille rauniol- 
le. Raunioista he löysivät erikoisen esineen. Se oli jättimäinen peili. He 
tuijottivat sitä lumoutuneina. He päättivät nukkua arvoituksellisen 
peilin vieressä. 

— Se olit sinä! Täplä huudahti salin suurta peiliä osoittaen. 

”Minä”, kuuli Täplä peilin sanovan hänen päänsä sisällä. Ja samalla 
raskas lyijykuula alkoi kiertää Täplän kallon sisusta. 

Täplä puhalsi ilmaa huuliensa välistä ja kääntyi ystävänsä puoleen. 

— Mitä sitten tapahtui? 

Hupakkopoika jatkoi: — He rakastelivat pitkään ja nukahtivat pei- 
lin eteen toisiinsa kietoutuneina kuin liaanit. Kun prinssi Ferenc herä- 
si, hän sanoi: ”Armas, nouse. Meidän on jatkettava matkaamme. Meitä 
odottavat lemmityt ajat.” 

Mutta rakas neito ei herännyt. Prinssi Ferenc katsoi verta neidon 
valkeassa asussa, kuivunutta verta omissa käsissään ja puukkoa, joka 
lojui neidon ruumiin vieressä. 

— Kuningatar, tajusi Täplä. 

- Niin, kuningatar. Ja saman tajusi myös nuori prinssi. Kaikki oli 
äitipuolen juonia. Miksi? Koska ihmisessä voi olla monta puolta, odo- 
tettavia ja odottamattomia. 

Prinssi Ferenc kuuli kaukaa lähestyviä vihamielisiä ääniä. Ne olivat 
hänen kansaansa, kaupunkilaisia, maalaisia, käsityöläisiä, maanviljeli- 
jän tyttären sukulaisia, ystäviä ja tovereita. He olivat tulossa todista- 
maan, mitä nuori prinssi oli heidän rakkaalle ystävälleen, toverilleen, 
valtakunnan kansalaiselle ja sukulaiselleen tehnyt. 

Täplä pidätti hengitystään. 

Sali ja sen keskellä seisova peili tuntuivat kuuntelevan nuoria soti- 
laita. 

— Mitä sitten tapahtui? Täplä kysyi. 

— Nuori prinssi Ferenc alkoi rukoilla peilille. Hän herätti muinai- 
sen peilin kauhistuneilla, anovilla sanoillaan. Ja peili katsoi veitsellä 

hengiltä viillettyä neitokaista ja otti neidon peilinsä suojiin ikuisiksi 
ajoiksi. 

Täplän silmistä juoksi kyyneliä, hän nyyhkytti. 

Hupakkopoika vaikeni. 


”Ikuisiksi ajoiksi”, huomautti ääni peilistä. 


226 HARRI ISTVÁN MÄKI 


KIRJOITTAJAT 


Antti Harmainen (FM) tohtoriopiskelija Tampereen yliopistossa 


Ronald Hutton (DPhil, Oxon) historian professori Bristolin yliopistos- 
sa 


Miia Ijäs (FT) tutkija Tampereen yliopistossa 

Ulla Koskinen (FT) historiantutkija Jyväskylän yliopistossa 

Kimmo Levä, Suomen museoliiton pääsihteeri, Oy Chronicon Ltd:n 
toimitusjohtaja 

Riikka Miettinen (FT) historiantutkija Tampereen yliopistossa 

Tiina Miettinen (FT) historiantutkija Tampereen yliopistossa 

Harri Istvän Mäki, kirjailija 

Antti Talvitie, arkkitehti 

Hilja Toivio (FM) tohtoriopiskelija Tampereen yliopistossa 


Raisa Toivo (FT) dosentti, akatemiatutkija Tampereen yliopistossa 


227 


228 


ABSTRAKTIT 


Mitä väliä on historialla? 


Tiina Miettinen ja Raisa Maria Toivo 


Johdatteleva ensimmäinen luku provosoi kyseenalaistamaan historian mer- 
kitystä ja johdattaa seuraavien artikkelien tapaustarkasteluihin: On verraten 
harvoja asioita, joilla on itsestään selvä arvo sinänsä, ilman, että sitä arvioi- 
daan jostain tietystä näkökulmasta käsin: Edes ihmishengen arvo ei näytä ti- 
lanteeseen ja kulttuuriin sitomattomalta. Samoin historialla ei ole merkitystä, 
jollei joku anna sille sellaista. Mistä historian arvo sitten tulee? Onko historia 
kertomus siitä, miten meistä on tullut sellaisia kuin olemme — ja jos se on, 
miksi unohdamme siitä suurimman osan? Onko historia vallanpitäjien tuo- 
mari, etiikan vahti ja strategian opettaja? Onko kukaan koskaan oppinut his- 
toriasta mitään? Onko arjen historia, mikrohistoria tai vähemmistöjen histo- 
ria eettinen tai nykyaikaistava yritys nostaa vallanpitäjien historian rinnalle 
kuva myös sorretuista ja epäonnistuneista, vai onko kyse siitä, että nykyään 
valtaosa sekä historian tutkijoista että sen lukijoista — suuri yleisö — samais- 
tuu helpommin vähäväkisiin kuin vallanpitäjiin? Jos näin on, mitä se kertoo 
nykyisestä yhteiskunnasta, sen sosiaalisista jaoista ja demokratiakulttuurista? 

Mitä väliä on okkultismilla 


Antti Harmainen 


Miksi tutkia menneisyyttä, kun talouden, politiikan ja kulttuurin kannalta 
tärkeät ilmiöt näyttävät nykyään reaaliaikaisilta? Aivan kuin 2000-luvun ta- 
lous- ja kulttuurihistorian tekijöiksi olisivat nousseet sähköiset applikaatiot, 
joiden saattaminen ideasta tuotteeksi ja edelleen länsimaiseksi menestystari- 
naksi vaatii teknologiaoptimistien mukaan vain tehokkaasti käytetyn kvar- 
taalin tai pari. Historioitsija näkee käsitysten perustuvan hatariin oletuksiin. 
John Tosh on kirjoittanut laskelmoivasta ”kaikkitietävyydestä” (omniscience) 
länsimaisen ajattelun ongelmana. Toshin mukaan meitä — länsimaisia mo- 
derneja yksilöitä — ohjaa halu kuvata ympärillä vallitsevaa todellisuutta 
systemaattisina kehityskaarina ja kategorioina, jotka ovat kontrolloitavissa 
rationalismin keinoin. Tämän ihanteen ulkopuolelle jäävään ainekseen suh- 
taudumme mitätöiden. Se, mikä ei ole ”järkevää” on toisarvoisuutta, jota 
käsitteellistetään ”primitiivisyyden”, "kiihkoilun" tai ”taikauskon” kaltaisin 
termein. 

Tarkastelen artikkelissani rationalismin ja sekularismin kaltaisia käsittei- 
tä ja niiden merkityksiä osana 1900-luvun alun aatekenttää. Tekstin näkö- 
kulma rakentuu erityisesti moderniksi okkultismiksi nimetyn ilmiön kautta: 
Teosofian ja spiritualismin kaltaiset virtaukset saivat miljoonissa lasketta- 
van yleisön kiinnostumaan astraalimatkoista, ektoplasmasta, manifestoitu- 
vista vainajien hengistä ja itämaisista uskonnoista samaan aikaan kun Max 
Weberin ja Emile Durkheimin kaltaiset tiedemiehet totesivat rationalismin 
ja maallistumisen olevan ajamassa uskonnollista metafysiikkaa ja ”käytän- 
nön magiaa” ulos länsimaiselta aatekartalta. Pohdin tässä sitä, miltä länsimai- 
suuden kivijalaksi etabloitu rationalismin ideaali näyttää, kun sitä valotetaan 
omaan uskonnollisen menneisyytemme marginaalien kautta sekä sitä, miksi 
tällainen tutkimus on relevanttia myös nykyajan kannalta. Monet ovat viime 
vuosina ihmetelleet vaihtoehtouskontojen tai spirituaalisuutta korostavien 
elämäntapavalintojen kasvavaa suosiota. Historiantutkijaa tämä ei hämmäs- 
tytä. Hän tietää, että Helena Blavatskyn, Rudolf Steinerin, Aleister Crowleyn 
ja Khrishnamurtin kaltaiset hahmot ovat jättäneet moderniin länsimaisuu- 
teen jäljet, jotka johtavat joogsaleilta aina MMORPG-roolipeleihin asti. 

Uushistoria, uustraditio, uususkonto — 
pakanismin historian kasvu 
Ronald Hutton 


Voiko valtavirtahistoriantutkimus olla vastuussa uususkontojen syntymises- 
tä? Tavallisesti ajatellaan, että uskontotieteellinen ja historiallinen tutkimus 
lisää mahdollisuuksia ymmärtää uusien uskonnollisten liikkeitten luonnet- 
ta. Joskus jopa myönnetään, että tutkimus vaikuttaa kohteisiinsa ja muuttaa 
liikkeiden seuraajien omakuvaa. Moderni pakanismi, eräs viimeisen vuosisa- 
dan tärkeimmistä ja dynaamisimmista uskonnollisten liikkeitten kimpuista, 
menee tässä pidemmälle: se kiittää avoimesti akateemista tutkimusta saamas- 
taan inspiraatiosta koko uskonjärjestelmän rakentamisessa. Modernia paka- 
nuutta voidaan pitää klassisena esimerkkinä keksitystä traditiosta, sillä suuri 
osa sen perustana olleesta historiakuvasta on osoitettu vääräksi. Toisaalta 
modernit pakanat eivät itse keksineet tätä historiaa, vaan akateemiset, usein 
varsin arvostetut tutkijat. He taas perustivat olettamuksensa uuden ajan alun 
demonologien luomille mielikuville, ja näihin vuorostaan olivat vaikuttaneet 
kansanomaiset perinteet, jotka tosiaan osittain juontuivat vanhasta pakanuu- 
desta. Ei siis voida täysin objektiivisesti määrittää, mikä tuloksena olleessa 
uustraditiossa oikeasti? oli uutta ja mikä vanhaa. Artikkeli tarkastelee uus- 
pakanismin kautta uskontohistorian merkitystä nykyhetken uskon konteks- 
tille ja ylipäänsä nykyuskontojen tutkimisen yhteiskunnallista merkitystä. 
Lisäksi se kiinnittää huomiota kolmeen toisiinsa liittyneeseen kysymykseen: 
uskontohistorian tutkimuksen ja tämän päivän uskonnonharjoituksen yhte- 
yteen, historiantutkimuksen merkitykseen nykyhetken uskontoa koskevilla 
keskusteluille ja toisaalta nykyuskontojen tutkimuksen ja yleisemmin uskon- 
non ja uskonharjoituksen päällekkäisyyteen nyky-yhteiskunnassa. 

Miten suunnitella tila, jonka keskipiste on maailman 
keskipiste ja seinät neljä maailmankolkkaa? Historia osana 
vapaamuurariloosin arkkitehtonisia suunnitteluongelmia 
Antti Talvitie 


Mikä on historian — myyttisen tai todellisen — merkitys vapaamuurarien ra- 
kennustavassa? Vapaamuurariloosien arkkitehtuurin aiemman tutkimuksen 
mukaan vapaamuurariloosin arkkitehtuuri edustaa väljästi klassismia egyp- 
tiläisillä ja itämaisilla somisteilla ja vapaamuurarisymboliikasta johdetulla 
ornamentiikalla. 

Vapaamuurariarkkitehtuurin tutkijoilta on jäänyt huomaamatta rituaalin 
merkitys suhteessa tutkittavan tilan toiminnallisiin vaatimuksiin. Rituaalin 
siirtäessä osalliset rituaalin myyttisen tarinan kautta pois ulkopuolella vai- 
kuttavasta todellisuudesta ja sulkiessa profaanin loosin ulkopuolelle, huone- 
tilan arkkitehtuuri menettää tavanomaisessa mielessä täysin merkityksensä. 
Craft-muurariuden rituaalin eri aikatasoille jakautuva myyttinen tarina si- 
joittuu Jerusalemin temppelivuorelle hetkeen ennen Salomon temppelin val- 
mistumista. Rituaali toimii määrittelemättömässä muinaisuudessa, rituaalin 
suorittamisen hetkessä ja osittain myös vapaamuurarirituaalien vakiintumi- 
sen ajanjaksossa 1600-luvun lopulta 1700-luvun alkuvuosikymmenille. Loo- 
sitila sijoittuu ajatuksellisesti Jerusalemin temppelivuorelle, rituaalin todelli- 
selle suorituspaikalle sekä maailman keskipisteeseen ja geometriaan. Samalla 
sen ja jokaisen kirkon tai muun sakraalirakennuksen sekä loosin esikuva on 
itä-länsisuuntainen Salomon temppeli, liitonarkille rakennettu ilmestysmaja. 

Rituaalin aikana loosihuoneen rajapinta ulkopuoliseen profaaniin maail- 
maan ei muodostu huonetilan lattiasta, katosta ja rajaavista seinistä. Tällöin 
istuntosalin mitoituksella tai arkkitehtuurin tyylielementeillä ei ole vaiku- 
tusta paikkaan, jossa läsnäolijat ovat. Heille on merkitystä sillä kaaoksella, 
joka vallitsee järjestäytyneen maailman ulkopuolella ja harmonialla ja tasa- 
painolla, joka vallitsee järjestäytyneen maailman keskipisteessä. Käsiteltäessä 
elämän suuria kysymyksiä tarvitaan piste, jonka suhteen voidaan määrittää 
poikkeamat siitä. Vapaamuurariloosin arkkitehtuuria tutkittaessa on tutkit- 
tava keskipistettä ja suuntia siitä itään, länteen, pohjoiseen ja etelään, ylös ava- 
ruuteen ja alas maan keskipisteeseen, jolloin loosin rajat ovat äärettömyydessä 
kohdaten ihmiskunnan tunteman maailman ääret. 

Kansallisvaltion legendasta kohti unionin historiaa 
Miia Ijäs 


Valtiomuodostus, erityisesti sen eurooppalainen malli, on usein keskittynyt 
löytämään ne syntytekijät ja ratkaisut, jotka auttoivat muodostamaan moder- 
nin kansallisvaltion. Uuden ajan alun historian osalta tutkijat ovat korosta- 
neet erityisesti vallan keskittymistä ja byrokraattisen hallinnon kehittymistä. 
Perinteisesti uuden ajan alun Eurooppaa on tarkasteltu absolutismin kaut- 
ta, vahvojen kuninkaiden menestystarinana. Erityisesti Ranska, Preussi ja 
Pohjoismaista Ruotsi ovat toimineet malleina tehokkaasta hallinnon keskit- 
tämisestä, kun taas Englannin/ Britannian historia tarjoaa toisenlaisen me- 
nestystarinan parlamentarisminsa kautta. 1990-luvulla kuva hallinnon kes- 
kittämisestä alkoi muuttua, kun useat tutkijat alkoivat kiinnittää huomiota 
siihen, miten säädyt ja ”tavalliset ihmiset” ottivat osaa valtiokehitykseen, tai 
miten kulttuuriset tekijät ja uskonto vaikuttivat poliittiseen toimintaan. Silti 
nämä uudetkin näkökulmat ovat enimmäkseen tarkastelleet sitä, miten yhte- 
näisvaltiot saivat alkunsa ja miten ne uudelle ajalle tultaessa kehittyivät mo- 
derneiksi kansallisvaltioiksi. 

Eu-Euroopassa kiinnostava versio valtionmuodostuksen historiasta on 
federaatioiden tai niin kutsuttujen komposiittivaltioiden historia. Viime ai- 
kojen ylirajaisuutta (transnational) korostava (historian-) tutkimus on edel- 
leen kiihdyttänyt mielenkiintoa monikulttuurisia valtiokokonaisuuksia/ 
unioneita kohtaan. Komposiittivaltion näkökulma on yleistynyt erityisesti 
Pyhän saksalais-roomalaisen keisarikunnan, ja Ottomaani-imperiumin tut- 
kimuksessa. Samoin on Puola-Liettuan unionin kohdalla, mitä erityisesti 
puolalaiset ovat käyttäneet hyväkseen oman historiansa markkinoinnissa: 
Puola-Liettuan unioni nähdään ”ensimmäisenä Euroopan Unionina”. Van- 
hasta Euroopan kummajaisesta tehdään eurooppalaisempi, kuin sen läntiset 
mallimaat! 

Kenties sen ”hyväksyminen”, että valtiomuodostusta tapahtui myös yhte- 
näisvaltioiden ulkopuolella, auttaa meitä näkemään kansallisvaltiot vähem- 
män täydellisinä, jopa ohimenevinä ilmiöinä. Uuden ajan alun federaatioiden 
ja komposiittivaltioiden tutkimus voivat olla historiantutkimuksen ”paluu 
tulevaisuuteen”. 

Ruotsalaiset Venájállá ja portugalilaiset 
Brasiliassa: onko kaukovertailussa järkeä? 
Ulla Koskinen 


Yleisestä mielikuvasta poiketen varhainen, noin 1500—1600-lukujen Suomi 
oli monikulttuurinen ja multietninen alue, jossa eri kieliset, eri alueilla syn- 
tyneet ja eri asioissa liikkuvat ihmiset kohtasivat toisiaan päivittäin. Maassa 
oli paljon muualta tulleita, jotka oleskelivat täällä pysyvästi tai väliaikaisesti. 
Suomessa ei liene ollut tässä suhteessa mitään poikkeuksellista, vaan tavalla 
tai toisella vieraiksi luokiteltavien ihmisten kohtaaminen oli osa arkipäiväistä 
kanssakäymistä joka puolella Eurooppaa. 

Kontrasti omien ja muiden kesken sekä vuorovaikutuksen perusasiat tule- 
vat selkeimmin esiin kohteissa, jotka ovat sekä maantieteellisesti että kulttuu- 
risesti kaukana toisistaan. Tässä tarkoituksessa vertailen eri tavoilla vieraiden 
kulttuurien kohtaamista Suomen itärajan takana ja Uudessa maailmassa. 
Esimerkkitapaukseni ovat portugalilaisten ensimmäinen kohtaamisen Brasi- 
lian intiaanien kanssa vuonna 1500 ja ruotsalaisen rauhanlähetystön yhteis- 
työ venäläisten kanssa vuonna 1557. Edellinen tapaus perustuu Portugalin 
hallitsijalle lähetettyyn kuvaukseen ja jälkimmäinen rauhanneuvotteluiden 
aiheuttamaan kirjeenvaihtoon. Tapaukset ovat länsi-eurooppalaisen kulttuu- 
ripiirin äärirajoilta, lännestä ja idästä. Amerikan löytäjät olivat laajentamassa 
kulttuurialuetta lounaaseen, Venäjää vastaan sotineet Ruotsin kuninkaan 
alamaiset koilliseen. Molemmissa oli esillä vahvoja vierauden elementtejä: 
erilaiset ideologiat, kulttuurit, organisaatiot ja kielet. Miten portugalilaiset 
löytöretkeilijät sekä ruotsalaiset ja suomalaiset rauhanneuvottelijat kohtasi- 
vat vierauden edustajat, alkuperäisasukkaat ja venäläiset? Edellisten haastee- 
na oli äärimmäinen toiseus, aivan toisenlainen elämäntapa, ja jälkimmäisten 
vihollisuus, joka haluttiin päättää. 

Artikkelini pohtii näiden kahden erilaisen kohtaamisen pohjalta laajan 
vertailun järkevyyttä. Tarkastelussa on siis tutkimusote, joka etsii vertailun 
kohteeksi näennäisesti täysin toisistaan poikkeavat historialliset kontekstit. 
Lähestymistapa on ollut viime aikoina pinnalla. Mitä hyötyä tällaisesta ver- 
tailusta voi olla? Miten sen avulla saa uutta tietoa ja uusia tulkintoja? 

Jalosukuisuutta etsimássá 
Tiina Miettinen & Hilja Toivio 


Artikkeli tarkastelee suvun ja suvun historian merkitystä voiman, vallan ja 
jalouden mielikuvien tuottamisessa. Suvun kuvaaminen ja hahmottamista 
helpottamaan tulivat 1600-luvulla opaskirjat, joissa annettiin ohjeita suku- 
taulujen laatimiseen. Tätä kautta levisi ja vahvistui myös patrilineaarinen 
sukukäsitys, jota pönkittivät vanhinta poikaa suosivat erilaiset perintölait. 
Tämä vaikuttaa yhä edelleenkin siihen, miten ja millaisena suku hahmo- 
tetaan ja mielletään. Käsitys jalosta verestä” syntyi reformaation jälkeen 
1600-luvun kuluessa. Aatelisen henkilön "veren jaloutta" korostettiin he- 
raldiikassa ja genealogiassa. Aatelisto ja talonpojat nähtiin tavallaan toisis- 
taan poikkeavina rotuina, joiden sekoittuminen ei ollut toivottavaa. Käsite 
” jaloverisyys” koski aatelia ja se alettiin yhä enemmän vuosisatojen kuluessa 
mieltää omana ”rotunaan”, jota perinteet velvoittavat. Tultaessa 1800-luvulle 
romaaneissa ja osin ihmisten käsityksissä aateliset erosivat muista ihmisistä 
mm. ruumiinrakenteellaan ja jalomuotoisilla piirteillään. Aatelisten kat- 
sottiin olevan huippuunsa jalostunut — tai jalostettu — ihminen, jonka su- 
kutaustan piti olla tarkkaan harkittu kokonaisuus samanveroisista suvuista. 
Sosiaalidarwinismin myötä aatelistoa alettiin 1800-luvulla mieltää myös sisä- 
siittoisena ja degeneroituneena ryhmänä. 

Hevosjalostuksen keskiöön suvun merkitys nousi kantakirjojen myötä 
Suomessa 1890-luvulla. Alusta alkaen kiinnitettiin huomio hevosen polveu- 
tumiseen, ja hevossukuja pyrittiin selvittämään vähintään kolme sukupolvea 
taaksepäin. Käytännössä tämä ei ollut läheskään aina mahdollista. Aikaisem- 
min suku ei ollut määrännyt hevosen arvoa, ja oriiden lasku yhteislaitumille 
oli kielletty vasta vuonna 1888. Vuonna 1907 aloitettiin suomalaisen hevosen 
yhtenäinen, valtion hevosvirkamiehen hallinnoima kantakirja. Tästä synty- 
nyttä rotua kutsutaan nykyään suomenhevoseksi. 

Aatelin kohdalla nimenomaan jaloverisyys oli arvostettua, mutta hevosen 
jalostuksessa täysiveristen, jalorotuisina pidettyjen hevosten sijaan huomio 
kiinnitettiin Suomessa maatiaishevoseen, johon sovellettiin jalorotuisten 
hevosten jalostusmetodia. Sitä pyrittiin jalostamaan omana suljettuna ryh- 
mänään ilman vieraita vaikutteita. Molemmille tapauksille oli yhteistä, että 
yksilö — oli se sitten ihmis- tai hevosyksilö — oli sitä arvostetumpi, mitä tar- 
kemmin vaalittu sen sukupuu oli. Pyrkimykset tulivat siten yllättävän lähel- 

le toisiaan. Molemmissa tapauksissa keskeiseksi nousi suvun merkitys veren 
puhtauden säilyttäjänä. Toisaalta myös lopulta se, että tärkeintä on kuitenkin 
niin ihmisten kuin eläintenkin terveys. Aateluuden merkitys mureni ja eri 
säätyiset ihmiset avioituivat keskenään. Aatelisten veren puhtauskin oli liik- 
kunut enemmän ideaalitasolla kuin todellisuudessa. 


Oman käden kautta 
Riikka Miettinen 


Artikkelissa pohditaan itsemurhan historian tutkimuksen tarpeellisuutta, 
antia ja ajankohtaisuutta. Ensimmäiseksi tarkastellaan lyhyesti, millaisiin 
tarpeisiin, aatevirtauksiin ja intresseihin itsemurhan ja laajemmin kuoleman 
historian tutkimuksen kehitys liittyi. Tarkastelun keskiössä on kuitenkin it- 
semurhan historian tutkimuksen merkitys, hyödyllisyys ja anti nyky-yhteis- 
kunnan ja historiatieteen kannalta. Itsemurhan historialla on paitsi tärkeä 
paikkansa empiirisen tiedon ja vertailukohtien tuottajana modernin itsemur- 
hatutkimuksen tarpeisiin myös välinearvoa menneisyyttä koskevan uuden 
tiedon tuottamisessa. 

Itsemurhaa pidetään varsin perusteetta marginaali-ilmiönä ja erikoisena 
tutkimusaiheena tieteen kentällä. Ilmiö on paitsi universaali ja alati ajankoh- 
tainen myös kaikkia vähintään välillisesti koskettava. Maailmanlaajuisesti 
tarkasteltuna suurempi määrä ihmisiä kuolee vuosittain oman kätensä kautta 
kuin murhien, sotien ja terroristi-iskujen tuloksena yhteensä. Itsemurha on 
tunnetusti merkittävä kuolinsyy ja kansanterveysongelma erityisesti Pohjo- 
lassa. Itsemurhien historiallisten muotojen, syiden ja tekotapojen sekä itse- 
murhakäyttäytymisen ja -asteen vaihtelun ja muutosten tutkiminen tarjoaa 
vertailukohtia nykypäivän ilmiön ymmärtämiseksi. Kansainvälisellä kentällä 
itsemurhien historian tutkimuksen tarve on tunnistettu ja tunnustettu kah- 
den viime vuosikymmenen aikana. Ilmiön historian tutkimus tarjoaa ver- 
tailukohtia moderneille tulkinnoille, ja antaa viitteitä teorioiden yleispäte- 
vyydestä, rakenteellisten ja kulttuuristen muutosten vaikutuksista ihmisten 
hyvinvointiin ja käyttäytymiseen ja laajemmin inhimillisen käyttäytymisen 
perustoista. 

Toisekseen, kuten jo Emile Durkheim toi esiin klassikkoteoksessaan Itse- 
murha: Sosiologinen tutkimus (Le suicide: Etude de sociologie, 1897), itsemur- 
ha on monitahoisena ja -mutkaisena ilmiönä erittäin hedelmällinen aihe, jota 

tarkastelemalla voidaan välillisesti tutkia lähes mitä tahansa ihmiselämän 
aluetta tai yhteiskunnallisia ja kulttuurisia ilmiöitä ja rakenteita. Itsemurhien 
historiallista tutkimusta onkin käytetty muun muassa mentaliteettien, po- 
liittisten muutosten ja reformaation vaikutusten ja yhteiskunnan moderni- 
saatio- ja maallistumiskehityksen tutkimuksessa. Itsemurhien tarkastelulla 
on myös tahatonta välinearvoa historiantutkimuksen kentällä. Esimerkiksi 
itsemurhaan liittyvät käsitykset tarjoavat tietoa ajan uskonnosta ja uskomuk- 
sista, maailmankuvasta, ihmiskuvasta, arvoista ja mentaliteetista. Itsemur- 
hien empiirisellä tutkimuksen kautta voidaan puolestaan tarkentaa kuvaa 
entisaikojen elämästä ja arjesta; esimerkiksi itsemurhien taustat paljastavat 
piirteitä ja uutta, yllättävääkin tietoa muun muassa ihmisten elämänstrate- 
gioista, sukupuolirooleista, tunteista, peloista ja odotuksista, ihmissuhteista 
ja paikallisyhteisöistä. 


Raha ei ratkaiset tieteellisyyttä 


Kimmo Levä 


Historian tutkimuksesta puhuttaessa usein erotellaan omaksi tutkimuksen 
alaksi ”tilaustutkimukset”, jotka erottaa toisesta ryhmästä eli akateemisesta/ 
yliopistollisesta tutkimuksesta se, että tutkimushanke on käynnistynyt asiak- 
kaan tilauksesta. Alan keskustelussa muitakin eroja halutaan nähdä. Jyrkim- 
millään tilaustutkimusta ei pidetä oikeana tutkimuksena, koska pidetään 
selvänä, että tilaaja on vaikuttanut tutkimuksen sisältöön ja tuloksia ei voi 
pitää objektiivisina. Ajatellaan, että historian tutkija laulaa sen lauluja, jonka 
leipää syö. 

Tällainen tulkinta ja samalla tilaustutkimuksen erottaminen muusta tut- 
kimuksesta on loukkaavaa sekä historiatutkijoita kouluttaville yliopistoille 
että tilaajille. Yliopistojen pitäisi loukkaantua siitä, että tilaustutkimusten 
kohdalla tutkijoiden oletetaan luopuvan ammattitaidostaan ja ammattiin 
liittyvistä arvoista, joista objektiivisuus ja lähdekritiikki ovat ensisijaisia. 
Oudointa on, että tämän oletetaan tapahtuvan, kun koulutuksen saanut 
ammattilainen saa työstään palkan. Tilaajan pitäisi taas loukkaantua siitä, 
että heitä pidetään niin tyhminä, että tilaisivat historiantutkijalta muun kuin 
historiatutkimuksen. On vaikea kuvitella, että esimerkiksi insinööritieteissä 
tiensuunnitteluun liittyviä tutkimuksia pidetään huonompana niissä tapauk- 
sissa, joissa ne on tehty maksullisena tilauksena. Taitaa olla ennemmin niin, 

että apurahasuunnittelijan tulokset tuskin koskaan näkyisivät toteutuneina 
teinä tai siltoina. 


Satu historian merkityksestä 
Harri Istvan Mäki 


238 TIINA MIETTINEN & RAISA TOIVO 


E hi A. o d igi" a 4 e p p <i : J t pä 
a Re 6 SE ARIA at W TIA LPR ge Bi 

Pu F i A: 3 E es Oe kan f. CM PAT 
z. nek Tiina Miettinen S Roa Maria Tovo T s. UR Maa 
Ex. a + ws "i C 

JON Le A ew 
RO. -mITÄ väuä on usromiaua?: aa 
sper qe oe 
l : E E Miksi historiaa pitä tää ü tutkia? Mitä histotiasta, Hs se T 
E xus -kannattaa tutkia.tai esittää? | Ketä se kiinnostaa? me 
ee. E ^ "Miten sille löytää. impaktia? meo storialla, 
ag Dae A IR En cM MP C s DM 


te > TORANJ, siti Pra yhteyksiä e en. - 4 ROTE 
: i historian alojen kesken jo niiden ja nykypäivän $c OL E 
SES - välillä j ja pohtii, mitä "merkitystä tutkimuksella voi. JO ET 
A c jes gijn halutaan. + Y ‘ LI 


